
3. Mucenicii frumosului 


Pe fondul nevoii de perfecţionare artistică în arta religioasă, pe 
care şcoala de pictură şi sculptură de pe lângă Episcopia Rădăuţi nu o 
mai putea satisface la un înalt nivel, în ciuda faptului că ucenicii şcolii 
aveau, fără îndoială, vocaţie, mitropolitul de luminoasă aducere aminte, 
Silvestru Morariu, cel care veşniceşte în memoria vie a Bucovinei deja 
de 191 ani (ca şi Arune Pumnul, ca și Alecu Hurmuzachi), s-a străduit 
să identifice vocaţii artistice, pe care să le şlefuiască, prin studii 
stipendiate de Fondul Religionar, la Academia de Arte Frumoase din 
Viena. Căutător de talente avea să devină fiul său, Vasile, care a 
intermediat şi controlat acordarea de burse de studii şi lui Mihai 
Eminescu, şi lui Ciprian Porumbescu, şi lui Epaminonda Bucevschi, 
pictorul care şi-a semnat o parte dintre lucrările „de consum” vieneze 
cu „numele de pictor” (deci, pseudonimul) Anibal, producând confuzie 
printre exegeții de mai târziu, care au înțeles că Anibal ar însemna un al 
doilea prenume, pe lângă cel de Epaminonda, al lui Bucevschi. 

Vasile Morariu, un fel de prinţişor oriental” la Viena (prin 
comportament) avea, totuşi, o cumsecădenie şotioasă, cel mai adesea 
doar suportabilă, datorită unei ironii cârcotaşe, cu ifose nobiliare. Acest 
Vasile Morariu, care supraveghea seriozitatea cu care beneficiarii de 
burse se ţineau de studii, obişnuia să apară, pe neaşteptate, ba în casa 
lui Samuil Isopescul (suceveanul care îl adăpostise, în odaia lui închiriată, 
şi pe Eminescu), ba în cea a lui Ciprian Porumbescu, ba în a lui 
Bucevschi, iar atelierul pictorului, veşnic aglomerat cu nuduri şi portrete, 
îl făcea să pufnească, aparent amuzat: „Aşa! În loc să faci sfinţi, faci 
blazgonii de aceste!”. 

Întâmplarea aceasta o povesteşte Ciprian Porumbescu, tânărul 
năvalnic şi plin de viaţă, care mereu împrumuta bani de la prietenul lui, 
pictorul (uneori. rămânând dator... pe vecie), dar care îi plăteşte 
prietenului 10 coroane, atunci când Bucevschi îi face coperta la ..Zâna 
Dunării”. 

În artă, există un preț, faţă de care şi prietenia cea mai înflăcărată 
trebuie să-l respecte. 

Deşi născut la Iacobeni, sat în care tatăl lui a fost paroh, dar 
pentru scurtă vreme, Epaminonda Bucevschi aparține unui spaţiu 
bucovinean amplu, geografic şi temporal, marcat, pentru vecie, de 
Ilişeştii copilăriei, apoi de Poiana Ştampei, de Ciocăneşti, de Cernăuţi, 
de fel de fel de sate, care. aidoma întâmplării de la Chizătău, prin care 
spiritul românesc i s-a revelat lui Ciprian Porumbescu, i se arată într-o 
măreție inefabilă (iar cuvântul acesta nu-l folosesc întâmplător, ci 
gândindu-mă la conştientizarea esenței preistorice a românului. înţeleasă 
explicit, întâi şi întâi, de Lucian Blaga, dar intuită şi de Bucevschi. şi de 
Porumbescu, şi de Maximovici). 

Despre Bucevschi s-a scris mult, aşa că n-am să insist asupra 
personalităţii lui şi asupra datelor biografice, pe care le veţi întâlni în 
relatările bucovinene, pe care le reproduc în acest capitol. Vreau doar 
să atenţionez asupra aspectelor şi semnificaţiilor evitate, cum ar fi, de 
pildă, superba poveste de dragoste („mută ca o lebădă”, cum ar zice 
poetul) dintre Bucevschi şi modelul vienez losefina Scherrer, fata care 
l-a însoțit, întreaga viaţă, cu „acoperire” de menajeră, şi care doar în 
prezenţa lui Ciprian Porumbescu nu-şi mai ascundea dragostea, ba chiar 
se înfrupta din veselia intimă şi boemă a celor doi prieteni. 

losefina Scherrer avea să moştenească, prin testamentul redactat 
de Vasile Morariu, întreaga avere a lui Bucevschi, inclusiv tablourile, 
provocând mânia rubedeniilor şi a cărturarilor patrioţi cu gura. Pictorul, 
care ar fi vrut să-i lase o sumă de bani iubitei lui, a pretextat, pe patul de 
moarte, că i-ar datora losefinei salariul pe câțiva ani. Din păcate, Vasile 
Morariu, care trăgea sforile şi pe la Fondul Religionar, şi pe la Mitropolia 
Bucovinei, nu a priceput sau nu a vrut să priceapă sugestia pictorului, 
Ayu că nu s-au mai găsit, în Bucovina începutului anului 1891, 2.000- 
1,000 de coroane, cu care să se constituie, practic, un prim patrimoniu al 

artelor plastice bucovinene. Un stareţ de mănăstire avea, pe atunci, o 
leafă anuală de 6.000 coroane, dar pentru tablourile lui Bucevschi nu 
existau bani, probabil pe considerentul că tablourile sunt doar nişte 
„blazgonii” lumeşti. 

În seara zilei de 13 februarie | 891, când moare Bucevschi, elitele 
bucovinene petreceau, straşnic, la balul „„Junimii”. În fond, fiecare moare 
singur. 

Şi era frumos la balul cernăuţean! „Vestibulul înfăţoşa un salon 
pompeian, ţinut în color albastru deschis”, iar zeul Pann era zugrăvit 
„al fresco”, pe peretele din mijloc, „cu corniţe, nas cocoşat şi barbă de 
țap; el şedea pe un ciot, picioarele sale de țap le ţinea încrucișate şi 
sufla din nai, pe care îl ţinea strâns lângă buze”. Încadrând fresca, în 
care era înfățișat zeul, din care avea să se „desprindă” imaginea 
iconografică a diavolului (sperietoare pentru bigoți), bacantele, și ele 
zugrăvite, „ţineau în mână câte un pocal; parcă îl închinau în sănătatea 
Şi în cinstea celor care veneau să se veselească şi să mărească serbarea 
balului”. 

Bucevschi moare singur. Chiar dacă iubita de o viaţă veghea la 
căpătâi, primul şi, probabil, cel mai tulburător pictor român al Bucovinei 
moare singur. 

La bal, decorul pentru vremelnica petrece a vremelnicilor, era 
somptuos, greoi şi costisitor. Uşa spre salonul cel mare era împodobită, 
cu rol de draperii, cu „urasnic alcătuit cu mult gust din scoarţe, scorțare 
şi brâneţe ţărăneşti” (să nu vă mire, doar şi acum îşi închipuie unii 
politruci suceveni că sumanul şi căciula, purtate la zile festive, fac 
bucovinismul, şi nu inima şi mintea!), iar în salon petreceau „ilustre 
familii nobile bucovinene: Grigoreștii, Hurmuzăcheştii, Stârceştii, 

Costineştii, Popoviceştii, Vasilceştii, Mustaţă, Lupul, Cârstea, lanoş” 
şi, desigur, conul Alecu de Issecescul, contele Pace (prezidentul 
Bucovinei), Mitropolitul Silvestru Morariu şi Alecu Vasilco, adică tot 
un român... grec, polon, armean, german, maghiar. Desigur că, din avânt 
patriotic bucovinean, s-a dansat şi o horă, înghesuită între un „quadril” 
şi o „polca francaise”, iar petrecăreţii „sucesc jocurile în mod aşa de 
splendid” („Revista Politică”, VI, nr. 4, 23 februarie 1891, pp. 5,6). 

Bucevschi moare singur. losefina plăteşte cheltuielile de 

înmormântare, pune să-i fie aşezată o cruce de piatră pe mormânt, apoi 
pleacă la Viena, luându-l pe Bucevschi cel veşnic viu cu ea. 

Încasările de la balul „Junimii” au fost uriaşe, s-ar fi putut 
cumpăra, cu ele, operele primului pictor al Bucovinei şi tot ar mai fi 
rămas coroane din belşug. Numai că noi, românii, ducem cu noi un 
blestem ancestral, sesizat şi definit, în acelaşi nefericit an, de Vicenţiu 
Babeșiu, tatăl lui Victor Babeș, fruntaş al intelectualilor bănăţeni şi 
preşedinte al Partidului Naţional Român din Ardeal, care scria în „Fa- 
milia”: „Popoarele fără conştiinţă vie şi fără dispozițiune de sine nu pot 
să aibă loc, în sânul lor, pentru geniile lor. Acesta e blăstămul servitutei 
seculare!”. | 

După moartea pictorului, câțiva preoți, rude prin alianță, încep 
să-i prezinte viaţa şi opera, ambele deja dispărute. Superb și adevărat 
scrie doar pictorul Eugen Maximovici, alt beneficiar al generozităţii lui 
Bucevschi, care-l propusese drept pictor diecesan, în locul său. 
Maximovici, vioi în condei şi poznaş în optimismul simțirii, când descrie 
copilăria maestrului său, îl plânge pe Bucevschi pentru timpul irosit cu 
lucrări comerciale, care să-i garanteze „pâinea de fiecare zi”, dar are 
aceeaşi generozitate, în 1906, când, participând la Expoziţia Naţională 
de la Bucureşti, unde şi primeşte medalia de aur, în loc să-şi vândă 
lucrările, le donează statului român, care le împrăştie aiurea, de dai de 
ele, astăzi, cu mare greutate, prin cele mai obscure muzee din ţară. 

Dacă n-ar simboliza, până la întrupare, mentalitatea noastră 
seculară, nepotul lui Bucevschi, Corneliu Gheorghian, ar merita o 
adevărată stigmatizare. Înalt funcţionar cernăuțean, care nu poate rata 
ocazia de a se lustrui pe sine cu gloria unchiului, Gheorghian îşi face o 
meserie din a repeta, de regulă, aceleaşi platitudini prin mai toate gazetele 
bucovinenilor (la multe din ele am renunţat), dar personajul acesta, 
tipologic pentru români, nu izbutește să-şi amintească numele... tatălui 
lui Bucevschi, care, în fond, era şi bunicul după mamă al lui Gheorghian. 
Dar la fel se întâmplă şi cu noi, ceilalţi, aşa că poate fi trecută cu vederea 
yi dezrădăcinarea acestuia; nu şi neadevărurile pe care le promovează, 
În privinţa losefinei Scherrer sau în cea a atitudinii lui Bucevschi față 
de ucenicul său, Eugen Maximovici, pe care, în mod sigur, l-a prețuit, 
din moment ce îi încredinţează „calea” şi ştafeta. 

Despre statutul lui Bucevschi de „pictor academic”, pronunțările 
ulterioare sunt fie incomplete, fie răutăcios eronate (cazul lui loan Cârdei, 
care încearcă să judece opera lui Bucevschi din perspectivele vremii 
lui, cum ar zice Blaga. deci dintr-un alt sistem de notorietăţi). 
Academismul însemna, desigur, şi un meşteşug desăvârşit (desen, 
culoare, fidelitate), dar, dincolo de chestiunile de tehnică, academismul 
reprezenta manifestarea romantismului religios german şi în artele 
plastice, a acelui romantism care, astăzi. se redefineşte prin post-post- 
modernism, deşi tot mai fără meşteşug, mai fără ştiinţa desăvârşită a 
desenului şi a folosirii culorii, ca să nu mai vorbim de faptul că 
relaţionările de tip mit-creştinism, pe care le consfinţise, cel dintâi, 
„primul om modern al civilizaţiei umane”, cum îl numise Lev Tolstoi 
pe Sfântul Augustin, şi le redefinise Heidegger drept esenţă a 
romantismului religios german, sunt superficial sau deloc cunoscute de 
post-post-moderniştii de azi. 

Epaminonda Bucevschi a fost primul mucenic al frumosului din 
Bucovina şi, tocmai de aceea, el este şi trebuie să rămână inconfundabil 
şi de necomparat, pe deplin îndreptăţit la mit, dar nu însingurat de 
ignoranţa noastră, ci însoțit de ceilalți mucenici ai frumosului, lon Pâşlea, 
Eugen Maximovici şi Archip Roșca. În fond, aşa cum sublinia şi Mircea 
Streinul, „pictura bucovineană, descinzând ca valoare obiectiv-artistică 
din Epaminonda Bucevschi, a dat, înainte de război, două elemente de 
suprafaţă: Maximovici şi Arhip Roşca. Primul, în compoziţii uneori prea 
dulceag tratate, poate din lipsa unei culturi suficiente, e, totuşi, meritoriu. 
Al doilea, care se anunţa ca o adevărată forță plastică, n-a reuşit să 
ajungă la desăvârşire din cauza morţii timpurii. Cine ştie... Dacă Arhip 
Roşca trăia, ajungea, poate, un mare maestru, care să continue cu succes 
linia inaugurată de Epaminonda Bucevschi. În orice caz, Arhip Roşca e, 
în pictură, corespondenţa compozitorului Ciprian Porumbescu”. 

Despre lon Pâşlea, nu vorbește Mircea Streinul, pentru că 
sculptorul bănăţean, adus în Bucovina de Silvestru Morariu, pentru a 
întregi munca lui Bucevschi, încă trăia, când s-au scris acele rânduri, 
iar gloria lui Pâşlea de potrivnic al imperiului habsburgic, în demersul 
lui bărbătesc (parţial şi a lui lon Ştefureac, dar şi al prefectului conte de 
Bellegarde) de impunere şi de înveşnicire a Tricolorului şi a Limbii 

Române în şcoala câmpulungeană stingherea, într-o Bucovină pervertită 
de la colaboraţionism la naționalism exaltat, drept mărturie vie a unui 
patriotism real şi eficient. 

Fără sinceritate, tără trăire, totul nu este decât pervertire. 

Chiar dacă ţin, aproape mistic, la fiecare cuvânt al lui Mircea” 
Streinul, singurul personaj plenar al Bucovinei, ca la o zicere din sfânta 
evanghelie a neamului nostru mereu visat, dar încă împărţit în gloate 
vrăjmaşe, eu am aceeași evlavie şi față de opera lui Eugen Maximovici, 
care, măcar în „Fetiţa cu cofa”, a zugrăvit dumnezeieşte lumina. | 

“Cei patru, Epaminonda Bucevschi, Eugen Maximovici, on 

Pâşlea și Archip Roşca, au pus temeliile artelor plastice bucovinene, pe: 


solul durabil al unei identități naţionala” româneşti, Care, prin ei, prin. să 
Ciprian Porumbescu, Tudor Flondor şi Constantin Mandicevschi, prin. 
Arune Pumnul, Alecu Hurmuzachi, [. G. Sbiera, “Iancu Nistor, 10, 


Grămadă, Em. Grigorovitza şi „aristocrații simţirii” "din preâjma lui 
Mircea Streinul, chiar există ca identitate naţională. O identitate i ignorată 
yi astăzi, graţie unor cucoane liricoide spălăcite şi graţie unor trepăduşi 
cu morgă mioritică de exegeți şi de istorici ai culturii, care se lustruiesc 


„de zor.cu numele lui Nicolae Labiş, pe care- | ştiu doar Si auzitele unui 


festival « cu tradiţie. - 

pik Nu încerc şi nu vreau să încerc un demers persuasiv despre un 
domeniu, cel al artelor plastice, care îmi este destul de străin, rostul 
acestei cărți fiind doar acela de a trăi şi în alte vremi, prin care trec şi tot 
țrec, trăind frumos pentru frumos, mucenicii frumosului (1.D.). 

Epaminonda BUCEVSCHI 
(03.03.1843, Iacobeni —13.02.1891, Cernăuţi) 


(Emil SATCO, „Enciclopedia Bucovinei”: BUCEVSCHI, 
EPAMINONDA ANIBAL (3.11[.1843, lacobeni, districtul Câmpulung 
/ 13.11.1891, Cernăuţi; N.R.: „ANIBAL” era „nume de pictor”, deci un 
pseudonim ocazional), pictor. Urmează Seminarul Teologic la Cernăuţi 
(1863-1867), unde I-a avut ca profesor de desen şi îndrumător în ale 
artei plastice pe K. Arend; Academia de Arte Frumoase în Viena (1868- 
1874). la lecţii de pictură de la Anselm Feuerbach şi Josef V. Fuhrlich 
(1872-1873). Călătorii de documentare în Germana, Franşa, talia. În 
1872, Academia de Belle Arte din Viena îi acordă Premiul I pentru cele 
mai bune studii. Un an mai târziu, devine membru al Societăţii „Albrecht 
Durer” din capitala Imperiului Habsburgic. Devine pictor la modă în 
oraşul muzicii, fapt care-l determină să-şi deschidă, aici, un atelier de 
pictură, unde lucrează icoane, compoziţii, rococo-uri, majolici, portrete. 
Prieten cu Eminescu, C. Porumbescu, T. V. Stefanelli, care erau studenți 
la Viena şi-l vizitau deseori. Ciprian Porumbescu găsea, la Epaminonda 
Bucevschi, sprijin material şi moral, în clipele sale de cumpănă. Solicitat 
de mitropolitul Silvestru Morariu, acceptă postul de pictor diecezan. În 
1871, realizează decoraţiunile exterioare de la Putna, pregătind, astfel, 
un decor adecvat pentru cea dintâi manifestare politică a românilor 
bucovineni. Ep. B. Iniţiază o nouă ordine iconografică în pictura 
bisericească din Bucovina. Abordează compoziţia istorico-mitologică; 
lucrează portrete de factură realistă. Pictează şi restaurează biserici. 
Rămâne de referință catedrala din Zagreb. Picturi la Palatul Mitropolitan 
din Cernăuţi. Lui i se datorează, în bună măsură, stabilirea adevărului 
cu privire la chipul real al domnitorului Ştefan cel Mare, pe baza 
iconografiei din tetraevanghelul de la Umor şi din bisericile ctitorite de 
voievod. Are meritul de a fi trezit gustul pentru artele plastice în mediul 
bucovinean. Lucrări semnate de Epaminonda Bucevschi se află în 

muzeele din Suceava, Câmpulung Moldovenesc şi la Fundaţia culturală 
„Leca Morariu”). 


(Valentin CIUCĂ, „Un secol de arte frumoase în Bucovina”: 
Inclus grupului artistic al vienezilor, Epaminonda Bucevschi s-a 
manifestat constant, structural, ca un artist român. Respectul de care s- 
a bucurat încă din anii studenţiei, prin admiterea în societatea Albrecht 
Durer din Viena, valida o vocaţie şi un caracter: Trecerea de la rigorile 
academismului din spaţiul germanic, profitabil în ordinea performanţelor 
de meşteşug, la o pictură mai liberă ce miza pe aportul fanteziei, face 
din arta lui o demonstraţie de virtuozitate tehnică în raport cu temele de 
autoritate academică ale zilei sau cele impuse de comanditari. Nu ne 
miră, deci, că în atelierul vienez executa cu sârg icoane, rococo-uri, 
maiole, portrete de ocazie, în care micile concesii îi asigurau posibilitatea 
de a evolua, în paralel, în parametrii proprii). 


Bucevschi la Viena (1879) 


Este aproape un an de când, primblându-mă pe stradele Vienei, 
într-o fereastră încărcată cu obiecte de lux şi arte, o icoană mare şi 
frumoasă, în ulei, reprezentând, în mod admirabil, o scenă din viaţa 
idilică a poporului român, ca printr-un farmec îmi cuceri atenţiunea. 
Cum vine, mă întrebai, această romantică, castă scenă în profana Vienă? 
Româncuţa de pe pânză mi se părea desperată de frivolii ochi străini. 

Într-un unghiu al tabloului, descifrai, cu anevoie, numele 
artistului: E. Bucewsky. De bună seamă, polon. Neamţul comerciant 
taxa icoana la 300 florini bani buni (N.R.: adică florini vienezi). Căci, 
zicea el, este un maestru genial, mândria școalei de arte, a Academiei 
vieneze, lucrat după natură! 

Fireşte, astfel de prețuri pentru opuri de arte pot da numai străinii, 
cari au parale şi cunosc valoarea artei... 

* 

Seara, în aceeaşi ziuă, petreceam în societatea mai multor amici 

yi revenii la mândrul tablou al genialului pictor. 

„Apoi, este Român neaoș bietul; Român din Bucovina: a absolvit 
liceul şi teologia, şi, cu un stipendiu de la 'consistoriu, a făcut cursurile 
Academiei de bele-arte de-aici, obținând primul premiu pentru cele mai 
bune studii generale; pe baza acestui strălucit, succes, a. făcut şcoala 
specială de pictură, pe lângă celebrul Feuerbach: şi, de cinci ani, îşi are 
atelierul său propriu aici (VL. Corheliusgasse I; în. broșura, lui Eusebie 
Sorocean, „Pictorul academic Epaminonda Bucevschi”, Cernăuţi 1920 

14, cstim adresa: Mariăhilf, Corneliusgasse No.. 13 Stock, “Thur 19 

Viena): şi produce, mulțime de, puri admirabile, cari, însă, toate se 
strecură în străinătate! Consistoriul din Cernăuţi i i- a 'dat titlul de pictor 
al său, dar: nu Şi pâne. Pentru aceasta: este avizat la străini, „care: îl 
| exploatează materialminte. Slav nu e, că, de-ar fi. Slavii: s-ar îngriji de 
“soartea lui. Nu pricepe cuvânt slavic; iăr numele Bucewsky (Bucescu) 
aşa i-a rămas de la buni- străbuni, cari se trag din cell încă mai înainte 
de-a fi devenit Bucovina ţară nemțească! 

Popoarele fără conştiinţă vie şi fără dlsfso ziua de sine nu pot 
să aibă loc, în sânul lor, pentru geniile lor. Acesta e blăstămul servitutei 
seculare!... / V(icenţiu) B(abeş) / („Familia” 1891, Nr. 6 din 22 Faur. 
preluat, fragmentar, de „Făt-Frumos”, nr. 1/1931, pp. 16, 17). 


Pictorul Epaminonda Bucevschi 


Pictorul Bucevschi s-a născut, la 1843, în satul lacobeni, din 
Bucovina. Liceul l-a cercetat în Cernăuţi şi l-a mântuit în Transilvania. 
Deja din cea mai fragedă tinereță, el avea o deosebită aplicare pentru 
desemn. Urmă, însă, dorinţei părinţilor săi, întrând, la 1863, în seminarul 
teologic din Cernăuţi. Aice, se consacră, în decurs de 4 ani, cu mult zel, 
studiilor teologice. Află, însă, și prilej să se cultive sistematic în pictură, 
primind indegetări de la maestrul Arend, pe atunci unicul pictor de 
valoare în Bucovina. Mare a fost înrâurința lui Arend asupra lui 
Bucevschi. Până târziu, pânzele sale apar în violet şi albastru, colori 
întrebuințate cu preferință de maestrul său. 

La 1868, Bucevschi, primind o bursă din mijloacele fondului 
religionar greco-ortotox din Bucovina, trecu la Academia Artelor 

Frumoase din Viena. Mare fu bucuria tânărului artist când i se oferi 
prilejul de a pătrunde în misteriile artei sale. 

Pe când sosi el, la Viena era pentru pictură un timp foarte 
nepriincios. Prin stilul său strict desemnătoric, Furich înădușşi în pictură 
momentul curat artistic, rămânând să se strecure decenii întregi până ce 
pictura îşi veni iarăși în fire. 

La Academie, Bucevschi a fost învățăcelul lui Wurzinger şi al 
lui Carol Blaas. La 1872, întră în şcoala specială a lui Anselm Feuerbach, 
chemat de curând la Viena. De la acest maestru al stilului clasic el primi 
imboldul la compoziţii alegorice, pictând, între altele, un „bachanal” 
reușit. Din această epocă datează şi icoana lui Dante. 

Dară aceasta n-a fost direcţia cea adevărată a pictorului nostru. 
Domeniul său a remas tabloul de genre. Pânzele sale cele mai frumoase 
prind momente şi scene din viaţa poporului românesc. Foarte apreciat a 
fost şi ca pictor de portrete. Multe familii din Bucovina (aşa, spre pildă, 
Cuvioşia Sa domnul arhimandrit Stefanelli, doamna Grigoroviţa, doamna 
Fangor, doamna Ciupercovici, doamna Petrescu, doamna Marian, 
domnul consilier aulic Vasile Morariu, familia Gheorghian, Bărgăuan 
şi Isopescul, Museul Ţării şi aşa mai departe) se mândresc cu pânze de 

mâna lui. Un tablou foarte bine reuşit este portretul lui Silvestru, pe 
când era încă vicar general. Portretele: Ştefan cel Mare, Bendella, 
arhimandritul Constantinovici de Grecul şi alţii dau cea mai bună dovadă 
despre iscusinţa sa în tablouri în stil mare. 

Pe la 1873, Bucevschi primi, în societatea „Albrecht Durrer”, 
frumoase îndemnuri. Dară, cu toate aceste, el, la insistența metropolitului 
Silvestru, de a cărui protecţie continua să se bucure, părăsi Viena şi se 
mută la Cernăuţi, ca pictor diecezan. Etablându-şi atelierul în încăperile 
reşedinţei, se consacră cu totul picturii bisericeşti, pe care, pe lângă alte 
ramuri ale picturii, o cultivase intensiv, reuşind să ajungă la o mare 
perfecțiune. În Bucovina, numai pictura bisericească era rentabilă pentru 
cei ce se îndeletniceau cu ea. Ca zugrav de biserici, Bucevschi îşi făcuse 
deja un nume, de când gătise de zugrăvit catedrala sârbească din Agram. 

Dară nu numai în străinătate, şi în toată Bucovina multe lăcașuri 
sfinte sunt împodobite de penelul său. Aşa, spre pildă, biserica din Revna. 
Icoanele sale nu sunt ţinute strict în stilul bizantin. EI a avut darul însă 
să li insufle ceva sărbătoresc. EI a restaurat icoanele de pe păreții vechii 
catedrale episcopale din Rădăuţi, unde, însă, o concepţie mai arhaică s- 
ar fi potrivit mai bine. Şi pictura bisericei Sf. Nicolai Domnesc din laşi 
e restaurată de mâna sa. 

Bucevschi are pentru arta noastră naţională merite netăgăduite. 
EI este primul Român bucovinean care, grație marelui său talent artis- 
tic, şi-a întemeiat ca pictor o reputaţie ce trecu peste îngustele hotare 
ale patriei sale. 

Păcat numai că, afară de icoanele bisericeşti, cele mai multe din 
frumoasele sale pânze se află în mâni străine, o pagubă provenită din 
lipsa unei pinacotece publice în țară. 

Sub tristele împrejurări din Bucovina, unde gustul şi interesul 
pentru artă națională este foarte puţin desvoltat, Bucevschi a trebuit să 
muncească din greu pentru a-şi câştiga pânea de toate zilele. Încordarea 
peste măsură i-a zdruncinat sănătatea, punând, prea SIRIEI capăt 
laborioasei sale vieți. 

La | Faur 1891, o ceată mică de adoratori călăuzea, la locul 
ultimului repaus, remăşițele pământene ale celui dintâiu pictor 
bucovinean. Plin de mâhnire, păşea în fruntea conductului metropolitul 

Silvestru, onorând memoria defunctului şi, prin ea, arta românească. / 
Eugen Maximovici (Junimea Literară, nr. 2, Februarie 1908, „Număr 
festiv închinat pictorului Eugen Maximovici”, pp. 33, 34). 


Pictorul Bucevschi 


lată credeul lui Bucevschi, în privinţa refacerii acestei arte 
(pictura bizantină-religioasă), credeu manifestat nu prin cuvinte, ci prin 
creațiuni noi şi admirabile, datorite geniului său şi executate de iscusita- 
i mână. EI pare că zice: „Noi voim să premărim pe Dumnezeu prin fapte 
bune, rugăciuni, imnuri şi lucrul mânilor noastre, zidind lăcașuri în 
cinstea lui şi împodobindu-le cu arta omenească. Ce e, însă, arta? Arta a 
fost, este şi va fi cultul frumosului. Dar, fiindcă frumosul, în sens lumesc, 
se deosebește şi, adesea, nu se împacă cu cerinţele bisericii 
dreptmăritoare, să căutăm punctul de întâlnire, unde să se găsească, 
înfrăţite în armonie, arta lumească şi cea bisericească, punctul de întâlnire 
unde să nu domnească nici carnea dracului, dar nici păstrama mumificată. 
Şi iată că, înaintea noastră, se întinde o largă arenă de activitate; 
descătuşați numai vederile şi prejudecățile înguste, consacrate de un 
tipic, rămas astăzi fără rost, şi lăsaţi să se primenească şi sfântul progres! 
Vechea noastră tradiţie bisericească, însă, să nu sufere, ci mai vârtos să 
câştige prin acest sânge nou, intrat în vinele artei religioase”. 

lată, în termeni generali, credeul lui Bucevschi, profesat cu mult 
gust şi cu geniu iscusit în unele lucrări ale sale. Cultura teologului şi 
paleta pictorului artist îşi dădură mâna pentru a crea capodopere... 

* 

Valoarea artistică a lui Epaminonda Bucevschi, pentru arta 
națională, se reliefează, în afară de terenul bisericesc, unde i-am schiţat 
activitatea, şi pe terenul artei lumeşti profane. În arta lumească, 
Bucevschi preferă sujete naţionale. Cu câtă dragoste şi măiestrie este, 
bunăoară, lucrată „Mica Buchetieră”, din expoziţie (Expoziţia 
„Bucevschi”, aranjată la Cernăuţi, în 1920), care, îmbrăcată în portul 
nostru național, ne întinde, cu un surâs plin de naivitate şi sfială, un 
bucheţel de flori din luncile noastre, cu „ciuboţica cucului”. Sau tabloul 

numit „Doina”, cu chipul fetei ce poartă o cofiţă cu apă de la izvor, pe 
când, în jurul ei, visează pădurea. Desenul e, în epoca sa matură, cât se 
poate de corect; el preferă proporţii armonioase şi bine desvoltate. 
Coloritul său are o dulce şi gingaşă armonie, moştenire de la maestrul 
său, Feuerbach; nicicând un ton mai îndrăzneţ, mai strident. nu tulbură 
nobila tonalitate de care se serveşte; acordurile sale coloristice sunt redate 
în mol şi cu un piano melancolic, ce te face să visezi înaintea tablourilor 
sale, cu chipuri de femei, împodobite în ştergare diafane şi îmbrăcate, 
cu un gust al lui particular, în port naţional. A fost foarte variat în lucrările 
sale, dovadă sunt frumoasele talgere de maiolică, cu gingaşe capete de 
femei, minuțios lucrate; o tehnică care cere cunoştinţi speciale şi multă 
practică. / Dr. Oreste Luţia („Glasul Bucovinei” 1920, Nr. 566. preluat, 
fragmentar, de „Făt-Frumos, nr. 1/1931, pp. 14-16). 


Un T. Aman al Bucovinei: 
Pictorul Epaminonda Bucevschi 


Nu găsim, deocamdată, pentru ierarhizarea lui Epaminonda 
Bucevschi, un mai bun termen de comparaţie decât această asemuire cu 
T. Aman. Opera lui Bucevschi, destul de risipită şi destul de necunoscută, 
rămâne, totuşi, să fie, încă de aici înainte. valorificată. Câteva recente 
dovezi de trezire a interesului pentru cel dintâi pictor român al Bucovinei 
ne tac să nădăjduim că timpul răsplăţii se apropie şi pentru acest uitat!... 

E atât de puţin ce s-a spus; până acum, despre E. Bucevschi! 
După câte ştim noi e doar numai atât: un articol (menţionat de |. G. 
Sbiera, în „Enciclopedia Română”), apărut în revista teologică „Can- 
dela” (Cernăuţi. 1891. 187): unaltarticol, „Epaminonda Bucevschi 1843- 
1891”, publicat de Tit Popescu în Calendarul” de pe 1892, editat de 
Societatea studenţilor teologi „Academia Ortodoxă” (Cernăuţi): câteva 
cuvinte ale pictorului Eugen Maximovici, în „Junimea Literară” V 1908. 
33-34; broşura comemorativă, publicată de Părintele prof. Eusebiu 
Sorocean: „Pictorul academic Epaminonda Bucevschi”, Cernăuţi 1920 
(reproducere din „Glasul Bucovinei”); conferinţa regretatului nostru 
prof. universitar Dr. Oreste Luţia: „Contribuiri la viaţa şi activitatea 

pictorului E. Bucevschi” (publicată în „Glasul Bucovinei” An Il 1920. 
N-rele 564, 565 şi 566; şi puţinele cuvinte din Junimea Literară” 1923, 
134-135. Atât! 

Cu atât mai fericiţi suntem când, de curând, primim două noi 
contribuţiuni pentru cunoaşterea lui E. Bucevschi. 

Una ne vine de la domnul Dr. Corneliu Gheorghian (consilier la 
Curtea de Apel Cernăuţi), care binevoieşte a ne comunica 2 fotografii 
inedite şi iscălitura autografă a lui Bucevschi, apoi un clişeu după o 
Maică a Domnului şi o acvarelă, reprezentând un tip de Huţancă (prins 
la Dorna-Candrenilor). Acvarela aceasta e scoasă dintr-un carnet de 
schiţe ale lui Bucevschi. Carnetul (aflându-se în posesiunea domnului 
Corneliu Gheorghian) e datat cu: August 1869 — Ianuarie 1870, şi 
cuprinde tipuri şi peisagii din Călineştii lui Cuparencu (unde cumnatul 
lui Bucevschi, George Sorocean, era preot), din Dorna-Candrenilor (unde 
trăia o mătuşă a sa), din Poiana Stampii, Poiana Negri, Costişa, Putna 
(Chilia lui Daniil Sihastrul), Rădăuţi, Danila (unde un alt cumnat al său 
era preot) etc. 

Cealaltă contribuţie vine din partea domnului avocat Petre Luţia 
(Cernăuţi), dându-ne două foarte prețioase diplome ale titratului E. 
Bucevschi. 

Publicăm acest material cu mulțumirea care vrea să rămână 
datoare şi pentru alte dăţi, cu nădejdea continuărilor, deci... / Al. Lupu 
(„Junimea Literară”, nr. | 1-12, noiembrie-decembrie 1924, pp. 496-499). 


Epaminonda Bucevschi 


Cenușereasa de Bucovină mai prinde, o dată, clipa când boieria 
celeilaite Românii se-nfundă în nouri şi-n lună; Bucovina se înveseleşte, 
deci, iarăşi, cu una din cele mai nestemate haine ale ei... 

În adevăr, snobismul cultural românesc, deci mai ales cel al 
„capitalei”, va binevoi să mai înghită un hap de revelaţie, înregistrând 
că, de pildă, alături de-o pleiadă de muzicieni ca Isidor Vorobchievici, 
Ciprian Porumbescu, Tudor Flondor şi giganticul Eusebie Mandicevschi, 
minunata Bucovină (a cărei Universitate era cât pe ce să fie, deunăzi, 
„desființată” de... de condeiul unui biet efemer-ministru al 
instrucției!...) a dat neamului românesc un mare maistru al pensulei: 
Epaminonda Bucevschi. Confirmarea calificativului mare pentru 
Bucevschi n-o aşteptăm de la nimene (întocmai cum n-o aşteptăm pentru 
Eusebie Mandicevschi, editorul lui Haydn, Schubert, Beethoven, 

Brahms..., temutul contrapunctist al Vienei..., prieten al lui Johannes 
Brahms, E. Mandicevschi, ale cărui 200 armonizări pentru cântecele 
populare româneşti, culese de maistrul (iarăşi bucovinean) Alexandru 
Voevidca, încredințate ministerului pentru a fi publicate, abia-abia putură 
fi descoperite, deunăzi, la cutare ministeriabil acasă..., deci nu la min- 
ister!!!). Şi repetăm: confirmarea calificativului mare pentru Bucevschi 
n-o mai cerşim nimănui, când chiar un Anselm von Feuerbach (1829- 
1880) i-a dat lui Bucevschi toată solicitudinea şi stima sa. În diploma 
din 29 Iulie 1874, maistrul A. Feuerbach, de la Academia de Belearte 


|. 
Die k. k. Akademie der bildenden Kiinste 
ertheilt hiemit dem Zâglinge der A//gemeinen Malerschule 


Herrn Epaminondas Buczewski 


gebiirtig von /Jacobeny das 6ftentliche Zeugnis, dass er bei der 
im Jahre 1872 vorgenommenen Preiszuerkennung den Gunde/'schen 
Preis fiir die besten Gesammtstudien erhalten habe. 


Wien, den 25. /uli 1872. 


Der Direktor der Akademie 
Chr. (?) Ruben (9) 


Der Prăsident der Akademie 
Heider (?) 









Stamoila 
Academiei de 
Beie-Arte 
(impregnată, 
în relief) 






din Viena, semna, deci, pentru Bucevschi, următoarele: „Seine 
Verwendung war bei sehr grobem Fleibe eine sehr gute. Er zeigt ein 
Talent fur Historienmalerei, und ist auch befahigt dazu und hat bereits 
în dieser Richtung bedeutende Fortschritte germacht”. 
Historienmalerei-ul, pictura istoriografică, deci, era considerată, 
pe atunci, ca un gen superior de pictură (vezi Oreste Luţia, în „Glasul 
Bucovinei” 1920, Nr. 565). De altfel, elevul Academiei de Belearte din 
Viena, Bucevschi, era, desigur, neobişnuit de bine dotat, întrucât el, 

II. 


ă Timbru 
Zeugnis.!) de 
îti du dei 15 K 
Von der kaiserlich-k&niglichen ş oii 


Akademie der bildenden Kunste 

in Wien 
wird hiemit bestătigt, dass  Epaminondas Buszewski aus laco- 
Veni in der Bukowina gebiirtig, die Specialschule fiir Historien- 


imalerei dieser k. k. Akademie im Winter & Sommer Semester 
des Studienjahres 1873/4 frequentiert hat. 


Seine Verwendung war bei sehr grofem FleiBe eine sehr gute. 

Er zeigt ein Talent fiir Historienmalerei, und ist auch befăhigt 

dazu und hat bereits in dieser Richtung bedeutende. Fortsahritte 
gemadit 


urid sein Betragen den akademischen Gesetzen voi/kommen ent- 
sprechend. 


Wien, den 29 /uli 1874. 


Der Rektor: î Der k, k. Professor: 
Fr. (2) Schmidt A. Feuerbach 














Pecete (mai 
mică) a Acad, 
de Bele-Arte 
(impregnită 
în relief) 


Valahul, reuşise să cucerească, în 1872, premiul întâi: „den Gundel'schen 
Preis fur die besten Gesammtstudien” (vezi „Junimea Literară” 1924, 
498). 

Dar Bucevschi e nu numai mare, ci şi Român. Dincolo de 
budoarul perucilor şi catifelelor Rococo, dincolo de marile sale concepţii 
de caracter universal (ca „Dante în exil” sau cutare „Bachanal”), feciorul 
de popă moldovean, Bucevschi, se întorcea mereu la viața care i-a alinat 
copilăria: aspectul rustic românesc revine, deci, pas cu pas în opera lui, 
înfățişându-se, adese, în chipuri feminine de-o savuroasă senzualitate. 
Ba chiar şi-n languroasele chipuri de cadâne din discurile sale de porțelan 
(acestea, o deosebită specialitate tehnică a lui Bucevschi), ştergarul, 
salba şi altița românească nu pot lipsi. Elocvente pentru strădaniile lui 
Bucevschi, în această direcţie, sunt carnetele lui: tipuri de muntence 
bucovinene, bădişori şi moşnegi sfătoşi, câte un colţ de gospodărie 
țărănească. Și ştim că, ori de câte ori Bucevschi se rumpea din Viena 
muncii lui de hamalâc, muncii pentru existență, îşi petrecea răgazul 
vacanţelor sale nu la Cernoviţ, ci prin satele surorilor sale. Caracteristică 
e, apoi, mărturia lui Vincențiu Babeş (în „Familia” 1891, 62): cât de 
fulgerător l-a fascinat o idilă rustică a lui Bucevschi, expusă în cutare 
vitrină din Viena anului 1879! Dar şi-n drumurile sale de „pictor 
arhidiecezan”, când lucra mai ales la iconostasele bisericilor bucovinene 
(de pildă, la Coşciuca, Coniatin, Poiana-Stampii, Revna, Vicovul-de- 
jos, Berhometul Siretului etc. etc.), Bucevschi avu destul prilej să 
adâncească viaţa de la ţară. 

Bucevschi mai e, însă, autohton şi, deci, al nostru, şi-n pictura 
religioasă, pe care a profesat-o şi a trebuit s-o profeseze el, pictorul 
arhidiecezei bucovinene şi prieten al Mitropolitului Silvestru Morariu. 
În domeniul acesta, a făcut cea mai temeinică şcoală posibilă, urmând 
Academiile de la... Putna, Bădeuți, Pătrăuți pe Suceava, Sânt-llie, 
Voroneţ, Sfântu-Nicolai Domnesc de la lași, Mănăstirea Humorului, 
Suceava etc. etc. Să nu ne scape mărturisirea lui Bucevschi însuşi că, de 
pildă, portretul lui Ştefan cel Mare de la Bădeuți (acest pseudoportret, 
„Zugrăvit de un biet zugrav care şi azi trăieşte, doară, în Siretiu”, zicea 
Bucevschi, în 24 Ianuarie 1882, la Academia Română), Bucevschi îl 
copia pe când era „foarte tânăr”. Din mărunte, dar substanțiale ştiri, 
apoi, ca următoarele: că Bucevschi a descoperit prețiosul „aier” (din 
1500), cu un chip al lui Ştefan cel Mare, în cutare „başcă” de la 
mănăstirea Putna (vezi cit. An. Ac. Rom. 63, 41 şi 23) şi că „cu acelaşi 

scop se duce la Mănăstirea-Humorului spre cercetări arheologice de 
felul acesta (ibid. 23), înţelegem chiar că Bucevschi era un serios elev 
al acestor înalte şcoli de pictură bisericească-românească. Şi, iarăşi, să 
ne fie aminte că același osârdnic Bucevschi al nostru fu menit să ajungă 
descoperitorul portretului lui Ştefan cel Mare (în Tetravanghelul de la 
Mănăstirea-Humorului, cal. : fiat, la 1473, de Ieromonahul Nicodim). 
Se încinse, atunci, în incinta . -ademiei Române, o aprigă discuţie, ori 
de chipul lui Ştefan Vodă e cel cu tânără față rubicondă (din 
Evanghelierul Humorean, din „aierul” Putnean şi din frescele indicate 
de Bucevschi) sau portretul-frescă (pseudo-portretul!) de la Bădeuți, 
înfățişându-l pe Ştefan bătrân şi cu barbă. Discuţia se ducea, cu atât mai 
aprigă, cu cât era vorba de înfăţişarea lui Ştefan cel Mare în statuia 
ecvestră, ce se pregătea pentru lași. Şi, în fața materialului documentar 
produs de Bucevschi (care fu invitat, chiar ad-hoc, la Academia Română), 
până şi implacabilul, autoritarul Haşdeu, apărătorul lui Ștefan-Vodă 
înfățişat cu barbă (vezi cit. An. Ac. Rom 53 şi 34), trebui, în cele din 
urmă, să capituleze (ibid. 61 şi 65) şi să recunoască concluziile lui 
Bucevschi, urmărite cu o îndărătnică temeinicie bucovineană. 

De altfel, să nu uităm că-n materialul documentar, prezentat de 
Bucevschi Academiei Române, fu (vezi cit. An. Ac. Rom. 20-23) şi un 
album cu facsimilii (inscripţii slavone) şi desemnuri (portretul lui Ştefan, 
vignete şi inițiale artistice) din amintita Evanghelie Humoreană, şi cu 
un desemn după fresca Daniil Sihastrul, de la Voroneţ (ibid. 27) şi, s-o 
ştim cu toții, pierdut (!), întocmai cum cât pe ce era să se piarză şi 
cântecele populare armonizate de E. Mandicevschi... 

Oricum, Bucevschi făcea o bună şcoală a trecutului românesc 
şi, ca să revenim, e tradiţionalist şi autohton şi Român în pictura sa 
religioasă. Deşi, iarăşi prea adevărat, Bucevschi era mult prea stăpânit 
de pulsaţia caldă a vieții vii şi prea creator, în același timp, ca să se 
îngrădească în rigidul stil bizantin. Şi înțelegem prea bine de ce dânsul 
ne-a dat o pictură bizantină evoluată, altoită cu nervi şi cu viață; de ce, 
deci, ca să-l parafrazăm pe Oreste Luţia („Glasul Bucovinei” 1920, Nr. 
566), în loc de „păstrama mumificată” a bizantinismului, ne mai ispiteşte 
şi cu ceva din cărniţa diavolicească... 

Şi iată că, acum, pricepem de minune de ce Eminescu, îndrăgitul 

de viaţa ţăranului şi de viaţa trecutului nostru (într-o scrisoare din 8 
Nov. 1874, Eminescu mărturiseşte, către Veronica Micle: „Trecutul m- 
a fascinat întotdeauna. Cronicele şi cântecele populare formează, în clipa 
de față, un material din care culeg fondul inspirațiunilor; O. Minar, „Cum 
a iubit Eminescu” 1912, 45), pricepem, zic, de ce studentul de la Viena 
Mihai Eminescu (1869-1872) „îl vizita adese” „pe pictorul român 
Bucevschi”, cum ne informează T. V. Stefanelli („Amintiri despre 
Eminescu” 1914, 67). Distinsul licenţiat al Facultăţii de teologie din 
Cernăuţi, Bucevschi, ajunsese la Academia de Belearte din Viena în 
1868. În cei doi-trei ani, până a-l cunoaşte pe Eminescu, o fi avut destulă 
vreme ca să-și aromească „atelierul” cu idilele satului bucovinean şi 
poate chiar şi cu o reminiscență din drumurile lui, făcute pe urmele lui 
Ştefan- Voevod... Eminescu, care, la 1866, îşi revărsase dorul său de 
Bucovină, în mărturisiri ca acestea: 

„+... Ochiul îmi sclipeşte, genele-mi sunt pline, 

Inima mi-e grea 
Astfel totdeauna, când gândesc la tine, 
Sufletul mi-apasă nouri de suspine, 
Bucovina mea!” 

află, acum, în Bucevschi, nu numai o parte din „geniul romantic” al 
Bucovinei, ci şi pe evocatorul real al Bucovinei rustice şi, desigur, pe 
răscolitorul bătrânii moldovinii bucovinene... 

Ba Eminescu, care (dacă-l înțelegem bine pe maistrul 
Sadoveanu; vezi „Făt-frumos” 1929, 119-120), colindând Bucovina, 
ajunsese, cândva, până-n Vatra-Moldoviţei, pentru ca să cunoască: 

++. munţii în lumină, 

Văile în flori, 
Râuri resăltânde printre stânce nante, 
Apele lucinde-n dalbe diamante 
Peste câmpii-n zori”, 
avea, acum, poate şi prilejul unei binevenite împreună-petreceri în 
paginile cronicăreşti; şi ni-i aminte că, pentru întărirea dovezilor sale, 
Bucevschi va invoca, în faţa Academiei Române, şi mărturia cronicelor, 
izbucnind, în toiul expunerilor lui D. A. Sturdza: „Şi letopiseţele probează 
aceasta!” (vezi cit. An. Ac. Rom. 62). Şi nu îndoim că-n slovenirea 

Letopiseţelor, Bucevschi o fi avut ce învăţa de la minunatul student 
Mihai Eminescu. 

Dar împrieteniţii în dor de Bucovină, Mihai Eminescu (de cam 
19-22 ani) şi Epaminonda Bucevschi (de cam 26-29 ani), se mai puteau 
întâlni şi-n alte răspântii ale daco-românismului lor... Elevul de liceu 
Bucevschi trecuse şi dânsul prin şcoala românească din „Roma-mică” a 
neamului românesc (cum îi zicea elevul-copil Eminescu Blajului; vezi 
D. Murăraşu, op. citat pag. V). Bucevschi trecuse prin liceul de la Blaj 
pe la 1861-1863 (deci, puţin înainte de Eminescu), fiind de „19 şi 20 
ani” (Dr. Orest Luţia, în „Glasul Bucovinei” 1920, Nr. 564), după ce, un 
an în urmă (deci pe la 1860-1861), isprăvise o clasă de liceu în Beiuşul 
pe care, cu toată mărturia lui Slavici („Amintiri” 1924, 12): „Eminescu 
umblase ani de zile de-a rândul răzleț... se sbătuse pe la Sibiu, pe la 
Blaj, pe la Beiuş”), nu suntem siguri ori de l-a atins şi Eminescu (cf. 
Îndoielile lui Gh. Bogdan-Duică, în „Viaţa Românească” 1924, vol. 59, 
153-154). lar Oreste Luţia sublinia că-n expoziţia Cernăuţeană se afla 
şi „un desemn în cretă neagră şi albă” „pe un carton”, „reprezentând o 
ilustrare a imnului Deşteaptă-te române”, în următorul chip: „Geniul 
românesc, înfățişat printr-un înger înaripat, trezeşte pe Românul, 
caracterizat prin figura unui țăran, ce se ridică din somnul cel de moarte. 
Îndărăptul Românului, se vede un balaur, zvârcolindu-se sub figura 
scăpărătoare a geniului”. Şi O. Luţia adăoga: „Orişicum, în acele vremuri, 
balaurul încă nu putea fi înlocuit prin pajura cu două capete”. 

Deci, cei doi ahtiaţi ai celui mai autentic românism (rusticismul 
şi trecutul românesc) mai puteau tăinui, în cutare colţişor românesc din 
plină forfotă a Vienei, şi despre locul „de unde a răsărit soarele 
românismului” (cum, iarăşi, îi mai zice Eminescu Blajului) şi despre 
cine ştie ce alte rădăcini ale geniului pustiu Toma Nor prin olaturile 
Ardealului... 

Şi, acum, două vorbe despre vitregia sorții faţă de viaţa şi opera 
lui Bucevschi. Până la stabilirea lui ca pictor oarecum oficial 
(mitropolitan) la Cernăuţi („pe la 1885”, cf. Dr. Luţia), Bucevschi se 
zbuciumă în cel mai crâncen război de existență. Era doar părintele 
frăţinilor săi mai mici (patru surori şi un frate), rămași orfani! Şi cum, 
în acelaşi timp adevărat artist, Bucevschi nu putea crea decât tot din 

sufletul său, cum nu putea fi „fabricant de icoane”, ci trebuia să-și sfâşie 
din suflet opera, cele mai de seamă creații ale lui ajungeau, mereu, să se 
prefacă în prozaicul „nervus rerum gerendarum”, luând, pe totdeauna, 
drumul străinătăţii şi al lumii mari (Franța, Olanda, Anglia şi chiar 
America (Dr. Luţia). Creatorul lor se alesese, de pe urma unei atât de 
istovitoare munci, doar cu acea zdruncinare a plăpândei sale sănătăţi, 
care, foarte curând, îi deveni fatală... 

O bună parte din Grigorescu ni s-a pierdut; avem, însă, cel puţin 
mângâierea de-a fi cunoscut-o. O foarte mare parte din pânzele lui 
Bucevschi nici n-am cunoscut-o şi nici nu vom cunoaşte-o! Cât de scump 
trebuie să ne fie relativ-puţinul ce ne-a mai rămas! Oameni de minunată 
râvnă (Eusebie Sorocean, Oreste Luţia...) ne dădeau, cu prilejul 
Expoziţiei-Bucevschi, din 7 Noiembrie — | Decembrie 1920, o „listă a 
tablourilor” expuse, atunci, indicându-i şi pe posesorii acelor piese; listă 
care, dacă e vorba de-un indice cât mai complet al operei lui Bucevschi, 
poate fi întregită, începând cu marea catedrală din Zagrebul iugoslav, 
pictată de Bucevschi, cu Sfântul-Nicolae Domnesc din laşi, restaurat şi 
de Bucevschi, şi sfârşind cu cea mai umilă Coșciuie bucovineană, cu 
cel din urmă desen-Bucevschi, rămas „souvenir” în cutare familie din 
Bucovina. Dar „„lista” singură nu e tot ce putem face, când, de pildă, un 
Album-Bucevschi poate fi reclamat nu numai de Bucovina, ci de întreg 
neamul românesc şi de nețărmuita lume a artei! / Leca Morariu (,„Făt- 
Frumos”, nr. 1/1931, pp. 1-7). 


Câte ceva despre Epaminonda Bucevschi 


Unchiul meu, pictorul Epaminonda Bucevschi, era om frumos, 
înalt, cu barba ca pana corbului. Se pieptăna „cu cărare la mijloc”. Avea 
înfăţişare pronunțat distinsă. 

Era fratele mamei mele, Olimpia, decedată la 1877, în vârstă de 
numai 24 ani, la Tişăuţi, unde-i şi înmormântată; al mătuşii Elena 
Bucevschi, care, din pricina unei mari deziluzii în iubire, n-a voit să se 
căsătorească şi ne-a crescut pe noi, patru copii, rămași orfani de mamă 
(a murit în 1919 şi-i înmormântată la Comăneşti); precum şi al mătuşelor 

Veronica Sorocean, Eufrosina Grigorovici şi Ecaterina Bărgăuan (mama 
pictorului-profesor Traian Bărgăuan), care trăiesc încă, fiind în vârstă 
înaintată. 

Un frate mai tânăr al unchiului, Dionisie, absolvase şcoala 
veterinară din Viena şi ocupase un post la Municipiul Viena. Fiind, însă, 
mobilizat pentru războiul din 1878, acest Dionisie n-a vrut „să-şi bage 
pielea-n foc pentru Austria”, ci a trecut, frumuşel, în Ţară, unde s-a şi 
căsătorit. Rămânând văduv şi lăsându-şi copiii în România, s-a tras, 
apoi, înapoi la matcă şi a murit la noi, în Comăneşti, cam pe la 1910. 

Îmi aduc bine aminte că „"cheşul Paminonda”, cum îi ziceam 
noi, locuia la Viena, în Mariahilf, Corneliusgasse. De câte ori se întorcea 
la Bucovina şi ne vizita, la Tişăuţi sau la Comăneşti (unde ne-am mutat, 
mai târziu), era sărbătoare, şi toți eram cuprinşi de negrăită bucurie. 
Nouă, copiilor, ne aducea jucării şi cărți frumos ilustrate. Ba, odată, ne- 
a făcut fiecăruia câte o iconiță în culori, chiar în faţa noastră. Când s-a 
căsătorit prinţul-clironom Rudolf, ne-a adus cărticele comemorative, 
cu chipurile „perechii imperiale”, a perechii regale belgiene şi ale mirilor, 
iar altele cu vederi din Viena şi Bruxelles. Cam tot pe atunci (eram, 
poate, pe clasa I-a sau a II-a a liceului din Suceava), ne-a povestit că a 
fost pe la mănăstirile din Bucovina şi a aflat portretul cel adevărat al lui 
Ştefan cel Mare, în biserica din Voroneţ, că a lucrat împreună cu 
profesorul Tocilescu, episcopul Melchisedec de la Roman şi alţii. Şi, 
povestindu-ne unele ca acestea, râdea cu poftă de anumiţi savanţi români, 
care se îndoiau că Ştefan cel Mare avea chipul constatat de Bucevschi, 
al unui om îndesat, rumăn şi rotund la față şi fără barbă, susţinând, din 
contra, că portretele mai noi, care-l reprezentau pe Ştefan cu smerită 
față de Hristos ar fi cele autentice. 

Mai târziu, când eram, poate, prin clasele superioare ale liceului 
de la Rădăuţi (la care am trecut în 1886), răsfoind, în vacanțe, acasă, la 
Comăneşti, revista ilustrată din Viena „Die Heimat” (N.R.: „Patria”, 
dar şi „Acasă”), descopeream, adese (spre marea mea bucurie), 
reproduceri după tablourile unchiului, al cărui nume, însă, îl găseam 
mereu schimonosit cu Puczewski, Buczewsky etc. Ba şi chipul unchiului 
îl ţin minte în acea „Heimat”. 

Altă dată, „Familia” lui losif Vulcan (de prin anii 90) aducea 

chipul lui Ep. Bucevschi şi reproducerea minunatei idile rustice „lan 
ascultă”, însoţite de un elogios articol al lui Vicenţiu Babeș (N.R.: Prin 
anii 1865-1870, când disputa dintre etimologişti şi fonetişti ajunsese 
extrem de aprinsă, tatăl lui Victor Babeş semna „Babeşiu”, alături de 
alți bănăţeni, în favoarea scrierii etimologice) povestea cum a tresărit, 
când a zărit acest colț de viață românească în cutare vitrină a unui 
negustor de tablouri din Viena; cât de surprins a fost de frumuseţea 
acestui tablou şi că, întrebând de pictorul tabloului, a aflat că e 
bucovineanul Bucevschi şi că fericitul posesor al acestui tablou (autorul 
însuşi) nu s-ar despărți de acest tablou pentru nimic în lume. 

Auzeam, apoi, că unchiul zugrăvește câte o biserică în cutare 
ori cutare loc din Bucovina (la Rădăuţi, Storojineţ, Dorna-Candreni, 
Coşciuia etc. etc.) şi că se bucură de sincera prietenie a Mitropolitului 
Silvestru Morariu. Cu portretul Mitropolitului Silvestru (astfel cum el 
se vede, tipărit în culori, în multe case din Bucovina), unchiul zicea c-a 
luat un premiu într-o expoziție din Viena, iar ministrul de Instrucție şi 
Culte de atunci, frapat de acelaşi portret, a exclamat: „Das ist ja ber 
Erzbichoff Andrievici, wie er leibt und lebt”. Mai târziu, ni s-a spus că 
unchiul Epaminonda s-a îmbolnăvit „de piept”; mătuşele spuneau că 
din pricina culorilor pe care le întrebuința la pictat. 

Tot din vremea când eram încă licean, mai rețin următoarele 
amintiri: 

Venind, odată, de Paşti, la Comăneşti, tatăl meu terminase, în - 
grădină, o altană (N.R.: un foişor), făcută din leaţuri şi nuiele. Păreţii, 
de ambele laturi, aveau câte un mare cerc, făcut din nuiele, drept fereastră. 
Unchiul se aşeză în altană şi, zâmbind a râde de alcătuirea ei, ne-a spus 
că cercurile sunt făcute, probabil, pentru a putea stupi afară. 

Altă dată, ne-a vizitat, la Comăneşti, în timpul vacanţelor. M-a 
rugat să-l petrec până la Ciocăneşti, unde era soră-sa, mătuşa Bărgăuan, 
şi o casă de copii. Unchiul era foarte vesel de mulțimea copiilor... Şi, 
cum unul, cel mai prichindel şi, din întâmplare, şi cel mai mânjit cu 
povidlă, rămăsese uimit în fața unchiului, unchiul prinse a râde şi zise: 
„Pe aista lipiţi-l cu faţa de părete şi-i aveţi portretul gata-gătuţa!”. 

În toamna anului 1890, am venit la Universitate, la Cernăuţi. 
Eram de 19 ani. Unchiul lucra, atunci, în Cernăuţi, în prima casă din 

strada Seminarului, în dosul actualei Case a preoților, de lângă 
Mitropolie. Nefiind căsătorit, îşi ținea, de multă vreme, o menajeră 
Vieneză, cu numele losefina Scherrer (căreia, din nenorocire, i-a lăsat, 
mai târziu, prin testament, întreaga sa avere). Atelierul şi-l avea la etajul 
vechii Case a preoților, din reşedinţa mitropolitană. Era binevăzut şi 
apreciat, ca pictor şi ca om, de toată lumea bună a Cernăuţilor. Serbându- 
şi Mitropolitul Silvestru jubileul de 50 de ani de preoție, unchiul fu 
rugat de patronii bisericeşti din Bucovina să picteze adresa omagială. 
Mitropolitul Silvestru îl aprecia mult ca artist şi ca om şi-i destăinuia 
tot ce avea pe suflet. Era în prietenie cu generalul Seracin, român 
bănăţean, şi cu alte distinse personagii din Cernăuţi. Mie şi vărului meu, 
Epaminonda Grigorovici, studenți în drept şi „Junimeni”, ne spunea, 
adese, să-l vizităm, dar noi, sfioşi cum eram, nu prea cutezam să dăm 
prin saloanele unchiului, deşi pe mine mă atrăgea şi omul Bucevschi, 
nu numai tablourile şi celelalte lucruri de artă, ce le avea acasă și-n 
atelier, alături de o bogată bibliotecă, din care nu lipseau Cronicele lui 
Cogălniceanu, Alecsandri, Alecsandrescu, C. Negruzzi ş.a. 

În reşedinţa mitropolitană, dispunea de mai multe saloane mari. 
Într'unul, care era şi atelierul său, se găsea marele tablou „Bacanal” 
(acum, proprietatea domnului Dr. Florea Lupu, Cernăuţi). Cum 
contemplam, odată, această capodoperă a lui Bucevschi, el ne-a spus: 
„Vedeţi faţa tânărului din partea stângă a tabloului? Observaţi că se 
distinge de celelalte feţe printr-un colorit mai închis? E pictată de Anselm 
Feuerbach, profesorul meu; un mare maistru!”. 

În atelierul său, se mai. afla şi un nud, reprezentând o tânără 
bacantă în mărime naturală, apoi altul, reprezentându-l pe Dante în exil. 
Și aceste pânze au trecut în proprietatea domnului Dr. Florea Lupu, 
unde se găsesc, probabil, şi astăzi, de nu cumva or fi trecut la Baia- 
Mare, în Ardeal. 

Dintre celelalte multe tablouri mai mici, ce-i decorau atelierul, 
îmi amintesc de o tânără țigancă, cu tulpănaş roşu în cap, şezând în 
iarbă (trecută în proprietatea Doamnei Olga Morariu), schița pentru 
portretul lui Ştefan cel Mare (acum, în posesiunea surorii mele, Olimpia 
Dr. Teofil Lupu) şi trei minunate porțelanuri (farfurii), în care Bucevschi 
era neîntrecut meşter, înfățişând busturi de femei, una mai frumoasă 

decât alta (două dintre ele, azi, în posesiunea surorii mele, Olimpia Lupu, 
iar una, la vărul meu, Epaminonda Grigorovici, la Cernăuţi). 

Adevărat artist, Bucevschi mai avea, apoi, o mulțime de piese 
vechi de porțelan şi sticlă, şaluri turceşti, broderii chinezești şi alte piese 
de artă, un întreg muzeu, pe care le folosea pentru a-şi aranja decorul 
scenelor ce le picta. 

Biblioteca sa mai conținea pe scriitorii clasici germani, în ediţie 
de lux ilustrată, pe „Don Chichotte” şi „Biblia”, ilustrată de Dore: fireşte, 
apoi diverse istorii de artă, în limba germană şi franceză (căci Bucevschi 
vorbea şi franceza); dar şi operele lui Alecsandri, „Cronica” lui Şincai 
şi „Letopiseţele țării Moldovii”, de Cogălniceanu, în prima ediție, din 
1852, legate foarte frumos în piele. 

Făcea haz de arta diaconului Ignatie lanovici, care fusese şi el 
la Viena, pentru a deprinde pictura, și căuta să-l imite pe Bucevschi în 
toate, aducându-și... chiar și o menajeră vieneză la Cernăuţi. 

Avea, însă, cuvinte de laudă pentru o seamă din elevele sale, ca 
Domnişoara Camila Neumann (care trăieşte şi astăzi în Cernăuţi şi 
posedă câteva piese din Bucevschi) şi o domnişoară Bodnarescu. 

Pe Eugen Maximovici îl prețuia mai mult ca desenator, decât ca 
pictor. 

Bucevschi era „om de societate”. Nu se sfiia nici de câte un 
taifas prietenesc la un păhărel de vinişor, mai ales când hangiţa era 
femeie frumoasă. Căci de frumosul feminin nu s-a prea ferit. 

Înfiinţându- -se, în vremea lui, societatea studențească cu caracter 
confesional catolic, „Unitas”, unchiul Bucevschi şi-a dat cu părerea că 
și studenții români ar trebui să-şi aibă un astfel de cuib al lor, cu caracter 
confesional ortodox, gând exprimat şi de Mitropolitul Silvestru Morariu. 

Altă dată, aducându-se vorba ori de unul dintre nepoții săi să 
termine liceul şi să urmeze studii universitare, unchiul a spus că nu-i 
neapărată nevoie, dar, în orice stare ar fi, să fie om întreg. 

Înaintea Crăciunului din 1890, denunțasem camera ce o aveam 
cu chirie în casa Domeizel, de lângă reşedinţă şi plecasem în vacanţă la 
Comăneşti. Întristătoare sărbători, care ne-au adus telegrama losefinei 
Scherrer, anunţându-ne, disperată, îmbolnăvirea gravă a „Herrl”-ului ei 
(„Das Herrl” îi zicea Nemţoaica). 

Duioasa şi devotata noastră „mamă”, Elena Bucevschi, a plecat, 
atunci, imediat, la Cernăuţi, pentru a-şi îngriji fratele, cu un devotament 
pe care numai sufletele stinghere şi strivite de nefericire pot fi capabile. 
Zi şi noapte, a fost nelipsită de la căpătâiul bolnavului şi muribundului... 

Răpus de tuberculoză, Epaminonda Anibal Bucevschi s-a stins, 
în ziua de 13 Faur stil nou 1891, neîmplinind vârsta de 48 ani. 

Prin testamentul făcut la îndemnul magistratului Vasilică 
Morariu, şi-a lăsat „toată averea”, deci toată comoara de tablouri şi lucruri 
de artă, colecţionate de el, losefinei Scherrer... 

Cu puţinul realizat din vânzarea unor tablouri mărunte, a mobilei 
şi a cărților etc., losefina Scherrer i-a ridicat crucea de piatră din cimitirul 
Cernăuţi (Horecea). Şi, apoi, fatala Iosefină Scherrer se întoarse la Viena, 
dar nu singură, ci cu tot ce era mai bun din opera artistului român E. 
Bucevschi... A fost un noroc că, mai târziu, s-a găsit un Dr. Florea Lupu, 
care, apreciind valoarea lui Bucevschi, a salvat ceea ce se mai găsea la 
losefina Scherrer. / Corneliu Gheorghian („„Făt-Frumos”, nr. 1/1931, 
pp. 8-12). 


Bucevschene 


Mătuşa Veronica Sorocean, născută Bucevschi, acuma văduvă 
de paroh, în vârstă de 84 ani, la Rădăuți, mi-a povestit că frații Bucevschi, 
trei la număr, sunt veniţi, pe vremuri, din Galiţia. Unul dintre cei 3 fraţi 
Bucevschi s-a stabilit în Jadova (Judeţul Storojineţ), altul la Pătrăuți pe 
Suceava şi al treilea la Ilișești (Judeţul Suceava). 

Urmașii celor din Jadova şi Pătrăuți pe Suceava sunt necunoscuţi 

(În Pătrăuți pe Suceava se găsesc, de fapt, până-n ziua de astăzi, gospodari 
cu numele Bucevschi). Cel din Ilişeşti s-a făcut preut în Ilişeşti şi şi-a 
clădit casa în pădure, pe trunchii copacilor tăiaţi, nu departe de biserica 
parohială ortodoxă şi lângă actuala casă parohială evanghelică. Şi, astăzi, 
se găseşte pe acest loc casa şi grădina ce a aparţinut bunicului nostru, 
Dimitrie Bucevschi, tatăl pictorului Epaminonda Bucevschi, şi care se 
sfârşeşte unde începe grădina casei parohiale evanghelice. Buceschenii 
erau, din vechime, preuțţii satului Ilişești. Nu numai bunicul, Dimitrie 

Bucevschi, dară şi tatăl său, dacă nu mă înşel, cu numele lordachi, şi 
bunicul său au fost preoți la Ilişeşti. Un membru al familiei Bucevschi, 
cu numele Isaia, a ajuns igumăn al Mănăstirii Neamţu. 

* 

Într-o scrisoare (scrisă în nemțeşte) şi datată „Wien 10. Oktober 
1872”, Epaminonda Bucevschi iscăleşte cu inițialele „E. A. B.”. Și unele 
tablouri ale sale sunt iscălite cu aceste inițiale, cele mai multe, însă, nu 
de mâna lui, căci Epaminonda Bucevschi nu obicinuia să iscălească 
decât tablourile desăvârșite, ci, mult mai târziu, de pictorul Eugen 
Maximovici, pentru a arăta că aceste lucrări sunt, în adevăr, ale lui 
Epaminonda Bucevschi. Inițiala „A” derivă din numele Anibal, „numele 
de artist”, de care se servea Bucevschi. 

* 

Epaminonda Bucevschi avea înfățișare distinsă. Era de o 
corectitudine exemplară în tot ce priveşte îmbrăcămintea. Un adevărat 
„arbiter elegantiarum”. / Corneliu Gheorghian („„Făt-Frumos”, nr. !/ 
1931, pp. 18, 19). 


Când a murit Bucevschi 


Spicuiesc din dosarul Judecătoriei mixte din Cernăuţi (numărul 
IV 1981-1895, referitor la succesiunea după Epaminonda Bucevschi). 

Epaminonda Bucevschi, când a decedat, la 13 Faur 1891, avea 
vârsta de 44 ani. Surorile sale, Veronica Sorocean, văduvă de paroh din 
Rădăuţi, de 44 ani, Eufrosina Grigorovici, văduvă de paroh din Rădăuţi, 
de 38 ani, Elena Bucevschi sin Comăneşti, de 35 ani, iar Ecaterina 
Bârgăuan, soție de paroh din Ciocăneşti, de 30 ani. Fratele lui 
Epaminonda Bucevschi, Dionisie, aşezat, atunci, în România liberă, nu 
e trecut între rude. 

losefina Scherrer, domiciliată în Cernăuţi, strada Seminarului 
Nr. 1, era de 45 ani. 

La 28 lanuarie 1891, se prezintă înaintea Judecătoriei fostul 
inspector al reşedinței mitropolitane, Ilie Dimitrovici, şi cere delegarea 
unui magistrat pentru a dresa testamentul lui Epaminonda Bucevschi, 

grav bolnav. 

În aceeași zi, fiind delegaţi în acest scop, judecătorul Vasile 
Morariu (N.R: fiul Mitropolitului Silvestru, cunoştinţă veche, poate chiar 
prieten, cu Epaminonda Bucevschi, Ciprian Porumbescu şi Mihai 
Eminescu) şi cu practicantul imperial Călinescu, dânşii se duc la locuinţa 
lui Epaminonda Bucevschi, din reşedinţa mitropolitană, şi dresează 
procesul verbal din aceeaşi zi, referitor la declaraţiunea ultimei voințe a 
lui Epaminonda Bucevschi. Îl găsesc bolnav, în pat, dar conştient şi-n 
toată firea. Epaminonda Bucevschi declară că instituie erede universal 
pe Domnişoara losefina Scherrer, care l-a îngrijit timp de 18 ani. Fiindu- 
i dator o parte din simbria promisă (de 800 florini anual), Epaminonda 
Bucevschi declară că-i cedează, în loc de plată, toate obiectele din 
locuința sa, strada Seminarului Nr. |, şi din atelierul său din reşedinţă, 
anume: tablouri, cadre, ustensilii de pictură, cărți, produse de arte grafice, 
mobilier, lucruri vechi de artă și altele: şi că recunoaşte proprietatea ei. 

Între activele sale, arată şi următoarele 3 creanţe: 1) pentru 
pictura bisericii din Revna, în suma de 130 florini; 2) pentru iconostasul 
bisericii din Cadobeşti, în sumă încă neachitată de 100 florini; şi 3) 
pentru iconostasul capelei închisorii din Suceava, în sumă de 1.100 
florini. 

Epaminonda Bucevschi declară, în fine, că şi-a ajuturat, după 
putință, surorile încă mai înainte şi că, prin urmare, dânsele nu sunt 
lezate în eventualele drepturi. O obligă, însă, pe losefina Scherrer să 
achite cheltuielile înmormântării şi să-i pună, la mormânt, un monu- 
ment simplu. . 

Cheltuielile înmormântării, ale crucii şi ale bolii lui Epaminonda 
Bucevschi sunt socotite cu 1.053 florini 96 cruceri. Erau timpuri „bune”, 
căci socoteala medicamentelor, luate în cei din urmă 2 ani, nu făcea decât 
106 florini 26 cruceri; cei 44 birjari, care au urmat conductul, timp de 3 
oare, n-au cerut decât numai câte 80 cruceri; cei 8 preoți s-au mulţumit cu 
câte 10 florini; iar sicriul de metal n-a costat decât 175 florini. / C. 
Comăneșteanu (pseudonim ocazional al nepotului lui Bucevschi, 
Corneliu Gheorghian, în „Făt-Frumos”, nr. 1/1931, pp. 26,27). 

Epaminonda Bucevschi 


Cred că drumeţii pe cari întâmplarea îi aducea, acum aproape o 
sută de ani, prin llişeşti rămâneau uimiţi de ce, în acest sat de gospodari 
cinstiți şi la locul lor, mai toate zaplazurile erau mâzgălite cu chipuri de 
animale și capete de oameni, făcute cu cretă şi sineală. Cu cât te apropiai 
de casa parohială, mâzgăliturile se înmulțeau, iar pe gardul prisăcii 
părintelui Dumitrache stăteau aproape una peste alta. Îţi dădeai seama 
că-i ispravă de plod neastâmpărat şi, totuşi, găseai ceva mai mult în 
aceste închipuiri, care prindeau, pe netezişul scândurii, oameni, vituțe 
şi dihănii, aşa cum umblau vii prin Ilişeşti, închipuiri scoase parcă din 
cărți şi gazete, de bine nimerite ce trebuie să li se fi părut oamenilor din 
sat, de vreme ce le-a rămas buhul. Ştiau cu toţii că isprava ea 
domnişorului Paminonda, copilul părintelui, care făcea, pentru tot 
plodăretul satului, cercei din sâmburi de zarzăr şi straie de hârtie colorată 
pentru irozi. 

În acest chip a început cariera de artist plastic a lui Epaminonda 
Bucevschi. 

Fireşte că a fost trimis la școală, la „gimnazie”, pe care, 
neputând-o isprăvi în nemțeşte, în Bucovina, a încheiat-o, cam 
şchiopătând, în româneşte, la Beiuş şi Blaj. Apoi, ca orice fecior de 
preot sau, mai bine zis, ca fiecare român bucovinean, care putea să-şi 
îngăduie, pe vremea aceea, cheltuiala cărții, s-a înscris la teologia din 
Cernăuţi. De bună seamă că gândul lui, de la început, a fost să slujească 
altfel lui Dumnezeu decât în altar, dar moda vremii şi, mai aprig decât 
aceasta, împrejurările băneşti l-au făcut teolog, aşa cum l-au făcut, mai 
târziu, şi pe tânărul său prieten şi vecin, de la Stupca, Ciprian 
Porumbescu, în inima căruia zumzăiau toate cântările îngereşti. 

Dar atât zugravului, cât şi cântăreţului teologia nu le-a fost 
piedică, ci, dimpotrivă, sprijin pentru înmulţirea talantului sădit în ei de 
Cel de sus. 

Ştiau, pe atunci, chiriarhii locului să aleagă şi să înțeleagă 
sufletele acestor aleşi ai creaţiunii, cu atâta vrednică râvnă, că-ţi vine să 

le săruți amintirea. 

Și, tot precum, mai târziu, Porumbescu, s-a trezit Bucevschi la 
Viena. Cu „stipendiu” de la Consistoriul Bucovinei, ca să se 
desăvârşească în zugrăvirea icoanelor. 

La Viena, dezvoltarea talentului său a fost o isbucnire. Dacă, la 
început, şcoala strict desenatorică a profesorului Furich i-a fost de folos 
pentru instruirea tehnică, cu vremea, pedantismul austriacului stingherea 
măsura talentului ucenicului său. Cu venirea lui Anselm Feuerbach, ca 
profesor, la Academie, pentru Bucevschi, ca şi pentru colegii lui, începe 
o epocă, pe care un raport oficial ministerial o caracterizează ca fiind 
„productivă, precum o grădină care se usca şi deasupra căreia a căzut o 
ploaie torențială”. EI însuşi un revoltat împotriva stilului pictural oficial 
al şcolii vieneze de atunci, Feuerbach a fost un mare înțelegător al 
calităților elevilor săi. Şi-a format un grup de ucenici favoriţi, în fruntea 
cărora pare să fi fost Bucevschi. 

Într-o mare compoziţie a lui Bucevschi, „Bacanalul”, chipul unui 
tânăr e pictat de mâna lui Feuerbach şi, dintre toţi elevii săi, între cari se 
găseau nume ajunse celebre, mai târziu, în pictura austriacă, precum 
Carol Probst, Andreas Groll şi Carol Froschl, e distins cu premiul întâiu 
„Grundel” pentru „cele mai bune studii în general”. Probabil tot cu 
ajutorul lui Feuerbach, meşterul bucovinean reuşeşte să-şi încropească, 
la Viena, un atelier propriu, unde primeşte vizite şi comenzi. Îşi instrueşte 
penelul la treabă de tot felul: compoziţii în stil mare, icoane bisericeşti, 
rococo-uri, faianțe; subiecte româneşti împodobesc pereţii atelierului 
său. Publicul începe să-l cunoască. Din când în când, revistele austriace 
îi reproduc tablouri. Î ispitesc anticarii şi negustorii de artă, cărora se 
arvuneşte cu nepăsare, împrăştiindu-şi lucrul mâinilor în Austria, 
Germania, Olanda şi în cele două Americi. E cel dintâi pictor român 
care vinde în străinătate. Îşi i ia avânt şi se înfruptă din comorile artistice 
din Munchen, Italia şi Paris. Leagă prietenii: societățile de pictori 
consacraţi se bucură să-l aibă între ai lor. 

Boema oarecum cosmopolită a Vienei de atunci o trăieşte până 
la revărsare, totuşi rămâne legat, cu toate vinele sufletului, de neam. 
Colonia românească a Vienei, cu droaia ei de bucovineni, cu Eminescu 
şi cu ceilalți muşchetari ai romantismului nostru naţional, îi sunt bucăţica 

de „acasă”, care îl cheamă tot mai mult. Îl cheamă prin „Familia”, cu 
mijlocirea lui Vincențiu Babeș (N.R.: tatăl lui Victor Babeş, fruntaş 
politic bănăţean, şefal Partidului Naţional din Ardeal), este făcut, întâiaşi 
dată, cunoscut publicului românesc, îl cheamă, apoi, serbarea de la Putna, 
unde potriveşte decorurile (ce straşnică trebuie să fi fost acea serbare, 
la care s-au întâlnit trei culmi moldovene: Eminescu, inspiratul şi 
inspiratorul întregii serbări, Bucevschi, zugravul care a împodobit-o, şi 
Ciprian Porumbescu, zicând, atunci, din vioară „Daciei întregi”!) şi îl 
cheamă, în sfârşit în chip statornic, prin condeiul protectorului chiriarh 
Silvestru, care-l unge pictor oficial bisericesc şi-i deschide încăperile 
reşedinţei mitropolitane din Cernăuţi, pentru aşezarea gospodăriei de 
zugrav. 

Între prinţul bisericii şi meşter se leagă o prietenie cum numai 
zilele de glorie ale Renaşterii ar fi putut-o închipui. Inteligența ascuţită 
a înaltului preot găseşte în diversitatea de cunoştinţe şi în meşteşugul 
vorbei calde, cu cari era dăruit zugravul, împlinirea unei necesități, pe 
care Mitropolitul Silvestru a ştiut s-o creeze, spiritul înzestrat al lui 
Bucevschi s-a putut dezvolta în voie şi a produs din belşug. 

Altare şi catapetesme în cele mai umile sătişoare bucovinene se 
îmbracă în armonia plastică a unei picturi care păstrează, cu teologică 
rigoare, principiile dreptei credinţe de stil bizantin, fiind, în acelaşi timp, 
binecuvântată cu apa vie a trăirii, ce o scoate din țepeneala tradiţională. 

Faima şi, poate, prieteniile legate la Viena îl poftesc la Zagreb, 
unde sfințește pereții catedralei ortodoxe cu rugăciuni în culori. 

Colindând bisericile şi mănăstirile bucovinene, norocul îl ajută 
să descopere adevăratul chip al Voievodului Ştefan, pentru a cărui barbă 
se sfădeau, să se ia la cuțite, tocmai atunci, membrii Academiei Române. 

Chemat la Bucureşti, Bucevschi convinge, cu argumente și 
dovezi unanim primite, că Ştefan cel Mare a fost așa şi pe dincolo şi 
taie net controversa. Chipul voievodului, aşa cum a rămas popularizat 
pentru totdeauna, tânăr, îndesat şi fără barbă, el ni l-a scos de sub colbărie 
şi var şi l-a zugrăvit, din nou, pe pereții Episcopiei din Roman. 

Pe lângă această muncă, oarecum oficială, meşterul îşi continuă 
lucrările laice: compoziţii, peisagii, portrete, mai ales portrete, ale căror 
socoteală nimeni încă n-a putut-o face. 

Moare, deodată, în fierbinţeala lucrului. Poate privaţiunile 
începutului, în care a trebuit să aibă grija şi a frăţinilor rămaşi orfani, 
poate şi traiul din care a muşcat ci setea sufletului său aprins de artist i- 
au cultivat tuberculoza. 

Pânzele din atelier i le-a strâns o oarecare Iosefină, adusă din 
Viena pentru îndulcirea vieții, şi a plecat, cu ele și cu amintirea iubitului 
mort, înapoi, la Viena, unde câteva neamuri cu mare greu au putut-o 
face să renunțe la unele tablouri, pentru a fi restituite Bucovinei. 

Nici un muzeu, nici o pinacotecă românească nu cuprinde, în 
foaia ei de zestre, o lucrate cât de prizărită a lui Bucevschi. În afară de 
Bucovina, unde i s-au păstrat o parte din tablouri prin familii, Bucevschi 
a rămas, în raport cu valoarea lui, un necunoscut în pictura românească. 

Străinătatea, în care şi-a irosit cele mai multe din minunile 
penelului său, l-a uitat ca nume, deși, prin casele cutăror Olande şi 
Americi, tablourile lui cu româncuţe şi rococo-urile gingaș frivole vor 
fi păstrate și preţuite, fără să li se cunoască autorul. 

La Cernăuţi i s-au făcut, pe vremuri, vreo două reuşite expoziţii 
retrospective. Din ceea ce s-a putut aduna, atunci, am înţeles cât de 
mult s-a pierdut. Astăzi, n-a rămas nici atâta. Urgia asiatică a trecut cu 
copitele şi prin această grădină de flori. 

Un veac s-a împlinit, la 3 Martie 1943, de când s-a născut 
Epaminonda Bucevschi. Oare când şi cât vom mai putea aduna din ceea 
ce ne-a dăruit? / Dragoş Vitencu („Revista Bucovinei”, Nr. 3, Martie 
1943, Cernăuţi, pp. 97-101). 


Epaminonda Bucevschi în 
corespondenţa lui Ciprian Porumbescu 


Cordiala, generoasa, arboroseana prietenie dintre cei doi iluştri 
crainici ai Bucovinei: Epaminonda Bucevschi (1843-1891) şi Ciprian 
Porumbescu (1853-1883), în Viena anilor 1879-1882, am semnalat-o 
mai an, în „Convorbiri literare” LXXIV 1941, 423 şi o evidențiază plastic 
(ibidem 483-490) însuşi Ciprian Porumbescu cu cele două vibrante 
scrisori ale sale, adresate prietenului său Bucevschi. 

Alte, foarte elocvente, inedite mărturii despre Bucevschi, 
pecetluite până acum în corespondenţa lui C. P. din Muzeul Porumbescu, 
vin astăzi (la 100 ani de la naşterea lui Bucevschi, la 90 ani de la naşterea 
lui C. Porumbescu şi la 60 ani de la moartea lui C. P.) să aducă nouă 
fășii de lumină asupra vieților prea curând înăbuşit umbrite ale acestor 
doi eminenţi artişti ai noştri. i 

Izvoarele ne sunt anumite mărturii din câteva scrisori Vieneze 
ale lui C. P.: una (1879) cătră tatăl său (preotul Iraclie, trăit între 1823 şi 
1896) şi frăţinii săi (Ştefan, născut la 1856 şi Maria-Maricica-Mărioara, 
născută la 13 Mart 1860, căsătorită Raţiu şi decedată la 30 lunie 1932) 
şi şapte scrisori cătră soră-sa (Marica), scrise nemţeşte. Dacă ne întrebăm 
de ce nemţeşte, atunci e cazul să răspundem, nu numai ca Mărioara 
Raţiu-Porumbescu: „De ce corespondam în nemţeşte? A fost şcoala 
austriacă, a fost mediul german în care mă aflam. Abia în Braşov am 
învățat la Andrei Bârseanu limba curată românească şi istoria 
românească”, ci şi mai propriu: nemţeşte, fiindcă... şi studentul de la 
Berlin Eminescu îi scrie lui Maiorescu nemţeșşte, şi Maiorescu îi scrie 
surorii sale nemțeşte, şi Odobescu le scrie părinților săi franțuzeşte etc. 
Adecă: Aceşti —escu se pomenesc atât de bine încălecaţi pe anumite 
virtualități ale celorlalte idiomuri, încât dânsele de la sine li se insinuă 
elanurilor lor scriitoriceșşti. 

Spicuim, aşadar, cât ne trebue azi, din scrisorile lui C. 
Porumbescu, menţinând întocmai „orto”-grafia şi (ne) interpuncția 
originalelor. 

% 

Şi deci tânărul student C. Porumbescu îl vizitează foarte adese 
pe binişor înstăritul maistru Bucevschi, care-şi avea acum atelierul 
bineînzestrat şi bine frecventat (de cele interesate... ). Vizitele crâncen- 
înfometatului C. P. se repetă cam şi-n nădejdea câte unei... cafeluţe şi a 
şi mai mult... Cei doi prieteni îşi ţin apoi tovărăşie la câte-o holteiască 
escapadă (d.p. un „Damen-Abend” la Societatea „Albrecht Durer”) sau 
la câte o audiție muzicală (cutare Concert Strauss). Când se întâmplă să 
pice ceva bunătăți din masa pascală a Părintelui Iraclie de la Stupca, 
atunci Ciprian nu-şi dă rând, deavalma cu Epaminonda, ba chiar şi cu 
menajera acestuia, losefine Scherrer, de a se înfrupta din praznicul 


121 


30 Amici qi Artelor 





Stupcan. 

lar date deosebit de vajnice din aceste uitate documente... 

Porumbescu, cu finul său simţ artistic (afirmat şi confirmat apoi, 
1882-1883, în firavul lui colind italian), rămâne uimit de acele creaţii 
ale lui Bucevschi, cari, prea puţine, au ajuns la Cernăuţi şi-n Bucovina! 
„Abia aice vezi de ce vajn. talent dispune omul acesta!”, exclamă 
Porumbescu. 

Şi tot din câteva rânduri ale corespondenței lui C. P. înţelegem 
că coperta la o „Polcă” a lui C. P, tipărită în 1880, e datorită lui 
Bucevschi. „Polca” aceasta nu poate fi alta decât „Zâna Dunării”, apărută 
cu următorul titlu: 


„Op. 4./ 14 FEBRUARIU 1880/ DOAMNELOR PATRONESE 
/A/BALULUI ROMÂN DIN VIENA. / ZINA DUNĂREI / POLKA- 
MAZURKA / PENTRU PIANO / de C. G. PORUMBESCU. / Preţul. 
50 cr. = (1 fre. 10 cent.) / VIENA / PROPRIETATEA ŞI EDITURA 
SOCIETĂȚII / ROMÂNIA JUNĂ / Lith. Joh. N. Vernay. LX poleit, 
17 Wien”. 


În adevăr, „Zina” care, în ascunzi de trestii, se vede atingând 
oglinda apei „Dunărene”, acoperite de nuferi, vădeşte amplele, 
amforeicele, voluptoasele linii pline (deşi, în cazul dat, cu un discreţionar 
văl ecuatorial...) ale subiectelor feminine văzute chiar aşa de Bucevschi. 
Pe malul din spatele ei, romantica încujbare a unui trunchiu de pin, pe a 
cărui ramură nu lipsește nici silueta unui cuc al singurătăților, Sus, în 
dreapta, un pui de Amor, cu aripioare de fluture, coboară peste titlul 
compoziţiei un enorm evantai închis, pe care se ceteşte monogramul 
comemorativ BR (= Balul român). Etc. .. 

Şi iată-le acum documentarele încondeieri ale lui Ciprian 
Porumbescu. 

II. 

Din scrisoarea datată: Viena, 13 Octomvre 1879 şi adresată: 
„Theuerster Vater! Meine lieben Geschwister” (N.R.: Leca Morariu 
reproduce şi textul nemţesc, şi traducerea în română, dar noi optăm 
doar pentru textul românesc): 

„Bucevschi e foarte frumos aranjat. Mobilă frumoasă, diverse 
lucruşoare de lux şi apoi aceste minunate tablouri... Abia aici vezi ce 
vajnic talent are omul acesta. În unghere zac felurite modele, între cari, 
învălită în pânzeturi, o figură în mărime naturală, căreia, după plac, îi 
poți da cele mai variate atitudini. De asta mereu mă tot sperii. leri a dat 
pe la d-ra Iosefin o cusătoreasă, care mereu pozează ca model la 
Academie şi lui Epaminonda. Avui deci ocazia să admir minunata figură 
a acestei fete. E o Slovăciţă din Hradişul unguresc”. 

* 


Din scrisoarea datată: Viena, 14 Dec. 1879, şi adresată: „Meine 
theuerste, meine liebste Schwester”: 
„Mă duc adese la Ep. Şi iau câte o cafea”. 
* 
Din scrisoarea datată: Viena, 22 Martie 1880 şi adresată: 
„Theuerste Schwester!”; 


„Aseară am fost cu Epaminonda la Părintele Sava (N.R.: Sava 
Popovici, confesorul militarilor români din capitala Austriei). Dânsul 
şi-a sărbătorit adică jubileul de 30 ani de preoție. În ziua Sfinţilor (40 
de) Mucenici, acu 30 de ani, şi-a făcut întâia slujbă la Sf. Altar. Şi eu am 
aflat-o abia c-o zi înainte; că de altfel îi scriam şi Tatei despre asta. 
Totuşi, am prezentat felicitări şi din partea Tatei şi Tata poate acum să 
mai scrie şi ulterior. Am petrecut destul de intim-cordial; eram numai 5 
inşi. Bătrânelul era în foarte bună dispoziţie şi ne-a povestit la verzi şi 
uscate din trecutul său... 

De losefi am fost la Ep. de-am prăznuit onomastica duduii 
losefin. Piesele mele, Polca şi Valsul, sunt acu tipărite, respectiv după 
prima corectură. Coperta la Polcă a executat-o Ep. de tot drăguţ (dar pe 
10 florini). Cum or fi gata, ţi le trimit prin rambursă, fiindcă, deocamdată, 
nu-s ale mele, până se acopăr cheltuielile”. 

* 

Din scrisoarea datată: Viena, 25 Martie 1880 şi adresată 

„Theuerste Schwester!”: 


„E ora 8 seara. Căsenii mei dorm; pentru ăştia sărbătorile par 

făcute numai și numai ca să poată dormi mai mult ca de obicei. Chiar în 
clipa asta am sosit de la Epaminonda şi acum stau să-ţi scriu o epistolă 
mai lunguşoară”. 
* 
Din scrisoarea datată: Viena, 26 Faur 1881 şi adresată: 
„Theuerste Marika!”: 


„După o atât de trudnică alergătură, cum abia ţi-ai putea-o 
închipui şi-n care, dezvăţat de umblet pe asprul pavaj de granit, credeam 
c-o să-mi pierd picioarele, duduia losefina (!), cu chiu, cu vai, mi-a 
găsit o locuinţă ş.a., cum ţi-am mai spus: VI. Gumpendorferstrasse 69, 
parter uşa 2, de tot aproape de Epaminonda... 

leri dimineaţa am fost cu Epaminonda în Cafeneaua „Central”, 
unde-am făcut cunoştinţa lui Babeş” (N.R.: Vicenţiu Babeş, tatăl lui 
Victor Babeș, bănăţeanul care avea să publice fotografii ale tablourilor 
lui Bucevschi în „Familia”). 

* 

Din scrisoarea datată: Viena, 7 Martie 1881 şi adresată: 

„Theuerste Marika!”: 


„Pe Bucevschi îl vizitez aproape zi de zi. Astăzi trebuia să fiu 
cu el la o serată costumată, dar tricourile mele sunt acum prea uzate şi 
noi costă doi florini. Aveam să merg ca țăran olandez; dânsul voia să-mi 
deie costumul. Dar Sâmbătă mă duc probabil la o serată cu cucoane a 
„Societăţii Albrecht Durer” (fireşte, fără toaletă de bal)”. 

* 

Din scrisoarea datată: Viena, 28 Martie 1881 şi adresată: 

„Theuerste Marika!” (fiind vorba de Vasile Morariu, fiul Mitropolitului 


Silvestru): 


„De atunci, l-am văzut, cum am mai scris, la Bucevschi. Dânsul 
rămase circa jumătate de oră. Bucevschi tocmai o portreta pe M-me 
Amselberg, în costum de ţigancă ungurească. Ea se refugie în cabinet. 
Morariu trebuie c-a observat asta; de aceea îşi scurtă vizita. De altfel, 
birjarul îl aştepta jos şi dânsul mai avea de făcut şi alte vizite. Când zări 

pe pereți seminudurile şi nudurile feminine, zise cătră Bucevschi în 
glumă: „Aşa! În loc să faci sfinţi, faci blazgonii de aceste!”. Noi îl 
conduserăm până la trăsură. Locatarii se furişară din camerele lor în 
coridoare, mai ales muierile (Vienezele sunt doar atât de curioase!), şi 
se uitau la el ca la urs... 

leri am fost iarăşi la concertul Strauss, fiind și Epaminonda cu 
mine. 

* 

Din scrisoarea datată: Viena, 3 Mai 188! şi adresată: „.Theuerste 

Marika!”: 


„Aşa-zisele tale „mizerabile resturi din masa pascală” le-am 
primit şi, mulțumindu-ţi pentru ele cordial, vei înțelege că dânsele au 
exercitat asupra-mi cu totul-tot altă impresie decât ca să le pot socoti 
„mizerabile resturi”. Eu, Epaminonda şi losefina ne-am lins cu degetele, 
proslăvind cu toată cuviinţa arta ta culinară” / Leca Morariu („Revista 
Bucovinei”, Nr. 3, Martie 1943, Cernăuţi, pp. 102-111). 


Rânduri pentru opera lui Bucevschi 


În cazul Bucevschi, oricine ar încerca să-l studieze se va lovi de 
lipsa originalelor, lucrările care se mai păstrează cu evlavie în cele câteva 
instituții şi gospodării bucovinene neputând sluji o completă 
caracterizare a marelui artist. 

De aceea, şi rândurile de faţă nu pot fi socotite decât ca nişte 
impresii personale, fără pretenţie de a cataloga sau ierarhiza pe acela 
care, primul, şi-a purtat penelele pe meleagurile Bucovinei moderne. 

Prin bunăvoința fraților Dr. Lua, cărora le mulțumesc și pe 
această cale, am avut bucuria să contemplu un album cu multe 
reproduceri fotografice, precum şi câteva foi de ALES cu desene 
originale ale lui Bucevschi. 

Hârtiile rămase nu desvăluesc prea multe, totuşi un fapt reiese 
cu multă claritate: Bucevschi a fost, în toate lucrările sale, întâi 
desemnator; un desemnator foarte conştiincios până în cele mai mici 

detalii. 

Nicăiri nu se vede neastâmpărul liniei, nici o neglijenţă. 

Critica modernă ar numi linia lui Bucevschi o linie lipsită de 
nerv; decât artistul, în cazul lui Bucevschi, se complace în a conduce el 
linia şi nu se lasă condus de dânsa; nimic, deci, nebulos în schiţele lui. 

Ba, de multe ori, aceste schițe sunt adevărate studii în alb şi 
negru. 

Câteva case de țară, un chioşc, o fântână, porți şi garduri de sat, 
trunchiuri de copaci, boschete, plante şi flori, cât şi diferite vederi sunt 
îndelung studiate, cu multă ştiinţă şi răbdare redate până în cele mai 
mici amănunte. 

Aceste studii îi serveau, de multe ori, lui Bucevschi drept cadru 
la diferite compoziţii cu caracter naţional, la aşa-numitele pastorale, în 
care apar țărance şi țărani în frumoase costume naţionale. 

Dragostea lui Bucevschi pentru desemn se poate vedea şi în 
studiile pe care le face în vederea portretelor în ulei; aceste portrete 
rămân, uneori, mai prejos decât desenele ce le-au precedat. 

Totuşi, la portrete, care alcătuiesc partea cea mai bogată din 
opera lui Bucevschi, se întâlnesc, câteodată, oarecari asimetrii în privinţa 
ochilor, lucru de necrezut când cunoaştem râvna pentru exactitate a lui 
Bucevschi. 

S-ar putea ca aceste portrete să fie lucrate după fotografii, nu 
după natură; dar nici în acest caz greşelile pomenite nu pot fi scuzate. 

Şi tot fără răspuns rămâne întrebarea: cum se face că Bucevschi, 
om frumos fiind, portretist de asemenea, să nu-și fi făcut chipul? 

Nu cunoaştem de la el nici un autoportret. 

Tot la portrete şi în unele compoziţii aflăm frumoase studii de 
draperie; desigur că vor fi fost aranjate pe manechine, spre a putea fi 
mai îndelung studiate de artist. 

Tot în privința desemnului şi ca o abatere de la perfecțiunea lui 
trebuie menţionate cele câteva scăpări din vedere, întâlnite la o lucrare 
majolică (o mână greşită şi nudurile de copii). 

În pictura bisericească, care ar merita ea singură un studiu spe- 
cial, figurile sale sunt prea scurte, în contrast isbitor cu sveltețea figurilor 
din pictura bizantină. 

E demn de remarcat că Bucevschi, deși a crescut în umbra 
minunatelor fresce bucovinene, nu e influențat deloc nici de desemnul 
şi nici, mai ales, de coloritul acestora. 

Pictura lui bisericească este de modă apuseană; imită stilul 
Renaşterii. 

Şi, totuşi, Bucevschi n-a trecut indiferent pe lângă frescele din 
bisericile noastre; le-a studiat şi atunci când s-a ocupat cu cercetarea şi 
redarea în pictură a unui chip mai aproape de adevăr al lui Ștefan cel 
Mare. 

Rezultatul acestor cercetări s-a cristalizat într-un portret, 
înfățişând pe marele voevod: şi aici, tehnica e cea a Renaşterii, şi aici, 
figura e îndesată (a împăcat, dintr-odată, şi canoanele aplicate figurilor 
sale, şi spusele cronicarilor...). 

Originalul acestui portret se poate vedea la Episcopia din Ro- 
man şi nu la Roma, cum scria, deunăzi, o publicaţie de artă ce apare la 
Cernăuți. 

Tot în legătură cu interesul lui Bucevschi pentru frescele noastre, 
se poate vedea, pe una din pomenitele foi de album, o schiță foarte 
mică, înfățişând chipul Doamnei Maria, din tabloul votiv de la Voroneţ. 

L-a interesat, probabil, găteala de cap, pe care va fi căutat s-o 
interpreteze, în felul său, la vreun portret oarecare. 

După cum tot studii de găteli pentru cap, de data aceasta după 
modele în viață, întâlnim şi pe alte foi aquarelate. 

Linia, în desemnul lui Bucevschi, pe care artistul o conduce 
atât de sigur, nu pare să aibă decât un rol ilustrativ. 

Preocupările de compoziţie, cu predominarea unei anumite linii, 
sunt greu de urmărit numai după lucrările care ne-au rămas. 

Chiar în celebrul „Bacanal”, cu cele două figuri centrale 
armonios grupate, nu se află un fir conducător; sunt multe figuri 
grațioase, bine desemnate, dar care se pot detaşa, fără prejudiciu, din 
grupul central. 

Cam la fel se poate vorbi despre compoziţia lui Bucevschi, dacă 
considerăm şi celelalte ramuri din activitatea sa: rococourile, pastoralele, 
portretele şi, mai ales, despre puţinele peisagii. 

De altfel, peisagiul, în opera lui Bucevschi, joacă un rol secundar; 

e o simplă umplutură la unele portrete şi compoziţii, iar când e tratat ca 
piesă de sine stătătoare, deşi bine desemnat, n-are decât o valoare 
documentară. 

Mai fericită pare a fi, în opera lui Bucevschi, repartiţia de alb şi 
negru; de aceea, poate e şi mai avantajos pentru artist să-i cunoaştem 
opera numai după fotografiile lucrărilor sale. 

Vom atla corpuri blonde sau în haine deschise, detaşându-se pe 
un fond întunecat de draperie ori de peisaj, figuri luminate dintr-o parte, 
pe fonduri convenţionale întunecate, sau profilându-se pe obscuritatea 
încăperilor şi altele. 

În toate, o meticuloasă grijă de modelare, o tranziţie, pe 
nesimţite, de la alb la negru, în redarea figurilor, a draperiilor și, în 
general, a tuturor motivelor cuprinse în cadrul tabloului. 

Această dorință de a prezenta spectatorului ceva „frumos 
terminat” strică, de multe ori, lucrări: întâi, se pierde relieful figurii, 
mai ales când ea e așezată în plină lumină, apoi culoarea şi, uneori, 
chiar și desemnul. 

Am văzut, totuşi, printre fotografiile amintite, după opera lui 
Bucevschi, una, înfățişând un cap de bătrân, şi o scenă din rococo, în 
care se poate surprinde bucuria creației (primul avânt), se pot urmări 
petele de culoare; se spune că acestea-s „lucrări neterminate”... 

Păcat că n-au rămas mai multe aşa; vor fi fost, poate, şi din 
acestea, dar ele vor fi luat drumul străinătăţii. 

Cea mai slabă lucrare în opera lui Bucevschi este, fără îndoială, 
culoarea; sunt, însă, şi alți mari pictori străini, cari neglijează sau n-au 
simţul culorii şi, totuşi, rămân mari. 

De aceea, să i se ierte lui Bucevschi această scădere pentru 
vremurile noastre şi să se țină seama şi de mediul academic în care şi-a 
făcut studiile şi care n-a strălucit totdeauna prin culoare. 

Lupta pentru preponderența culorii era, ce-i drept, în toi pe timpul 
lui Bucevschi; ea se dădea, însă, departe de el, pe malurile Senei, şi abia 
mai târziu a ajuns pe cele ale Dunării albastre. 

Bucevschi își însuşise o technică, se simțea mulțumit de 
rezultatele operei sale, asemănătoare cu cea a maeştrilor săi şi n-a mai 
încercat sau n-a mai avut timpul să caute și alte rețele. 

De altfel, poate că mai bine așa; a rămas ceva de pe urma lui. 
Dacă s-ar fi străduit să fie un inovator pentru meleagurile sale, n-ar fi 
fost, poate, înțeles şi s-ar fi străduit în van. E bine să fii şi sceptic cu 
opera ta, aceasta te îndeamnă spre creaţii superioare, dar, uneori, nu 
strică nici încrederea; încrederea, nu îngâm farea. 

Bucevschi a fost un om modest, un muncitor conştiincios, un 
mare artist pentru timpul său şi meritul lui, pe lângă acela de a ne fi 
lăsat o sumă de lucrări importante, constă în faptul de a fi trezit în mediul 
bucovinean gustul pentru artele plastice şi de a fi deschis drumul artiştilor 
ce l-au urmat. 

El nu e cu nimic mai prejos decât contemporanii săi, confraţi în 
ale artei, din vechiul regat: Gh. Tătărăscu 1813-1888, Const. Lecca 1810- 
1887 şi Mişu Popp 1827-1892 şi, dacă nu şi-ar fi făcut studiile la Paris, 
pentru a se deosebi complet de ei, ar putea fi adăugat şi Th. Aman 1831- 
1891. 

Ca şi dânşii, Bucevschi a avut de luptat cu toate greutăţile şi 
lipsurile începutului. 

Fie, dar, ca aceste rânduri, care vor stârni, poate, unele 
nedumeriri, să contribuie la o mai temeinică studiere şi punere în valoare 
a unui artist cu care neamul întreg are a se făli. / loan Cârdei („.Revista 
Bucovinei”, Nr. 3, Martie 1943, Cernăuţi, pp. 114-119). 


Portretele lui Ep. A. Bucevschi 


Pentru o bună înțelegere şi justă apreciere a personalităţii şi 
operei unui pictor, trebuie să cunoaştem, înainte de toate, pe lângă 
biografia lui propriu-zisă, mediul în care s-a dezvoltat și, îndeosebi, 
concepţia artistică a epocii în care a trăit. 

Or, în ce priveşte viaţa propriu-zisă a lui Bucevschi, până în 
prezent cunoştinţele noastre sunt mult prea sărace, față de importanţa 
pe care acest valoros şi temeinic pictor o are nu numai pentru Bucovina, 
ci în genere pentru istoria picturii româneşti din secolul al XIX-lea. Ele 
se rezumă, în esenţă, la puţinele date biografice, pe cari, cu multă trudă 
şi cu sufletul plin de pietate, le-a adunat, pentru revista „Boabe de grâu”, 

anul 1934, caetul Nr. 9, nepotul său de soră, regretatul consilier de la 
Curtea de Casaţie Corneliu Gheorghian, şi cari constituie, până astăzi, 
cea mai completă sursă de informaţii asupra vieții lui Bucevschi. 

În această ordine de idei, relevăm că pictorul Epaminonda 
Bucevschi se află trecut, cu o notiță biografică și artistică relativ amplă, 
în monumentala lucrare lexicografică germană „Allgemeines Lexicon 
der bildenden Kunstler”, de U. Thieme & F. Becker, apărută la Lipsca, 
în peste 30 volume, format lexicon. Faptul acesta este pentru noi o dovadă 
că, la timpul său, Bucevschi se bucura de o bună reputaţie ca pictor în 
apus, la Viena, unde, după terminarea studiilor sale academice, în anii 
1868-1874, a trăit şi îşi avea atelierul său în permanență, până scurt 
înainte de moartea sa. 

Această din urmă împrejurare îl deosebeşte pe Bucevschi de 
toți ceilalți pictori români ai epocii sale și, îndeosebi, de cei din regatul 
liber. Toţi aceştia, dacă au făcut şi studii de mai lungă sau mai scurtă 
durată în apus, la Munchen, dar mai ales în Franța şi Italia, s-au întors, 
după terminarea acestor studii, înapoi, în ţară, unde au lucrat, apoi, şi 
au trăit până la sfârşitul vieţii lor. Bucevschi, dimpotrivă, rămâne la 
Viena, unde și-a făcut studiile, şi se stabileşte în acest centru artistic în 
mod definitiv, până scurt înainte de stingerea sa din viaţă, când, bolnav 
de ftizie, s-a reîntors la Cernăuţi, unde, timp de unul sau doi ani, a locuit 
şi şi-a avut atelierul de pictor diecezan în aripa din dreapta a palatului 
mitropolitan, sub îngrijirea plină de părintească bunăvoință a 
protectorului său, marele român şi mecenat, mitropolitul Silvestru 
Morariu-Andrievici. - 

Ca student de teologie, Bucevschi intră, mai întâi, la învățătură 
la pictorul diecezan, adus din străinătate la Cernăuţi, Arendt, acelaşi 
pictor vienez care, în anii 1863/64, zugrăvise iconostasul bisericii 
catedrale din Cernăuţi şi de la care se mai păstrează, încă şi astăzi, în 
altarul bisericii Sf. Paraschiva din Cernăuţi, o serie de tablouri bisericeşti, 
aşa-numite „praznice”, foarte frumoase în compoziția clasică şi coloritul 
lor fastuos. 

În anul 1868, după terminarea studiilor teologice, Bucevschi 
pleacă la Viena şi intră în Academia Artelor Plastice de acolo, unde 
lucrează sub conducerea profesorilor academici Josef V. Fuhrich (1800- 

1876), Karl Wurzinger (1817-1883) şi Karl von Blaas (181 5-1894), şi, 
în fine, după terminarea a patru ani de studii academice, trece în cursul 
special al marelui pictor Anselm Feuerbach (1829-1880), care tocmai 
atunci fusese chemat ca profesor la Academia din Viena. Atât acesta din 
urmă, cât şi directorul Academiei, Christian Ruben (1805-1875), îi 
eliberează tânărului pictor bucovinean certificate pline de laudă, în cari 
confirmă că absolventul Academiei, Ep. Bucevschi, manifestă un 
deosebit talent pentru „pictura istorică” şi că a fost distins cu premiul 
special „Gundel” pentru cele mai bune lucrări în toate ramurile de 
picturei. 

Ucenicia Academiei de Arte Plastice din Viena, din anii 1868- 
1874, îndeosebi cursurile maestrului Anselm Feuerbach, i-au procurat 
lui Bucevschi, pe de o parte, acea perfectă stăpânire a desenului, siguranța 
absolută a compoziţiei, cât şi coloritul cumpănit şi cultivat, care se 
remarcă, atât de admirabil, în toate lucrările artistului. Aceeași ucenicie, 
însă, i-a format, pe de altă parte, pictorului nostru şi concepția despre 
artă. 

Această concepţie, care domina, aproape în întreg secolul al 
XIX-lea, academiile de artă plastică, era aşa-numita „Historienmalerei”, 
„Pictura istorică”, sau, cum o numeşte mai bine C. Gheorghian, „pictura 
istoriografică”, adică redarea unor subiecte mitologice sau unor 
întâmplări din trecutul real sau imaginar al popoarelor (N.R.: 
romantismul religios german în pictură), în tehnica tradiţională, 
propovăduită de academii. Această artă se manifestă, de obicei, în 
tablouri de dimensiuni mari, cari, prin compoziţia lor rece, reprezintă 
diferite motive, cu gesturi teatrale, pompoase, fără viață şi naturaleţe. 
Acesta era fondul picturii academice, singur recunoscut şi admis de 
catedrele academice şi de critica oficială a timpului. 

Şcoala rigidă a desenului, zi de zi, şase ani în şir, mai întâi după 
modele în ghips ale plasticelor clasicismului elen, şi, pe urmă, modelul 
viu, a avut, totuşi, darul să dezvolte în Bucevschi, care era un elev foarte 
harnic şi silitor până la perfecțiune, spiritul de fină observație, memoria 
formelor şi simţul ales al culorilor, calităţi pe care le recunoaştem, în 
formă încă naivă, de acum din schițele ce le făcea tânărul Bucevschi, 
Înainte de intrarea în Academie, pe când era teolog, în lunile de vacanţă, 

petrecute în diferitele sate din Bucovina. Această măiestrie a desenului 
e una din calitățile fundamentale ale artistului adevărat, azi atât de 
absentă, cel puţin neglijată, dacă nu nestăpânită, şi ascunsă sub masca 
modernismului. 

Din studiile sale la Academia din Viena, Bucevschi s-a ales cu 
această zestre de perfecțiune tehnică şi de concepție academică despre 
artă, şi cu ea va fi pornit, dacă e adevărat ceea ce se spune, în călătoriile 
sale de studii la Munchen, Paris şi în Italia, centrele principale ale 
învățământului artelor plastice, către care gravitau toți tinerii pictori, 
fie că terminau anii uceniciei academice, fie că nu puteau suporta cătuşele 
acestor şcoli. 

În Parisul de atunci, se agitau, în fruntea unei întregi pleiade de 
artişti tineri, doi mari revoluționari ai picturii: primul, Gustave Courbet 
(1819-1877), lupta, fără cruţare şi cu multă duşmănie, contra fondului 
artei academice, susținând că în artă nu există dogmă şi că numai singură 
natura ar trebui să fie marea instructoare; iar temeiurile formulelor 
tehnice le combătea, cu înverșunare, Edouard Manet (1832-1885). Acesta 
susţinea că pictorul nu trebuie să redea oamenii şi obiectele aşa precum 
le ştie că sunt, ci aşa precum le vede; el renunţa, în consecință, la desenul 
exact şi la executarea plastică în detaliu și tindea să reproducă numai 
impresiunile reflexelor luminii, aşa cum se prezintă lucrurile la prima 
privire, nu ca şi când ar fi văzute precis și din apropiere. Renunţând la 
liniile şi formele exact conturate, pictorul aşează, în schimb, clarul şi 
obscurul lângă olaltă. 

Chiar dacă Bucevschi a vizitat Parisul, el, totuşi, a rămas 
credincios concepţiei tradiționale academice despre pictură, fiind evi- 
dent influenţat, până la captivare, de maestrul său, Feuerbach, pe care îl 
imita, la început, pictând şi el aceleaşi motive, de dimensiuni mari, cum 

- sunt „Bacanalul” şi „Dante”. Erau, pentru Bucevschi, care învățase 
pictura într-o academie de tradiţie germană, cum era cea din Viena, 
prea avansate şi noi curentele care se manifestau în capitala revoluţiei, 
în Parisul luminii noi şi al culorilor curate. 

Bucevschi îşi începe, astfel, cariera artistică într-o epocă în care 
se usucă ultimele ramuri ale picturii clasice academice şi încep a răsări 
primii muguri ai picturii moderne, libere şi luminoase. În scurta sa viaţă, 

el rămâne un adept devotat al fondului şi formulelor picturii academice. 

Bucevschi păstrează şi legăturile vechi cu Bucovina, îndeosebi 
cu mitropolitul Silvestru Morariu-Andrievici şi cu preoțimea 
bucovineană, făcând, în lunile de vară, călătorii regulate la Cernăuţi şi 
în provincie. 

Cu ocazia acestor călătorii şi, apoi, după mutarea sa la Cernăuţi, 
către sfârşitul vieţii sale, el execută, în afară de icoanele pentru diferitele 
iconostase ale bisericilor din Bucovina, o serie întreagă de admirabile 
portrete ale fețelor preoțeşti şi mirene din Bucovina. 

In opera artistică a lui Bucevschi, portretele ocupă un loc de 
frunte. Această ramură a picturii este singura pentru care învățătura 
câştigată în academii dădea o pregătire foarte potrivită, fără a constitui 
un pericol de influențare sau chiar de alterare a individualităţii artistului. 
Prin studiul la academia vieneză, cu întreaga serie a profesorilor ei, dar 
mai ales rin perfecționarea sub conducerea marelui pictor Anselm 
Feuerbach, Bucevschi a reuşit să devie el însuşi un maestru desăvârşit 
al desenului corpului uman. 

Portretul nu este decât redarea individualităţii fizice şi spirituale 
a omului. Arta portretului a fost considerată de artiştii tuturor vremurilor 
ca una din cele mai înalte creaţiuni ale picturii şi sculpturii. 

In epoca Renaşterii, cele mai mari genii artistice au creat 
nemuritoare portrete, în fruntea lor, Leonardo da Vinci şi Rafael. În 
secolul al XVI-lea, lucrează portrete celebre Tizian, Lorenzo Lotto, 
Tintoretto, Paris Bordone şi alţii, iar secolul al XVil-lea aduce o 
deosebită înflorire în arta portretului, îndeosebi în Țările de Jos, unde 
strălucesc nume ca Van Dyck, Rembrandt și Frans Hals, şi în Spania, 
care produce pe cel mai mare portretist al lumii, Diego Velasquez. 

In portretele lui Bucevschi se pot, evident, urmări influenţele 
coloristice ale acestui din urmă genial artist spaniol, numeroase tablouri 
portretistice ale acestuia găsindu-se în bogatele colecții ale muzeului 
istoric-artistic „Kunsthistorisches Museum” din Viena, unde se păstrează 
celebrele portrete ale regilor şi reginelor spaniole, precum şi o serie de 
tablouri reprezentând infante spaniole. 

Toată firea, cât şi concepția artistică a pictorului Bucevschi este 
rezervată, obiectivă, însă pătrunzător de fină. 

EI întrebuințează o gamă de colori bogată, dar sobră, bine 
cumpănită, totdeauna distinsă. Fonduri griş-verzi, de pe care se desprinde 
foarte fin incarnatul roz al feţei, ridicat discret, prin albul unui guler. Cu 
adevărat maestru, Bucevschi ştie să redea iluzia materiei atât corpului 
uman, cât şi a îmbrăcămintei. Dantelele, din portretele feminine, sunt 
fine şi uşoare, şi uimitoare e măiestria cu care sunt pictate. 

Bucevschi a lucrat un șir întreg de portrete reprezentative ale 
înalților demnitari bisericeşti, ca portretele mitropoliților, respectiv, 
episcopilor Blajevici, Bendella, Silvestru Morariu, menite să 
împodobească sălile de recepție arhiepiscopale, precum și un mare număr 
de portrete familiare ale preoților şi preoteselor bucovinene, şi câteva 
portrete de mireni. 

În toate aceste tablouri, personalitatea individuală este redată 
cu o remarcabilă naturalețe. Unele din ele sunt adevărate capodopere, 
cum e portretul mitropolitului Silvestru: privirea energică şi autoritară 
a feței, ochiul viu şi pătrunzător, toată figura mitropolitului trăieşte şi-i 
simți imediat personalitatea dinamică. Multe din aceste portrete posedă 
subiilități de desen şi coloristice neîntrecute. Cât de admirabil este redată 
bunătatea sufletului în unele portrete de preotese, împodobite, după moda 
veche, cu tulpan pe cap, dârzenia şireată a acelui cetățean fruntaş din 
Siret, îmbrăcat în haină moldovenească, cu guler de vulpe neîntrecut de 
naturală, sau fața resemnată a ţăranului moşneag, cu pletele albe, 
mustăţile şi barba atât de firesc redate! Toate acestea sunt piese unice, 
care ar putea sta cu cinste în orice muzeu din lumea mare. 

Caracteristic pentru măiestria cu care Bucevschi picta portretele 
sale după modelul viu este următorul episod autentic (reprodus de 
scriitorul Nicolae G. Rădulescu-Niger, sub titlul „O aparițiune”, într-un 
volum al său de schiţe şi nuvele, „Cuvântul morţei”). Patapie Palaghean, 
camerist sau, cum spune Rădulescu-Niger, „odăiaş” la reşedinţa 
mitropolitană din Cernăuţi, între anii 1879 şi 1909, ocupa, în primul 
său an de serviciu, o cameră de culcare, a cărei fereastră da în paraclisul 
mitropoliei. Într-o noapte, scurt după înmormântarea venerabilului său 
stăpân, Teoctist Blajevici, antecesorul mitropolitului Silvestru Morariu, 
Patapie Palaghean, privind întâmplător pe fereastră, într-un moment când 
luna, tocmai ieşită de după nori, lumina cu razele ei misterioase o parte 

a altarului, avu o vedenie stranie. Într-un colţ din faţa altarului apăru, 
deodată, aievea, în toată făptura sa impozantă, episcopul Teoctist 
Blajevici, ținând cârja arhierească într-o mână, iar cealaltă ridicată pentru 
binecuvântare. Câteva clipe numai şi luna, trecând iar între nori, vedenia 
se mistui în întunericul nopții. Cameristul, cutremurat de spaimă, căzu 
în genunchi şi începu să se roage, iar apoi alergă, pe nerăsuflate, la 
secretarul reședinței, pentru a-i vesti de cele văzute. Acesta, om realist 
şi fără frică de apariţii, se duse, împreună cu cameristul, în altar, unde 
vedenia îşi găsi, de îndată, explicaţia ei firească: era portretul, proaspăt 
pictat şi neîncadrat încă, al episcopului Teoctist Blajevici, aşezat într- 
un colț din stânga altarului. 

Dacă acest fapt ilustrează, poate mai bine ca oricare altul, 
calităţile de portretist desăvârşit ale lui Bucevschi, un alt fapt în legătură 
cu acesta trebuie să trezească mirarea noastră. Este îndeobşte cunoscut 
că fiecare pictor portretist prezintă, în opera sa, cel puţin unul, dacă nu 
mai multe autoportrete. Îndeosebi Anselm Feuerbach, care, dintre toți 
învățătorii lui Bucevschi, l-a influențat pe acesta în cea mai mare măsură, 
este cunoscut prin o serie întreagă de autoportrete. Or, de la Bucevschi, 
el însuşi un portretist atât de îndemânatic, nu ne-a rămas şi nu este, în 
genere, cunoscut un singur autoportret. Enigma acestei absenţe 
regretabile e, până astăzi, nelămurită şi poate va rămâne în veci un semn 
de întrebare. 

Numai portretul lui Ştefan cel Mare, lucrat pentru Episcopia 
din Roman, ne pare că nu ar reda personalitatea Voevodului, aşa cum ne 
închipuim că ar fi fost acest Domn al Țării moldoveneşti: atletul neînvins 
al creştinătăţii, care, an de an, lupta, pe viață şi pe moarte, cu duşmanii 
țării sale, într-o continuă încordare de putere şi voință vitejească. Faţa 
lui Ştefan cel Mare din acest portret se aseamănă, ce-i drept, formal cu 
chipul Domnului din Evangheliarul de la Mănăstirea Humorului, însă 
este prea delicată şi toată figura aproape ştearsă într-o poză şablonă, 
încât mai curând face impresia unui curtean fin şi mlădios, decât a 
neînfricatului şi nebiruitului apărător al Moldovei. Nici decorul 
arhitectonic, de dimensiuni prea mari pentru scaunul domnesc de la 
Suceava, nu ne pare verosimil. Evident, Bucevschi îl imaginează pe 
Ştefan cel Mare ca ctitor, într-o clipă de răgaz, după lupte, totuşi sprijinit 


135 


32 Amici ai Artelor ——————————————————————=— 





Pictori şi sculptori din Bucovina 






cu mâna stângă pe spadă, în vreo zi de sărbătoare. 

Cu excepţia micilor sale schițe şi studii din tinereţe, pictorul 
lucra tablourile sale numai în atelier sau în casă, nu însă și în aer liber, 
aceasta poate datorită sănătăţii sale şubrede. 

În scurta şi zbuciumata sa viață pământească, Epaminonda 
Bucevschi a creat mult şi cu multă dragoste, și toate operele lui, între 
care mai ales portretele, sunt un izvor nesecat de clipe de sărbătoare, 
generos dăruite posterităţii româneşti. Ele toate poartă pecetea unei mâini 
şi a unui suflet de artist binecuvântat de Dumnezeu şi reprezintă una din 
valorile permanente ale tezaurului artistic românesc. / Petre Luţa 
(„Revista Bucovinei”, Nr. 3, Martie 1943, Cernăuţi, pp. 122-130). 


Două portrete de Bucevschi 


LL) 


Pe la mijlocul secolului al XIX-lea, tehnica fotografică nu era 
Teofil Bendella 


atât de progresată ca acum, aşa că persoanele şi familiile, cari doreau să 
aibă portrete bune, se adresau pictorilor. In Bucovina, erau două clase 





Ji 


i 





Const. Popovici Preotul Mândrilă Soţia preotului Renney de Herseni Tatăl pictorulu 

sociale, cari cultivau portretistica familiară: boierimea şi clasa de mijloc 
a funcționarilor şi preoților mai înstăriți. Se găseau pictori specializaţi 
în această artă, cari treceau de la conac la conac. De la familie la familie 
la familie. 

Epaminonda Bucevschi nu se afla în categoria acestora, dar, 
totuşi, a creat și el un n. + însemnat de portrete, mişcându-se în 
cercurile clericale, potrivit . ocupaţia sa de pictor bisericesc. În anul 
1872 sau 1873, a fost la Rogojeşti, un sat mic de lângă Siret, unde 
funcţiona ca paroh un preot distins, Nicolai Antonovici, care poseda şi 
o moșşioară în apropiere, la Cândeşti. 

Aici a pictat Bucevschi portretul preotului, un chip brun, cu 
ochii expresivi, şi al preotesei, o blondă palidă; amândouă, busturi, de 
mărime obişnuită. În afară de aceasta, a mai rămas, de atunci, în 
proprietatea acestei familii, şi un Hristos, pictat în format mic, cu culori 
de uleiu, de tonalitate aurie (dacă nu mă înşeală memoria), pe lemn. 

Nu-mi este cunoscut dacă a mai lucrat şi altceva la Rogojeşti. 

Aceste trei picturi au trecut, apoi, în proprietatea familiei 
repăosatului consilier consistorial Gheorghe Şandru, care a fost ginerele 
preotului Antonovici. Chipul lui Hristos se găseşte, acum, la Bucureşti, 
iar cele două portrete, probabil la Cernăuţi, unde au fost lăsate în zilele 
de refugiu din anul 1940. / N. Teaciuc-Albu („Revista Bucovinei”, Nr. 
3, Martie 1943, Cernăuţi, pg. 146). 


Pictorul catedralei sârbeşti din Zagreb 


S-au împlinit 50 de ani de la târnosirea impozantei și frumoasei 
catedrale sârbeşti din Zagreb. 

Dar nici Sârbii şi nici Românii nu vor fi ştiind, poate, că zugravul 
acestei catedrale e pictorul român bucovinean Epaminonda Bucevschi. 
Cum v-a fi ajuns acest pictor, stabilit la Viena, să fie însărcinat cu 
executarea acestei opere e încă nelămurit. 

In scurta schiță biografică a lui Epaminonda Bucevschi, inspirată 
de Mitropolitul Silvestru şi publicată de Tit Popescul, iar, apoi, de Eusebie 
Sorocean, ni se relatează următoarele: „Penelul său a produs multe lucrări 

de valoare pentru biserica sârbească. În urmă, primi să execute şi lucrările 
de o însemnătate aşa de mare, precum e catedrala episcopală din Zagreb, 
iconostasul, pictura decorativă şi arhitectonică”. 

Din hârtiile ce ni s-au păstrat, putem, însă, adăuga unele amănunte, 
referitoare la această importantă lucrare a pictorului. 

“ În ciorna unei scrisori, fără dată, adresată lui H. Bolle, arhitectul 
catedralei, originar din Bonn, Bucevschi confirmă primirea sumei de 300 
florini, trimisă în contul celor 2 tablouri pentru iconostas, şi-l anunță că a 
început lucrarea lor, şi speră că le va putea termina până la sfârşitul lunii 
lulie (18837), declară, totodată, că e gata să vină, cât mai curând, la Zagreb. 

O altă ciornă a lui Bucevschi, tot fără dată, arată că trimite, în 
anexă, contra-înscrisul şi că e hotărât să vină la Zagreb, pentru a 
executa pictura cerută, în luna Mai (1884?), sperând că, până atunci, să fi 
terminat, la Viena, lucrările pentru iconostas aproape în întregime, cerând, 
totodată, să i se dea câte 200 florini, lunar, pentru acoperirea cheltuielilor, 
peste condițiunile convenite. 

La 29 Februarie 1884, ajutorul Hector von Eckel se grăbeşte a-i 
comunica că modificarea dorită de dânsul a fost acceptată şi-i promite a- 
i trimite, regulat, suma de 200 florini, la întâiu a fiecărei luni. 

În sfârşit, ni s-a mai păstrat o a treia ciornă, fără dată, a unei 
scrisori, de o rară gingăşie şi delicateță, adresată de Bucevschi parohului 
catedralei Zagreb. 

După ce amintește bunătatea de care a profitat în casa Sinţiei 
sale, Bucevschi continuă, scuzând întârzierea scrisorii astfel: 


„Dar, în caz de boală, omul e pus în imposibilitate. Fatalitatea m-a 
prins cu mâna ei grea şi, de când am părăsit Zagrebul, am trebuit, exceptând 
scurte intervale, să stau în pat. O tusă cu sânge, care n-a voit să cedeze, în 
cursul şederii mele, de aproape trei luni, în munții înalți de la Poiana-Stampii, 
mi-a sleit într-atât puterile, încât am pierdut toată plăcerea de a trăi. Ce e 
drept, medicul meu mă mângâie, asigurându-mă că, deşi mă simt slab, 
organele mele sunt vindecate şi că ar trebui să mai fac, primăvara viitoare, 
o mică cură suplimentară, pentru a mă însănătoşi pe deplin. Nu pot şti dacă 
încearcă numai să mă mângâie sau e adevărat? Ceea ce pot spune e că tusa 
mea n-a cedat, deşi nu mai sunt răguşit; că mă simt fără puteri şi am slăbit. 
Cum va da Dumnezeu! DE scris, nu v-am scris Sfinţiei Voastre, dar 

neîntrerupt m-am gândit la Dumneavoastră. 

Am cunoscut, doar, în Zagreb, atâția oameni dragi şi am petrecut 
atâtea ceasuri fericite, cari nu le voi uita. 

Dacă n-aşi fi fost condamnat a păstra liniştea absolută, ceea ce mi- 
a făcut imposibilă chiar şi corespondenţa, cu câtă plăcere aş fi primit vreo 
veste de la Zagreb, despre terminarea bisericii Dumneavoastră şi târnosirea 
ei, despre aprecierea umilei mele persoane şi altele...”. 


Aceste câteva fragmente sunt o dovadă vie de simpatia şi dragostea 
ce o nutrea artistul pentru societatea sârbească şi de bunăvoința şi atenţiunea 
cu care a fost înconjurat, în cursul şederii sale la Zagreb. 

Câtă încredere are comitetul în pictorul român necunoscut, 
trimiţându-i, la întâiu a fiecărei luni, la Viena, suma de câte 200 florini, şi 
cât de duioase şi neşterse sunt amintirile pictorului. / Corneliu Gheorghian 
(„Gazeta Bucovinenilor”, An [, Nr. 4-5, 16-30 decembrie 1934, pp. 1,2). 





Ţigănaş | Doină 

Eugen MAXIMOVICI 
(1857, Văşcăuţi pe Ceremuş —04.02.1926, Cernăuţi) 


(Emil SATCO, „Enciclopedia Bucovinei”: MAXIMOVICI, 
EUGEN (1857, Văşcăuţi, districtul Vijniţa / 4.11.1926, Cernăuţi), pictor. 
Studii la Academia de Arte Frumoase din Viena (1876-1881). Aici va 
lucra un timp în atelierul lui Epaminonda Bucevschi. Profesor la liceul 
din Rădăuţi (1883-1891). Angajat pictor diecezan în Cernăuţi, după 
moartea lui Ep. Bucevschi. Profesor la Şcoala Superioară Reală din 
acest oraş. Călătorii de studii în Italia. Pictor de factură academică. 
Lucrează în ulei, tempera, acuarelă, peniță: portrete, nuduri, peisaje, 
scene din mediul rural. A făcut copii după portretele domnitorilor din 
bisericile bucovinene. A realizat marea frescă a Mitropoliei din Cernăuţi, 
pictura bisericii din Cuciurul Mare ş.a. Expoziţii persaale şi de grup la 
Cernăuţi). 


(Valentin CIUCĂ, „Un secol de arte frumoase în Bucovina”: 
Beneficiar al dialogurilor cu Epaminonda Bucevschi în atelierul vienez 
al acestuia, Eugen Maximovici nu a putut depăşi formulele academiste 
impuse de autoritatea profesorilor şi gustul epocii, dar a realizat cu 
îndemânare tablouri de gen, cu o anumită abilitate pentru portret şi scene 
idilice ale vieţii la ţară. În portrete evidențiază apetit pentru maniera 
academistă a capetelor de expresie, individualizate şi sentimentale, 
pedante cel mai adesea în rezolvările tehnice. Perfecționismul pictorului 
merge până acolo încât detaliile sunt la fel de importante ca şi structura 
şi expresia ansamblului. Ele produc un real confort vizual şi chiar plac, 
prin intimismul reflectat comprehensiv şi subtilitățile tratamentului 
cromatic. În peisaje, evocă o stare de exaltare lirică şi un evident apetit 
pentru soluţiile hedonice. Ele generează inechivoce stări euforice de 
încântare bucolică față de darurile naturii şi nu ezită să idealizeze viaţa 

la țară. Circulaţia abundentă a 
acestor idilice scene, populate de 
țărani voioşi şi fericiţi, face ca 
notorietatea pictorului sau 
acuarelistului să fi făcut pe mulţi să 
regrete că viața reală nu seamănă) 
decât la suprafață cu tablourile lui. |. 
Maximovici s-ar fi dorit, poate, un 
fel de Grigorescu al Bucovinei, dar 
i-au lipsit luciditatea şi adâncul spirit 
de observaţie al acestuia). 


Pictorul 
Eugen Maximovici 


„E remarcabil cât de mult 
ține omul la țărna pe care s-a născut. Aici, în depărtare, sub cerul vecinic 
albastru al Italiei, mă gândesc la patria mea şi, absorbit în studierea 
profundă a operelor de pictură, aş dori să transmit patriei mele una 
singură, măcar, din multele raze ce emană acestor miracole de artă” 

(Eugen Maximovici, Scrisori din călătorii artistice în Italia, 
publicate în Czernowitzer-Zeitung 1893). 


Cine dintre bucovineni nu cunoaște pe acest artist al țării surori? 
(N.R.: Vladimir Mironescu, siretean la origine și prin studii gimnaziale, 
scria materialul acesta, în 1908, din postura de arhitect şi de universitar 
bucureştean, deci de cetăţean al „ţării surori”). 

De statură mijlocie, de o fire aleasă şi moale, de un caracter 
bun, blând, prietenos şi foarte modest, acest artist nu ştie decât să 
muncească în obscura-i tăcere, fără laudă de sine şi reclamă, şi să-şi 
suporte, cu o resemnare eroică şi fără cârtire, durerea indiferenţei 
desnădăjduitoare a celor din jurul său. 

Un şir lung şi neîntrerupt de ani îl urmăresc în activitatea sa 
neobosită şi rodnică. ÎL văd cu aceeaşi privire blândă şi modestă, cu 

privirea-i tăcută, însă resemnată; l-aş întreba de păsul lui, nu vreau, 
însă, să-i stârnesc o durere care de mult îl apasă. l-am înțeles amarul 
vieții: e lipsa totală a mediului artistic în care trăieşte, încontinuu 
nemulțumit, şi lipsa relativă de interes pentru artă a lor săi. 

Acest păcat cu o notă destul de originală caracterizează destul 
de pronunţat pe Românii bucovineni, cu cultură jumătate clasică, dar 
puţin reală (quasi germană), cărora le place să aprecieze pe străini mai 
mult decât pe ai lor, chiar dacă nu o merită, şi aceasta din inconștiența 
unui simţ fals şi din o măgulire proprie aproape dezorientată, care rezultă, 
fără nici o îndoială, din slăbirea sentimentului naţional, ceea ce trebuie 
să recunoaștem forțați din toată durerea noastră, dacă dorim binele şi, 
astfel, mai putem avea o speranță de îndreptare. 

Spontaneitatea serbării domnului Eugen Maximovici nu 


izvorăşte decât unui simţ de mulțumire sufletească a unui grup intim de 





Ştefan cel Mare 


Alexandru cel Bun 

Români bucovineni, în semn de atenţie către artist, pentru reuşirea a 
două opere de pictură, încredințate domniei sale de către Prea Sfânta 
Metropolie din Cernăuţi, care reprezintă chipurile istorice ale celor doi 
mai mari ctitori bisericeşti şi întemeietori de stat: primul, Alexandru cel 
Bun, care a mărit și constituit statul într-un tot complet, iar al doilea, 
Ştefan cel Mare, care l-a ridicat la înălțimea unei poziţii strălucite şi 
impunătoare. Ambele tablouri sunt figuri întregi, în mărime naturală, şi 
sunt aşezate în o sală de reprezentaţiune a reşedinței metropolitane. 

Cum aceste opere urmau să fie reproduce într-o revistă, pentru 
deosebitul lor interes istoric şi artistic ce-l reprezintă poporului românesc, 
fireşte că domnul Eugen Maximovici, ca autorul lor, precum şi multor 
altora, nu putu fi trecut cu vederea, mai ales când zilnic se observă că 
artiştii străini nu cruţă nimic pentru a se face cunoscuți şi a ni se impune 
cu orice preţ. 

Deci, cu prilejul acesta, redacţia revistei „Junimea Literară” luă 
inițiativa scoaterii unui număr festiv în onoarea domnului Eugen 
Maximovici, profesor şi pictor academic în Cernăuţi, care să cuprindă 
şi o serie de lucrări ale neobositului şi talentatului artist. 

Cu bucurie mă asociez acestei manifestări patriotice şi distinse, 
cu atât mai mult că văd că, cu această ocaziune, revista tinde să 
popularizeze operele unui artist român, până acum cunoscut numai unui 
prea restrâns cerc de intelectuali. 

În scopul acesta, voi încerca o mică dare de seamă asupra 
activității de până acum a domnului Maximovici şi voi reda, cât îmi va 
fi cu putință mai clar, impresiile pe care le-am cules în atelierul din 
reşedinţa metropolitană, precum şi din diferite alte împrejurări. 

Fie ca aceste rânduri, care redau chipul şi operele artistului în 
contururi palide şi contribuie, întrucâtva, la cultivarea mai intensivă şi 
îmbrățişarea mai sinceră şi mai caldă a simțului artistic şi a artiștilor 
români din Bucovina în genere, mai ales în timpul de față, când influența 
străină ne covârșeşte, din cauza indiferenţei, şi ne împiedică a ne 
regenera, cultiva şi individualiza arta noastră strămoşească, dată părăsirii. 

* 

Factorii externi şi, mai ales, mediul în care trăieşte şi creează 

artistul respectiv influenţează în mod hotărât pe acesta; ei determină 

câmpul activităţii sale şi arată neîndoios epocile dezvoltării în mod 
treptat, precizând timpul şi spiritul concepţiunii operelor anumite şi 
valoarea lor artistică. 

Astfel fiind, şi domnul Maximovici fu influenţat şi trebuie 
judecat cum se prezintă, nu cum ar trebui să se prezinte, după cum au 
obiceiul unii să-l critice. 

Imbolnăvindu-se pictorul diecesan român Epaminonda 
Bucevschi, pe timpul său un eminent artist şi compozitor de primă forță, 
şi văzând boala sa agravându-se, recomandă regretatului şi în veci 
neuitatului metropolit şi mare patriot Dr. Silvestru Morariu pe atuncea 
încă tânărul pictor Eugen Maximovici ca succesorul lui. 

In anul 1891, domnul Maximovici, fiind numit cu decret în locul 
repausatului Epaminonda Bucevschi, apartamentul cu atelierul din 
reşedinţa metropolitană, unde predecesorul creă admirabile compoziţii 
istorice, cu frumoase subiecte naţionale şi religioase, precum și multe 
idile ţărăneşti, cu dulcele lor colorit, de o nesfârşită perspectivă, fură 
puse cu totul la dispoziția domnului Eugen Maximovici, care, din 
momentul acesta, începu a manifesta puterea creaţiunii sale individuale, 
în adevărata lumină şi valoare artistică. 

Până să ajung a-mi da părerea asupra valorii artistice a domnului 
Maximovici, fie-mi permis a aminti, aici, câteva detalii din viaţa, 
respectiv studiile sale. 

Domnul Eugen Maximovici descinde, după mama dumisale, dintr-o 
veche familie românească din Basarabia, numită Lucescul. 

Atât bunicul, Constantin Lucescul, cât şi părintele dumisale, păstorea 
în aceeaşi comună, Văşcăuţul pe Ceremuş, în Bucovina. 

Mai târziu, bunicul pictorului înaintă la postul de protopresviter 
și referent pe lângă Consistoriul din Cernăuţi. În noua sa carieră, el 
însoțea, adesea, pe episcopul Hacman în călătoriile sale, atât în diecesă, 
cât mai ales la Viena, unde episcopul, ca membru al casei magnaţilor, 
petrecea timp mai îndelungat în fiecare an. Aici, bunicul său avu prilej 
să cunoască pe mai mulți pictori vienezi, având a se înţelege cu ei în 
privința zugrăvirii bisericii catedrale şi, mai în urmă, a reşedinţei 
metropolitane din Cernăuţi. 

Acest contact nemijlocit au artiştii din Viena îi înlesni să ob- 

serve la nepoțelul său, Eugen, care petrecea tinereţea în casa şi sub 
ochii bunicului, un vădit talent pentru pictură. 

În rând, trecu Eugen clasele primare, apoi cele liceale, unde avu 
ca profesor de desen pe pictorul Gadlewski, un artist cu reputaţie bine 
stabilită şi ale cărui opere îmi sunt cunoscute, fiind directorul şi 
profesorul meu, odinioară, la şcoala reală din Siret. 

După terminarea liceului în Cernăuţi, domnul Maximovici se 
îndreaptă, în urma sprijinului bunicului său. la Viena, unde, în toamna 
anului 1876, se supuse examenului de bele-arte şi reuşi. 

Aici, învățând la valoroşii profesori Wurzinger, Eisenmenger 
(pe care l-am întâlnit şi eu la academie, cu o barbă lungă şi căruntă), pe 
Leopold Muller (asemenea), pictor orientalist, urmă şase ani, în care 
avu întâlnire şi cu pictorul bucovinean Epaminonda Bucevschi, care 
petrecea, atuncea, la Viena, în prietenia pictorului Feuerbach, şi de la 
care domnul Maximovici învaţă multe lucruri practice şi trebuincioase 
tehnicii picturii. E 

În urma unei boli grele a bunicului său, care-i procura mijloacele Fetiţa cu cofă La fântână 
necesare pentru a putea studia, domnul Maximovici fu silit să renunţe RI "00E a 
la hotărârea luată de a se duce la Munchen sau Paris şi, constrâns de 
împrejurările financiare nefavorabile, se văzu nevoit a urma sfatul 
părinţilor săi şi a se supune examenului de capacitate, pentru obţinerea 
unei catedre de desen la vreun liceu; astfel, îl întâlnim, în anul 1883, ca 
profesor la liceul real din Rădăuţi. 

Aici, între multe altele, avu ocaziunea să studieze diferite rase 
de cai la vestita herghelie a statului, care, încălecaţi fiind, prezintă atâtea 
mişcări şi scene frumoase unui pictor iubitor al acestui gen de pictură. 

În contact des şi direct cu poporul românesc de la ţară, care 
obicinuieşte să vie la bâlciul săptămânal, în Rădăuţi, domnul 
Maximovici, mişcat de frumuseţea pitorească a poporenilor săi, a 
costumelor lor țărănești, precum şi de originalitatea traiului şi înfăţişării 
lor, se simţi îndemnat să studieze cu multă asiduitate tipurile şi să redea 
scene după natură, până în cele din urmă prinse o adevărată dragoste 
pentru ele, cultivând, cu multă inteligenţă, acest anumit gen de pictură, 
căruia îi rămase devotat şi până în ziua de astăzi. PF 53 

Oricine se poate încredința de munca inteligentă şi observația Doi munteni cu desagi 

fină depusă de domnul Eugen Maximovici într-o serie nesfârşită de 
tablouri, cu subiecte ţărăneşti din Bucovina, dacă va face o vizită în 
atelierul dumisale. Vezi parcă primăvara îmbobocind luncile şi poienele 
frumoase de la țară, sub soarele cald și luminos. Aici, reflexele albastre 
ale unor umbre tremurânde, dincolo, crengi înflorite, pajişti înverzite, 
pretutindeni soare şi iar soare, în a cărui ploaie luminoasă vezi tipuri 
originale de țărani şi țărance, răsfățându-se, mergând cu pas alene sau 
doinind, sau şoptindu-şi dragostea sub salcâmi stufoşi. Vezi atâta viaţă 
viguroasă rustică, atâta simplicitate naturală în mişcări şi, totuşi, atâta 
eleganţă şi frumuseţe cum numai un observator fin ca domnul 
Maximovici le poate reda cu atâta adevăr ce ni le prezintă. Făcând o 
excursie în jurul marelui dumisale atelier şi văzând o mulţime de 
momente ale naturii prinse cu atâta adevăr în expresie naturală, ar trebui 
multe pagini să le acopăr cu descrierea lor; mă voi mărgini, însă, în a le 
înşira în treacăt, pe cât mă ajută memoria: 1) „O privelişte de la ţară” 
(mahala); 2) „Interiorul unei case ţărăneşti”; 3) „Nunta la Români”; 4) 
„Şezătoarea la ţară”; 5) „Măriuca”; 6) „La fântână”; 7) „Fetiţa cu cofa”: 
8) „La vatră”; 9) „Copii cu cofa plină”; 10) „.O fată de la ţară”; 11) „La 
pârleaz”; 12) „„Flăcău cântând din fluier”; 13) „Doi munteni cu desagi”; 
14) „Cort ţigănesc” şi multe altele, care compun o serie nesfârşită de 
impresii rustice bine simţite şi redate în felul lor. 

Instalat în atelierul arhiepiscopal din Cernăuţi, domnul 
Maximovici izbuti să se avânte destul de repede prin lucrările sale, care- 
i fac cinste. Aşa a executat domnia sa, pentru sala representală a 
Metropoliei din Cernăuţi, portretele (figura întreagă peste mărimea 
naturală a Mitropoliţilor): Dr. Silvestru Morariu, Ciupercovici şi Dr. 
Vladimir de Repta. Execuţiunea lor e reuşită, fiind bine studiată şi pictată 
în planuri largi. 

Am remarcat, în atelierul dumisale, o serie bogată de portrete, 
studii, nuduri şi peisaje etc., pictate în ulei, pastel, tempera, aquarel, 
peniță şi Conte. Nu-mi permite spaţiul să le înşir pe toate, voi aminti 
numai cele mai de seamă, şi anume: portretul în ulei al preşedintelui 
țării, O. De Bleyleben, idem a consilierului şcolar W. Korn, douăsprezece 
diferite portrete şi studii de dame, vederi din talia, Tirol şi din alte 
părţi. În fine, composițiuni pentru arta decorativă şi sfinți pentru cărți 

rituale. 

Domnul Maximovici a colaborat, pe îndemnul domnului Dr. 1. 
G. Sbiera, profesor universitar, la opul ilustrat de sub patronagiul 
arhiducelui Rudolf, la care a contribuit cu mai multe vederi fidele din 
viața Românilor bucovineni şi care l-a onorat cu cumpărarea unui tablou 
(N.R.: în 9 iulie 1887, „Principele de coroană Rudolfa binevoit să ordone 
cumpărarea unei icoane, care reprezintă mănăstirea Suceviţa. Această 
icoană este lucrată de Eugeniu Maximovici, profesor la gimnaziul din 
Rădăuţi, şi este menită pentru galeria privată de icoane a Alteţei Sale”, 
se preciza în „Revista Politică” nr. 5, din 15 iulie 1887). 

În anul 1905, domnia sa expuse o serie bogată de tablouri la o 
expoziţie din Cernăuţi, la care participară și câțiva pictori străini. Multe 
foloase a adus domnului Maximovici şi călătoria în Italia, în anul 1903, 
unde a petrecut mai lung timp şi unde a avut prilejul să studieze arta 
antică, frumoasele peisaje și populaţia romană. 

Imediat, la întoarcerea dumisale în țară, se observă coloraţiunea 
mai vie, sentimentul mai trezit şi compoziţia mai concisă. 

Domnul Maximovici s-a încercat cu succes şi în pictura „al 
fresco” şi, ca dovadă, se află în reşedinţa arhiepiscopală, în nişa unui 
supraport, tabloul istoric care reprezintă pe repausatul Metropolit Dr. 
Silvestru Morariu ca patronul artelor bisericeşti; asemenea succes avu 
domnia sa şi în „tempera”, executând patru grupuri drăgălașe de amorete, 
în firidele cafenelei „Habsburg” din Cernăuţi, simbolizând scene din 
viaţa de petrecere. 

Şi în pictura bisericească domnia sa ne-a dat dovezi de 
incontestabilă pricepere şi bun gust şi se află un număr de biserici ale 
căror icoane de la catapetesmele lor sunt zugrăvite de domnul 
Maximovici. Nu putu, însă, exercita arta aceasta pe o scară mai întinsă, 
cum o dorea, deoarece guvernul, prin organele sale, făcea multe 
neajunsuri dumisale, protejând pe un pictor diletant, un închipuit pseudo- 
artist Sch., pe toate căile posibile, deşi picta slab, prea vioi în culori, 
prea lins şi întrebuința, la profunzimi, mult „Asfalt” şi culoare neagră, 
pe când carnațiunea o executa „cafee au lait”, adică cafea cu lapte (destul 
de bună pentru țărani). 

Un şir de ani, profită acest pseudo-artist, străin de neam şi lege, 


149 





32 Amici ai Artelor 


de bunătatea, răbdarea şi banul românesc, până în cele din urmă s-a 
săturat. Fie-i țărna uşoară și nouă o povaţă de a ne îngrădi mai bine. 

Cine nu trăieşte în contact cu artiştii nu poate să-şi închipuie cu 
ce greutăți şi obstacole trebuie să lupte un pictor, şi mai ales Român, în 
Bucovina. 

Dizgraţiat şi evitat de străini, care veghează la cârmă, privit cu 
indiferentism de ai săi, adeseori, din cauza sărăciei, el trebuie, după o 
serie de planuri nereuşite, să capituleze, luând refugiu la vreo ocupaţie 
banală, ca să poată trăi, şi, astfel, şi domnul Maximovici se înrolă în 
rândul apostolilor didactici, cu tot atelierul şi decretul dumisale de pictor 
diecesan. 

Ca profesor la şcoala reală superioară în Cernăuţi, domnia sa a 
suferit atâta încât poate să-și închipuie oricine că, în loc să se consacre 
cu trup şi suflet artei, a fost nevoit să-şi piardă timpul cel mai preţios şi 
buna dispoziţie cu lecţiile în şcoală. 

Ajuns la o vârstă matură şi văzând că mai trebuie să străbată din 
greu atâta cale spinoasă şi infinită a artistului, se înţelege că suferea 
moraliceşte, văzând nepăsarea conaţionalilor săi. 

Numai un Grigorescu a putut să ajungă la apogeu; din fericire, 
însă, n-a fost profesor, ci s-a consacrat cu totul artei. 

Domnul Eugen Maximovici a participat şi la Expoziţia Generală 
din 1906, expunând mai multe tipuri ţărăneşti. Regret, însă, din suflet 
că nu m-a ascultat de a se prezenta cu lucrări mari, ca, de exemplu, 
mitropoliţii din sala reşedinței arhiepiscopale, pe care îi avea gata şi 
reuşiți. . 
Pe deasupra tuturor, domnia sa fiind şi o natură foarte 
mărinimoasă, alături de aceea a sentimentului său naţional dezvoltat, 
cu prilejul Expoziţiei din Bucureşti a făcut o donaţie de un interes îndestul 
de frumos, constând într-o serie de obiecte vechi şi interesante, şi a fost 
răsplătit cu o atenţie din partea Expoziţiei, pentru acest fapt lăudabil, cu 
Medalia de Aur cu Diplomă Specială. / Bucureşti / Vladimir Mironescu 
(Junimea Literară, nr. 2, Februarie 1908, „Număr festiv închinat 
pictorului Eugen Maximovici”, pp. 21-29). 


150 





————————————————————— Pictori şi sculptori din Bucovina 


Stimate domnule Maximovici, 


Îți mulțumesc pentru fotografia după frumoasa dumitale pânză. 
Păcat că fotografia nu e în stare să reproducă toate calităţile acestui 
tablou, menit să ne dea, în sfârşit, o imagine a marelui Voievod, care să 
fie în acelaşi timp artistică şi apropiată de adevărul istoric. 

Ea ar trebui reprodusă în multe exemplare și introdusă mai ales 
în manualele de şcoală. Astăzi, mintea elevului caută în zadar să-şi 
plăsmuiască imaginea eroului pe care îl admiră, căci manualul din care 
învaţă istoria nu-i poate da o ilustrație potrivită. Toate figurile lui Ştefan 
cel Mare, pe care le-a plăsmuit, până acuma, fantazia artiştilor noştri, 
sunt puţin reușite. Cunosc una care îl face ca pe un împărat din poveşti, 
cu barbă lungă, albă; alta, în care e înfățișat ca o figură de teatru, fără 
expresie, costumat după buna chibzuinţă a pictorului; o a treia, cu o 
mutră mulțumită de burghez sătul etc. etc. | 

Avem, e adevărat, câteva portrete contimporane. Pentru 
înțelegerea acestora se cere, însă, un ochi deprins cu arta trecutului, o 
privire de critic de artă, care se poate entuziasma şi în faţa unor linii 
şterse, care pricepe şi figura fără umbrituri şi poate reconstrui, în minte, 
coloarea ştearsă de vreme. E necesar, însă, ca un artist modern să 
sintetizeze, din toate aceste scumpe rămăşiţe din cărți vechi şi de pe 
ziduri de biserică, tipul eroului şi, fără a se depărta de adevărul istoric, 
să adauge toate acele note care să ni-l apropie de concepția pe care ne- 
o facem noi despre scumpul strămoș. 

Dumneata l-ai ridicat din genunchi, căci nu ţinuta umilă a 
ctitorului din Evanghelia de la Homor, ci Voievodul temut, cu mâna 
încleştată pe sabia biruitoare, ţi-a stat înaintea ochilor. I-ai dat o ținută 
care ne reamintește viu faptele sale şi, în acelaşi timp, o poză teatrală. 
Din trăsăturile feţei sale (mă gândesc la pânza Dumitale, nu la fotografia 
prea umbrită în jurul ochilor) apare energia, conştiinţa de sine, iar în 
acelaşi timp o frunte lată și senină ne arată pe omul care n-a stat numai 
în războaie, ci a ştiut să-şi fericească țara, şi în timpul păcii, cu bunătatea 
sufletului său de sfânt. Nu I-ai făcut mai mare de stat decât ni-l descrie 

sfătosul Neculce, dar, privindu-l, el creşte înaintea ochilor noștri. 

Te felicit din inimă pentru această operă, pe cât de artistic 
executată, pe atât de frumos concepută. / Al D-tale / Sextil Puşcariu 
(Junimea Literară, nr. 2, Februarie 1908, pg. 32). 


Eugen Maximovici 


Artistul trăieşte în lumea visurilor sale. Cine umblă să-l priceapă 
trebuie să meargă la el, acasă, şi să-l observe la lucru. 

Era la 1895, când, pentru prima dată, l-am văzut pe Maximovici. 
Înfăţişarea sa modestă m-a cucerit şi m-a uimit inteligentul său cap de 
artist. Ne-am cunoscut mai bine şi ne-am împrietenit. 

În atelierul său, întocmit drăguţ şi cu un vădit gust artistic, am 
întreprins o activitate comună, plină de frumoase îndemnuri: citeam, 
pictam şi făceam voiajuri de studiu la țară. Cu cât urma să ne cunoaştem 
mai bine, aveam tot mai bun prilej să admir şi să apreciez cunoștințele 
sale temeinice din domeniul artei. În traiul său izolat de vetrele artistice 
şi lipsit de orice imbolduri, el pricepe să se ferească de răul 
superficialității şi al platitudinii, un rău ce sugrumă manifestările artei 
adevărate. El a rămas în contact direct cu direcțiunile cele mai moderne 
ale artei sale, le-a pătruns cu adâncă pricepere şi a reușit să prefacă 
atelierul său într-un ostrov de idealuri în mândra Țară a Fagilor. 

A trecut mult timp până ce Maximovici se învrednici de o 
apreciere cuvenită în patria sa, pe care o iubeşte din toată puterea 
sufletului său de artist. Abia în anii din urmă, prin expoziţiile sale 
colective din Cernăuţi şi de la Expoziţia Naţională din Bucureşti, ştiu 
să se impună publicului, o împrejurare care i-a adus și excelări 
binemeritate. 

Frumoase zile am petrecut împreună. Neuitate îmi vor rămânea 
voiajurile noastre de studii. Puterea sa de artist zace în pânzele sale, 
prinse din viața neamului său românesc. El cunoaște țăranul român ca 
rar care altul. Tablourile sale reoglindesc firea neprihănită şi limpezimea 
pitorească a peisajelor din ţara sa natală. Neşterse din amintire îmi vor 
rămânea voiajurile noastre la Mahala, o comună de lângă Cernăuţi, cu o 

Portretul d-şoarei M. Motiv din Roma | 
pozițiune pitorească pe coasta unui deal. Fruntaşii satului ne-au 
întâmpinat foarte prieteneşte. Dorinţa noastră de a zugrăvi pe vreuna 
dintre frumoasele satului ni s-a împlinit numaidecât. O cunună de fete 
se învârtea în horă agale. Un tablou fermecător! Dintre frumoasele 
satului, am aflat pe „Mariuca” de cea mai frumoasă. Gingășia ei o 
socotirăm de vrednică să fie înveşnicită. 
| În parcul reşedinței arhiepiscopale din Cernăuţi, am pictat-o pe 
„Mariuca” cea frumoasă. Şi această pânză a lui Maximovici mi-a plăcut 
deosebit (N.R.: Eugen Maximovici a beneficiat şi de un prestigiu 
internaţional, după ce Mathias Friedwagner i-a folosit lucrările pentru 
ilustrarea monumentalului său volum de folclor românesc, lucrat 
împreună cu preotul Alexandru Voevidca și cu poetul Gavril Rotică). 
O reputaţie în istoria artei române din Bucovina şi-a făcut 
Maximovici prin tablourile sale care ne înfăţişează pe Ştefan cel Mare, 
Alexandru cel Bun, pe Silvestru şi Ciupercovici şi pe actualul mitropolit, 
Dr. V. de Repta. Îi doresc din inimă succes şi activitate rodnică. / Brunn / 
Maximilian Monter (Junimea Literară, nr. 2, Februarie 1908, pp. 34, 35). 

Jon PÂŞLEA 
(24.09.1869, Bozovici, Banat — 1952, Cîmpulung) 


(Emil SATCO, „Enciclopedia Bucovinei”: PÂŞLEA; ION 
(24.1X.1869, Bozovici, județul Caraş-Severin / m. 1952, în Câmpulung 
Moldovenesc), sculptor. Studii la Timişoara şi Viena. Sculptor în lemn 
la Dieceza Bucovinei; profesor la Şcoala de Arte şi Meserii din 
Câmpulung Moldovenesc. Lucrează, în lemn, portrete de intelectuali 
(S. FI. Marian, Gh. Asachi ş.a.). Participant la Expoziţia Jubiliară din 
Bucureşti, în 1906. Realizează un valoros mobilier bisericesc pentru 
bisericile din Câmpulung, Sadova, Cacica, Revna, Ostriţa, Berhomet 
etc. A fost unul dintre profesorii vestiți ai şcolii sucevene, care a promovat 
valorile naționale în rândurile elevilor săi). 


(Valentin CIUCĂ, „Un secol de arte frumoase în Bucovina”: 
Atracția pentru sculptură s-a manifestat de timpuriu şi s-a împlinit în 
timp. Anii de studii aplicate de la Viena au echivalat, pentru Ion Pâşlea, 
cu deprinderea rigorilor profesiei şi au valorificat apetitul artistului 
pentru ornamentică și portretul evocator: Materialul folosit cu predilecție 
a fost lemnul şi, astfel, a izbutit să realizeze o veritabilă galerie a 
personalităților culturii naționale. A izbutit să transmită, prin patos pa- 
triotic, sentimentele de noblețe şi devotament faţă de valorile țării în 
expresivele portrete avându-i ca modele pe Gheorghe Asachi, Simeon 
Florea Marian, Eudoxiu Hurmuzachi. 

Oamenii simpli ai Bucovinei se regăsesc în opere precum 
Paznicul, Muzicantul sau alte scene din istoria naţională. Conştiinţă 
ardentă, devotată păstrării identităţii în exprimarea ei artistică, a creat, 
în stil tradițional românesc, mobilier pentru lăcașurile de cult din 
Bucovina şi a militat, ca profesor, pentru conservarea valorilor artistice 

tradiționale de la catedra Școlii de Arte şi Meserii din Câmpulung 
Moldovenesc. La Muzeul oraşului s-a deschis o retrospectivă şi se află 
expusă o parte din opera sculptorului. Stilistic, portretele şi 
basoreliefurile lui se limitează la asemănarea cu personajele şi expresia 
realist-simbolică). 


Sculptorul lon Pâşlea 


Din vremea neuitatului mare mitropolit Silvestru Morariu, 
Bucovina a devenit ogor de muncă pilduitoare şi patrie adoptivă 
sculptorului bănățean lon Pâşlea, care, după o îndelungată şi rodnică 
activitate artistică, didactică şi naţională, îşi trăieşte, la Câmpulungul 
Moldovenesc, toamna vieţii, retras în vila sa cu turnul caracteristic, de 
la poalele Runcului acoperit cu brazi. 

Născut, la 24 Septembrie 1869, în fruntașa comună bănăţeană 
Bozovici, pe valea Almajului, județul Caraş, a urmat acolo şcoala 
primară, după care a cărei terminare a trecut la Școala Normală din 
Caransebeş. Aici şi-a continuat studiile între anii 1879-1883. 

În luna August 1883, marele luptător pentru cauza naţională a 
românilor bănățeni, generalul Traian Doda (1822-1895), pe atunci 
preşedinte al comunităţii de avere din Caransebeş, îi acordă, din fondurile 
acestei instituţii, o bursă ca să înveţe sculptura, pe când alţi 14 elevi 
români primiră şi ei burse pentru a învăţa alte meserii. Scopul urmărit 
era ca, după terminarea studiilor, toți aceşti tineri absolvenţi să ocupe 
câte o catedră la şcoala de meserii românească, ce urma să se înfiinţeze 
la Caransebeş sau în Bozovici. Toţi aceşti bursieri au fost trimişi la 
Timişoara, unde s-au înscris la Şcoala de arte şi meserii de acolo. Cum, 
însă, la această şcoală nu exista o secţiune pentru sculptură, tânărul 
elev Ion Pâşlea urmă, la ea, numai cursurile de desen şi materiile 
teoretice, iar pentru practica sculpturii se înscrise la atelierul sculptorului 
ceh Francisc Kaigl. Aceste studii le termină după trei ani. La finele 
anului şcolar, direcţiunea şcolii aranjă o expoziţie, la care elevul lon 
Pâşlea contribui cu diferite sculpturi, pentru care obţinu o diplomă de 
onoare şi premiul prim, cu medalie de aur. 

Bustul lui Simion Florea Marian 


Acum, tânărul absolvent se prezintă, din nou, generalului Traian 
Doda (N.R.: În mai 1885, Curtea de Juraţi din Cluj a hotărât condamnarea 
lui loan Slavici „la un an închisoare, 100 florini şi la purtarea speselor 
procesului, din cauza unui articol privitor la epistola deschisă a 
valorosului general Traian Doda, privitoare la alegerea sa ca deputat '), 
care îi împărtăşi că nu crede să se aleagă ceva din proiectata şcoală de 
meserii, fiindcă guvernul maghiar refuză să admită limba de predare 
românească, şi încuviințează doar limba de predare maghiară, iar el, 
generalul Doda, nu voieşte, cu banii românilor, să crească unguri. 

În schimb, generalul Traian Doda i-a dat tânărului Pâşlea o nouă 
bursă, ca să se perfecționeze la Viena. 

Din toamna anului 1886, lon Pâşiea urmă Școala specială de 
modelori şi sculptori din Viena, la profesorul Anton Brenek, cel mai 
vestit modelor austriac din acea vreme (a modelat şi bustul profesorului 
român bucovinean Dr. Constantin Tomaşciuc, aflător în grădina publică 
din Cernăuţi, precum şi frumoasa statuie în bronz, din Viena, a 
împărătesei Maria Teresia). 

Terminând această şcoală, Pâşlea fu propus de profesorul său, 
Anton Brenek, ministerului de culte şi instrucțiune pentru o catedră la 

Şcoala de arte şi meserii germană din oraşul Stein, în Austria de Jos. 

Era pe la începutul verii 1889, când Pâşlea, înainte de a părăsi 
Viena, unde își desăvârşise învățătura sculpturii, se duse, într-o zi, la 
părintele Sava Popovici, confesorul militarilor români din capitala 
Austriei, pentru a-şi lua rămas bun de la acest venerabil preot (N.R.: 
Întâlnit şi în corespondenţa lui Ciprian Porumbescu despre Bucevschi, 
împreună cu care l-a vizitat, cu ocazia împlinirii a 30 ani de preoție). 
Întâmplarea voi ca, tocmai atunci, să se afle acolo Silvestru, mitropolitul 
Bucovinei, căruia tânărul sculptor i se recomandă, spunându-i, totodată, 
că pleacă la Stein. 

„Stai, băiete, nu pleca, că între străini te pierzi. Eu, azi, plec la 
Cernăuţi şi voi vorbi cu pictorul meu, Epaminonda Bucevschi, cari 
biserici sunt în lucrare, că noi avem lipsă de un sculptor pentru bisericile 
noastre. Vei trăi între români şi nu te vei înstrăina. După opt zile, vină 
aici, la părintele, şi vei afla răspunsul meu!”. 

Astfel îi vorbi mitropolitul cu bunăvoință. 

După opt zile, Pâşlea, ducându-se, din nou, la părintele Sava 
Popovici, află răspunsul. 

„Să trăieşti, băiete!, zise vesel părintele. Urcă-te în tren şi pleacă. 
Înalt Prea Sfinţitul ţi-a trimis bani de drum, să vii imediat la Cernăuţi, 
unde vei fi sculptor diecezan”. 

Astfel, lon Pâşlea a ajuns, la 20 lunie 18809, la Cernăuţi, lucrând 
ca sculptor diecezan peste şase ani. Avea atelierul şi locuinţa în reşedinţa 
archiepiscopală, în aripa presbiteriului. Pe atunci, palatul mitropolitan 
mai adăpostea, pe lângă seminarul teologic, Societatea „Academia 
Ortodoxă”, Şcoala cantorală, tipo şi litografia concesionată „Arch. 
Silvestru Morariu”, precum şi atelierul pictorului diecezan Epaminonda 
Bucevschi, mutat, de curând, de la Viena, la Cernăuţi, aşa că era o 
adevărată cetate cultural-bisericească, sub conducerea impunătoarei 
personalități a marelui mitropolit. 

În atelierul său, afară de sculptarea din nou, renovarea, suflarea 
cu aur şi lustruirea de iconostase şi altare, lon Pâşlea mai executa şi 
diferite lucrări decorative, cruci pentru procesiuni, serafimi, cadre pentru 
tablouri, mobilier bisericesc şi profan, precum şi orice alte lucrări 
aparținând specialităţii de prelucrare artistică a lemnului. 

Într-o zi a anului 1894, Pâşlea primeşte, pe neaşteptate, în 
locuinţa sa din prezbiteriu, vizita mitropolitului Silvestru, care îi face 
propunerea să concureze la catedra de sculptură, modelaj şi desen, la 
Şcoala de arte şi meserii din Câmpulung. Încercarea sculptorului de a 
refuza această propunere fu înlăturată de mitropolit, care îi vorbi de 
naționalism şi îl convinse să accepte: 

„Austriacii cu o mână dau și cu două ne iau. Sunt convins că, 
încurând, vor încerca să înlocuiască limba română de la şcoala din 
Câmpulung. Am încredere în dumneata că vei apăra tot ce este 
românesc”. 

Catedra de la nou înființata şcoală a deținut-o, apoi, cu o singură 
întrerupere temporară, despre care va fi vorba mai jos, până la trecerea 
sa la pensie, pentru limită de vârstă, prin anii treizeci, după Unire. 

Nici nu trecuse încă anul, când, în vara 1896, Pâşlea avu prima 
sa ciocnire pe tema limbii de predare română. Venise, din Viena, 
consilierul aulic Exner, fostul preşedinte al Muzeului Tehnologic de 
acolo, spre a inspecta şcoala şi, totodată, pentru a exercita o presiune 
morală asupra corpului didactic şi a forurilor locale competente, ca să 
se renunţe la limba de predare română şi să propună, aşa-zicând, din 
iniţiativă, înlocuirea ei prin limba de predare germană. În faţa acestei 
presiuni, venită de sus, toți erau gata să accepte introducerea limbei 
germane la această şcoală. Numai lon Pâşlea protestă cu energie contra 
oricărei încercări de acest fel. Prefectul sau, cum se numea pe atunci, 
căpitanul districtual al Câmpulungului, cu numele Carol baron 
Wohlfahrt, îl pecetluise, pentru acest fapt, iredentist, aşa că Pâşlea fu 
concediat din post. 

Părăsind şcoala, Pâșlea şi-a reluat lucrările bisericeşti şi ocupația 
de sculptor. Cazul lui, însă, trezi un viu ecou în opinia publică românească 
din Bucovina. În Ianuarie 1897, doctorul loan cavaler de Volcinschi, 
medic cu reputaţie şi bun român, pe atunci, deputat în dieta țării, interpelă 
pe nou venitul preşedinte al guvernului țării, baronul Bourguignon, 
asupra motivului eliminării profesorului Ion Pâşlea de la Școala de 
meserii din Câmpulung. Preşedintele guvernului ţării, susținând că nu 
are nici o cunoştinţă în cauză, îşi rezervă răspunsul pentru şedinţa de a 
doua zi, când declară că denunţarea s-a făcut fără vreun motiv, neviindu- 

i la socoteală să spună adevărul, că înlăturarea se făcuse din cauza 
opoziţiei sale pe chestiunea limbii române, deoarece însuşi ministerul 
acordase limba de predare română. Totuşi, timp de un an, nu se produce 
nici o schimbare. În luna Februarie 1898, deputatul Dr. loan Ţurcan 
interpelă, în parlamentul austriac, pe ministrul instrucţiunii publice ca, 
imediat şi telegrafic, sculptorul lon Pâşlea să fie repus în serviciu, cu 
atât mai mult că preşedintele țării declarase că nu e nici un motiv de 
eliminare şi ca Wohltahrt, prefectul județului Câmpulung, să fie mutat 
de acolo, din cauza ostilităţii sale vădite față de români. Această 
intervenție hotărâtă avu efectul că tânărul profesor fu chemat la 
preşedintele ţării, baronul Bourguignon, un aprig duşman al românilor, 
care îi spuse să se prezinte, imediat, la postul său şi să caute să se împace 
cu prefectul Wohlfahrt. Această restabilire a stării de drept nu era, însă, 
nicidecum pe placul administraţiei austriace, care încercă, acum pe altă 
cale, să ia românilor ceea ce le dăduse. 

În luna Aprilie 1899, sosi, la Câmpulung, un alt inspector din 
Viena, cu numele Oscar Bayer. După inspectarea Şcolii de meserii, chemă 
la sine pe fiecare din profesori, să-şi spună dorinţele. Pâşlea, care nu 
avea nimic de cerut, nici de dat, s-a dus acasă. Inspectorul trimise după 
el pe un profesor coleg, să vie, poate are vreo dorință. La răspunsul 
negativ al lui Pâşlea, inspectorul trimise, din nou, la el, să vie, că are el 
o dorinţă. 

„Asta-i altceva!”, zise Pâșlea şi se prezentă. 

„Domnule Pâşlea, gândeam că ai vreo dorinţă”. 

„N-am, domnule inspector!”. 

Atunci, inspectorul o luă de-a dreptul. 

„Ascultă dumneata, domnul ministru m-a însărcinat cu inspecția 
şi, mai ales, persoana dumitale e, aici, în joc. Trebuie să mă întorc cu un 
succes, adică să te rog să nu te mai opui introducerii limbii germane la 
această şcoală. A doua rugăminte, pe care o am, e ca să interzici elevilor 
purtatul tricolorului. Domnul director e rugat ca, cel mai târziu în două 
săptămâni, să raporteze că s-a introdus limba germană în şcoală şi că, în 
clasa dumitale, nu se mai poartă tricolorul. Căci am observat că toți 
profesorii au interzis, numai la dumneata se mai poartă”. 

„Da, domnule inspector, eu chiar pedepsesc pe elevii de 

naţionalitate română, cari îmi calcă pragul clasei mele și nu au tricolorul”. 

„Va să zică, sileşti pe fiecare să-şi cumpere câte un brâu?”. 

„Asta nu, eu îl cumpăr, el numai să-l poarte. lat limba germană, 
cât voi fi eu la această şcoală, nu se va introduce. Aceasta-i unica şcoală 
cu limba de predare română în Austro-Ungaria, pentru patru milioane 
de români. Cine vrea limba germană o are, la Cernăuţi; meargă acolo!”. 

Faţă de dreptatea cauzei, pe care o apăra Pâşlea, inspectorul nu 
putu decât să tacă, plin de năduf. 

„Dar şi pe vila dumitale văd tricolorul. Se poate aşa-ceva? Un 
om, care ocupă un post la stat, să țină pe casă culorile unui stat străin? 

„Aici e buba, domnule inspector, explică bănăţeanul, calm, că 
nimeni nu vrea să înțeleagă că tricolorul nu-i altceva decât culorile 
naţionale ale fiecărui român, oriunde va trăi. Nu sunt culorile regale, ci 
naţionale. lată, domnule inspector, şi eu le port, iar steagul tricolor de 
pe turnul vilei mele numai Dumnezeu îl va da jos”. 

Ce putea să răspundă, la aceste vorbe cuminţi şi aşezate, un 
inspector din acea Austrie, care, oficial, declara, sus şi tare, că respectă 
dreptul de liberă dezvoltare şi manifestare a fiecărei naționalități, în 
cadrul statului? 

Interpelarea din parlament mai avu urmarea că prefectul 
Wohlfahrt fu mutat la Viena. Noul prefect nu se arătă cu nimic mai 
binevoitor față de români. Era, doar, aşa-numita „eră Bourguignon”, 
caracterizată prin cea mai cruntă prigoană a tricolorului român. 

Într-o dimineață de toamnă, cu puţină zăpadă, noul prefect 
trimise la Pâșlea un tinichigiu, să dea jos de pe turnul vilei „sfârleaza” 
cu tricolorul. 

„Să nu te atingi, că te împuşc ca pe o cioară 

Tinichigiul n-a insistat şi raportă prefectului că nu-i permite 
stăpânul casei să ridice steagul şi, afară de asta, i-ar trebui o schelărie, 
la turn, ca să-l poată ajunge. Dar prefectul nu se mulțumi cu atât. La 
intervenţia lui, fură eliminaţi toți elevii de la sculptură, care purtau 
tricolorul. În urma protestului energic al profesorului Pâşlea, însă, măsura 
fu revocată chiar a doua zi. 

În toată această dârză acţiune de apărare a românismului, sub 
stăpânirea austriacă, lon Pâşlea a fost susținut şi ajutorat de încă un bun 

român, colegul său prea timpuriu dispărut, lon Ştefureac. Ceilalţi, 
aproape toţi, se lăsau prea uşor ademeniţi de mierea avansărilor şi 
cruciulițelor, cu care austriecii le ungeau buzele. | 

Că, din cauza atitudinii sale românești, lon Pâşlea a fost ținut, 
lung timp, pe loc, fără nici o înaintare, e uşor de înţeles. 

Dreptate i s-a făcut abia cu venirea, la Câmpulung, ca prefect, a 
contelui Francisc Bellegarde. În seria de prefecţi, de care a avut parte 
Bucovina vremurilor austriace, contele Bellegarde reprezintă o excepție 
atât de luminoasă, încât nu putem să-i amintim numele, fără un senti- 
ment de venerațiune (N.R.: contele dispăruse, fără urmă, în 1915, pe 
frontul din Galiţia, iar câmpulungenii l-au plâns sincer, vreme de decenii). 

Cunoscând pe români, a devenit un mare prieten şi protector al 
lor, iar după plecarea sa din postul de prefect al Câmpulungului a rămas 
în amintirea românilor din acel judeţ ca o figură legendară. Fără ca 
Pâşlea să-l fi rugat, fără ca să i se fi căciulit, contele Bellegarde s-a 
prezentat, din proprie inițiativă, ministrului instrucţiunii, cu propunerea 
ca Pâșlea să fie numit definitiv, arătând că nu e iredentist, ci doar un 
bun român. 

În bogata sa activitate de sculptor diecezan, lucrând în paralel 
cu pictorul Epaminonda Bucevschi, iar după moartea acestuia, cu 
succesorul său, Eugen Maximovici, lon Pâştea a înzestrat, cu sculpturile 
necesare, la iconostase, altare şi strane, vreo 35 biserici din Bucovina, 
între care capela penitenciarului din Cernăuţi, Samuşin, Cacica, 
Câmpulung, Sadova, Pojorâta şi una din Prundu Bârgăului, din Ardealul 
de Nord. A executat numeroase şi foarte reuşite busturi-portrete, ca cel 
al generalului Traian Doda şi al marelui folclorist bucovinean Simion 
Florea Marian, parte din ele şi în colaborare cu elevi ai clasei sale de 
sculptură. O vitrină de toată frumusețea, sculptată în stilul Renaşterii, a 
fost, până la ocupaţie, mândria casei noastre părintești. 

Lui lon Pâşlea mai avem să-i mulţumim şi o scumpă amintire 
de la pictorul Epaminonda Bucevschi, masca mortuară a artistului, 
aflătoare, astăzi, în muzeul judeţean al Câmpulungului Moldovenesc. 
Activitatea acestui vrednic bănăţean, privită în ansamblul ei armonios, 
prezintă, pentru noi, bucovinenii, două laturi caracteristice: el a fost 
îndrumătorul, care, în țărişoara noastră, cu bogăţia ei de codri seculari, 

a familiarizat cel mai nobil mod de utilizare a lemnului, trezind în tinerii 
săi elevi talentul şi dragostea pentru sculptură, ca ramură de artă aplicată 
sau pură, şi, în același timp, a ţinut sus stindardul românismului 
bucovinean, în vremuri când a fi român iubitor de neam nu însemna un 
primat, ci o continuă luptă şi îndurarea multor oprimări şi persecuţiuni 
fățişe sau ascunse. 

Viaţa integră şi de muncă a lui lon Pâșlea o putem prinde în 
două cuvinte, e viaţa unui „om nou” din vremuri vechi. / Lon Luţa 
(„Revista Bucovinei”, Nr. 5, Mai 1943, pp. 238-245). 






Altarul bisericii din Pojorâta 

Archip ROȘCA 
(28.07.1877, Braşca, Ilişeşti —?.12.1927) 


(Emil SATCO, „Enciclopedia Bucovinei”: ROŞCA, ARHIP 
(28.VI1.1877, Braşca, districtul Gura Humorului / m. decembrie 1927), 
pictor. Urmează Şcoala de Arte şi Meserii din Câmpulung Moldovenesc 
(1897). Specializare, la Şcoala de Arte și Meserii de pe lângă Muzeul 
de Artă şi Industrie din Viena. De aici, pleacă în Italia, unde lucrează, 
un timp, într-un atelier amenajat în Turnul Artiştilor din Roma (1905- 
1906). Revine în Bucovina și predă un curs liber de desen la Liceul din 
Suceava (1906-1916). A urmat, cu o bursă dată de „Școala Română” 
din Suceava, Academia de Belle Arte din Viena (1910-1913). Autor de 
grafică, pictură, sculptură în lemn şi ghips. Obține Premiul III la Salonul 
Oficial din Bucureşti (1909), fiind primul pictor bucovinean prezent 
într-o expoziţie din capitala României (N.R.: domnul Satco s-a înşelat, 
primul expozant şi premiat bucovinean fiind, în 1906, Eugen 
Maximovici). A participat cu 5 sculpturi la Expoziţia Tinerimii Artistice 
din Bucureşti (1909); la Salonul Oficial din Bucureşti (1909, 1911), la 
Expoziţii colective în Cernăuţi (1925; 1927 şi 1937). Lucrări de grafică, 
semnate de pictor, se află la Complexul Muzeal Bucovina). 


(Valentin CIUCĂ, „Un secol de arte frumoase în Bucovina”: 
Un scurt popas artistic vienez şi o aşezare mai temeinică în capitala 
Italiei, unde beneficiază de un atelier propriu, face ca traseul profesional 
al pictorului să consemneze o timpurie înscriere în atmosfera și rigorile 
breslei. Revenirea în capitala Austriei are loc pe fondul nevoii de 
edificare completă asupra vocației şi probităţii artistice. Spiritul timpului 
i-a impus staționarea în limitele cunoscute ale academismului vienez, 
unde novatorii se agitau pe scena artelor. Gustav Klimt şi alți insurgenți 
solicitau ieşirea din manieră şi convenționalism, în favoarea unei expresii 

picturale mai libere, în spiritul spontaneităţii impresioniste. Disputele 
vor culmina cu transformarea unor instituţii, acceptarea lecţiilor de plein 
air, utilizarea doctrinei Art Nouveau-ului ca soluţie de apropiere a picturii 
de decorativ. 
Pictorul Arhip Roşca s-a manifestat în sfera portretului, unde a 
obţinut elocvente expresii ale fiinţei interioare, ceea ce dovedeşte accesul 
la psihologie şi caracterologie. Finul simţ al observaţiei face ca gestul 
să pară spontan şi caracterizarea veridică. In portretele realizate cu 
mijloacele graficii, alb-negrul lasă impresia unei trăiri picturale, iar cele 
realizate în ulei, pe cea a unui subtil grafism. Prin linie, pictorul definește 
un chip, prin culoare surprinde tribulaţiile eului. Portretele de bărbaţi 
sau tinere femei sunt veridice în ordinea expresiei individualizante şi 
convingătoare în cea a umanului. În scenele de război, se remarcă 
sentimentul suferinţei şi al dramaticului, sentimentul compasiunii, fără 
însă a supralicita tensiunea ansamblului. În sculptură, basoreliefurile 


glosează pe tema Maternităţii)). 


În atelierul unui artist 


Pe una din ulițele Sucevii, cam spre Zamca, locuieşte, într-o 
odăiță simplă, tânărul sculptor şi pictor bucovinean Archip Roşca. Intr- 
o dimineaţă de toamnă târzie, m-am hotărât să-i vizitez atelierul, care-i, 
totodată, şi locuinţa lui. Am bătut la uşă cu acea nerăbdare şi curiozitate 
ce-o ai înainte de a intra într-un templu. 

O voce sonoră, mlădioasă, îmi răspunse dinăuntru: 


9. 


„Intră!...”. 

Artistul, îmbrăcat într-un palton vechi şi încins cu o sfoară peste 
mijloc, veni spre mine vesel, zâmbitor: i 

„Ştii că-mi face mare bucurie sosirea ta? In orașul acesta de 
provincie, n-ai cu cine schimba o vorbă mai intimă. Când Isi la 
Cernăuţi? Am să-ți arăt, îndată, coperta pentru „Junimea Literară . la 
care lucrez chiar acuma; aveam, mai înainte, de gând să fac un peisaj de 
la ţară: o fetiţă, cu ulciorul pe umăr, stă rezemată de ghizdelele unei 

fântâni şi se uită în zare, cu mâna streaşină la ochi, spre un om ce coseşte 
fânaţ. În fund, pe planul al doilea, să fie cetatea Sucevii, într-o lumină 
ştearsă, înăbușită. Dar mi-am schimbat gândul...”, 

Şi povesteşte, aşa, înainte, sărind de la un subiect la altul, fără 
să ştie că şi eu am mâncărime de limbă. 

Eu nu zic nimic, ci-l privesc mereu în față, să văd ori de nu s-a 
schimbat prea mult, de când l-am văzut ultima oară. O față frumoasă, 
încadrată de un păr bogat, ce-i încununează fruntea. Când vorbeşte, îşi 
răsuceşte, necontenit, mustăcioara neagră de deasupra buzelor subțiri, 
tăiate fin. Mi se plânge că nu are un atelier mai bun, cu mai multă lumină, 
unde să lucreze nestingherit de nimeni, şi-mi povesteşte despre planurile 
lui frumoase, dar greu de realizat. Numai rar când prind câte o vorbă 
din povestirea lui, căci ochii mei privesc, necontenit, la neordinea 
proverbială ce-o întâlnești în atelierele artiştilor. 

Pe pereți, atârnă plachete, capul unui negru, sculptat în lemn de 
merişor turcesc, portretele şi o splendidă acuarelă, reprezentând „O 
câmpie la țară”: în planul întâi, un fânaţ smălțuit cu flori în culorile cele 
mai vii, căci artistul a prins momentul când pătrunde soarele prin spărtura 
unui nor. În fund, se întrezăresc, nesigur în zare, munții viorii, la ale 
căror poale se văd nişte puncte albe: un țăran călare, ce-şi mână vitele 
spre casă. E atâta poezie sfântă ce respiră din acest peisaj al câmpiilor 
noastre fermecătoare! 

Lungă vreme, nu-mi pot desprinde privirile de pe acest gingaş 
joc de culori ce-ţi fură ochii. 

În spatele meu, stă Roşca, cu brațele subsuoară, să vadă ce 
impresie îmi face tabloul. 

„Mai ai de astea?”, îl întreb eu, cu ochii înrouraţi. 

„Vom vedea”, răspunde el, mulţumit de sine şi de impresia ce 
mi-a produs-o tabloul. 

Şi iată că răscoleşte, prin dulapuri şi lăzi, suluri întregi de car- 
ton, reprezentând nuduri de femei, în mărime naturală şi pictate „în 
pastel”, şi grupuri de oameni în poziţiile cele mai grele. Toate aceste 
tablouri trădează o deosebită cunoaştere anatomică a corpului omenesc, 

„Le-am făcut după modele; plăteam fiecărui model câte două 
coroane pe oră şi-mi stăteau în poziţiile ce i le dam eu, dar acum mă tem 

că, în Suceava, nu-mi va mai sta nimeni model, de-aş plăti chiar zece 
coroane pe oră”. 

Trei portrete, întinse pe pat, îmi atrag atenția: un cap, un studiu 
în ulei şi chipul unei eleve de la Conservatorul din Trieste, chip scump 
al unei vechi iubiri înfocate, pe malurile Adriaticii. 

„Celălalt portret”, zice artistul, arătându-mi al treilea chip de 
femeie, „e chipul unei frumoase fete din Viena. Locuiam, pe o stradă, la 
marginea oraşului. mai mulți prieteni la un loc, toţi de-ai craiului. În 
fiecare dimineaţă, când ne sculam, vedeam cum, la fereastra de peste 
drum, se arăta capul blond al unei copile de-o adorabilă frumusețe. 
Ridica, încet, storurile, stropea florile din glastre şi cocheta cu noi, 
zâmbindu-ne dulce. Repetându-se jocul acesta, am rugat-o să-mi stea 
model, cu promisiunea că-i voi dărui ei portretul; şi-ntr-adevăr, frumoasa 
nemţoaică mi-a făcut mai multe vizite, însă portretul, totuşi, nu i l-am 
dat... Peste vreo câţiva ani, am întâlnit-o iarăşi, dar floarea involtă de 
mai înainte o bătuse bruma...”. 

Rămâne dus pe gânduri ca să-şi mai perinde, încă o dată, prin 
minte toate scenele vesele şi fericite din viaţa lui trecută, de student. 

Deodată, întrerupse, brusc, tăcerea: 

„Ştii că asta-i o osândă, să-ţi petreci viaţa într-un oraş de 
provincie, unde nimeni nu te înţelege, nu te pricepe şi mai ales după ce 
ai trăit, câtva timp, în Italia!... Hei, frate! Să mai pot călători, încă o 
dată, în Italia!... Să mai soarbă ochii mei lumina aceea dulce a cerului 
veşnic albastru!... Ce zile frumoase am petrecut eu la Roma! Ziua, prin 
muzeele statului, prin Villa Borghese şi Vatican, serile cu lună, pe Monte 
Piucio şi pe malul Tibrului, iar noaptea, în „osteriile” Romei, cu artişti 
adunaţi din toată lumea. Ce cântec şi ce veselie! O adevărată viaţă de 
boemi! Şi acum?... Cât de dureros e să fii sărman! Îţi vin în minte atâtea 
concepţii artistice, atâtea idei sublime, pe care ai voi să le eternizezi în 
marmură sau bronz, dar nevoia nu-ţi îngăduie. Şi, ca să-ţi satisfaci, 
oarecum, orgoliul, te mulțumeşti numai să-ți întrupezi ideea ce cerea 

viaţă în ghips sau în lut; apoi, chemi fotograful să-ţi ia chipul statuii, iar 
lutul trecător îl sfarmi, cum am făcut eu cu „Hercule”, „Magdalena” şi 
„Crist pe cruce”...”. 

Şi-mi arată fotografia statuii de ghips a „Magdalenei”. Ea, 

să: 
frumoasa ş păcătoasa Magdalena, stă în genunchi, cu părul despletit, şi 
ține în mâini chipul lui Crist, la care priveşte cu atâta ardoare şi speranță 
că-i va ierta păcatele. Sufletul ei pare o coardă întinsă prea tare şi care 
amenință să se rupă în două. „Magdalena” trăieşte; vezi aceasta din 
ochii ei, scurşi de lacrimi, din privirea rugătoare şi din durerea ce pluteşte 
în toată ființa ei... 

| Roşca a văzut că mă frământă gândurile şi, de aceea, îmi propune 
să-mi arate placheta „Dragoste de mamă”, opera la care ţine cel mai 
mult. Văd că scoate, dintr-un dulap, un relief sculptat în lemn, ce 
reprezintă o mamă cu un copil în brațe. Ce moment de fericită inspiraţie! 
O mamă, pe al cărei trup curge striul în unduiri uşoare, ţine un copil gol 
în braţe. Artistul a prins momentul când mama voiește să-şi sărute copilul. 
Buzele ei mai că se apropie de ale copilului şi faţa ei fericită tresaltă de 
un fior ascuns, nespus de dulce, la apropierea de odorul ei: e fiorul 
iubirii de mamă. Tot sentimentul acesta sfânt e concentrat, mai ales, în 
buzele puţin întredeschise şi în ochii ce parcă lucesc de fericire. 

„Să am eu bani ca să tor în bronz acest chip, m-aş face bogat şi 

renumit!...”. 
„De ce n-ai expus placheta la Expoziţia de la Bucureşti?”. 
„N-am cutezat, dar poate că o voi expune mai târziu”. 
In momentul acesta, se deschide uşa şi un om intră în odaie: e 

servitorul de la liceul de fete din localitate. 

„Domnul director V-a chemat să supliniţi pe un domn 
profesor...”. 

„Bine, bine, vin îndată!... Vezi, frate, iac-aşa îmi pierd eu timpul 
cel mai frumos din zi, când aş putea lucra ceva! Şi-apoi, i mai vină 
poftă să faci artă!... Tu mai rămâi, căci eu vin într-un ceas.. 

Şi, îmbrăcându-se, o porni repede spre ușă. 

Eu am rămas singur în atelier. 

O rază prietenoasă de soare se furișă pe fereastră, ca să lumineze 
mai bine obiectele pline de praf, aruncate în neregula din odaie, iar eu 
răsfoiam, pe gânduri, cele patru carnete de schiţe, în care frânturi de 
scene de pe străzile oraşelor din Italia contrastează cu alte scene, din 
viața noastră de la țară. / lon Grămadă („Junimea Literară”, nr. 3, martie 
1907, pp. 59-61). 

4. „Precum valea, cu cât e mai profundă, 
înalță mai în slăvi muntele” 


După Epaminonda Bucevschi, cel dintâi român bucovinean care 
a existat drept mucenic al frumosului, ar fi rămas, după cum susține 
Corneliu Gheorghian, două ucenice, Camilla Neumann „şi o domnişoară 
Bodnărescu”, prima, fiica unui poet german, profesor, într-o vreme, pe 
la Rădăuţi, iar cealaltă, Mărioara, o viitoare profesoară rădăuțeancă, 
sora directorului Leonidas Bodnărescu, de la „Hurmuzachi”, amândouă 
anonimizate, ulterior, în tumultoasa viață bucovineană. 

Pictura bucovineană renaşte, în epoca Bucovinei României Mari, 
prin doi feciori de boieri, Radu Giurgiuveanu şi Paul Verona, primul, 
descendent al neamului Giurgiuvenilor (Giurgiu deriva din Giulea şi 
însemna, în româna veche, Gheorghe), cu moşii în nordul Bucovinei, 
până în valea Ceremuşului, iar celălalt, Verona, cu moşii în ținutul Herţei. 

Prima expoziţie cernăuţeană este, totuşi, cea a Virginiei 
Tomescu-Sirocco, din 4 martie 1924, urmată de cea a lui Radu 
Giurgiuveanu, un pictor „romantic şi îngrijit”, cum avea să-l 
categorisească Eugen Pohonţu, care a expus în octombrie 1924; cea de 
a doua expoziție a lui Radu Giurgiuveanu, deschisă în toamna anului 
1927, după cea a lui Leon Hruşcă, din 8 august 1926, aducea, lângă 
tablourile lui, şi pe cele ale moşierului din Herţa, Paul Verona. În jurul 
celor doi pictori-boieri, care, prin poziţia lor socială, indirect şi prin 
erudiție, conferă picturii bucovinene o aură de nobleţe, s-au adunat 
„puzderie” de pictori tineri, şi români, şi poloni, şi germani, şi evrei, şi 
ucraineni, şi ruşi, toți grupaţi într-o naţiune nouă, națiunea artiştilor. 

„Puzderia”, cum o numea Pohonţu, nu prea contează pentru 
memorie, din moment ce, în toate domeniile artelor, dispun, stabilesc 


169 


32 Amici ai Artelor e ————= 





ierarhii şi drepturi la înveşnicire ratații, indivizii fără har, dar care se 
erijează în atoateştiutori, în critici. 

Primul critic al artei din Bucovina ar fi, în accepțiunea generală, 
Eugen Pohonţu (1897-1992), profesor la Liceul Militar din Cernăuţi, 
până în 1934, şi şef al „Străjii Ţării”, apoi profesor la Liceul Marelui 
Voievod Mihai din Bucure:+i. unde s-a şi ocupat de educaţia celui care 
avea să ne fie şi rege. 

In Bucovina, Pohonţu s-a străduit să antreneze artiştii plastici 
în cristalizarea unei mişcări artistice, beneficiind de o anume autoritate, 
datorită priceperii, adeseori prea subiectivă şi ultimativă, în a recepta 
arta plastică. Cu meritele şi cu mărturiile lui, ne vom mai întâlni, aşa 
cum ne vom reîntâlni şi cu discordia provocată de Pohonţu, printr-un 
anume partizanat, care va provoca furia lui Mircea Streinul. 

Din punctul meu de vedere, Traian Chelariu şi Mircea Streinul 
au fost, cu adevărat, primii cronicari de artă ai Bucovinei (mă păzesc 
să-i numesc pe ei, jertfelnicii întru durabil, critici), demersurile lor 
publicistice vizând încurajarea unei vieţi culturale bucovinene de 
amploare, în care şi numele sonore, dar și cele modeste să poată convieţui 
şi sluji idealul conturării unei naţiuni. lar dacă Streinul doar a făptuit în 
acest sens, Chelariu a avut şi o persuasivă luare de poziție împotriva 
dihoniei şi fanfaronadei, care a trebui să dea de gândit şi contemporanilor 
noștri: 


„Ştim că artiştii, fiecare pe proprie socoteală, îşi vor merge 
drumul cel mai potrivit. Pentru profitul Bucovinei şi al Cernăuţilor, însă, 
să ni se ierte pronunţarea unei pioase dorințe: 

Noi, aceştia care stăm departe de agitația, din toate punctele de 
vedere utilă, a capitalei şi nu avem nici vreun alt îndemn pentru 
promovarea artelor frumoase, în afară numai de dragostea noastră pentru 
ele, am fi fericiți dacă Societatea Artiştilor şi Amicilor Artelor Plastice 
din Bucovina ar colabora, pe deasupra tuturor intereselor centrifuge, la 
realizarea adevăratului atelier, a atelierului şcoală artistică. Şcoală nu 
în sensul atât al unui nou curent artistic, nivelator sau de altă natură, ci 
şcoală în înţelesul de cultivare reciprocă a artiştilor şi de cultivare a 
publicului, care, orice s-ar obiecta, intră, cu dragă inimă şi cu suflet 

umil, în sanctuarul artei şi aşteaptă să vadă, aşa cum înţelege mai bine, 
şi poate chiar și mai bine, ceea ce, pe buzele tuturor muritorilor, se 
numeşte artă şi anume artă menită să-ți fie bucurie şi solemn prilej de 
precistuire cu pânea şi vinul divin al emoțţiei sale estetice. Iar pentru a 
putea crea un astfel de atelier-şcoală, artiştilor bucovineni nu le trebuie 
decât bună înţelegere întreolaltă şi prețuire a muncii fiecăruia, chiar 
dacă acea muncă e muncă de şarlatan (subliniem aceste din urmă 
cuvinte, căci e adevărat, fiecare muncă făcută ne este de folos şi, adeseori, 
e nevoie să greşeşti de nouăzeci şi nouă de ori ca să poți reuşi a suta 
oară). Astfel, precum valea, cu cât e mai profundă, înalță mai în slăvi 
muntele, la fel, cu cât mai mare e rătăcirea, cu atât mai valoroasă devine 
cunoaşterea drumului bun. Şi o vorbă a unui mai puţin mare om, deprins 
să cugete pe proprie socoteală, zice că: gustul se formează prin dezgust. 

Munca mea, deci, şi respectul pentru munca vecinului meu, iată 
porţile deschise spre îngustul şi anevoiosul drum al progresului în ale 
artei”. 


E cunoscut faptul că iconarii ardeau de dragoste pentru 
patrimoniul spiritualității româneşti din Bucovina, o dragoste care îi 
împingea şi spre exagerări, precum cea a lui Mircea Streinul despre 
poetul Teofil Lianu („i-ar încânta pe Paul Valery şi pe umilul ţăran din 
Bretagne”), dar, dincolo de toate, în dragostea aceasta pentru „ce-i al 
nostru” stă, de fapt, condiţia transformării gloatelor românești într-o 
națiune, condiţia aceasta fiind memoria. Câtă vreme ştim că prin odăile 
unor poeţi, pictori sau muzicieni deja uitaţi ai Bucovinei au străfulgerat 
nopţile vii ale planetei, numele acelor găzduitori de astralitate ne obligă 
la neuitare, la omagiu, la recunoştinţă. Cu atât mai mult cu cât, între 
numele acelea uitate şi refuzate, din trândăvie şi din indolenţă, de erudiții 
rataţi ai artelor, criticii, există şi nume care strălucesc senine pe cerul 
Europei, nu şi pe petecul nostru de cer, pururi împâclit de insensibilitatea 
şi de rătăcirea noastră. 

Ca să răzbim spre numele uitate este aproape imposibil, pentru 
că, vreme de o săptămână de început de iulie 1952, au fost arse cărțile şi 
revistele Bucovinei, în curtea interioară a închisorii din Suceava şi în 
curți dosnice de instituţii opresive din întreaga ţară. Se ştie doar că însuşi 

lancu Nistor, tribunul românismului bucovinean, a fost demis din funcția 
de director al Bibliotecii Academiei, funcţie pe care o ocupa din 11| mai 
1945, în 28 mai 1947, pe motiv că „încalcă legea de aplicare a 
Armistițiului, deoarece a ordonat păstrarea pe mai departe a publicaţiilor 
retrase din circulaţie” (colecţiile gazetelor, ziarelor, cărților şi broşurilor 
vechi). Dat afară şi din Academie, în 8 iunie 1948, în urma unei hotărâri 
semnate de C.I. Parhon, Avram Bunaciu şi Marin Florea lonescu, Nistor 
a fost arestat, în S mai 1950, şi încarcerat, vreme de 5 ani, la Sighetul 
Marmaţiei. 

Ce s-a mai salvat din memoria Bucovinei sunt doar boabe de 
rouă, greu de aflat şi aproape imposibil de cules. Tocmai de asta, cât 
încă se mai poate, cât încă nu dispar, distruse, prin decupări iresponsabile, 
de „exegeţii” zilei sau prin măcinarea vechimii, puţinele colecţii şi 
mărturii bucovinene, e de datoria noastră să culegem nume cu nume şi 
să le încredințăm viitorimii. 

În mod ciudat, unul dintre marii artişti ai Bucovinei, dar şi ai 
Europei, Rudd Rybiczka, prieten cu toții iconarii şi cu toți publiciştii 
din vremea lui, nu a fost mărturisit de nici unul dintre prietenii săi, nici 
de Mircea Streinul, căruia i-a ilustrat toate cărțile de poezie şi nici măcar 
de, pe atunci, tânărul Aurel Fediuc, beneficiar al ilustraţiilor lui Rybiczka 
pentru primele şi singurele sale două cărți de poeme. Rudd era atât de 
aproape şi de.apropiat de fiecare scriitor în parte, se bucura de atâta 
notorietate în-lumea sfântă a artei, încât nimeni nu a mai simţit nevoia 
să-l mărturisească şi, tocmai de aceea, cu câțiva ani înainte de moarte. 
când s-a scris despre opera lui în cotidianul sucevean „Crai nou”, artistul, 
cu mare notorietate în Germania, a fost extrem de emoţionat. 

Rudd Rybiczka s-a născut la Vaşcăuţi pe Ceremuș, în 26 martie 
1911, şi a murit în Germania, la Kressbronn, în 6 octombrie 1998. Fiu 
al lui Leo şi al Elisabetei (născută Zukowski), Rudd Rybiczka a făcut 
liceul şi facultatea (de Ştiinţe Naturale!) la Cernăuţi, dar s-a dedicat, de 
tânăr, artelor plastice, grafica lui poposind prin cărțile Bucovinei, 
începând cu inegalabila „Tarot”, a lui Mircea Streinul, apărută în 1935. 
În spaţiul german, se spune că Rybiczka ar fi trăit la Cernăuţi până în 
1937, dar era prezent, alături de Mircea Streinul, şi în 1938, şi în 1939. 
ilustrând ziarul „Suceava”, inclusiv cu portretele redactorilor, câteva 

dintre acestea reproduse şi în lucrarea monografică „Societatea 
Scriitorilor Bucovineni” (care număra, printre membrii ei, pe Rudd 
Rybiczka şi pe Ludovic Rybiczka, fratele lui Rudd, şi el un grafician 
talentat). 

Prima expoziţie personală a lui Rudd Rybiczka, la Cernăuţi, s-a 
vernisat în toamna anului 1937, celelalte urmând un itinerariu de viață, 
pe ruta Bucureşti, Breslau, Stuttgart, Singen, plus incă alte 6 în Germania, 
unde critica de specialitate l-a comparat ba cu Albrecht Durer, ba cu 
sculptorul impresionist Barlach, ba cu „fantasticul Nolde”, două dintre 
lucrările lui, „Gânditoarea” (1957, care aminteşte, cumva, de 
Melancolie” de Durer) şi, mai ales, „Rugul” (1962, o trimitere plastică 
directă la opera lui Mircea Streinul, închinată românilor care au suferit 
prin închisorile comuniste), reprezentând capodoperele lui Rudd 
(Rudolf) Rybiczka, un suflet profund românesc, găzduit într-un trup 
prin care curgea, într-o deplină armonie, sânge slav, evreiesc, german şi 
poate că şi un strop de sânge românesc. 

Un alt mare nedreptăţit este pictorul „italian” Eugen 
Drăguțescu, născut la laşi, în 19 mai 1914 (1993, Roma), darcu întreaga 
copilărie trăită la Vicovu de Jos şi cu studii liceale la Rădăuți, alături de 
poeții Mihai Horodnic, lulian Vesper şi de viitorul publicist şi econo- 
mist de marcă lonel Negură, cu care va realiza, din postura de ilustrator, 
teribila revistă „Muguri” (1924-1926, dar revista apărusese în 1922). 

Au urmat studiile universitare, la Academia de Belle-Arte din Bucureşti 
(1932-1938), şi o primă expoziţie personală (după cele colective), în 
1936, la Galeria Mozart din Bucureşti. În 1935, tinerii studenţi 
bucovineni de la „Gazeta Bucovinenilor” aveau să scrie că, „la expoziţia 
de pictură a tinerilor Drăguțescu şi Dobrian, organizată în Bucureşti, de 
la 28 Aprilie la 7 Mai, am remarcat un tablou, reprezentând o piaţă din 
Cernăuţi”. 

În 1939, Eugen Drăguțescu a câştigat „Premiul Romei”, care 
i-a permis să studieze la Accademia din Romania, în Italia, revenind în 
Bucureşti, cu 6 lucrări, în 1940, la „Salonul Oficial de Toamnă”, şi, cu 


o personală, expusă şi la Ministerul Propagandei Naţionale, şi la Ateneu, - 


în toamna anului 1943, când fostul lui coleg de la „Muguri” şi de la 
„Hurmuzachi”, lonel Negură, îl reîntâlneşte şi se mândreşte, de parcă ar 
fi şi a lui, cu acea minunată expoziţie, în care Eugen Drăguțescu „ne 
înfăţişează, în desene, uleiuri şi acuarele, fructul inspirației şi muncii 
sale din Italia (de unde s-a întors recent de tot, după răsunătoare succese), 
„profiluri italiene”, „copiii Italiei” şi colţuri din oraşele celebre ale artei 
italiene, al căror contur artistul îl redă impresionant de limpede prin 
linii, aducând o notă de originalitate în arta plastică românească, cum 
recunoaşte, cu îndreptățită bucurie, critica de specialitate”. 

În 1946, pictorul pleacă în Olanda, unde rămâne vreme de trei 
ani, apoi, în 1949, se întoarce în Italia, la Assisi, stabilindu-se, definitiv, 
la Roma, în 1959, pentru a lucra şi trăi în tumultul unei vieți artistice 
autentice, şi ca portretist al clasicilor literaturii lumii, pe care-i desena 
pentru reeditarea operelor lor, dar şi ca portretist şi prieten al celor mai 
mulți dintre scriitorii italieni, inclusiv al poetului Marino Piazzolla. 

Timp de o viață, acest mare pictor bucovinean (ştiinţa şi nervul 
desenului, precum şi armonia cromatică îl consacră drept bucovinean) 
a expus în Italia, în Olanda, în Elveţia, în Statele Unite, în Mexic etc. 
lucrări superbe, care balansează între limitele figurativului şi expresivități 
abstracte, dar în țara lui nu-l mai ştie nimeni, cu atât mai puţin în 
Bucovina, cea atât de ignorantă cu fiii care cu adevărat o întrupează. 

Dar nu toţi artiştii bucovineni au avut inspiraţia şi şansa lui Rudd 
Rybiczka sau a lui Eugen Drăguțescu de a pleca în spaţii spirituale vii, 
doldora de memorie fremătătoare, așa că au fost măcinaţi, în Bucovina, 

de vreme, de insensibilitate, de necunoaștere. Unul dintre ei, poetul 
iconar şi pictorul Dimitrie Loghin, s-a irosit, a ars ca o lumânare tăinuită, 
la catedra Liceului „Ştefan cel Mare” din Suceava, iar noi, elevii lui de 
atunci, nu ştiam că Dimitrie Loghin trăise, cândva, superb, că făcuse, în 
1935, un superb bust eminescian (pe care l-am reprodus pe coperta finală 
a acestei cărți, cu gândul mărturisit că îl va şi turna cineva, ca să-l aşeze 
într-un oraş cu adevărat bucovinean), că publicase superbe poeme prin 
revistele iconarilor şi că, într-un „curier artistic”, publicat de Mircea 
Streinul, în ziarul „Suceava”, nr. 7, din 10 ianuarie 19309, pg. 2, 
desăvârşitul cărturar al Bucovinei şi tocmai de aceea ignoratul Mircea 
Streinul scria: „Domnii Vladimir Nichitovici, Parteniu Masichievici, 
Leon Hruşca, Vasile Ştefan, Dimitrie Loghin-Suceava şi Urbanski- 
Nieczuia sunt rugaţi să ne comunice adresa”. 

Nu ştiu dacă Dimitrie Loghin a mai apucat să expună la Cernăuţi 
sau nu, dar, după Revoluţie, când s-a ridicat, pentru o clipă, perdeaua de 
pe uitare, am putut vedea opera unui pictor al luminii tulburător, apoi 
i-am văzut, călătorind prin satele noastre, doar două busturi discrete: 
„Vasile Todicescu”, dezvelit, în 1933, în Boteşti, şi „Învățătorul erou 
Nicolae Stoleru”, dezvelit, în 1934, la Baia. 

Dimitrie Loghin s-a născut pe graniţa Bucovinei, la Boteşti- 
Horodniceni, în 13 octombrie 1910 (m. 1982, Suceava). A urmat studii 
gimnaziale la Şcoala Normală din Fălticeni, iar din 1929 a fost studentul 
maeştrilor Ştefan Dimitrescu şi Nicolae N. Tonitza la Academia de Arte 
Frumoase din laşi. A fost profesor de desen la Botoşani (1935), apoi la 
Liceul „Ştefan cel Mare“ din Suceava, unde i-a urmat la catedră, din 
1936, lui lon Cârdei. 

Lirica lui Dimitrie Loghin schițează pe cer, în cea mai bună 
tradiţie iconaristă, „moluz cu stropi de sânge muiat în veac trecut”, 
deschizând „zarea înaltă versurilor ce se desprind” când „din stele plouă 
aur” şi „nu-i nimeni sub amurguri — doar Pan mai întristat”. Dimitrie 
Loghin doar schița, doar contura cu o rază de lumină clipele care 
întregesc o viață sau alta („ca aripile ziua se sbate în năvod”). Lirica lui, 
disimulată în culoarea pânzelor de după tăcere („şi şoimul de sub frunte 
în vise de-l mai scap / În ochi o lumânare de viziuni aprinde”), a rămas 
în paginile de dincolo de sine: „Încet, încet, tămâie-mă luceafăr duh 

etern, / Îmbracă-mă cu veghe cânt de greier — câmpeneşte, / În pulberea 
de rouă pat trupului aştern / Și-o punte dimineţii care înmugureşte”. 

După război, când poeţii Bucovinei ispăşeau pentru nevinovăția 
metaforelor, Dimitrie Loghin n-a mai publicat nimic. L-am întâlnit, 
uneori, pe la şedinţele cenaclurilor sucevene, ba și în paginile unei 
antologii, în care aşezase, din „Panerul cu rod” al vieţii sale, câte ceva 
din „zidirea asta revărsată din mister”. 

Din textele aflate prin vechile reviste bucovinene („Revista 
Bucovinei”, nr. 4/1943, pg. 182), am să-i reproduc doar trei poeme, în 
care Dimitrie Loghin pictează cu cuvinte, opera lui, în întregul ei (fie că 
e vorba de artă plastică sau de literatură), cântând, vizualizând şi vibrând, 
simultan, de inefabilul liric: 


Autoportret 


Brăzdaţi cu ani, obrajii cu mâna-i şterg de praf. 
Nutreţ de versuri gura cu buzele mai prinde 

Şi şoimul de sub frunte în vise de-l mai scap 

În ochi o lumânare de viziuni aprinde. 


Seară în turnul Nebuise 


Moluz cu stropi de sânge muiat în veac trecut. 
Cetatea spre Suceava şi-arată sânul veşted, 

Doar ploaia-i paşte fruntea — un corn prin ani căzut 
Un bour de la poară îi plânge urma-n creştet. 


Prevestire 


Păunii întind foşnet şi curcubeie-n ramuri 

Roteşte-n trunchiuri seva şi-o toamnă grea de rod, 

Un corn răstoarnă-n codri singurătăţi — prin geamuri 

Ca aripile ziua se sbate în năvod. 

Dimitrie Loghin şi-a aflat, la Suceava, un maestru în loan Cârdei 

(şi poemele lor, scurte, concise, picturale, sunt înrudite), dar, ca şi Loghin 
ca şi Cârdei, au existat, în Bucovina, şi alți trăitori de frumos, pe care 
nu avem dreptul nici să-i ignorăm, nici să-i pierdem. Despre ei, am aflat 
puține lucruri (la fel ca şi neostenitul slujitor al memoriei româneşti în 
Bucovina, Emil Satco, pe care-l rememorez, citându-l mereu, cu cea 
mai curată şi mai sinceră evlavie), dar vi le încredințez așa cum le-am 
aflat, cu tristețea conştientizării faptului că nimeni nu o să mai caute 


veşti despre ei, nici „exegeţii” şi nici măcar rubedeniile natural 
artistice (L.D.). aturale sau 

Bilan, Gheorghe 


Ateneul Român din Suceava, care, încă din 6 Octombrie 1934, 
a luat hotărârea (la iniţiativa domnului prof. Ştefan Pavelescu) să ridice 
un bust marelui nostru folclorist şi temerar luptător naţionalist, pe 
vremuri de vitregă guvernare austriacă, Academicianul S. FI. Marian, 
în grădina botanică a liceului „Ştefan cel Mare” din Suceava, aduce la 
cunoștință publică următoarele: 

În 2 lunie 1935, s-a ţinut concurs pentru alegerea bustului. În 
faţa juriului (compus din domnii dr. Eusebie Popovici, prof. univ. Vic- 
tor Morariu, Nicolae Caba, preşedintele Ateneului, doamnele Nuţa 
Marian-Cărăuşu şi Aglaia Botezat, Ştefan Pavelescu, Mihai Cărăuşu şi 
Ion R. Sbiera) s-au prezentat patru busturi, ale domnilor Gheorghe Bilan, 
V. Dumitriu-Leorda, prof. N. Dumitraş şi Iftimie Bârleanu. 

Juriul a acceptat, după ce i s-au adus câteva modificări, cu 
unanimitate de voturi, bustul domnului Gheorghe Bilan, diplomat al 
Academiei de Bele Arte Bucureşti şi elevul domnului Oscar Han, bust 
care îndeplineşte toate exigenţele, atât de asemănare, cât şi în ce priveşte 
execuţia artistică. ; 

Meritoria lucrare a domnului Gheorghe Bilan a şi fost trimisă la 
„Arta Română” Bucureşti, spre a fi turnată în bronz; desvelirea bustului 
va avea loc la începutul lui Octombrie 1935, în cadrul serbărilor jubiliare 
ale liceului „Ştefan cel Mare”. 

Până atunci, domnul sculptor în piatră Mendiac va executa 
soclul, după schița domnului Gheorghe Bilan („Gazeta Bucovinenilor”, 
Anul II, nr. 18, 25 iulie 1935, pg.4). 

* 


Bustul lui Simion Florea, opera sculptorului Stupcan Gheorghe 
Bilan, s-a desvelit, la 12 Octombrie 1935, la Suceava. („Gazeta 
Bucovinenilor”, Anul II, nr. 24, | Decembrie 1935, pg. 3). 

Bustul lui Ciprian 
Porumbescu, pe care „Asociaţia 
intelectualilor” din Stupca a decis 
să-l desvelească, în 6 lunie 1937, 
este opera domnului artist-sculptor 
Gheorghe Bilan, din Stupca, elevul 
maestrului Oscar Han. Bustul 
A acesta va fi ridicat numai din 
contribuţia intelectualilor stupcani. 
N („Gazeta Bucovinenilor”, Anul III, 
e] nr. 37, | septembrie 1936, pg. 3). 


(Emil SATCO, „Enciclopedia 
k Bucovinei”: BILAN, GEORGE 
(17.V.1883, Stupca, districtul Gura 
Humorului, azi „C. Porumbescu” / 
Suceava-?), sculptor. Părinţii: Ilie 

Bustul lui Simion Florea Marian şi Ileana (n. Nimiţan). Studii: 

i Școala de arte şi meserii din 
Câmpulung Moldovenesc, cu profesorul Ion Pâşlea; Academia de Arte 
Frumoase din Bucureşti (elevul lui Paciurea, Oscar Han şi Corneliu 
Medrea). Lucrează în bronz, piatră, ghips. Busturi: S. FI. Marian, Ştefan 
cel Mare, C. Porumbescu; opere inspirate din mitologia populară. 
Apreciat pentru portretistică. Prezent cu picturi şi sculpturi la Salonul 
Oficial (Bucureşti), Saloanele Ateneului Român etc.). 





(Valentin CIUCĂ, „Un secol de arte frumoase în Bucovina”: 
Format în ambianța Academiei de Arte Frumoase din Bucureşti şi în 
proximitatea lui Dimitrie Paciurea, Gheorghe Bilan a avut şansa de a 
primi lecţii artistice de maximă probitate profesională. Aici, rigoarea 
avea motivaţia deprinderii unui bun meşteşug, iar exemplul profesorului 
pe aceea a spiritului liber. Substanţa romantică a viziunii s-a concretizat 
În modelarea din perspectivă eroică şi monumentală a unor portrete de 
personalități, dar şi în interpretarea mai liberă a eposului popular. Dacă 

portretele lui Ciprian Porumbescu şi Simion Florea Marian se 
identifică prin datele fizionomicului, personajele din basmele populare 
româneşti nu sunt altceva decât materializări ale fantasticului. Departe 
de lumea Himerelor lui Paciurea, sculptorul se revendică mai cu seamă 
din modelul celorlalți doi mentori: Oscar Han şi Cornel Medrea. Tratarea 
formelor are logica volumetriei şi substanța narativă a basmului). 


Boronska, Jadwiga 


Doamna I. Boronska afirmă genul decorativ, pe care l-ar putea 
desăvârși. S-ar pune, astfel, în acord cu ritmul timpului, lipsit de acele 
zorzoane, aşa cum îl găsim în arhitectura şi arta decorativă a vremii 
noastre (Eugen Pohonţu, „Consideraţiuni despre plastica anului 1932”, 
în „Junimea Literară”, nr. 7-12, iulie-decembrie 1932, pp. 337-340). 

* 

Doamna Boronska Jadwiga expune şaisprezece lucrări, în cari 
abordează, cu mult curaj, atât peisajul, cât şi portretul, şi reuşeşte, cu 
acelaşi talent feminin, să-şi impună sensibilitatea cromatică atât în 
pictarea florilor, cât şi în dificila compoziție a unei idile (Idila din 
Locwicz-Polonia). Ceea ce trebuie să reținem, însă, este faptul că doamna 
Boronska e singura care expune, în acest salon, un grup şi încă demn de 
meritată atenţie. 

O plină de atmosferă „Vedere din Vatra Moldoviței”, în care 
culorile degajă o discretă gamă de gris-albastru, dominant, de altfel, în 
mai toate tablourile doamnei Boronska; o „Bisericuţă” (de fapt, o troiță 
catolică, nu e nici capelă), în care, din câteva trăsături de penel bine 
puse, culoare îţi spune o elegie autumnală, şi două portrete, în cari 
doamna Boronska tinde către o mai evidentă originalitate, îi dau, fără 
discuţie, dreptul să continue, dimpreună cu doamna Isidora 
Constantinovici-Hein (căci fructele expuse de domnul profesor 
Cârdeiu loan, care e sculptor în pictură, sunt cu adevărat natură moartă, 
ca să ne oprim mai mult asupra lor, deşi am avut prilejul să vedem, la 
domnul Cârdeiu, acasă, tablouri cari meritau să fie expuse şi pe cari 

domnia sa nu le-a învrednicit de salon), cuplul feminin de pictori, cari 

merită aceeaşi considerare, pe care ţi-o impun domnii Paul Verona şi 
Vladimir Zagorodnicov între domnii pictori (Traian Chelariu, 
„Societatea Artiştilor şi Amicilor Artelor Plastice din Bucovina”. în 
„Glasul Bucovinei”, Nr. 4717, 25 decembrie 1935, pp. 9-11). 
* 

Doamna Jadwiga Boronska, pictură veche, onorabilă în felul ei 
(Mircea Streinul, „Salonul de iarnă”, în „Suceava”, nr. 3, 4 ianuarie 
19309, pg. 2). 


Cârdei, loan 


Un bust al lui Eminescu la Suceava. După ce, în 15 Octombrie 
1933, Reuniunea muzicală dramatică „Ciprian Porumbescu” i-a ridicat 
autorului lui „Crai Nou” un bust, la Suceava, iar în 12 Octombrie 1935 
„Ateneul Român” s-a achitat de-o sfântă datorie față de meteoria 
folcloristului S. FI. Marian, eternizându-l în bronz, lângă liceul „Ştefan 
cel Mare, de curând, a treia serată culturală din Suceava, „Li ga Culturală” 
ne aduce îmbucurătoarea ştire că, la finele acestui an, va desveli un bust 
celui mai mare poet al Neamului, lui Mihai Eminescu. Bustul va fi 
executat de domnul prof. loan Cârdei, pictor şi sculptor. Liga a pus 
bazele acestui fond cu 1.000 lei, la care s-a adăugat Reuniunea muzicală 
dramatică „Ciprian Porumbescu”, cu altă mie de lei; la un loc, 2.000 lei. 

Să fie într-un ceas bun!... Ofrandele se vor adresa S.S. Părintelui 
Toader Coclici, preşedintele Ligii, Suceava. E de remarcat că inițiativa 
ridicării celor trei busturi îi revine domnului prof. Ştefan Pavelescu, 
care a depus şi cele mai mari strădanii pentru realizarea primelor două 
(„Gazeta Bucovinenilor”, Anul III, nr. 27, 1 februarie 1936, pe. 3). 

* 

loan Cârdei, două copii bune. Aş dori să-l văd într-o expoziție 
personală. Deocamdată, şovăiesc să mă hazardez în vreo concluzie 
definitivă (Mircea Streinul, „Salonul de iarnă”, în „Suceava”, nr. 3, 4 
lanuarie 1939, pg. 2). 


(Emil SATCO, „Enciclopedia Bucovinei”: CÂRDEI, ION 

(12.1X.1906, Smârdan, com. Suharău, 
Dorohoi / 10.X11.1970, București), 
pictor; sculptor; poet. Părinţii sunt 
bucovineni, din Frătăuţii Noi (Rădăuţi). 
Urmează liceul la Dorohoi; Academia 
de Arte Frumoase în lași (1925-1927) 
şi în Bucureşti (1927-1930), secția 
pictură. Profesor de desen la Liceul 
„Ştefan cel Mare” în Suceava (1930- 
1936); la licee din Giurgiu, Cernăuţi, 
Bucureşti (1937-1962); lector 
universitar la Institutul Pedagogic de 3 
ani Bucureşti (1962-1967). Colaborări 
cu grafică şi versuri în „Revista 
Bucovinei”, „Făt-Frumos” etc. 
Membru al Reuniunii muzical- 
dramatice „C. Porumbescu” din 
Suceava (1933); membru al Societăţii pentru Cultura şi Literatura Română 
în Bucovina (1943); al Societăţii Scriitorilor Bucovineni. În 1933, câştigă 
concursul pentru realizarea unui bust al compozitorului C. Porumbescu 
la Suceava, instalat în centrul oraşului. Autor a sute de tablouri, mii de 
desene şi sculpturi răspândite prin ţară; La Muzeul Literaturii Române se 
află aproximativ 5.000 desene (seturi tematice), ce reproduc artistic 
(riguros redate), case din Bucureşti, în care au trăit personalități literare. 
Prezent cu expoziţii personale şi la Saloane Oficiale). 





(Valentin CIUCĂ, „Un secol de arte frumoase în Bucovina”: 
Deopotrivă înzestrat pentru pictură şi sculptură, Ion Cârdei a avut toate 
calităţile unui bun colorist şi abilitățile unei manualităţi necesare sculpturii. 
Dacă memoria timpului a reţinut îndeosebi bustul lui Ciprian 
Porumbescu, amplasat în spaţiul public sucevean, nu pot fi nicidecum 
ignorate mapele cu desenele tematice create de-a lungul carierei. Ele trec 
dincolo de valoarea strict documentară şi se constituie în ipostaze sensibile 
asupra farmecului urban în ciclul destinat evocării caselor memoriale din 
Bucureşti, al altor edificii cu rezonanță culturală şi istorică. 

Fidelitatea exprimării subliniază cordialitatea raporturilor cu realul, buna 
artă a detaliilor revelatoare şi personalizante, emoția dialogului cu un 
trecut devenit memorie. Casele, edificiile sunt pentru lon Cârdei martorii 
tăcuţi ai unui veac ce s-a stins, dar continuă să trăiască prin gestul 
recuperator al artiştilor. În pictură, peisajul are ca dominantă motivul 
ctitoriilor bucovinene, tratat cu disciplină de arhitect şi cu sensibilitate de 
poet, după cum compoziția de atmosferă sau portretul beneficiază de 
tratamentul unui intimist marcat de discreţie şi rafinament). 


Cosmovici 


Lucrările Domnului Cosmovici au transparenţă, lucru greu de 
realizat cu materialul opac al temperei. Coloritul este clar. Împerecheri 
ingenioase de culori vii, ce se împacă, totuşi. Tablourile-i sunt natură 
policromă, în haină de sărbătoare. Pictorul vădeşte o dexteritate tehnică 
remarcabilă. 

Dacă dexteritatea este o calitate indiscutabilă, ea poate constitui 
şi un defect, atunci când depăşeşte cadrul sensibilităţii sincere, adecvată 
la motivul pictural ales. Prin tehnică fixată, prin exerciţii îndelungate, 
artistul poate realiza lucrări chiar şi în situaţii când nu încearcă emoții 
faţă de subiectele din natură sau are alte emoții, care cer mijloace de 
exprimare. În acest caz, opera este convențională. Între numeroasele 
lucrări admirabile, prezentate de Domnul Cosmovici, sunt şi unele ce 
transpiră convenţionalism (Eugen Pohonţu, „Junimea Literară”, nr. 5- 
8, mai-august 1930, pp. 345-348). 


Drăguțescu, Eugen 
La expoziţia de pictură a tinerilor Drăguțescu şi Dobrian, 
organizată în Bucureşti, de la 28 Aprilie la 7 Mai, am remarcat un tablou, 


reprezentând o piaţă din Cernăuți. („Gazeta Bucovinenilor”, Anul II, nr. 
14, 15 mai 1935, pg. 4). 

Prin însăşi deschiderea ei la Ministerul Propagandei Naţionale, 
imediat după ce se închisese la Ateneu (N.R.: ambele, în Bucureşti), 
înseamnă un triumf puţin cunoscut la noi, dar bine meritat pentru acest 
tânăr şi fin artist. Şi critica de artă este unanimă în aprecieri şi elogii. 

Acest eveniment artistic marchează o semnificativă coincidență 
cu momentele fixate mai sus. Şi Eugen Drăguțescu a sorbit seva anilor 
de glorie a „Mugurilor” (N.R.: Revista literară a elevilor de la Liceul 
„Eudoxiu Hurmuzachi” din Rădăuţi, condusă de Mihai Horodnic şi de 
Iulian Vesper). Copilăria şi-a petrecut-o în Vicovu de jos, satul natal al 
lui lon Roşca, iar liceul l-a urmat (nu ştiu dacă în întregime) la Rădăuţi. 
Elev, mi se pare în clasa a patra, a fost deținătorul rolului lui Brumărel, 
din piesa „Haiducii” a lui Mihai Horodnic, reprezentată la serbarea de 
pomenire, din 25 Noiembrie 1926, în Rădăuți. Însăşi coperta şi cele mai 
multe desene ce ilustrează „Antologia Rădăuțeană” a lui E. Ar. Zaharia 
se datoresc lui Eugen Drăguțescu. 

Expoziţia ne înfăţişează, în desene, uleiuri şi acuarele, fructul 
inspiraţiei şi muncii sale din Italia (de unde s-a întors recent de tot, 
după răsunătoare succese), „profiluri italiene”, „copiii Italiei” şi colţuri 
din oraşele celebre ale artei italiene, al căror contur artistul îl redă 
impresionant de limpede prin linii, aducând o notă de originalitate în 
arta plastică românească, cum recunoaşte, cu îndreptățită bucurie, critica 
de specialitate (lonel Negură, „Expoziţia pictorului Eugen Drăguțescu”, 
în „Revista Bucovinei”, Nr. 10, Octombrie 1943, Cernăuţi, pg. 504). 


Dzierzek, Cornel 


Cornel Dzierzek, o ieftină carte poştală: „Pace”, în care nu ştii 
ce să condamni întâi, prostul gust al subiectului sau coloritul 
neîndemânatic. „În umbră” nu spune nici el mare lucru. l-aş recomanda, 
acestui pictor, puţină nebunie... (Mircea Streinul, „Salonul de iarnă”, 
în „Suceava”, nr. 3, 4 ianuarie 1939, pg. 2) : 


(Emil SATCO, „Enciclopedia Bucovinei”: DZERDIJIK, 

KORNELIU (7.1.18838, Hliviţa, Cernăuţi / 10.V.1965, Cernăuţi), pictor. 
A luat lecţii de pictură de la M. Ivasiuc (1904-1908). Studii libere de 
pictură între anii 1904-1908. A lucrat portrete şi peisaje, compoziţii 
tematice. Membru al Asociaţiei Artiştilor Plastici din Ucraina. Multe 


din tablourile sale proslăvesc viaţa în Uniunea Sovietică. Expoziţii între 
1950-1951). 


Ghiorghiu, C. 


C. Ghiorghiu accentuează îndemânarea și siguranța pastei. 
Leagă şi unifică elementele diferite ale motivului. Fondul nu-i simplu 
decor sau mijloc de evidenţiere, ci corp comun şi integrant al subiectului 
(Eugen Pohonţu, „Consideraţiuni despre plastica anului 1932”, în 
„Junimea Literară”, nr. 7-12, iulie-decembrie 1932, pp. 337-340). 


Giurgiuvanu, Radu 


Expoziţie de pictură: Radu Giurgiuvanu. Mica sală a „Muzeului 
Industrial” ne-a adus o delicată surpriză, Duminică, în 24 Februarie 1926, 
cu ocazia inaugurării expoziţiei de pictură a modestului şi distinsului 
pictor Radu Giurgiuvanu. 

Nu este prima oară când putem să apreciem simpaticele tablouri, 
lucrate cu conştiinţa şi mândria unui îndrăgostit de frumuseţile pe care 
ochiul de artist şi sufletul de copil al naturii ştie să le vadă, în orice colț 
s-ar mişca. Ne cunoaştem şi suntem prieteni, de acum doi ani (N.R.: 
1924), când am ştiut, la rândul său, să apreciem, după cum se cuvine, 
rodul muncii adevărate şi cinstite a unui artist cu viitor. Nu știu dacă 
fiecare ştie să înțeleagă şi să aprecieze însemnătatea câtorva clipe, 
petrecute într-un colț plin de flori şi de soare, de curăţenie sufletească, 
în ciuda realismului şi materialismului întâlnit la fiecare pas. / Olt. 
(„Junimea Literară”, 1926, pg. 106). 

Gherghely 


Aşa, în expoziția Doamnei Gherghely, un tablou al 
„Magdalenei”, cu părul ro; -.:" şi despletit, calcă domeniul de subiect şi 
culoare al pictorului francez . Henner. Carnaţia stacojie şi rotunjimea 
ca o minge a încheieturilor ascuţite omeneşti vădesc influenţa lui Renoir 
evoluat. Van Gogh îşi are partea lui de cinste în tablourile cu gamă de 
galben. Acolo unde au încetat influenţele, arta personală este neînfiripată. 
Mă gândesc la țăranca, de mare dimensiune, cu faţa bucălaie şi lăptoasă, 
cu nasul mic şi bărbie considerabilă, intitulată „Dulce Bucovină” dintr- 
un exces de atenţie, deloc flatantă pentru regiunea noastră (Eugen 
Pohonţu, „Junimea Literară”, nr. 5-8, mai-august 1930, pp. 345-348). 


Hette, R. P. 


Domnul Hette, partenerul sculptural al Domnului Cosmovici, 
aduce mai puţin convenţionalism şi mai multă sinceritate, dacă ni se 
permite o apropiere între aceste două genuri plastice. 

Sculptura Domnului Hette este spontană, lipsită de migală şi de 
şlefuire până la lustru. Spontaneitatea nu este un lucru de neglijat în 
artă. 

Se zice că un scriitor îşi trece opera prin 40 de etape de purificare. 
La început, construia după imboldul sufletesc, de care era cuprins. 
Alegerea cuvintelor, topica, sintaxa erau puse, deci, în slujba stărilor 
sufleteşti. În acest stadiu brut, opera era pusă într-un sertar. După trecere 
de vreme, își revedea manuscrisul, aducea modificări de redactare şi-l 
aşeza în sertarul al doilea. Operația se continua, astfel, până se ajungea 
la sertarul numărul 40, după care lucrarea putea fi tipărită. Exagerata 
grijă ca opera să fie impecabil construită nu e lipsită de partea ei de 
neajuns. Entuziasmul prim este diminuat, pe măsură ce creşte interesul 
pentru gramatică şi logică. Un orator, exprimându-se logic şi impecabil 
gramatical, este, în genere, un orator ce nu trezeşte entuziasm. 


186 





Pictori şi sculptori din Bucovina 


Oroarea contemporană pentru cizelarea extrem de muncită, ce 
înăbuşă spontaneitatea sentimentelor, a ajuns la cealaltă extremitate: 
cultul pentru primitivism. 

În artă e necesară o anumită măsură, un anumit echilibru. 
Domnul Hette vădeşte măsură. Atâta spontaneitate cât e nevoie, nici 
mai mult, nici mai puţin. Ține cumpăna între primitivism şi lustrangism 
(Eugen Pohonţu, „Junimea Literară”, nr. 5-8, mai-august 1930, pp. 345- 
348). i 

* 

... Duminică, 7 Decembrie 1930, pe o vreme admirabilă ca de 
primăvară, s-a dezvelit, în parcul „Arboroasa”, din fața Catedralei, bustul 
nemuritorului Eminescu. Înfăptuirea dorinţei de a-l avea acest bust, în 
oraşul şcolăritului lui Eminescu, i se datoreşte „Ligii culturale” secția 
Cernăuţi, de subt preşedinţia domnului prof. univ. Dr. Vasile Gherasim. 

O imensă mulțime de pioşi admiratori ai poetului era adunată în 
Catedrală, unde s-a săvârşit un parastas pentru odihna sufletului aceluia 
care a fost un fervent român şi un bun creștin... 

Fondurile le-am adunat încet şi anevoios... Am publicat, în 
consecință, un concurs pentru ziua de 29 mai, cerând să se prezinte 
machete pentru un bust ce-l reprezintă pe maturul Eminescu, din timpul 
„Luceafărului”. 

Din lucrările prezentate de opt artişti concurenți (N.R.: inclusiv 
profesorul, poetul, pictorul şi sculptorul Dimitrie Loghin, din Suceava, 
a cărui machetă a fost prezentată, prin reproducere fotografică, în ziarul 
„Suceava”, nr. 46 din 27 februarie 1939, pg. 5), după o bună chibzuire, 
acea prezentată de artistul sculptor din laşi, anume domnul R. P. Hette, 
cu condiţia ca să mai facă unele modificări, ce i le-am indicat atunci. 
Bustul acesta, deci, , ultima realizare a proiectului prezentat de domnul 
Hette, atunci, iar soclul fu executat de domnul Carol Moscaliuc, întocmai 
după indicaţiile date de domnul Hette. 

Comisiunea artiştilor, întruniţi la Ministerul Artelor, a aprobat 
lucrarea cu unanimitate de voturi, astfel că inaugurarea acestui bust se 
face după ce au fost împlinite toate formele şi după ce comitetul nostru 
poate să privească, cu cea mai sinceră satisfacție sufletească, la o operă 
înfăptuită... (Vasile Gherasim, „Solemnitatea desvelirii bustului Mihai 

Eminescu la Cernăuţi”, în („Junimea Literară”, nr. 9-12, septembrie- 
decembrie 1930, pp. 401-410). 


Klinghofer, Berthold 


B. Klinghofer sculptează forma cu cărbune, după metode mai 
vechi; de altfel, nici portretele expuse nu-s de dată recentă (Eugen 
Pohonţțu, „Consideraţiuni despre plastica anului 1932”, în „Junimea 
Literară”, nr. 7-12, iulie-decembrie 1932, pp. 337-340). 

* 


Berthold Klinghofer, un fantast al culorii. Slab în portret, uneori 
excepțional de interesant în peisagii. De reţinut 108, 112, 107, 120, 
121. „Peisaj”'-ul (121) e de o factură îndrăzneață, care-l impune definitiv 
pe B. Klinghofer (Mircea Streinul, „Salonul de iarnă”, în „Suceava”, 
nr. 3, 4 ianuarie 1939, pg. 2). 


(Emil SATCO, „Enciclopedia Bucovinei”: KLINGHOFER, 
BERTHOLD (1893, Păltinoasa / ? Milano, Italia), pictor. Studiază 
matematica la Universitatea din Cernăuţi. Profesor de matematică şi 
desen la licee din Gura Humorului şi Cernăuţi. Pleacă, apoi, să studieze 
pictura la Academia de Arte Frumoase din Viena, la Paris (Academia 
„Grande Chaumiere”) şi Torino (Academia „Albertina”). Între 1920- 
1940 participă la expoziţii de pictură la Cernăuţi şi în alte oraşe ale 
ţării. În 1940 se stabileşte în Italia, unde devine un artist cunoscut. 
Lucrează peisaje pline de lirism şi emoție artistică, portrete, nuduri, 
naturi statice, compoziţii, în manieră post-impresionistă. În operele sale 
descoperim ecouri din arta lui Corot şi Manet. Pornită de la o premisă 
impresionistă, opera lui B. K. Evoluează spre simbolism). 


(Valentin CIUCĂ, „Un secol de arte frumoase în Bucovina”: 
Scena artistică europeană înregistra, după 1910, lansarea unor 
manifestări artistice insurgente, iar altele se prefigurau amenințătoare 
pentru cei cantonaţi în rigorile cam anoste ale mult hulitului academism. 
Art Nouveau-ul amplifica apetitul pentru decorativ, în timp ce Futurismul 

italian ameninţa cu incendierea muzeelor şi a tuturor operelor de artă 
preexistente. Deruta generală nu l-a atins prea tare pe Klinghofer, care 
era proiectat pentru stabilitate şi consecvență, rigoare şi oarece senti- 
ment. 

Unii au văzut în el semnele unui neoimpresionism, unde 
păstrează însă relaţia prin contur a formelor şi alternanța definirii 
suprafeţei prin aplat-uri şi modelare cromatică. În fapt, arta pictorului 
consistă în manifestarea propriei identități în dialog cu imaginile naturii. 
Berthold Klinghofer pictează peisaje detaşat de primele emoții şi 
euforia dialogului sau se mulţumeşte, alteori, cu vederi. Diferenţa dintre 
peisaj şi vedere se exprimă în gradul de libertate față de motiv. 
Localizarea geografică a motivelor nu ţine de topografie, cât de 
ataşamentul față de un loc. Ideea că se fac simţite ecouri din arta lui 
Corot şi a lui Manet echivalează cu asemănarea dintre aer şi pământ). 


Kochanowska, Jadwiga 


Doamna Kochanowska Jadwiga expune cinci peisagii (Traian 
Chelariu, „Societatea Artiştilor şi Amicilor Artelor Plastice din Bucovina”, 
în „Glasul Bucovinei”, Nr. 4717, 25 decembrie 1935, pp. 9-11). 

* 

Doamna Jadwiga Kochanowska expune tablouri curăţele 
(Mircea Streinul, „Salonul de iarnă”, în „Suceava”, nr. 3, 4 ianuarie 
19309, pg. 2) 


Kopelmann, Leon 


L. Kopelmann excelează în gravura cu subiecte adânc sociale, 
care impun prin idee şi amarul condensat în bietul suflet omenesc. 
Tehnica, însă, de astă dată, nu-i încearcă avânturi noi (Eugen Pohonţu, 
„Consideraţiuni despre plastica anului 1932”, în „Junimea Literară”, 
nr. 7-12, iulie-decembrie 1932, pp. 337-340). 

(Emil SATCO, „Enciclopedia Bucovinei”: KOPELMANN, 
LEON (25.V.1904, Vovcineţ, Lucavăţul de Sus, districtul Vijniţa / 
8.1X.1982, Cernăuţi), pictor, grafician. Membru al A.A.P. din Ucraina. 
Absolvent al Academiei de Arte din Florenţa (1924-1928); Academia 
de Arte Frumoase din Bucureşti (1929-1931), cu Camil Ressu (desen şi 
caligrafie). Grafică de carte, afiş, gravură în lemn, acuarelă, ex-libris. 
Teme religioase (1920-1940), portrete, naturi moarte ş.a. (1940-1980). 
Expoziţii personale la Cernăuţi. 


Krupensky, Maria 


De la doamna Maria Krupensky aşteptăm să evolueze (Mircea 
Streinul, „Salonul de iarnă”, în „„Suceava”, nr. 3, 4 ianuarie 1939, pg.2). 


Lipeţchi, Eusebiu 


Eusebiu Lipeţchi, fotografii (Mircea Streinul, „Salonul de 
iarnă”, în „Suceava”, nr. 3, 4 ianuarie 1939, pg. 2). 


(Emil SATCO, „Enciclopedia Bucovinei”: LIPETSKY, 
EUSEBIE (5.VI.1889, Verbăuţi, Zastavna / 18.VI.1970, Bazeruth, 
Germania), pictor. Absolvent al Academiei de Artă din Munchen. Pictor 
la Institutul Geografic Militar din Viena (1915-1918); profesor de 
caligrafie şi desen la Liceul Ucrainean din Cernăuţi (1919-1924). A pus 
bazele unei şcoli particulare de grafică şi desen, pe lângă Casa Naţională 
Ucraineană. În 1940 emigrează în Germania. A realizat o serie de 
portrete: „Autoportret”, „Portretul soţiei”, „Fata în liliachiu”, „Cap de 
fată” ş.a. Lucrări de factură academică). 

Marciuc, Nicolae 


Marciuc învinge dificultatea acvarelei. Dar să nu uite că 
dezrobirea şi facilitățile în artă nu vin numai prin talent, ci şi prin exercițiu 
(Eugen Pohonţu, „Consideraţiuni despre plastica anului 1932”, în 
„Junimea Literară”, nr. 7-12, iulie-decembrie 1932, pp. 337-340). 

* 

Domnul N. Marciuc expune peisagii şi flori (Traian Chelariu, 
„Societatea Artiştilor şi Amicilor Artelor Plastice din Bucovina”, în 
„Glasul Bucovinei”, Nr. 4717, 25 decembrie 1935, pp. 9-11). 


Masichievici, Parteniu 


Admirabilele siluete de Parteniu Masichievici, care ar putea 
ilustra inspirat basmele fraţilor Grimm sau chiar pe Ispirescu. De ce nu 
încearcă acest lucru? Parteniu Masichievici e un fel de Walt Disney al 
nostru (Mircea Streinul, „Salonul de iarnă”, în „Suceava”, nr. 3, 4 
ianuarie 1939, pg. 2). 

* 

Un gen plastic interesant e, desigur, acela al „Scherenschnitt”- 
ului („silhouette”). La noi, numai puţini artişti s-au ocupat de el. 

Un adevărat maestru în acest domeniu trăieşte la Cernăuţi: 
pictorul Parteniu Masichievici. De-o rară sensibilitate, cu un perfect 
simţ al liniei, acest artist expune, în fiecare an, câteva lucrări din cele 
mai realizate. 

În actualul salon de iarnă, despre care am scris în foiletonul 
ziarului nostru, am remarcat, din nou, micile opere ale lui Parteniu 
Masichievici, care ne introduce într-o fermecată lume a basmelor. l-am 
sugerat, cu toată căldura, să se pună în legătură cu vreo mare editură din 
capitală, ca să ilustreze câteva cărți pentru copii, căci e unul dintre cei 
mai indicaţi pentru aceasta (Mircea Streinul, „Suceava”, nr. 7, 10 
ianuarie 1939, pg. 2). 

(Emil SATCO, „Enciclopedia Bucovinei”: MASICHIEVICI, 
PARTENI 1. (7.11.1887, Cuciurul Mare, Cernăuţi / 20.1X.1952, 
Caransebeş), jurist, compozitor. Fiul unui preot ortodox. Urmează şcoala 
primară în Carapciu pe Ceremuş; liceul la Cernăuţi, unde studiază apoi 
dreptul şi muzica (armonia şi compoziţia), la Conservator. Obţinând 
licenţa în drept, este angajat la Camera de Comerţ. Işi face un nume şi 
în domeniul componisticii, apoi ca pictor şi poet. A compus valsuri şi 
hore; a participat la expoziţii locale. A scris poezii în limba germană şi 
schiţe autobiografice, care zugrăvesc Bucovina dinaintea primului război 
mondial. După 1933 se dedică tot mai mult picturii. Devine membru al 
Asociaţiei pictorilor din Cernăuţi, alături de Leon Hruşca, Isidora 
Constantinovici, Nichitovici ş.a. A lucrat acuarelă, desen, decupaje din 
hârtie neagră; temele favorite fiind peisajul, florile, aspecte din viața 
socială. Majoritatea lucrărilor sunt păstrate în familie). 


Mănescu, Elenuţa 


Domnişoara. Elenuţa Mănescu se remarcă printr-o 
caracteristică preferință pentru nuanțele de galben şi roz şi printr-o lirică 
tratare a profilurilor fine ale studiilor dumisale. Domnişoara Elenuța 
Mănescu, în virtutea talentului de care dispune, s-ar putea cu succes 
afirma în rândul portretistelor noastre de valoare (Traian Chelariu, 
„Societatea Artiştilor şi Amicilor Artelor Plastice din Bucovina”, în 
„Glasul Bucovinei”, Nr. 4717, 25 decembrie 1935, pp. 9-11). 

* 

Doamna Elena Mănescu, pe drumul cel bun (Mircea Streinul, 

„Salonul de iarnă”, în „Suceava”, nr. 3, 4 ianuarie 1939, pg. 2). 


Mândrilă, Anton 


E vorba de Anton Mândrilă, unul din pictorii cei mai realizaţi ai 
ținutului. 

Poartă, în ţinută, superbia omului de la munte şi gestul, expresia 
îi rămân aspre, tari. Ani de-a rândul, s-a adâncit în viziunile sale plastice, 
din care cearcă a-şi crea o lume pură. S-a adâncit în studii lungi şi 


istovitoare de observaţii stricte şi de exaltată pasiune, mai ales pentru 
natura vie. 

Acest om, necunoscut încă, a ştiut, fără program prestabilit, să 
fie deschizător de drumuri numai prin simplul fapt al muncii hăruite în 
ogorul artei lui. EI este un pictor cu însuşiri de mare colorist, autor de 
peisagii, naturi moarte şi tablouri bisericeşti, toate tratate într-un stil de 
siguranță şi distincție. O adevărată forță, în permanentă revărsare de 
viață, o copleşitoare surpriză, o izbândă a plasticei. Arta, pentru el, nu 
este numai o chemare divină, dar şi o chemare la muncă. Pânzele lui 
sunt expresia unui echilibru spiritual, al unei sănătăți sufleteşti. 

Acest artist autentic adună mereu, leagă un vast şi bogat mate- 
rial, care se revarsă copleșitor pe câțiva metri de pânză. În veşnică 
primenire, în căutarea altei expresii, în luptă cu grele probleme în fiecare 
linie, în fiecare culoare, Anton Mândrilă plânge, râde, suferă, se 
sbuciumă, trăieşte. Peisagiile lui, oamenii lui nu sunt din Câmpulung, 
de pe Rarău ori din alte colţuri ale dulcei Bucovine, ci rămân ale vieții 
de peste tot locul, sunt peisagii, oameni şi-atât. Ale lui, numai ale lui, 
ale mărturisirilor lui sufleteşti. Adevărurile ce le spun aici, fără înconjur, 
se vor ilustra, mai desăvârşit ca niciodată (ştiu de ce anticipez), în 
expoziţia ce ni se va vesti cât de curând. Dacă, acum, a trebuit să mă 
mărginesc la un cadru mic, voi adăuga, atunci, contribuții mai ample la 
cunoaşterea personalităţii lui Anton Mândrilă. (Vasile Forminte-Ulian, 
„Anton Mândrilă”, în „Suceava”, nr. 26, 3 februarie 1939, pg. 2). 


(Emil SATCO, „Enciclopedia Bucovinei”: MÂNDRILĂ, 
ANTONIE (15.1.1898, Câmpulung Moldovenesc / 22.VIll.1951, 
Bucureşti), pictor amator. Părinţii: loan şi Paraschiva (n. Ulian). Înzestrat 
cu talent, a realizat portrete, flori, peisaje, naturi statice. 


193 





32 Amici ai Artelor 


Rainer, E. 


E. Rainer are rapiditate şi ochi de-o justeţe uimitoare în linie şi 
valori. Păcat că-i rutinar în colorit; pretutindeni, aceeaşi reţetă 
inamovibilă pe pecii de motive (Eugen Pohonţu, „Consideraţiuni despre 
plastica anului 1932”, în „Junimea Literară”, nr. 7-12, iulie-decembrie 
1932, pp. 337-340). 

* 

Domnul E. Rainer se remarcă, în primul rând, printr-un sobru 
„Cap” (studiu). „Cimitir vechiu” e literatură și ştiţi de ce? Fiindcă domnul 
Rainer a introdus, în primul plan, nenorocita dumisale figură de bătrân 
gârbov. Cât de altfel ar fi fost totul, dacă cimitirul vechi rămânea pur 
peisaj de toamnă şi nu alegorie! (Traian Chelariu, „Societatea Artiştilor 
şi Amicilor Artelor Plastice din Bucovina”, în „Glasul Bucovinei”, Nr. 
4717, 25 decembrie 1935, pp. 9-11). 

* 


E. Rainer, abil (Mircea Streinul, „Salonul de iarnă”, în 
„Suceava”, nr. 3, 4 ianuarie 1939, pg. 2). 


Rosenstock, I. M. 


Domnişoara I. Rosenstock dovedește o rafinată inteligenţă. 
Domnia sa reuşeşte, în „Cactee”, să realizeze o scară de nuanţe de verde 
sugestiv, discret, şi armonizat. Are spaţiu și simţ al materiei tratate. 
„Crysanteme” e o bine studiată succesiune de planuri cromatice, cari, 
în afară de faptul că redau, adequat şi distinct, sticla, mai impune prin 
proporţie şi bună dispoziţie a tonurilor de galben auriu și lila, pe fond 
gălbui-deschis, de verde închis şi, totuşi, viu, şi de transparenţă a sticlei 
(Traian Chelariu, „Societatea Artiştilor şi Amicilor Artelor Plastice 
din Bucovina”, în „Glasul Bucovinei”, Nr. 4717, 25 decembrie 1935, 


pp. 9-11). 

Remarc „„Țăranca” domnişoarei 1. M. Rosenstock (Mircea 
Streinul, „Salonul de iarnă”, în „„Suceava”, nr. 3, 4 ianuarie 1939, pg. 2). 


Sârghie, H. lon 


A apărut „Sculptura în lemn”, partea I-a, de Ion H. Sârghie, 
profesor şi sculptor bucovinean. O lucrare de specialitate de necontestată 
valoare, cu 72 tablouri în text, hârtie velină şi un tipar extrem de îngrijit. 
Prețul 100 lei. („Gazeta Bucovinenilor”, Anul |, nr. 4-5, 16-30 decembrie 
1934, pg. 6). 


(Emil SATCO, „Enciclopedia Bucovinei”: SÂRGHIE, IOAN 
H. (8.111.1893, Pârteștii de Jos, Gura Humorului / 17.XIL.| 971, 
Câmpulung Moldovenesc), sculptor. Părinţi: Haralambie (notar comunal) 
şi Ecaterina (n. Şuhani). Studii: Şcoala primară, la Ilişeşti (1900-1907); 
două clase la Liceul din Suceava, continuate la Liceul „Aron Pumnul” 
din Cernăuţi (1908-1912); bursier la Şcoala Superioară de Arte şi Meserii 
Bucureşti (1912-1914). După o perioadă de practică la Fabrica „Portois 
Fix” din Viena, revine la Bucureşti, unde susţine examenul de absolvire. 
Desenator la firma Haug din Bucureşti (1915), sculptor de mobilă stil la 
atelierul lui Constantin Dimitriu din Bucureşti: voluntar în contingentul 
românilor Bucovineni. Autorităţile habsburgice îl judecă, în lipsă, pentru 
trădare şi-l condamnă la moarte. După unire se întoarce, cu familia, la 
Ilişeşti. Profesor-maestru, sculptură lemn, la Şcoala de Arte şi Meserii 
Timişoara (1924-1926); profesor şi director la Şcoala de Arte şi Meserii 
din Vijniţa (1926-1934); susţine examenul de capacitate (1934); profesor 
la Școala de Arte şi Meserii din Câmpulung Moldovenesc (1934-1948); 
pensionat pe caz de boală, după care revine în activitate. îndeplinind 
funcția de director. Pensionat, în 1966. Execută lucrări de sculptură în 
lemn: portrete, obiecte de cult, obiecte de mobilier, piese ornamentale. 
Unele dintre ele fac obiectul unor expoziţii personale. În 1970 şi-a 
deschis o expoziţie permanentă în propria-i casă. 35 piese au fost 

achiziționate de Muzeul Lemnului din Câmpulung Moldovenesc. A 
publicat o serie de lucrări, între care „Sculptura în lemn” ( 1934) rămâne 
reprezentativă pentru domeniul respectiv. Artistul a fost distins cu diferite 
premii). 


(Valentin CIUCĂ, „Un secol de arte frumoase în Bucovina”: 
Exersat îndeosebi ca profesor-maestru la Școlile de Arte şi Meserii, 
vocaţia sculptorului loan Sârghie s-a împlinit în două planuri: didactică 
şi de creaţie artistică. Fireşte că cea dintâi i-a permis să pregătească 
buni profesionişti în arta lemnului, într-un spațiu cultural definit 
covârșitor prin astfel de lucruri, cea de a doua acordându-i un onorant 
loc între artiştii genului. Pe teritoriul ierarhizărilor posibile, este 
dezagreabil să asociezi un artist de la începutul veacului trecut cu un 
artist marcat de frisoanele postmodernității artistice. 

Judecat pe orizontala timpului în care a comunicat artistic, se 
impune observaţia că însușirile nu-i lipseau şi că unele opere, dincolo 
de retorica lor, supraviețuiesc prin arta proporţiilor, a tratării volumului 
şi, în general, a expresiei portretistice. In ordinea amintită, unele portrete 
evocă idolii comunismului de mai târziu, dar ceea ce rezistă, dincolo de 
conjuncturile istoriei, sunt figurile emblematice ale sanctuarului eroic 
românesc. Ştefan cel Mare a fost pentru sculptor un subiect, dar mai 
ales o profesiune de credință). 


Seleschi, Maria 


Doamna Maria Seleschi expune, printre altele, o „Bătrâna cu 
lumânare” (Traian Chelariu, „Societatea Artiştilor şi Amicilor Artelor 
Plastice din Bucovina”, în „Glasul Bucovinei”, Nr. 4717, 25 decembrie 
1935, pp. 9-11) 


(Emil SATCO, „Enciclopedia Bucovinei”: SELESCHI, 
MARIA (24.1X.1870, Cernăuţi / 26.11.1955, Turda), pictor. Studii la 
Academia de Arte Frumoase din Praga (1908). Lucrează peisaje, portrete, 
copii după picturi celebre. A avut expoziţii organizate de Societatea 

pictorilor din Bucovina). 


(Valentin CIUCĂ, „Un secol de arte frumoase în Bucovina”: 
Anvergura artistică a pictoriţei Maria Seleschi se raportează la orizontul 
cultural bucovinean şi la limitele academismului ca exprimare plastică. 
O astfel de constatare are menirea de a situa parcursul artistic în 
parametrii fireşti ai exerciţiului critic şi a sesiza unele elemente ce pot 
fi reținute pentru viitor. Asemenea unor maeştrii ai săi praghezi, exersează 
cu insistență pe tema portretului şi obține notabile rezultate cu ceea ce 
era pe gustul epocii: Capul de expresie. Pictează cu sensibilitate şi 
înțelegere Cap de copil din Botoşana, Cap de bărbat, dar şi unele 
lucrări mai libere şi mai credibil-expresive: Zoe Hacman, Portret de 
femeie, Fetiţă cu flori. În asemenea lucrări, sesizăm licărul unei 
preocupări pentru definirea caracterologică, marca distinctă a etnicității, 
uimirea copilăriei). 


Ştefan, Vasile 


Actuala expoziţie a pictorilor bucovineni aduce o certă 
consacrare: Vasile Ştefan, un talent cu adevărat puternic. 

Plecând de la un desemn neșovăitor, acest pictor îl depăşeşte 
prin culoare. Las la o parte considerațiile generale, pe care le-aş putea 
aplica la V. Ştefan și trec la tablourile lui, alegând, dintru început, o rară 
natură moartă, realizată major în verde şi violet puternic, tur de forță 
pentru orice pictor. 

Acvarelele, deşi sunt bune, n-au reuşit să mă intereseze, căci 
distonează neplăcut (evident, numai prin materialul plastic) de celelalte 
tablouri. Lucruri definitive: „Horecea” (în care lipsesc doar stihiile lui 
Drumur), „Țeţina 2” şi „Balcic 1”. Foarte merituoase, celelalte uleiuri. 
„Pieta”, în orice caz, o îndrăzneață compoziţie, în care notez un cer 
greu, de plumb, în stranie armonie cu roşul de sub capul lui Hristos. 

Regretăm că Vasile Ştefan n-a expus şi celelalte lucrări ale sale, 
îndeosebi un „Cernăuţi, oraşul dintre ceţuri”, văzut de la înălțime. 

Continuând în aceeaşi vigoare, Vasile Ştefan are toate șansele 

să poată sta, odată şi odată, alături de Petraşcu în plastica românească 
(Mircea Streinul, „Salonul de iarnă”, în „Suceava”, nr. 3, 4 ianuarie 
1939, pg. 2). 


(Emil SATCO, „Enciclopedia Bucovinei”: VASILE, ŞTEFAN 
(22.X1.1905, com. Băluşeni, jud. Botoşani / ? Bucureşti), pictor. Membru 
al U.A.P. Studii, la Academia de Arte Frumoase, laşi (1925-1929). 
Profesor la Cernăuţi, la Liceul „Aron Pumnul” şi Seminarul Pedagogic. 
Membru al Societăţii Pictorilor Bucovineni. În 1939 face o călătorie de 
studii în Franţa. Stabilit în Bucureşti; expune la saloane oficiale, la 
manifestările „Tinerimii artistice”, la anualele de pictură. Lucrează 
pictură în ulei (compoziţia istorică surprinde corect mesajul pe care 
pictorul vrea să-l transmită privitorului; peisajele, adevărate studii după 
natură, se disting prin echilibrul între umbre şi lumini, echilibru pe care 
îl întâlnim, de fapt, în întreaga sa operă). Apreciat de criticul |. Frunzetti. 
Expoziţie retrospectivă, în 1975, la Bucureşti). 


(Valentin CIUCĂ, „Un secol de arte frumoase în Bucovina”: 
Colorist vivace şi mereu animat de sentimentul definitivului, face pictură 
cu verva unui febril, sedus de marele mister al naturii în ipostazele ei 
triumfale sau umile. Pictorul are un continuu nesaţ de a picta spectacolul 
lumii, atras, ca venețienii altădată, de fulguranta strălucire a apei în 
asfinţit. Tablourile lui degajă o volatilitate mereu animată de solaritatea 
unor aştri imaginari. Bogăția reflexelor dinamizează potenţele secrete 
ale culorii pe baza unui scenariu grafic mereu surprinzător. Colorismul 
lui are vitalitatea imaginativă a unui vizual pur, sensibil şi ataşat stărilor 
de jubilaţie, de adoraţie chiar a naturii. În prelungitele dialoguri cu 
realitatea a aflat că lumina taborică are sensul revelaţiei. Practic, sfințenia 
luminii miraculoase face ca suprafața tabloului să exulte ca urmare a 
unei tandre mângâieri. 

Natura nu-l pune niciodată în situația de a se uimi, ci mai degrabă 
determină complexe stări de hedonism spiritual, simțindu-se, ca şi 
Luchian, un ales. Dar, dacă Luchian privea dramatismul culorii, Vasile 
Ştefan doar bucuriile ei. Pictor în toată fibra ființei sale, Vasile Ștefan a 
celebrat ca un preot cu har în altarul frumuseţii naturii. Pictura i-a oferii 

prilejul să fie fericitşi să-i fericească pe alţii. În spaţiul vast al naturii, 
tinere nubile pozează în splendoarea senzualei lor nudităţi şi scena nu 
cunoaşte nici o clipă tentaţia frivolităţii. Ştefan Vasile este artistul căruia 
memoria colectivă îi datorează încă foarte mult, el fiind, în fapt, unul 
dintre marii noştri interbelici). 


Topor-Iarnovietzky, Maria 


Autocriticismul ce i-a lipsit Domnului Hruşca l-a avut, în acest 
an, Doamna Maria Topor-Tarnovietzky. Timp de aproape cinci ani, a 
fost absentă din manifestările plastice bucovinene. Expoziţia dumisale 
a fost, acum, o revelaţie. Sensibilitatea artistică e adecvată fiecărui motiv. 
Expoziţia a fost prea bună ca să insistăm, aici, asupra câtorva scăderi, 
ce le-am schițat destul de dur cu altă ocazie. Pe lângă acordarea tehnică 
la stările sufleteşti, se adaogă gustul cu care motivul este pus în pânză. 
Multă înțelegere. Utilizează spaţii necolorate sau colorate puţin, cu efecte 
minunate. În muzică, pauzele uneori destul de lungi, ca durată, nu strică 
unităţii componistice, fiindcă auditorul, odată prins în mrejele ritmului, 
completează tainic mai departe ceea ce lipseşte. Acelaşi lucru, şi. în 
pictură, cu deosebirea că golul de timp este, aici, spaţiul gol. 

Artista stăruie în portret. Portretul este specie dificilă. Trebuie 
împăcate tehnica cu asemănarea. Artista este aproape de concilierea lor. 
Are portrete bune, după cum bune portrete are şi celălalt iubitor de 
portret: Domnul Hruşca (Eugen Pohonţu, „Junimea Literară”, nr. 5-8, 
mai-august 1930, pp. 345-348). 


(Emil SATCO, „Enciclopedia Bucovinei”: TARNOVEȚCHI, 
MARIA (TOPOR) (?/?), pictor. Profesoară de desen la Cernăuţi. Între 
1920-1940, participă cu picturi la expoziţii organizate în acest oraş). 

Ţintă, E. 


E. Țintă, impresionist de talie pură, acrobaţeşte cuțitul, pensula 
şi culoarea în sensuri şi stratificări multiple şi dulci (Eugen Pohonţu, 
„Consideraţiuni despre plastica anului 1932” („Junimea Literară”, nr. 
7-12, iulie-decembrie 1932, pp. 337-340). 


Veslovschi-Niţescu, Vera 


Expoziţia Veslovschi Niţescu. De la expoziția lui Kolnic (doi 
ani, aproape), n-am mai văzut, în Cernăuţi, ceva remarcabil, din punct 
de vedere artistic-plastic. Pânzele doamnei Niţescu-Veslovschi fac să 
vibreze sufletul, ceea ce constituie garanția unei arte inspirate, sinceră. 

Marea calitate, însă, a acestei artiste, pentru noi, e că simte 
româneşte. De după război, au răsărit o puzderie de pictoraşi şi pe la 
noi, cari s-au repezit prin muzeele de la Paris (îndeosebi, cele din 
Bulevardul Montparnasse...), apoi s-au întors, repejor, în țară, fiecare 
cu câte un „styl afirmat personal”. Nimic românesc, însă! Ceea ce cred 
că întrevăd în realizările doamnei Veslovschi Niţescu este tocmai această 
atmosferă intimă caldă, sănătoasă; această eleganţă a liniilor şi armonia 
tonală a coloritului, care ar putea fi învinuit de timiditate, dacă nu s-ar 
şti aprecia tocmai delicateţea unui suflet feminin, modest şi iubitor... 

Păcat că cetăţenii Cernăuţului, renumiţi ca iubitori de muzică, 
cremvurşti, cafea cu lapte, nu ştiu să aprecieze şi artele plastice, încât 
vizitatorii acestui fel de manifestări artistice sunt de un mic procent şi 
mereu aceiaşi. 

Dar unde sunt şcolile, profesori, elevi? /Paje (.„Junimea literară”, 
1928, pg. 287) 


* 


Expoziţie: Domnul Jean Niţescu, soțul doamnei Vera Veslovschi- 
Niţescu, pictor de mare valoare şi domnia sa, a deschis, la 1 Mai 1935, 

expoziţia lucrărilor sale în sala Dalles. 

Domnia sa expune || portrete-figuri, 14 nud-studii, 10 
compoziții-grupuri şi 35 de peisagii diferite, majoritatea reprezentând 
scene, peisagii şi tipuri de țărani munteni din Bucovina. 

Cititorii noștri şi, în special, Bucovinenii sunt rugaţi să viziteze 
această expoziţie, unde vor găsi o adevărată reconfortare sufletească. 
(„Gazeta Bucovinenilor”, Anul II, nr. 14, 15 mai 1935,pg. 1). 


(Emil SATCO, „Enciclopedia Bucovinei”: VESLOVSCHI- 
NIŢESCU, VERA (10.1X.1901, Câmpulung Moldovenesc / 3.V111.1974, 
Bucureşti), pictor. Studii de pictură la Brno (1915-1916), după care se 
înscrie la Academia de Arte Frumoase din Bucureşti pe care o absolvă 
în 1924. Pleacă la Paris pentru a-şi continua studiile la Academia Julian 
(1924-1926). În capitala Franţei expune lucrări la Salonul Oficial şi la 
Salonul Societăţii Naţionale. Revenită în ţară îşi continuă activitatea la 
Craiova (1927-1929) şi Bucureşti (1929-1974). Membră a Asociaţiei 
„Tinerimea artistică” şi a cenaclului „Ion Andreescu” din Bucureşti. A 
lucrat pictură în ulei (portret, natură statică, flori), în cadrele realismului 
figurativ naţional. A pictat, cu delicateţe, figuri de tineri şi tinere, atrasă 
de frumuseţea fizică a corpului uman, pe care a căutat s-o redea cu 
ajutorul culorilor. Bucovina i-a fost un permanent izvor de inspiraţie. A 
avut expoziţii personale şi de grup). 


Wedeniwsky, N. 


Domnul N. Wedeniwsky expune, printre altele, un autoportret 
(Traian Chelariu, „Societatea Artiştilor şi Amicilor Artelor Plastice 
din Bucovina”, în „Glasul Bucovinei”, Nr. 4717, 25 decembrie 1935, 


pp. 9-11). 

5. Aristocraţii frumosului 


Odată cu Radu Giurgiuveanu, Leon Hruşca și Paul Verona, în 
Cernăuţi începe să se afirme o aristocrație a frumosului, care capătă contur 
şi se afirmă, drept grupare artistică oarecum distinctă, începând din toamna 
anului 19311, când, datorită eforturilor profesorului-căpitan Eugen Pohonţu 
și ale pictorilor Giurgiuveanu și Verona, se organizează, după model nemţesc, 
un adevărat „Octombrie de Bucovina” românesc, respectiv Salonul de 
Toamnă, cu intenţia declarată de a se ajunge, în curând (dar mult mai durează 
„curând”-ul la români!), şi la un Salon de larnă, cele două manifestări de 
artă obligând, practic, oficialitățile (şi ce oficialități aveau Cernăuţii!), să 
caute soluţii pentru construirea unui spațiu expozițional adecvat şi, drept 
anexă, a câtorva ateliere, care să fie puse la dispoziţia artiştilor. 

Expoziţiile, în Cernăuţi, se făceau, de prin 1906, în-spaţii improprii. 
drept aglomerări de lucrări pe pereți slab luminaţi, dar se pare că şi „tradiţia” 
aceasta avea un oarecare farmec, din moment ce Vladimir Nichitovici avea 
să o folosească şi în vremuri mai bune. 

Odată cu salonul de toamnă din 1931, se afirmă, la Cernăuţi, o 
adevărată aristocrație a frumosului, recunoscută ca atare și în vremurile 
istorice ale Bucovinei, şi în vremurile de după aceea, în care, şi de o parte. 
şi de alta ale sârmei ghimpate, creaţia începe şi se sfârşeşte cu suficienții 
impuşi de bolşevism şi care nu au memorie, nu au rădăcini, ci doar plutirea 
aceea stranie de balon colorat, regăsibilă mai ales în lumea poeticească, în 
trândăvia scremută a versificărilor albe. 

Apariţia, prin afirmare, a unei noi generaţii de artişti plastici, şcoliţi 
şi răsşcoliți, în tehnică şi în cultură artistică, prin diverse academii europene 
de arte frumoase, determină şi afirmarea unor trăitori ai frumosului, precum 
Eugen Pohonţu, Traian Chelariu sau Mircea Streinul, care, foarte curând. 

datorită subiectivității, vor duce şi la închegarea unei vieţi artistice unitare 
la Cernăuţi, dar şi la o dezbinare teribilă între artişti, „mărul discordiei” 
fiind George Lowendal, un adevărat Maiakovski al picturii, care, sub 
aparența de cuminţenie iconografică, produce o adevărată revoluţie în pictura 
bucovineană, una „în gura mare”, care îi transformă pe trăitorii de frumos, 
şi, în primul rând, pe Pohonţu, în critici. Dar nici măcar Mircea Streinul nu 
poate evita acest risc, el fiind partizanul unui Esenin al penelului, Vladimir 
Zagorodnicov, şi, datorită exagerărilor agresive, ba chiar insolente ale lui 
Pohonţu, un anti-Lowendal, deşi, în lăuntric, îl prețuia pe năvalnicul 
leningrădean. 

Eugen Pohonţu însemna, prin profesie şi prin viaţa lui socială, lustrul 
clipei, personajul care îşi durează numele pe opera altora, în vreme ce 
Streinul, care era o vâlvătaie artistică, pe neaşteptate străfulgerată pe cerul 
Bucovinei, detesta ierarhizările până la a comite ierarhizări şi adora orice 
gest creator, prin care patrimoniul spiritualității bucovinene avea de câştigat. 
Tocmai de asta, Mircea Streinul, ca și în cazul lui Teofil Lianu, ajunge să 
exagereze în privinţa valorii operei lui Vladimir Nichitovici, ba mai 
antrenează după sine şi o întreagă generație scriitoricească şi artistică întru 
omagierea lui Nichitovici. Gestul este superb, fără îndoială, şi nu cred că 
vreun alt pictor român în viaţă a avut, în vreun moment aniversar, elogii din 
partea tinerilor scriitori şi din partea marilor artişti ai vremii sale, aşa cum 
s-a întâmplat, după cum veţi vedea în paginile care urmează, cu Vladimir 
Nichitovici, admirabil profesor cernăuțean şi, mai târziu, din postura de 
primar al lacobenilor, un om care avea să-şi vadă visul de a construi o casă 
de creație pentru artiştii plastici aproape împlinit, apoi spulberat de vâltoarea 
războiului. Dacă visul lui Nichitovici ar fi fost dus până la capăt, lacobenii 
s-ar fi ales cu cel mai reprezentativ muzeu al artei plastice bucovinene. 
Dacă, măcar în anii aceştia sau în cei care vor urma, ar mai exista, în 
Bucovina, un Vladimir Nichitovici şi un Mircea Streinul, muzeul acela ar 
deveni realitate, iar artele plastice bucovinene ar reînvia cu vigoarea perioadei 
interbelice. 

Despre aristocrații frumosului (poetul E. Ar. Zaharia îi numise pe 
iconari „aristocrații simțirii”, şi tocmai de asta sintagma derivată mi se pare 
suficient de sugestivă), despre aristocrații frumosului s-au scris pagini 
memorabile, pe care le voi reproduce, fără alte comentarii (1.D.). 

Vladimir NICHITOVICI 
(28.09.1890, Rădăuţi — 1979, Iacobeni) 


(Emil SATCO, „Enciclopedia Bucovinei”: NICHITOVICI, 
VLADIMIR (28.1X.1890, Rădăuţi / 1979), pictor de formaţie clasică. 
Licenţiat în Drept, Istorie şi Geografie. Profesor la Liceul Particular nr. 
| „Em. Grigorovitza” din Cernăuţi. Prezent la manifestările de artă 
organizate de Asociaţia Pictorilor Bucovineni. Adevărat „poet al paletei”, 
acest artist înzestrat a pictat, într-o cromatică vie, peisaje din Bucovina. 
Din lucrările sale: „Prin munţii Bucovinei”, „Pârâu de munte”, „Vedere 
din Șipotele Sucevei”, „Cascadă 2” etc.). 


(Valentin CIUCĂ, „Un secol de arte frumoase în Bucovina”: 
Cunoscut în spaţiul cultural bucovinean, pictorul a insistat în creaţie 
asupra artei peisajului. S-a manifestat ca un hedonist care ştie că dialogul 
vizual poate genera suportul intimităţilor confesive ale unui cuplu în 
care partenerii ştiu să ofere, dar să şi primească. Tratarea plastică a 
peisajului mizează pe regulile de autoritate ale instrumentarului clasic, 
fără excesele unei fantezii scăpată de sub controlul intelectivului. Senine 
şi armonioase, viziunile pictorului fac din întâlniri cu natura momente 
stenice, irepetabile, și stau sub semnul cordialității. Sunt, altfel spus, 
colocvial-reciproce confesiuni, unde nota lirică nu poate fi exclusă. 
Pictând cu o evidentă plăcere, Vladimir Nichitovici a avut şansa de a 
convinge şi de a rămâne, astfel, în conştiinţa concitadinilor). 


Domnul Nichitovici nu este tributarul influențelor. Şcoleşte pe 
cont propriu. E la prima expoziţie. Constatăm divorţ între eventuala 
dumisale sensibilitate de artist şi mijloacele de exprimare de care 
dispune. 

În literatură, trecerea nesimțită de la o situaţie la alta se face 

prin mijlocirea ideilor şi a cuvintelor de legătură, ce asigură unitatea 
lucrării. În pictură, mijlocirea dintre culorile disparate, stridente, dintre 
subiect şi mediul înconjurător, se face cu ajutorul reflexelor (penetraţia 
reciprocă a unei culori în alta). Unele din tablourile cu flori ale domnului 
Nichitovici sunt tăioase, nu se armonizează cu fondul, din cauza lipsei 
reflexelor şi, mai ales, a lipsei de valori juste ale tonurilor. Tonurile de 
aceeaşi valoare stau pe acelaşi plan, nu reliefează. 

Valoarea tonului şi trăsătura bine găsită echivalează, în poezie, 
cu cuvântul pregnant, iar în teatru, cu gestul bine sintetizat. Gestul sintetic 
subliniază o situaţie mai bine decât dacă s-ar întrebuința un surplus de 
mişcări succesive. În poezie, cuvântul pregnant sugerează o imagine, o 
stare sufletească mai bine decât o interminabilă perifrază, umplutură cu 
efect diluat, deşi ar putea spune acelaşi lucru. 

Domnul Nichitovici are culoarea migălită. Trăsăturile bat pe 
loc (Minuţiozitatea Domniei sale a fost socotită de unii drept realism. 
Detaliul şi minuţiozitatea nu sunt atributele esenţiale ale realismului. 
Realismul constă în preferința de a înfăţişa viața aşa cum este, banală şi 
urâtă. Între realismul pictural şi cel literar nu este altă deosebire decât 
aceea a mijloacelor prin care se realizează aceste două arte diferite). O 
trăsătură sintetizată şi o tonalitate sigură ar fi produs efecte mult mai 
mari. Se ajunge la acest lucru numai atunci când între ceea ce simţim şi 
ceea ce vrem este acord cu ceea ce putem. Și o putem în general, în 
măsura în care am căpătat dexteritatea prin exercițiu. 

Domnul Nichitovici este bine intenţionat, lucrează fără răgaz şi 
are auspicii de devenire. / Eugen Pohonţu („Junimea Literară”, nr. 5-8, 
mai-august 1930, pp. 345-348). 


* 


_ Domnul Vladimir Nichitovici, cel mai bogat în lucrări, douăzeci, 
în total, are trei peisagii /"Din Grădina Publică”, „Toamna în Grădina 
Publică” şi „Spre seară”), cari îi arată drumul pe care ar trebui numai să 
meargă până la capăt ca să scape de migala obositoare, la care l-a 
condamnat tehnica dumisale de aquarelist petit-bourgerois. / Traian 


Chelariu („Glasul Bucovinei”, Nr. 4717, 25 decembrie 1935, pp. 9-11). 
* 


Pictorul Vladimir Nichitovici, unul din fruntaşii vechei garde 

a plasticii bucovinene, al cărui colorit completează fericit un desemn 
din cele mai minuţioase, pregăteşte o expoziţie personală. 

Cu toate că, în timpul din urmă, arta lui Vladimir Nichitovici a 
fost (atât de pe nedrept!) atacată (şi sunt sigur că atacurile au fost 
interesate), tablourile acestui maestru continuă să atragă prin sinceritatea 
lor şi prin atmosfera de basm, pe care nici un fals modemism, fie chiar... 
loewendalist. n-o poate devaloriza („.Suceava”. nr. 5. 6 ianuarie 1939. 


pg. 2). 
* 

Aseară, traversând Piaţa Unirii. am văzut, deodată, o arătare 
ciudată, şchioapă, care, şotânc-șotânc, se grăbea spre strada 
Brâncoveanu. 

„Hei!, i-am strigat. Nu cumva ne cunoaștem, coane Barbă-Cot?”. 

Arătarea s-a oprit, uitându-se bănuitor la mine; apoi, faţa i se 
lumină ca şi cum ar fi trecut o rază de lună peste ea. 

„Mata eşti? Credeam că s-a luat vreun poliţist după mine... Am 
fugit dintr-o carte de poveşti şi proprietarul ei m-a reclamat la domnu” 
Bolocan!”. 

„Știi ce? Vino într-o carte de-a mea!...”. 

„Mulţumesc, însă am un plan mai bun. Mă duc la ..Salonul de 
iarnă”, să m-ascund într-un tablou de Nichitovici. Vrei să mă conduci 
pân-acolo?”. 

„Mai e vorbă?!” 

Ajungând la expoziţie, piticul şi-a luat rămas-bun de la mine. a 
făcut un salt şi... iată-l într-un tablou. Încă puţin şi Barbă-Cot a şi dispărut 
între nişte brazi! Întocmai ca un erou al lui Andersen... 

+ 

Munţii se înalță ca-ntr-o legendă cu pajere de aur. Nourii curg 
leneşi peste culmi şi brazii îşi freamătă verdea eternitate. Minunatele. 
calmele dumbrăvi! Oare piticii nu se-adună la sfat acolo? Căci totul e 
de poveste şi isvoarele murmură cu plâns mic de doină... 

Astfel sunt tablourile profesorului Nichitovici! 

Peisagii admirabile, dintre cele mai frumoase ale Bucovinei. 

Pictor de educaţie clasică, Vladimir Nichitovici îşi alege în 
consecință subiectele: viziuni limpezi, grandioase, pe cari le tratează 

larg, după un desen minuţios, perfect, de-o siguranţă puţin întâlnită. 

Întotdeauna, generos în culoare, evită, totuşi, efectele imediate, 
aşa că nu vom găsi niciodată stridenţe în tablourile profesorului 
Nichitovici. Priviţi câtă armonie, de pildă, în „Prin munţii Bucovinei”, 
„Pârâu de munte” sau „Vedere din Şipotele Sucevei” (expuse în „Salonul 
de iarnă”). 

„Cascadă 2” (No. 49) e o capodoperă, în care maestrul se întrece 
pe sine însuşi. Atrag atenţia, mai ales, asupra felului în care e tratată apa, 
element atât de dificil în pictură, şi vă veţi convinge că Vladimir Nichitovici 
c un mare maestru. „Cascadă 2”, în care autorul încearcă (şi cu cât succes!) 
o manieră mai nouă, e o culminaţie a acestui sobru artist. 

Întru toate remarcabil e şi „De pe Dominic”, de-o suavă poezie 


” hibernală, căci Vladimir Nichitovici cunoaşte şi toate tainele pastelului. 

pe care-l utilizează cu o desăvârşită măiestrie. 
* 

Vladimir Nichitovici, pe care am avut fericirea să-l cunosc şi ca 
profesor, un profesor drept, bun şi cu dragoste de specialitatea sa, a fost 
atacat, nu prea de mult, pentru... cinstea lui artistică. Da, se-ntâmplă şi 
astfel de lucruri... Astăzi, vreau să lămuresc pe cei ce, din întâmplare, 
cunosc atacurile respective: Vladimir Nichitovici a fost înjurat nu pentru 
că ar fi pictor slab, ceea ce nu e cazul, ci pentru că tablourile lui se 
vindeau, pe când altele, bune în felul lor, dar de proveniență oarecum 
galiţiană, mucezeau prin cotloane. 

Vladimir Nichitovici a fost, totdeauna, duşmanul unor anumite 
moravuri gazetăreşti. Şi nici că se poate altfel; căci e un pictor prea 
valoros, ca să meargă, pentru a-şi vinde tablourile, la micile şi murdarele 
notițe de reclamă, câştigate prin bani sau chiar prin alte „remuneraţii”. 

Vladimir Nichitovici, care, ca profesor, a educat atâtea generații 
de cunoscători ai plasticei, a depășit, de mult, diletantismul. În plină 
maturitate, Vladimir Nichitovici se poate mândri că arta sa a parcurs un 
drum drept, fără ezitări de diletant. Peisaj, portret sau floare, toate sunt 
frumoase la acest poet al paletei, ceea ce e un mare dar al zeilor. 

De admirabile calităţi sufleteşti, Vladimir Nichitovici e admirabil 
şi în creaţiile sale. Într-un timp când pictura se află la periculoase răscruci, 
tablourile profesorului Vladimir Nichitovici sunt un model de măiestrie 
tehnică, de grandoare a subiectului, de cumințenie a tratării, aşa că, fără 
nici o ezitare, acest artist trebuie considerat ca un adevărat vrăjitor al 
penelului, ca un neîntrecut peisagist şi, în cele din urmă, ca un clasic al 
culorii. 

În pictura românească, Vladimir Nichitovici şi-a cucerit un loc 
de onoare! / Mircea Streinul („Un poet al paletei: Vladimir Nichitovici”, 
în „Suceava”, nr. 14, 18 ianuarie 1939, pg. 2). 

* 


În pictura bucovineană, maestrul Vladimir Nichitovici e un nume 
consacrat. 

În foiletonul pe care l-am închinat, nu de mult, acestui visător al 
paletei, am analizat câteva aspecte din bogata şi sugestiva lui operă. 

Arătam, acolo, că Vladimir Nichitovici e un adevărat poet în 

pictura sa, care evocă întreaga frumuseţă a peisagiului bucovinean. 

Om de imens bun-simţ (vai, dacă toți pictorii noştri ar avea bun- 
simțul lui Vladimir Nichitovici!), el a lucrat, întotdeauna, pentru unitatea 
spirituală a artiştilor plastici din Bucovina, inițiind, împreună cu alţi 
oameni de mult suflet, o asociaţie profesională, care-a dat cele mai 
frumoase rezultate. 

Astăzi, Vladimir Nichitovici e primar la Iacobeni, admirabila 
noastră localitate carpatină. 

La lacobeni, Vladimir Nichitovici se gândeşte să facă lucruri 
mari pentru pictorii arboroseni. Între altele, intenționează să facă o casă 
de odihnă pentru pictorii din Ținutul Suceava (N.R.: aşa i se spunea, 
oficial, Bucovinei, pe vremea dictaturii carliste), care, astfel, ar avea 
prilejul să-şi împrospăteze, cu minunate peisagii, viziunea. În felul acesta, 
ar avea de câştigat nu numai artiştii plastici, ci şi frumoasa localitate a 
lacobenilor. 

Prefectura de Câmpulung îi va acorda, desigur, întregul sprijin. 

În ce priveşte arta lui Vladimir Nichitovici, ea se bucură de 
prețuirea tuturor cunoscătorilor, întrunind o impresionantă unanimitate. 

Astăzi, Vladimir Nichitovici lucrează la o epopee plastică a 
munților noştri. Va fi o simfonie de culoare, o operă menită să smulgă 
munților carpatini tot farmecul uriaşelor culmi, toată culoarea brazilor 
şi tot azurul calmelor ceruri, unduite peste uriaşele stânci. 

Vladimir Nichitovici rămâne, prin excelenţă, evocatorul munţilor 
şi-al isvoarelor. Acesta e specificul lui. Munţii şi isvoarele lui Vladimir 
Nichitovici, s-ar putea spune, fac concurență naturii... 

Noi, tinerii scriitori bucovineni, îi aducem lui Vladimir Nichitovici 
urarea să-și continue, cu acelaşi entuziasm şi cu același mare talent, 0p- 
era, operă care, integrată în sufletul arborosean, continuă o superbă tradiție 
artistică. / Mircea Streinul („Profesorul Vladimir Nichitovici, pictorul şi 
omul”, în „Suceava”, nr. 52, 6 martie 1939, pe. 3). 

* 


Sta pitită printre crengile unei răchite, deasupra luciului de-argint 
al apei, deasupra jocului vrăjit al peştilor, deasupra poveştii neînțelese a 
sclipirii umbrelor purtate de unde, leagăn şi, totuşi, barcă spre tărâmurile 
necunoscute ale viitorului. 

Muşchii înnodaseră covor umed pe margini şi fiecare pas se ghicea 
în tresăririle mute, tot mai mute, ale trunchiului. 

Omul îşi mângâia picioarele în praful cărării. Se bucura. Şi 
binecuvânta mâna măiastră a semenului, pe cărarea de dincolo de punte. 

Departe, înfrânt de dorințe, povârnit sub freamătul aşteptatului 
mâine, îi uita farmecul... 

Omul păşea, înfrânt de dorinţe, povârnit sub freamătul aşteptatului 
mâine, ducând în suflet, nebănuite, comorile punților prezentului. 

Fiecare bătaie a ornicului era o punte. O punte deasupra pârâului 
cu jocuri de peşti şi, totuşi, deasupra adâncii prăpastii a vieţii. / Aurel 
Fediuc („Puntea / Domnului profesor Vladimir Nichitovici”, în pagina 
lui Mircea Streinul, „Profesorul Vladimir Nichitovici, pictorul şi omul”, 
„Suceava”, nr. 52, 6 martie 1939, pg. 3). 

* 


Pictorului de distinsă şi bucovineană factură, adeziunea cea mai 
integrală, în lupta de cucerire a frumosului. 

Dea bunul Dumnezeu biruință definitivă artistului Vladimir 
Nichitovici, spre mândria acestui neam. / Procopie-Milişte („Lui 
Vladimir Nichitovici”, în pagina lui Mircea Streinul, „Profesorul 
Vladimir Nichitovici, pictorul şi omul”, „Suceava”, nr. 52, 6 martie 1939, 


Pg. 3). 
% 

O primăvară cu început de vis... 

La marginea satului, se despărțeau două lumi: cea de lemn şi 
cea de lut... | 

Iarba ştergea nume uitate pe cruci, spălate de rouă, de ploi sau 
de brumă... 

Linişte. Puteai să-ți auzi gândul... 

Poate un străin?... 

Un cânt sau un plâns sfințea ceața, în care se dizolvau, ca într- 
un poem de Streinul, stejarii. 

Câteva frunze, rămase din toamnă, fâlfâiau ca nişte batiste- 
nsângerate depărtării... 

O groapă nou săpată... Pământul jilav aştepta primenire, un trup 
vânturat să înnoiască bogăţiile Tale, să le hrănească... 

O groapă aşteaptă... Pe cine? 

Linişte... 

Puteai să-ți auzi gândul... 

O primăvară cu început de vis... / Neculai Tăutu („Pastel / 
Domnului profesor Vladimir Nichitovici”, în pagina lui Mircea Streinul, 
„Profesorul Vladimir Nichitovici, pictorul şi omul”, „Suceava”, nr. 52, 
6 martie 1939, pg. 3). 

* 

Tablourile lui Vladimir Nichitovici reprezintă peisagii 
bucovinene, al căror realism e redat cu naturalețe fină şi cu fericită 
îmbinare de culori. 

Pictor, în sensul desăvârşit al cuvântului, Vladimir Nichitovici 
şi-a câştigat, în arta românească, un loc de onoare, spre mândria acestor 
plaiuri de vis şi lumină. / Adrian Bondar („Vladimir Nichitovici, 
pictorul peisagiului bucovinean”, în pagina lui Mircea Streinul, 
„Profesorul Vladimir Nichitovici, pictorul şi omul”, „Suceava”, nr. 52, 
6 martie 1939, pg. 3). 

* 

Trecând, într-o dimineaţă de iarnă, pe stradă, l-am observat pe 
Nichita al nostru, stând lângă catedrală şi privind cu dragoste grădina 
Arboroasa, acoperită de zăpadă multă. 

Am observat, personal, că, întotdeauna, când pictează, zâmbeşte, 
pune multă dragoste, desmierdând cu ochii priveliştea. 

E mereu nefericit că, din lipsă de timp, nu poate picta tot ce-i 
place. 

A fost, întotdeauna, conservator în pictură şi oricărei influenţe, 
venită din afară, nu i-a cedat deloc sau numai parţial. 

E constant, în ce priveşte execuţia picturii sale. Bun camarad, 
nu e invidios, doar la expoziţiile comune vrea să aibă, întotdeauna, un 
perete, ocupat în întregime, şi, anii trecuţi, parcă l-ar fi monopolizat... 
/ Vladimir Zagorodnicov („Cuvintele unui pictor”, în pagina lui Mircea 
Streinul, „Profesorul Vladimir Nichitovici, pictorul şi omul”, „Suceava”, 
nr. 52, 6 martie 1939, pg. 3). 

Leon HRUȘCA 
(22.02.1895, Cernăuţi — 18.09.1961, Cluj-Napoca) 


(Emil SATCO, „Enciclopedia Bucovinei”: HRUȘCĂ, LEON- 
ANTON (Hruszka) (22.11.1895, Cernăuţi / 18.1X.1961, Cluj-Napoca), 
pictor. Studii de pictură, începute la Academia de Arte Frumoase din 
Viena. Izbucnind primul război mondial, termină studiile la Academia 
de Arte Frumoase din Bucureşti (1925). Profesor de desen la Liceul 
„Aron Pumnul” din Cernăuţi, la liceul din Suceava, apoi la şcoli din 
Bucureşti, Abrud, Deta-Timişoara, Focşani. Lucrează peisaje, portrete, 
capete de expresie. A avut expoziții personale la Cernăuţi (1920, 1926, 
1927, 1930 şi 1942), la Ateneul Român din București (1942), la Abrud 
(1945), Cluj (1946 şi 1958), Turda (1947). Participă la Salonul Oficial 
Bucureşti (decembrie 1929 / ianuarie 1930), Ateneul Român din 
Bucureşti (1930); Salonul de toamnă Cernăuţi (1932); Focşani (1950- 
1955); Bucureşti (1952); laşi (1954). Premiul Academiei de Arte 
Frumoase din laşi (1945), la Salonul Oficial al Moldovei. La Complexul 
Muzeal Bucovina din Suceava se află 3 lucrări ale pictorului: „Portret 
de femeie”, „Rouă cu flori”, „Copilă”. Cele mai multe lucrări s-au păstrat 
la moştenitorii pictorului). 


(Valentin CIUCĂ, „Un secol de arte frumoase în Bucovina”: 
Precocitatea artistică a pictorului va fi confirmată încă din timpul liceului 
"şi-i va permite o abordare detaşată a autorităţii maeştrilor de la 
Academiile de artă din Viena şi Bucureşti. Acest statut profesional va fi 
menţinut pe tot parcursul vieţii, fapt cu implicaţii majore în edificarea 
operei. Ca orice artist român din perioada interbelică, va resimți 
presiunea modelului impresionist în peisaje şi pe cel cu tentă academică 
în portrete. Putem spune că rigoarea germană este compatibilă 
construcției personajului, în timp ce claritatea franceză șade bine 

aventurii solitare în natură. Nu este un creator de peisaje, ci, mai cu 
seamă, un spectator fermecat de motiv. Se abandonează în vastitatea 
naturii şi se simte bine. Rareori, se revoltă cezanneean și are vagi tenta- 
tive de construcţie a spaţiului. 

Culoarea exprimă omogenitatea logică a armonicului şi 
subtilitatea unui liric. În general, se simte la largul său în raport cu variile 
medii naturale şi se adaptează desfăşurării molcomelor culmi ale 
Obcinilor Bucovinei, dar și în relaţie cu Țara de Piatră a Apusenilor. 
Locurile prin care a trecut se regăsesc în pictura lui şi traseele existenţei 
devin parcurs artistic. Plute pe Bistriţa, Iarna la Cluj, Detunata sunt 


flatează modelul, dar nici nu-l striveşte sub efectul unor arzătoare 
ecleraje. Leon Hruşca ar putea beneficia de un tratament critic mai 
insistent, în sensul valorificării operei printr-o retrospectivă cu lucrări 
bine selectate, capabile să configureze profilul unui creator). 


Domnul Hruşca este un pictor de talent şi plin de nădejdi. 
Suntem convinşi. Tablourile sale din acest an, însă, denotă graba 
lucrativă, ca să poată avea la timp numărul de tablouri necesar unei 
expoziţii. Interesul mercantil poate dăuna artistului. Şi dorim revenirea 
vechiului control autocritic, pentru ca pe linia de evoluare să însemne 
crescendo popasuri lăudabile de progres. 

Totuşi, trebuie remarcate cele câteva pânze de iarnă şi toamnă, în gamă 
violetă, pline de atmosferă, încât simţi umiditatea reumatică, penetrantă 
a anotimpului. / Eugen Pohonţu („Plastica sezonului trecut / 193.1", în 
„Junimea Literară”, nr. 5-8, mai-august 1930, pp. 345-348). 

* 


Pictura Bucovineană, descinzând ca valoare obiectiv-artistică 
din Epaminonda Bucevschi, a dat, înainte de război, două elemente de 
suprafață: Maximovici şi Arhip Roșca. Primul, în compoziţii uneori prea 
dulceag tratate, poate din lipsa unei culturi suficiente, e, totuşi, meritoriu. 
Al doilea, care se anunţa ca o adevărată forță plastică, n-a reuşit să 
ajungă la desăvârşire din cauza morții timpurii. Cine ştie... Dacă Arhip 
Roşca trăia, ajungea, poate, un mare maestru, care să continue cu succes 
linia inaugurată de Epaminonda Bucevschi. În orice caz, Arhip Roşca e, 

în pictură, corespondenţa compozitorului Ciprian Porumbescu (şi cred 
că Anton Roşca, fratele regretatului artist, ar trebui să adune într-o carte 
toate câte şi le aminteşte despre el). 

După războiul mondial, pictura bucovineană a luat un avânt care 
ar fi comparabil cu acela al literaturii arborosene. 

S-au impus câteva valori sigure, ca doamna Constantinovici- 
Hein, şi, astăzi, saloanele artiştilor plastici aduc adevărate revelații. 

În conicele noastre plastice, ne vom ocupa, însă fără a ierarhiza 
în nici un fel, de pictorii care s-au conturat mai personal î în Ținutul 
Suceava. 

Unul din ei e, cu certitudine, Leon Hruşca. 

Desenator sigur pe tratarea liniară pe care o dă obiectului, Leon 
Hruşca își poate permite să interpreteze, printr-o viziune proprie, 
planurile artistice. 

Trecând de la desen la culoare, el se afirmă și aici, utilizând cu 
îndrăzneală cele mai variate nuanțe. 

Perfect portretist (remarc pastelul care-l înfăţişează pe 1. P. S. 
S. Mitropolitul Visarion, un tablou dintre cele mai valoroase), Leon 
Hruşca nu e mai puţin mare în peisagiu. 

Ceea ce ni-l apropie îndeosebi, şi de aceea Leon Hruşca are, 
întotdeauna, ceea ce se prezintă destul de rar, succes la public, e că ştie 
să creeze atmosferă, un dar pe care numai puţini artişti îl stăpânesc. 
Remarcăm îndeosebi o „larnă”, cred că pe malul Prutului, din colecția 
profesorului Dr. N. Tcaciuc-Albu, în care găsim întreg meşteşugul lui 
Hruşca. Desen viguros, justă dozare a albului, atmosferă de vis. O „larnă” 
care trăieşte, care te invită la meditare, o „larnă” în care, ca să spunem 
aşa, simţim omătul şi copacii profilaţi pe-o perspectivă minunat de 
adâncă. | 

Leon Hruşca a prins, în numeroase uleiuri, specificul Cernăuţilor 
(nu trecem cu vederea nici peste acvarelele din Suceava); lucrând în 
griuri armonios gradate la diferitele sale ierni, a fixat parcă toate negurile 
acestui oraş atât de pitoresc şi variat. 

Adânc lucrate şi aspectele Dominicului solemn şi autumnal. Am 
dori, date fiind posibilităţile lui Hruşca, să lucreze la câteva perspective 
ale Cernăuţilor (îndeosebi de pe Dealul Viilor şi de pe culmea 


214 





Pictori şi sculptori din Bucovina 


Dominicului), utilizând un desen minuţios, gen Breughel, evident: fără 
să-şi modifice viziunea personală. 

Atât în desen, cât şi în culoare, Leon Hruşca, fără a fi de o 
anumită noutate (stridentă, deci lipsită de gust), aduce aportul preţios al 
unei viguroase viziuni personale, care-l aşează între maeştrii plasticei 
contemporane din România. 

Plurilateral în motive (portret, peisagiu şi flori), Leon Hruşca e 
plurilateral şi-n mareie de creion, cărbune, pastel, acuarelă, tempera, 
ulei. În toate, la fel de propriu. 

Uleiurile (ca acele stânci din colecția Dr. Adolf Schmidt) 
încoronează posibilitățile plastice ale lui Leon Hruşca. Ele sunt de o 
tărie admirabilă în culoare şi evidenţiază toate calitățile pictoralului. 

Timpul va valorifica talentul lui Leon Hruşca.:Noi anticipăm şi 
credem că nu greşim întru nimic, afirmând că avem în faţa noastră un 


pictor cu mare viitor. / Mircea Streinul („„Suceava”, nr. 10, 13 ianuarie 
1939, pg. 2). 
* 

Din iniţiativa cercului „Bucovina Literară”, s-a inaugurat prima 
expoziţie de pictură, de după Reîntregire, din Cernăuţi, aceea a domnului 
Leon Hruşca. 

Despre pictorul Hruşca condeiul te îndeamnă uşor să scrii. 
Ochiul, prins în mirajul culorii, cheamă inima şi mai puţin raţiunea 
critică. 

De aceea, vom judeca lucrările expuse cu subiectivitate voită. 
Cine se joacă, primăvara, cu fluturi se zice a fi copil. Pentru că noțiunea 
de copil înglobează inconştienţa, siguranța, impetuozitatea cu toate 
farmecele proprii. 

A acuza pe un mânuitor al penelului de copilărie este, în același 
timp, un sublim omagiu şi un lucru riscant. 

Când cineva spune drept ceea ce vede, aşa cum vede, 
mărturiseşte simplu tot ce aude, aşa cum a sesizat cu propriile lui simţiri, 
se cheamă a fi un caracter, adică un om lipsit de contingenţe şi scrupule 
convenționale. 

În pictura lui Hruşca, obiectul notei noastre, se pare că ne 
întâlnim cu un fel de alungător de fluturi. 

Culori vii, chipuri dragi 
de copii cuminţi, peisagii cu 
revărsări de lumină, portrete de 
codane, capete de expresie, studii 
în creion şi cărbune, pastel şi ulei, 
toate izvorâte plastic cu 
nevinovata sinceritate a ochiului 
şi Simplitatea caldă a 
meşteşugului, pornit şi condus de 
unica lege a inimii. 

E în pictura lui Leon 
Hruşca ceva nedefinit: când un 
vădit accent de urcare către „aca- 
demic”, către „lege”, când o 
impetuoasă şi riscată întoarcere 
către desen simplu, către sine. 

Estomparea detaliului, 
fuga fricoasă de „fotografie”, 
face pe profesorul Hruşca să exerseze, câteodată, ca, imediat, grija de a 
nu cădea în simplă înmănunchiere de umbre şi lumini să-l fugărească 
pe făgaşul celeilalte extreme. 

Două piese, „Violonistul” şi „Cap de beţiv”, sunt lucrate cu 
metode moderne de expresie plastică şi lasă să se întrezărească drumul 
nou, spre care se îndreaptă pictorul. 

Rămâne, totuși, întrebarea dacă arta, în genere, şi arta plastică 
de care vorbim nu trebuie să fie şi altceva decât expresia inimii; nu este 
sau nu trebuie să fie arta și rațiune, trecută prin focul catalizator al inimii, 
pentru ca să se numească artă? / Gheorghe Noveanu („Expoziţia de 
pictură Leon Hruşca”, în „Revista Bucovinei”. Nr. 8, August 1943, 
Cernăuţi, pp. 403, 404). 

Paul VERONA 
(09.04.1897, Herţa — 15.01.1966, Bucureşti) 


(Emil SATCO, „Enciclopedia Bucovinei”: VERONA, PAUL 
(9.1V.1897, Herţa, jud. Dorohoi / 15.1.1966, Bucureşti), pictor. Studii 
liceale, Facultatea de Drept (1914-1919) şi Şcoala de Belle Arte din 
laşi. La ultima, l-a avut ca profesor pe unchiul său, pictorul Arthur 
Verona. Între 1919 şi 1921, a studiat la Academia „Julien” din Paris. 
Întors în ţară, va activa, o perioadă destul de mare, la Cernăuţi, unde 
pune bazele Societăţii Artiştilor Plastici din Bucovina, al cărei preşedinte 
va fi între 1931-1934 (N.R.: domnul Emil Satco a preluat o informaţie 
greşită, de altfel notorie în publicistica de azi; Societatea Artiştilor şi 
Amicilor Artelor Plastice din Bucovina s-a înfiinţat, „Duminică, 3! 
ianuarie 1932”, cu preşedinţie, pe un an, Paul Verona; SAAAPB a 
funcţionat şi în 1939, după cum mărturiseşte Mircea Streinul). În 1924, 
expune lucrări de pictură la Salonul Oficial din Bucureşti. Colaborează 
cu cronici la „Viața Românească”. Autor al unor, aparținând curentului 
impresionist (portrete, peisaje, flori ş.a.). Fin colorist, stăpân pe arta 
interpretării umbrelor şi luminilor, a acordurilor cromatice. Începând 
cu 1924 (N.R.: de fapt, din 1927), este prezent la toate manifestările de 
pictură din Cernăuţi. În 1938, are prima expoziţie personală. Din 1940, 
îl aflăm la Bucureşti, unde, până la dispariţia sa, va mai avea zece 
expoziţii personale). 


(Valentin CIUCĂ, „Un secol de arte frumoase în Bucovina”: 
Comentariile despre Paul Verona, indiferent dacă aparțin unor specialişti 
sau prieteni apropiaţi, se întâlnesc atunci când, unanim, este relevată 
spontaneitatea pictorului. Acest mod de a surprinde impresii pasagere 
şi a contura imaginea lor definitivă ține de capacitatea percepţiei vizuale 
de a cuprinde mişcarea şi emoția. Mărturie elocventă, mapele cu desene 

“alb-negru sau desenele 
3 colorate dezvăluie o lume a 
sensibilului unde atmosfera şi 
1 trecerile tonale de o delicată 
“ naturaleţe sunt expresia unui 
| rafinat. Autoportretul de 
tinerețe, acuarelat şi cu mici 
intervenţii de creion colorat, 
ilustrează, dincolo de datele 
exterioare ale fizionomicului, 
pulsiunile vitale ale unui spirit 
de o vibrantă umanitate. 
Eleganţa personajului se 
resimte în atitudine, în 
„  lejeritatea bonomă a 
„expresiei, în aerul vag 
“| melancolic al ochilor. În 
ansamblul ei, imaginea artistului enunţă o decisă opțiune pentru armonie şi 
echilibru ca mod de a fi, curiozitate şi interes ca direcţie de evoluţie în artă). 
Calitățile desenatorului, indiferent că sunt simple note sau elaborări 
mai atente şi asociate culorii, definesc o strategie de lucru şi disponibilitatea 
de a balansa între seducțiile imprevizibile ale comportamentului impresionist 
şi rigorile desenului ca structură prealabilă tratamentului plastic 
postimpresionist. Deseori, a lucrat în priză directă, fascinat de ritmurile 
imanente ale peisajului prin care avea acces la muzica sferelor. Organizarea 
fiecărui tablou era atent cumpănită, ca nu cumva să fie bruscat echilibrul 
formelor sau muzicalitatea ansamblului. Lecţia franceză a clarităţii i-a permis 
să definească masele de culoare, astfel încât suculența materiei cromatice 
să confere aspectul onctuos al suprafeței inteligent vibrată. Pădure la Herţa. 
peisajele dobrogene sau bucureştene, periferiile pitoreşti, iernile fabuloase, 
imaginile de pe Valea Prahovei, naturile statice, florile atestă, exponențial, 
calitățile de marcă ale unui colorist sedus de sonorităţile luminii). 


îs 





Cu sediul împărțit între Cernăuţi şi moşia Herţa, cu ocupații ce-l 
fură stabilităţii, nu însă şi artei, pictorul Paul Verona pătrunde, totuşi, discret 

şi sigur, mişcarea plastică din nord de Ţară. 

Născut la Herţa, în 1897 (N.R.: 6 aprilie; a murit, în 15 ianuarie 
1966, la Bucureşti), e crescut în prielnică atmosferă sufletească... picturală. 
Tatăl său este artist, din cei ce lucrează pentru sine, cu satisfacția ce-o dă 
fixarea momentelor pasagere din îmbelşugata poezie oferită de natură. 
Alături, îl are pe unchiul Artur, pictor, demult, bine reputat. Cu dânsul începe, 
din copilărie, să i se dezvăluie misterele artei. 

Urmează ..Școala de Arte Frumoase din laşi. Și, fiindcă creaţia 
valoroasă e mult sau puţin caducă fără cultură, adaogă, la instrucția 
profesională, studii universitare. Urmează, apoi, cursul liber de desemn, la 
„Academia Julien” din Paris. Are, printre alţii, profesori de talia lui Pierre 
Laurens. 

Cu astfel de pregătire, se găseşte pregătit să se pregătească pentru 
manifestări definitive. Expune la diferite saloane şi are expoziții personale 
la Bucureşti. 

Legătura cu Bucovina începe în 1927, cu-o expoziție, organizată, 
în luna Februarie, dimpreună cu R. Giurgiuveanu, şi se accentuează cu 
prilejul Salonului de toamnă Bucovinean, din Octombrie 1931. A expus şi 
a ajutat la realizarea acestei manifestări. lar când, în lanuarie 1932, pictorii 
regiunii s-au constituit în Societatea Artiştilor şi Amicilor Artelor Plastice 
în Bucovina, Paul Verona este ales, pe timp de un an, preşedinte al acestei 
societăți. 

În ce priveşte arta, Paul Verona este un impresionist pur, un 
impresionist dârz, din cei care refuză să-şi cufunde tehnica în apele turburi 
ale modernismului de nu ştii ce şi nu ştii unde. Învinge compoziţia, neglijează 
portretul, preferă constant nudul şi peisagiul cu adagiul flori. Aceste îi deschid 
larg drumul posibilităților sale coloristice, fiindcă Paul Verona este, în prima 
linie, colorist, preocupat de justețea tonurilor şi de realizarea armoniilor, 
prin variaţiuni de nuanţe şi tonalități abundente. Ai spune că arta lui este 
acea a unui muzicant, cântată, cu adresă, pe o claviatură de note-culori, fără 
ca să existe preferința unui anumit tempo, a unei anumite măsuri, game sau 
note. Cu toate şi din toate, spre mângâietoare desfătare vizuală. / Eugen 
Pohonţu (..Junimea Literară”, nr. 1-6, ianuarie-iunie 1932, pp. 35-38). 

* 


P. Verona, colorist cu aptitudini fireşti, neglijent uneori 

(neglijenţă din care artiştii îşi fac titlu de cinste, prin ceea ce numesc 
„neglijenţă artistică”), cu desemn aproximativ, se încumetă în compoziţii 
de dimensiuni mari şi de care se achită cum poate. Crede în creaţiile de 
inspiraţie muncită până la transpiraţie şi că arta adevărată nu trebuie să 
trăiască, invariabil. din lucrări momentane. 

Ne însuşim credinţa. Pictura, pentru prestigiul ei, trebuie să 
părăsească făgaşul comod al florilor, al peisagiilor fugitive, mai ales 
când se rezumă la schiţă și atitudini ce bat mereu acelaşi drum. / Eugen 
Pohonţu („Junimea Literară”, nr. 7-12, iulie-decembrie 1932, pp. 337- 
340). 

* 

Cea mai savantă paletă o are, fără îndoială, domnul profesor 
Paul Verona. Spunem savantă, fiindcă domnia sa ştie ce vrea şi vrea 
ce ştie. Fire de om fin şi cult, acest pictor se trădează, în consecinţă, şi- 
n opera sa, fluctuând între un calm aproape rigid, ca în „Poarta”, şi între 
căldura şi bucuria culorilor cu mult rafinament alăturate, ca în „Inte- 
rior”. 

Acest „Interior” poate fi o adevărată lecţie de pictură pentru 
colegii domnului Verona. „Interior” e lucrarea pictorului pentru propria 
sa încântare. Roşul, acest felinar, care atrage pe toţi naivii, şi-a pierdut, 
la domnul Paul Verona, calitatea proastă şi, pus în curcubeul tonurilor 
vecine, cântă o melodie senină, în jurul căreia vibrează, policrom 
acompaniament, liniile şi suprafeţele obiectelor, de la statueta în alb, 
deasupra safeului gălbui, şi până la albul mărginind limpezimea aerului 
abia indicat de afară. Perdeaua poartă toate reflexele, la fel. parchetul şi 
fondul, în afară, bineînţeles, de roşul împărțit cu dărnicie. Domnul Verona 
nu are nevoie de lecţii, totuşi, ne permitem a-l contrazice, acolo unde. 
în „Mănăstirea Moldoviței”, întrebuinţează culori terne. 

Deosebită bucurie ne-a prilejuit liricul dumisale „Pârâu” (iarna) 
şi „larna”, propriu numită. Atâta culoare nu înţelege să pună orice pictor 
într-un peisaj de iarnă. / Traian Chelariu („Glasul Bucovinei”, Nr. 4717. 
25 decembrie 1935, pp. 9-11). 

+ 

Paul Verona, uneori prea încărcat. Nu înţeleg de ce aleargă 

atâta pictorii români după Norvegii, Veneţii şi alte străinătăţi (cât de 

fade, uneori!), când au Cernăuţii, Dumbrava Roşie (e un merit al lui 
Vasile Ștefan că a descoperit-o), Vijniţe şi Adâncate la îndemână. Oare 
trebuie să vină străinii să ne arate cât de frumoasă e Bucovina? Revenind 
la Paul Verona, regăsesc vechile lui calități de culoare şi exuberanţă de 
linii, care l-au impus de mult. În concluzie, un pictor cu care ne putem 
mândri şi care nu mai are nevoie de calificative. / Mircea Streinul 
(„Suceava”, nr. 3, 4 ianuarie 1939, pg. 2). 

George LOWENDAL 
(10.05.1897, St. Petersburg — 18.02.1964, Bucureşti) 


(Emil SATCO, „Enciclopedia Bucovinei”: LOWENDAL, 
George (27.1V/10.V.1897, Sankt Petersburg / 18.11.1964, Bucureşti), 
pictor. Studii, la Academia de Belle Arte din Sankt Petersburg. Atras 
irezistibil de teatru (dramatic şi liric), de pictură, de gazetărie ş.a. A fost 
regizor, maestru de balet, director de scenă, actor etc. A lucrat la Teatrul 
Buff din Chişinău (1918-1922), la diverse teatre din Bucureşti (1922- 
1926), la Teatrul Naţional din Cernăuţi (1926-1937), la Teatrul din 
Craiova (1942-1943). Profesor la Institutul „Nicolae Grigorescu”, 
Bucureşti (1950-1957), şi la Şcoala Populară de Artă din Suceava. A 
excelat ca portretist, fiind un adevărat zugrav al sufletului oamenilor. 
Chipurile de țărani din Bucovina, remarcabile prin acuitatea observaţiei, 
expresivitatea desenului ilustrând veşnica dramă a ţăranului român, 
măcinat de suferințe şi lipsuri, în luptă cu greutăţile vieții, impresionează 
profund. La fel de valoroase sunt şi portretele unor personalităţi, precum 
Gala Galaction, Radu Boureanu, N. D. Cocea, Liviu Rebreanu ş.a. G.L. 
are şi lucrări de artă monumentală. Este, în acelaşi timp, autorul unui 
volum de poezii. Prezent în numeroase expoziţii personale şi colective). 


(Valentin CIUCĂ, „Un secol de arte frumoase în Bucovina”: 
Ca un veritabil om de Renaştere, George Lowendal a aspirat spre 
modelul uomo universale. A făcut de toate şi a făcut bine. Talentul lui 
plural a dovedit că, în sfera spiritualului, marile arte se pot întâlni în 
substanța unor exprimări marcate de talent şi de generoase deschideri 
artistice. Vocaţia umanistă a pictorului s-a potenţat continuu prin 
exerciţiile de admiraţie în raport cu capodoperele lumii. Disponibil pentru 
teatru, muzică, balet, regie, publicistică, arte vizuale, s-a dovedit un 
veritabil aristocrat, nu numai în ordinea genetică a familiei, cât, mai 

ales, în cea a spiritului. Pictura n-a fost pentru artist ceea ce numim 
îndeobşte violon d'Ingres, ci vocaţia fundamentală. Percepția nuanțată 
a spaţiului, exprimarea lui în tectonica unei linii sau a unei atent 
cumpănite tuşe de culoare au devenit, cu fiecare nouă lucrare, un argu- 
ment asupra constituirii unei viziuni originale şi a coerenţei stilistice a 
operei. 

Un loc comun ne agasează cu observaţia că Lowendal este 
monograful Bucovinei. Se reduce, prin astfel de evaluări, ansamblul 
unei creaţii cu mult mai vastă şi mai nuanțată decât o ilustrează o formulă 
sau alta. Trebuie precizat că ataşamentul față de oamenii şi locurile 
Bucovinei, marcat de abundenta utilizare a unor astfel de pretexte 
artistice, sugerează raportul cauză-efect, cu precizarea că statutul unui 
artist este dat de calitatea demersului, iar nu de calitatea şi identitatea 
subiectelor abordate. Astfel, Lowendal, fiind, fără îndoială, un creator 
proteic, are şi meritul, între altele, de a fi cronicarul în imagini al spaţiului 
bucovinean. 

Latura etnografică a percepţiei sale artistice exploatează 
patrimoniul de artă şi civilizație rurală, exprimată într-o excepțională 
varietate de semne, simboluri, obiecte utilitare, vestimentaţie, arhitectură 
etc. ca manifestare inechivocă a identităţii naționale şi umane. Chipurile 
de ţărani din Bucovina sunt expresii monumentale şi definitive ale nobleţii 
trudei şi accesul la dialogul transcendental, la eternitatea înțeleasă din 
perspectivă mioritică. Restul ţine de recuzita unei montări cu efect 
emoţional major. Lowendal a intuit măreția simplă a acestor bărbaţi şi 
femei, anonimi, dar unici. Elogiul tăriei lor de caracter, moralității ca 
sinteză elocventă a umanului, asumarea senină a destinului le conferă, 
simbolic, în viziunea pictorului, dreptul de a figura în frescele lăcaşurilor 
de cult. A simțit arhaitatea frustă şi a exprimat-o fără echivoc, apelând la 
limbajul direct, realist, unde observaţia trece dincolo de aparenţe şi ajunge 
în zonele definitivului. Prezentul devine, prin artă, memorie. Peisajele 
lui, naturile statice, se subsumează acestui Pantheon rural, unde pictorul 
a aşezat, pentru totdeauna, spiritul şi veşnicia Bucovinei). 


Cariera armelor a înăbuşit, timp de generaţii, înclinațiile către 
pictură, existente în familia artistului, pentru ca aceste dispoziţii să se 

libereze şi să se condenseze î în cela ce este Baron Geore Levenlal. născu. 
în St. Petersburg, în ziua de 10 Mai 1897. 

A urmat, câtva timp, cursurile Academiei de Arte Frumoase din 
oraşul natal, având profesori pe Baron Stieglitz şi pe renumitul 
Seidenbereg. Influenţa lor o socoate, însă, fără importanţă. Cu piozitate, 
toată recunoştinţa sa se îndreaptă către pictorul Alex. Petrovici 
Alexandrof, actualmente în Soroca, care l-a condus pe căile ce le străbate 
tumultuos astăzi. 

Viaţa lui Lovendal, la începuturile ei, prezintă unele peripeții. 
În timpul războiului, este actor, director de scenă într-un teatru din 
provincie, cântăreț de operetă etc. În anul 1915, ajunge să lucreze ca 
pictor scenograf, la Teatrul Prințului Oldenburg, din Petersburg. 
Revoluţia rusească îl face să se refugieze, în 1918, la Chişinău. Lucrează 
la Teatrul Buft. Colindă oraşele Basarabiei. În 1922, trece la Bucureşti. 
unde desfăşoară o răsfirată activitate decorativă la teatrele „Regina 
Maria”, „E forie”, „Carol cel Mare”, „Grădina Blanduziei”, „Cărăbuş” 
etc., pentru ca, în cele din urmă, să se oprească, în 1926. la Teatrul 
Naţional din Cernăuţi. 

Nu ştiu dacă, în toți cei 14 ani. de când este Român, a făcut mai 

mult decât în ultimii 6 ani, de când este la Cernăuți. 

În stagiunea teatrală a anului 1926-1927, bunăoară, a fost atât 
de activ, a adus atâta noutate de înscenare, încât ziarele, în unanimitate, 
puteau pe drept să afirme că teatrul nostru a intrat într-o nouă fază şi că 
succesele ce recoltează se datoresc, în măsură largă, decorurilor lui 
Lovendal. 

Rătăcit, în timp și spaţiu, dintr-o lume de veridică boemie, ce 
nu se mai găseşte decât în cartea cu trecută vâlvă a lui H. Murger, 
Lovendal se complace într-o viaţă totalmente lipsită de prevedere şi 
simţ practic, din care nu se trezeşte decât atunci când realitatea dură îl 
încolțeşte prea hain. Spirit vioi, rapid, îndrăzneț şi independent. Fire 
bonomă, entuziastă, gata să se devoteze, cu trup şi suflet, unei idei 
frumoase, unei chestiuni ce-i convine. Fire excesivă, gata să treacă mobil, 
mediocru, de la exagerarea pozitivă, la cea negativă, fără ca să păstreze 
reminiscenţele stării anterioare. Considerabilă putere de muncă. În 
accesele de creaţie, se uită pe sine, până la completa neglijare a cerințelor 
vitale. Însuşirile acestea sunt în stare să-i lămurească creaţia. 

Lucrează mult. Prin exerciţiu şi prin temperament, stăpâneşte 
abilităţi excepționale. Nu-i pic de exagerare în afirmarea că este desenator 
desăvârşit. Sensibilitatea sa se îndreaptă, cu voluptate, spre linie şi 
trăsătură, copleşind, tranşant, sensibilitatea coloristică. Culoare prezintă, 
uneori, violenţe şi astringenţe coloristice, armonii de altfel greu de 
înfăptuit cu tonuri crude, virgine. În lucrări cu caracter cubist, însă, 
artistul ne-a dovedit că dezideratele unei astfel de armonii sunt posibile, 
fireşti şi că le poate realiza cu virtuozitate. Întinderea pastei, excesiv de 
viguroasă, nu este maniera imutabilă a lui Lovendal, fiindcă găsim şi 
tehnică liniştită quasi-clasică, unde desemnul îşi recapătă importanța 
primordială. 

În alegerea subiectului, în compoziţie, în culoare şi tratare, 
Lovendal, cu inepuizabilele sale resurse şi cu demoniaca frământare 
lăuntrică, galopează revoluţionar ineditul, de se uită, nedumeriţi şi cruciţi, 
cei ce cată din urmă. / Eugen Pohonţu („Pictorii noştri: Georg Lovendal”, 
în „Junimea Literară”, nr. 1-6, ianuarie-iunie 1932, pp. 38-41). 

+ 


G. Lovendal şi-a etalat o gamă întreagă de posibilități creatoare, 

fără să le fi epuizat, nădăjduim, pe toate. Caută mereu, totdeauna cu 
urmarea că e departe. Dacă din punct de vedere al compoziţiei şi 
desenului este mai mult decât un talent obişnuit. coloritul său, însă, este 
artificiu de om ce ştie, dar nu simte organic armonia. / Eugen Pohonţu 
(.„Consideraţiuni despre plastica anului 1932”, în „Junimea Literară”, 
nr. 7-12, iulie-decembrie 1932. pp. 337-340). 

+ 


Duminică, 8 Septembrie 1935, s-a deschis, în sala „Mozart” 
(N.R.: din Bucureşti), expoziţia de pictură a baronului G. Loewendal. 
Tablourile ce reprezintă mănăstiri şi țărani din Bucovina fac senzaţie 
(„Gazeta Bucovinenilor”, Anul II. nr. 20, 15 septembrie 1935. pg. 4). 

Isidora CONSTANTINOVICI-HEIN 
(26.12.1889, Câmpulung — 05.11.1981, Graz, Austria) 


(Emil SATCO, „Enciclopedia Bucovinei”: ZAGORODNIKOW, 
ISIDORA (n. Constantinovici; 26.XI1. 1889, Câmpulung Moldovenesc 
/5.X1.1981, Graz, Austria), pictor. Studii, la Liceul de fete din Cernăuţi; 
Școala de Arte Decorative din Praga (1908-1913). Artist decorator în 
Cernăuţi şi profesoară la Liceul Ortodox de Fete (1913-1940). Bursă de 
studii la Munchen şi Paris (1923-1924). Documentare în Italia, Austria, 
Spania şi Danemarca. Lucrează în ulei, acuarelă, frescă, desen, gravură. 
Membră a Asociaţiei artiştilor plastici din Cernăuţi. Prezentă, cu lucrări, 
din 1919, în expoziţii colective. Expune portrete şi peisaje, natură statică, 
preferând subiecte bucovinene, în special biserici. În 1921, a deschis o 
personală la Bucureşti. În 1924, expune la Munchen. Stabilită în Aus- 
tria, cu soțul său, Wladimir Zagorodnikow, a devenit o bună ambasadoare 
a artei populare româneşti. Continuă, şi aici, activitatea expoziţională 
(1947: expoziţia „Pictori şi artişti români”; 1956: expoziţie la Freiburg- 
Breisgan; 1963: prezintă o serie de lucrări, î în acuarelă şi ulei, la sediul 
asociaţiei româneşti „luliu Maniu” din New-York; 1953: expune. la Graz, 
lucrări de ceramică) ş.a.). 


(Valentin CIUCĂ, „Un secol de arte frumoase în Bucovina”: 
Studentă a pictorilor munchenezi Hofmann şi Olszewski şi, mai apoi, la 
Paris, a lui Andre Lhote şi românului Eustațiu Stoenescu, pictorița a 
înregistrat cu fidelitate momentul schimbărilor de mentalitate şi de 
recuzită stilistică în arta de la începutul secolului XX. Ezitările unora 
de a se urca în barca viforosului expresionism, cultivat în mediile 
grupurilor Der Blaue Reiter şi Die Brucke, erau surmontate de 
entuziasmul altora, animați de fervorile şi deschiderile spre expresia 
abstractă. Manifestele estetice se succed şi se anulează reciproc. Între 

timp, cei mai mulți pictează pur şi simplu. Isidora Constantinovici o 
face cu atâta naturaleţe încât tablourile ei atrag atenția şi astăzi, deloc 
dintr-un reflex recuperator. 

Pictura ei are prospeţime imaginativă şi lasă mereu impresia că 
tabloul a fost terminat de curând. Are aerul specific interbelicului, când 
fastul cromatic, deschiderea spre nota orientală, impusă de pictorii 
Balcicului sau ca un ecou al orientalismului de mahala al lui Băncilă, 
identificat în chipurile ţigăncilor din Păcurarii Iașilor, asigura respiraţia 
naturală a picturii. Câte individualități, atâtea formule de exprimare. 
Isidora Constantinovici lasă impresia că lucrează febril, a la prima, şi 
efectele ei rezistă. O cordialitate inechivocă face ca dialogul vizual să 
reconforteze şi să exprime plenitudinea vieții. În excursiile montane, 
vede clar şi foarte departe. Rarăul, Pietrele Doamnei sunt privelişti 
percepute prin grilele transparente ale aerului rece şi efectele potențează 
tonurile complementare. Opera ei, exprimată prin mijlocirea acuarelei, 
desenului, gravurii, consolidează, în fapt, statura reală a Pictorului). 


Doamna Constantinovici-Hein e animată de sufletul fericit al 
epocii. l-am văzut pânzele în atelier, înainte de migraţiunea spre capitală. 


Cu expoziția Domniei sale s-a sfârşit sezonul bucureştean. 

Pânze din ţările ce le-a cutreierat. Caleidoscop european. Condensare 
de sentiment, în trăsături largi, sintetizate. Culori clare, în mase mari, 
armonizate. O artistă de rasă, cu care Bucovina se poate mândri. / Eugen 
Pohonțu („Plastica sezonului trecut”, „Junimea Literară”, nr. 5-8, mai- 
august 1930, pp. 345-348). 

* 

Doamna 1. Constantinovici-Hein, reprezentată abundent şi 
inegal, persistă (lucru ce-i face cinste) vechea şi cunoscuta atitudine de 
gingăşie şi naturaleţe în tratarea motivelor. / Eugen Pohonţu 
(„Consideraţiuni despre plastica anului 1932”, în „Junimea Literară”, 
nr. 7-12, iulie-decembrie 1932, pp. 337-340). 

* 


Doamna profesor Isidora Constantinovici-Hein! Domnia sa 
a făcut o călătorie de studii pe litoralul dalmatin şi s-a întors cu o nouă 
şi interesantă experienţă, experiența peisajului arid, alb şi copleşit de 
lumina multă a unui cer mai pur decât al nostru. Şi domnia sa a văzut 
munţi şi localități altfel decât ale noastre. Se înțelege că experienţa unui 
astfel de peisaj, fie că se suprapune experienţelor vechi, fie că le tulbură, 
are o imensă influență asupra picturii rezultate. O cunoaştem pe doamna 
Constantinovici-Hein fină şi expertă tehniciană a panourilor decorative 
şi a unor picturi pline de o dulceagă melancolie, agreabilă majorităţii 
dintre ne-pictori. lată, însă, că recolta acestei toamne: ne revelează o 
doamnă Constantinovici-Hein voluntară, viguroasă, colorată abrupt. 
Munţii domniei sale nu stau indiferenți, ca simplă arhitectonică, cerul 
nu e numai baldachin, apa nu e oglindă mai mult sau mai puţin clară, 
vegetaţia şi clădirile omeneşti nu mai păstrează sfială convenţională, ci 
toate participă la crearea unei lumi proaspăt văzute şi împotriva 
plictisului vinovat al celor cari nu văd nimic nou şi colorat în jurul lor. 

Doamna Constantinovici-Hein a încercat un salt dincolo de 
tehnica dumisale de până mai ieri. Domnia sa, pornind de la reflexe, 
precum cele expuse sub N-rul 28, şi trecând la „Agave” şi la peisajul 
„Perzagno” (Bocche di Cattaro), a parcurs un drum apreciabil. Din noua 
dumisale experienţă şi din cele ce-i oferă peisajul autohton, aşteptăm 
numai surprize. / Traian Chelariu („Societatea Artiştilor şi Amicilor 
Artelor Plastice din Bucovina”, în „Glasul Bucovinei”, Nr. 4717, 25 


229 


32 Amici ai Artelor 
decembrie 1935, pp. 9-11). 








% 


Doamna Constantinovici-Hein, în manieră nouă. Această 
pictoriţă de vaste resurse, ai cărei munţi din alte expoziții sunt atât de 
vii în amintirea mea, abordează teme din ce în ce mai dificile. „Stradă 
din Sibiu” şi „Case din Sighişoara” se evidenţiază îndeosebi. 

Aş îndrăzni o sugestie vrednică de frumosul talent al doamne 
Constantinovici-Hein: să descopere Cernăuţii (Vasile Ştefan l-a şi 
descoperit, în parte!). Oraşul acesta ar putea deveni un nou Balcic pentru 
pictorii români. Într-adevăr, capitala Ținutului Suceava oferă teme 
extraordinare. Indic: panorama oraşului, văzută de pe Dealul Viilor, 
valea Prutului, văzută de pe aceeaşi înălțime, iarna în faţa bisericii iezuite 
şi câte și mai câte!, o minune de cobalturi, griuri şi verde... 

Cred că i-am rămâne cu toţii recunoscători doamnei 
Constantinovici-Hein, dacă ne-ar da, în pânzele-i de puternică viziune 
plastică, aspecte din Cernăuţii aceştia imenşi şi neguroşi. / Mircea Streinul 
(„Salonul de iarnă”, în „Suceava”, nr. 3, 4 ianuarie 1939, pg. 2). 

* 

Transparenţe de-o suavă luminozitate, un colorit deosebit de 
gingaş, o rară armonie a liniei, iată câteva din atributele picturii semnate 
de doamna Isidora Constantinovici-Hain. 

Am avut fericitul prilej să văd „Ţeţina”, un luminiş, sub o imensă 
baltă de albastruri onirice şi griuri autumnale, un tablou de maestru, 
care mi-a amintit, imediat, de superbul catren baudelaireian: 


„Natura e un templu cu mii de colonade 

ce freamătă de viață, şoptindu-mi uneori 
prin frunze cu priviri ciudate şi prin flori 
simbolice cuvinte sub vastele arcade”. 


„Țeţina” (ulei), „Fundul Herei” (tempera) şi „Pietrele Doamnei” 
(ulei) sintetizează întreaga artă peisagistică a doamnei Isidora 
Constantinovici-Hain. Ultimul, îndeosebi, e tratat larg, cu vigoare şi 
siguranță, reuşind să sugereze o nesfârşită poezie de stânci, învăluite în 
ceaţă. 

De la aceste trei tablouri, cari explică concepţie de artă, trecem 
la „naturile moarte”, unde regăsim toate calităţile doamnei Isidora 
Constantinovici-Hain, plus o exuberanţă liniară de cea mai bună calitate, 
admirabil completată de culoare. 

Menţionez şi „Magnolii”, un pastel vaporos, de-o discretă poezie 
şi-o răsăriteană, parcă de stampă, suavitate. 

Arta doamnei Isidora Constantinovici-Hain se împlineşte, cu 
toate virtuozităţile, în compoziţie. „Târg” e de un perfect simţ al 
proporţiilor. Remarc, în primul rând, armonia grupurilor, calitate care 
se menţine în toate compoziţiile doamnei Isidora Constantinovici-Hain, 
precum şi desenul sigur în detaliile tabloului. 

* 

Vizionând arta acestei pictoriţe, nu şovăieşti, nici o clipă, de la 
impresia că te afli în fața unui mare talent. 

„Arhanghelii”, „Balcicurile”, „Ştefan-cel-Mare”, „Țărancă din 
Cuciurul- Mare”, „Țărancă din Ardeal”, „Fecioara Maria”, toate acestea 
impun o desăvârşită creatoare. 

Până în prezent, doamnei Constantinovici-Hain n-a încercat să 
treacă de hotarele Bucovinei. Cred că Domnia sa ar trebui să expună, 
neapărat, la Bucureşti. Pictura doamnei isidora Constantinovici-Hain 
aparține întregii țări şi ţinerea ei sub obroc e pur şi simplu un păcat. 
Creatoare de specific bucovinean în plastică, Domnia sa ar integra, cu 
succes, în arta românească acest specific. 

* 

Talent maturizat, în plină activitate creatoare, doamnei Isidora 
Constantinovici-Hain e o figură aristocrată în arta bucovineană (N.R.: 
referire la sintagma iconaristă „aristocrații simțirii”, născocită de poetul 
E. Ar. Zaharia). Departe de orice clan pictoricesc, de orice mărunte 
preocupări de reclamă, Domnia sa nu-şi profesează, ci-şi oficiază, cu 
religiozitate, parcă, arta. Înconjurată de stima tuturor iubitorilor de 
pictură, doamnei Isidora Constantinovici-Hain reprezintă o personalitate 
din cele mai distinse. De un talent care-o îndreptăţeşte la o punere pe 
plan egal cu marii creatori străini, Domnia sa justifică cea mai deplină 
admiraţie. 

„Sunt sigur că, în curând, voi putea scrie, din nou, asupra doamnei 

Constantinovici-Hain. căci, după câte ştiu, Domnia sa pregăteşte o 
expoziţie personală. 

Astfel, voi putea, atunci, să arăt. iarăşi, că ne aflăm în faţa uneia 
din cele mai puternice talente plastice. pe cari le-a dat la iveală țara 
noastră. / Mircea Streinul („Doamna Isidora Constantinovici-Hain”. 
în „Suceava”. nr. 19, 24 ianuarie 1939, pg. 3) 

> 


Pictura bucovineană, realizată atât de frumos în Epaminonda 
Bucevschi, nu s-a desminţit în falanga ulterioară. Puntea de trecere a 
unor Maximovici şi Arhip Roşca deschide noii picturi din Bucovina un 
vast luminiş, în care opera doamnei Isidora Constantinovici-Hain 
străluceşte cu o deosebită intensitate. 

Sărbătorind, astăzi, pe această mare maestră a culorii, aducem 
omagiu uneia dintre cele mai valoroase pictoriţe româneşti. 

O revistă de specialitate din Paris („La revue moderne”) scrie 
următoarele despre doamna Isidora Constantinovici-Hain: 

„Ce peintre possede une vitalite. une force d'expression 
surprenantes, et un metier parfaitement equilibre qui lui permet la 
meilleure expression de son ideal esthetique”. 

Aceste cuvinte sintetizează perfect arta doamnei Isidora 
Constantinovici-Hain. 

Vlăstar al unei vechi familii preoțeşti din Câmpulung, distinsa 
pictoriță a făcut liceul la Cernăuţi. De aici, a plecat la Praga, unde a 
absolvat Academia de Bellearte. Apoi. a făcut studii la Munchen şi la 
Paris, unde a lucrat cu Andre Lhote şi cu Eustațiu Stoenescu. Ulterior. a 
intreprins numeroase călătorii în Danemarca, Italia, Jugoslavia etc., de 
unde s-a întors cu valoroase uleiuri, cari au fost expuse fie la Cernăuţi. 
fie la Bucureşti. Obţinând un viu succes, Domnia sa începe o serie de 
vaste compoziţii (ca „Zi de târg”, pe care-l reproducem) şi ele îi aduc 
deplina consacrare. 

Despre opera doamnei Isidora Constantinovici-Hain, un critic 
francez spune: 

„Donee d'une comprehension infiniment complexe, d'une 
sensibilite subtile, aimant la beaute de la forme et de la couleur, cherchani 
a degager l'âme intime des sujets qu'elle peint, a materialiser l'harmonic 

d'un paysages, la personalite d'un visage, Isa Constantinovici-Hain est 
un peintre avant tout subjectit”. 

Deşi atât de apreciată, totuşi. doamna Isidora Constantinovici- 
Hain e de-o rară modestie. calitate esenţială a oamenilor de talent. 

Intuind liric culoarea, Domnia sa reuşeşte într-un cromatism 
perfect susţinut. care se uneşte fericit cu desemnul condus în deplină 
siguranţă. 

Doamna Isidora Constantinovici-Hain reuşeşte, cu uşurinţă, şi 
în suprafeţele vaste, în cari nu reuşim să descoperim nici o ezitare de 
linie, de culoare sau de interpretare. 

Astăzi, doamna Isidora Constantinovici-Hain s-a destinat picturii 
de proporţii largi, în special, compoziţia bisericească. 

Pe acest drum, marea noastră pictoriţă se realizează, cu talentul 
ei recunoscut, pe care îl întâlnim în unanimitatea operelor Domniei sale. 

Doamna Isidora Constantinovici-Hain, a cărei descendență din 
străbuni munteni se desluşeşte din admirabila dumisale dragoste pentru 
peisagiul natal, muntele, şi pentru fiii pământului, este, astăzi, o valoare 
de prim plan în plastica românească, în cadrul căreia s-a desăvârşit cu 
atâta vigoare. / Mircea Streinul („Arta doamnei Isidora Constantinovici- 
Hain”, în „Suceava”, nr. 34. 13 februarie 1939, pg. 3). 

Vladimir ZAGORODNICOV 
(27.09.1896, Kursk, Rusia — 09.11.1984, Graz, Austria) 


(Emil SATCO, „Enciclopedia Bucovinei”: ZAGORODNIKOW, 
WLADIMIR von (27.1[X.1896, Kursk, Rusia /9.X1.1984, Graz), pictor. 
Familia sa se stabileşte în capitala Bucovinei, în jurul anului 1900. 
Urmează Şcoala Reală Superioară Ortodoxă (de limbă germană) din 
Cernăuţi. Adolescent fiind, ia primele lecţii de pictură de la Nicolae 
Ivasiuc şi Alfred Offner, îndrumători la „Vereins zur Forderung der 
bildenden Kunste”. La această şcoală au mai învăţat Salomon Lerner, 
Hugo von Rezzori, tatăl scriitorului Gregor von Rezzori. În 1919-1921, 
se pregăteşte în atelierul pictorului polonez Adam Kratochwilla. În 1919, 
expune, pentru prima dată la Cernăuţi, 19 tablouri. Se perfecţionează, 
apoi, la Academiile „Julian” şi „Grand Chaumiere” din Paris (1928- 
1929). Un timp, a lucrat cu pictorul Artur Verona (1930). Profesor de 
desen la Şcoala de Arte şi Meserii din Cernăuţi (1936-1938). Studiază 
frescele de la mănăstirile bucovinene şi face copii după ele. În toţi aceşti 
ani, este prezent, cu lucrări, în expoziţii din Cernăuţi, Bucureşti şi din 
alte oraşe ale României. În 1930,, scriitorul Mircea Streinul scria despre 
lucrările sale: „violent, forță în desen, linie calculată, dar impresionantă. 
un temperament care se realizează”. Pictează mult: peisaj, natură statică. 
icoane. În 1939, şi-a deschis o expoziţie personală. În 1940, devine 
membru al Sindicatului Artiştilor Plastici din Bucovina. În acelaşi an. 
este nevoit să plece din ţară şi se stabileşte în Austria, la Graz, capitala 
landului Stiria. Aici, continuă să lucreze în ulei, tempera, cretă, acuarelă. 
monotip etc. Stăpân pe tehnica desenului, WI. Z. Creează o operă 
durabilă. Aflat, la început, sub influența academismului, a trecut printr- 
o serie de experiențe, fixându-se, în final, undeva, într-o zonă a 
suprarealismului. Pictura sa se revendică de la tehnica icoanelor bizantine 
şi ruseşti, al cărei secret a ajuns să-l stăpânească. Pictor modern, care 

nu se situează între arta concretă şi absolută, având un stil propriu, în 
care concepe picturile ca semne, ca realitate transcedentală, ca vis, ca 
vedenie sau ca mărturie, trecând, de la mit, la compoziţia absolută, de la 
icoana unui sfânt, la arta „predicativă”, de la subpământesc, la 
supranatural. „Plecând de la icoane, a ajuns la o esenţializare a formelor 
umane. E! cuprinde realitatea în contururi negre puternice, cu aparenţă 
de grafică, de desen masiv, a cărui duritate o atenuează cu strălucirea 
mistică a culorii. Uneori aşază culori delicate şi adesea în pastă foarte 
subţire. Jocul luminilor pe suprafeţele tablourilor le măreşte efectul. 
Impresia puternică produsă de tablouri se datorește prevalenţei de tonuri 
închise cu desenul tăiat parcă în lemn, peste care pluteşte o licărire 
slabă de aur-argint”. În 1947, devine membru al Uniunii de Muncă în 
Asociaţia de Artă din Stiria. Deschide o serie de personale: 1946, 
Galeriile Noi ale Muzeului landului Stiria „loanneum”; 1958, Freiburg, 
în Breisgau; 1961, Mainz (Germania de Vest). Participă la expoziţii 
colective ale Uniunii de Muncă la Graz (Trigon 63, Religio 63, Religio 
65). În 1970, deschide o personală de grafică şi icoane în Koln. Operele 
sale sunt foarte solicitate, atât pentru colecţii particulare, cât şi pentru 
cele muzeale. Ele se află la Cernăuţi, la Noile Galerii ale Muzeului 
Landului Stiria din Graz, la Primăria municipiului Graz, la Primăria 
municipiului Berlin-Schonenberg. Dar Wl. Z. Nu şi-a uitat ţara în care 
s-a format şi a cărei limbă o stăpânea la perfecţie. Întreţine strânse relaţii 
cu românii plecaţi în Occident şi, în special, cu prof. dr. O. Nandriş. A 
ținut o serie de conferinţe, în Austria şi în Germania, la invitaţia unor 
instituţii de învățământ superior, pe tema picturilor bisericeşti din 
Bucovina. Împreună cu soția sa, Isidora, au fost adevăraţi ambasadori 
ai artei populare româneşti. În 1959, primeşte Medalia de Argint de 
Onoare a Landului Stiria, iar în 1967, Preşedintele Republicii Austria îi 
conferă titlul de „Profesor”). 


(Valentin CIUCĂ, „Un secol de arte frumoase în Bucovina”: 
Varietatea şi impecabila manualitate în exersarea tehnicilor grafice şi 
ale picturii au permis artistului să exploreze, fără reticențe, spații de 
expresivitate complexe şi marcate de amprente stilistice diferite. Astfel, 
aşa-zisele ecouri academiste nu sunt altceva decât exerciţiile de 

virtuozitate tehnică ale unui creator care face din rigoare un fel superior 
de a fi. Respectul pentru tehnicitatea limbajului nu are, în mod 
obligatoriu, drept consecință o formă de pedanterie sau blocare a 
expresiei, ci, dimpotrivă, o potenţare a ei prin asigurarea coerenței 
discursului. Artistul s-a comportat asemenea congenerilor interbelici şi 
a abordat toate temele circulate prin expoziţiile vremii. Miza reală a 
interbelicilor era obţinerea unor virtuozități cromatice şi aflarea unui 
anumit exotism în spaţiile cu țentă orientală de la Balcic sau decorative 
ca în Colonia de la Baia Mare. Stimulaţi de purificarea paletei sub cerul 
Dobrogei sau al Bucovinei, senzațiile şi percepțiile cromatice ale 
pictorilor depind, în mare măsură, de puritatea şi transparenţa aerului şi 
de efectele meteorologicului. 

Vladimir Zagorodnicov s-a pliat pe datele acestei realități şi 
operele lui exprimă, în sens larg, spiritualitatea unor privelişti devenite 
stări de cordială reflexivitate. Sobrietatea nu exclude disponibilitățile 
spre temperate elanuri vitale, sensibile glose paseiste sau reacţii moti- 
vate. Pare, în totul, un comentator implicat al minunilor cu care, înainte 
de a dialoga, trebuie să se obişnuiască. Formulele senectuţii au încercat 

o adaptare, care poate fi posibilă doar cu prețul unei inevitabile 
despărțiri). 


V. Zagorodnicov, care, în acest an, a făcut paşi siguri, pe teren 
solid, în ce priveşte culoarea. Culoarea-i este vie şi nu depăşeşte, cu 
mult peste cele şapte culori spectrale, numărul nuanțelor. Culoarea 
exagerată, simplificată, prevalând viziunea subiectivă peste motivarea 
externă, constituiesc nota dominantă a originalității sale. / Eugen 
Pohonţu („„Consideraţiuni despre plastica anului 1932”, în „Junimea 
Literară”, nr. 7-12, iulie-decembrie 1932, pp. 337-340). 

* 


Ajungem la domnul Vladimir Zagorodnicov. La acest pictor, 
ne-a surprins, încă de anul trecut, atitudinea mistică faţă de artă. Dar 
ne-a surprins şi tehnica domniei sale. 

Îmbuibat de lumea „bilinelelor” ruseşti şi fermecat de 
bizantinismul frescelor de pe zidurile mănăstirilor bucovinene, domnul 
Zagorodnicov este un pictor al cărui nume, într-o zi, s-ar putea să treacă 
frontierele ţării. Îi trebuie un singur lucru: timp. Şi toată lumea ştie că 
domnul Zagorodnicov, ca, de altfel, toţi pictorii bucovineni, nu dispune 
de acest preţios talisman al tuturor lucrărilor durabile. 

Din cele expuse de domnia sa, subliniem, deci, copiile după 
frescele noastre mănăstireşti, fiind convinşi că toţi colegii domniei sale, 
imitându-i râvna, vor colinda Bucovina, exploatând aceste preţioase 
filoane, echivalente cu un muzeu de pictură românească. Domnul 
Zagorodnicov persistă în dragostea domniei sale pentru această mare 
artă şi bine face. 

Dar domnia sa expune şi lucrări originale: puternica „Poartă”, 
scoasă, parcă, din plină preistorie, în care pictorul are posibilitatea să 
plaseze culorile unui întreg apus de soare. „„Poarta” aceasta, aceeaşi ca 
a domnului Verona, de care se deosebeşte, însă, esențial, vădeşte un 
puternic temperament de artist novator. Un reuşit „Barzoi” (desen tuş) 
marchează just cealaltă extremă a posibilităților domnului Zagorodnicov. 
Aşteptăm mult de la domnia sa. / Traian Chelariu („Societatea Artiştilor 
şi Amicilor Artelor Plastice din Bucovina”, în „Glasul Bucovinei”, Nr. 
4717, 25 decembrie 1935, pp. 9-11). 


237 


32 Amici ai Artelor 








* 


V. Zagorodnicov, violent, forță în desemn, linie ciudată, dar 
impresionantă, un temperament care se realizează. / Mircea Streinul 
(„Salonul de iarnă”, în „Suceava”, nr. 3, 4 ianuarie 1939, pg. 2). 

* 

Până nu de mult, n-am cunoscut decât fragmentar opera plastică 
a lui Vladimir Zagorodnicov şi, mărturisesc, uneori n-am avut impresii 
prea bune. 

Dăunăzi, însă, am avut prilejul să vizitez atelierul acestui pictor 
şi rezultatul a fost o... convertire totală. Într-adevăr, sunt, astăzi, cu 
totul câştigat de arta unică a acestui creator. Văzând lucrările lui Vladimir 
Zagorodnicov, peste 300 de uleiuri, tempera, pasteluri şi acuarele!, am 
avut certitudinea că sunt în fața unui miraculos talent, pentru a cărui 
completă recunoaştere îmi fac un titlu de onoare de-a lupta cu prostul 
gust, invidia, bârfeala şi critica venală. 

Opera lui Vladimir Zagorodnicov e o permanentă lecţie de artă, 
care culminează în două piese de geniu (şi întrebuinţez, în toată puterea 
lui, acest vocabul!): „Sfântul Gheorghe” şi „Naşterea Domnului”. Nu 
ştiu ce să admir mai mult în aceste două copo-d'opere: culoarea (un 
triumf de lumini şi de umbre) sau dinamica liniei. „Sfântul Gheorghe”, 
piesă vrednică de Muzeul Vaticanului, e o simfonie de culori. Violetul, 
albastrul, roşul, cenuşiurile se topesc într-un magnific alb, care iradiază, 
cu o puternică licărire, ca de soare. 

În „Naşterea Domnului” se regăseşte aceeaşi calitate a luminii. 
Remarc şi tehnica grupajului, realizată într-o perfectă armonie. 

Acuma, ceva cu privire la mănăstirile din Bucovina. Adevăratul 
lor descoperitor n-a fost Loewendal, ci Zagorodnicov, căci primul n-a 
prins nimic din fiorul lor mistic, ci s-a limitat la o redare realistă. 
Zagorodnicov, însă, a ştiut să redea tot patosul bizantin şi transfigurarea 
serafică a obiectului din freșce. Menţionez, îndeosebi, „Sfinţii” (am 
publicat o reproducere a lor) şi „Îngerul cu vioară”. 

* 

Extraordinar, un mag sau un vrăjitor deslănţuit, e Zagorodnicov 
în compoziţiile sale fantastice. Am rămas copleşit de biserica dintre 
munţi, o cotropire de luturi, în jurul unei lumini de peste fire, care 

înconjoară nava Domnului; de vraciul care trece singur printr-un târg 
gol (o uriaşă cetate de lemn, care amenință să se prăbușească peste 
solitudinea omului), de mănăstirea cu doi arhangheli, ridicați peste 
nimicnicia lumii; de înmormântarea călugărului, o navă imensă, biserica, 
în care ghiceşte prezența lui Dumnezeu; sau de cei trei luptători, în 
goană apocaliptică. 

Am reţinut şi două pasteluri, de asemenea fantastice, două 
peisagii de noapte, acordate la subiecte de legendă slavă. 

% 

Zagorodnicov e, însă, când obiectul o cere, şi un mare realist. 
Balcic-urile lui sunt de o nebănuită putere şi, tot aşa, aspectele din 
Cernăuţi. Un ulei, cu un peisaj din oraşul nostru, e una din cele mai 
reuşite, din câte le-am văzut, și Vladimir Zagorodnicov trebuie felicitat 
pentru el. 

* 

În portret, Vladimir Zagorodnicov e, de asemenea, desăvârşit. 
Menţionez un cap de mongol, de-o vigoare admirabilă şi de-o adâncă 
sesizare psihologică. Studiile după om ale acestui pictor dovedesc o 
râvnă adevărat roditoare. 

* 

Ce altceva s-ar putea spune, în concluzie, despre Vladimir 
Zagorodnicov, decât că e un posedat al artei sale, un dinamic de pe 
marea linie a lui Van Gogh, colorist unic, un artist care biruie toate 
dificultăţile tehnice pentru a ridica, în fiecare tablou al său, un imn de 
slavă materiei transfigurată prin talent? 

Cea ce dorim noi, acuma, e ca Zagorodnicov să dea publicului 
cernăuțean prilejul de-a-l admira într-o expoziție integrală. Apoi, 
Bucureştii şi, poate, Parisul... Nu e aşa, Vladimir Zagorodnicov? / 
Mircea Streinul (Un fantast: Vladimir Zagorodnicov, „Suceava”, nr. 
21, 28 ianuarie 1939, pg. 2). 

6. Societatea Artiştilor şi Amicilor Artelor 
Plastice din Bucovina 


„Duminică 31 Ianuarie 1932: În Cernăuţi are loc constituirea 
Societăţii artiştilor şi amicilor artelor plastice” (Calendarul „Glasul 
Bucovinei” 1933, pg. 81). 

Ştirea, singura ştire exactă, confirmată, de altfel, şi de Mircea 
Streinul, doar de Mircea Streinul, a apărut la rubrica „Cronica 
întâmplărilor mai însemnate / de la 1 Decembrie 1931 la 30 Octombrie 
1932”, fără alte amănunte, dar parcă pentru a mai stăvili entuziasmul 
exagerat al manifestărilor monden-plastice din anul respectiv, deşi 
mondenitatea cernăuțeană era asigurată de personalități culturale de 
primă mână, din moment ce primar al capitalei Bucovinei era Dimitrie 
Marmeliuc (1886-1970), istoric literar, folclorist, publicist, decorat, 
pentru sângele vărsat la Oituz, de însuşi Regele, cu „Coroana României”, 
iar viceprimar era profesorul universitar Petru Luţa, unul dintre marii 
„amici ai artelor plastice din Bucovina” 

Pictorii bucovineni se constituiseră, practic, într-o grupare 
artistică cu ocazia expoziţiei de toamnă din 19311, când Eugen Pohonţu, 
pe atunci singurul critic de artă al Bucovinei, relansase, cu şi mai multă 
persuasiune, ideea necesităţii constituirii unei societăţi profesionale a 
artiştilor plastici, idee întrezărită, după cum susține Mircea Streinul, 
încă din 1927, cu ocazia expoziţiei lui Radu Giurgiuveanu şi a lui Paul 
Verona. Pohonţu a dat imboldul necesar pentru ca, în 31 ianuarie 1932, 
Societatea Artiştilor şi Amicilor Artelor Plastice din Bucovina să devină 
o realitate, iar datorită acestui imbold a şi fost considerat drept primul 
preşedinte al societăţii, al doilea fiind, din 3 | ianuarie 1932, până în 31 
ianuarie 1933, pictorul Paul Verona, stabilindu-se, astfel, o tradiţie a 

unei preşedinţii de un singur an, într-o alternanță amic-artist, probată şi 
în 1935, când preşedinte al Societăţii era „amicul artelor plastice din 
Bucovina” Petre Luţa, pe atunci viceprimar al Cernăuţilor. 

Sugestia şi realitatea „amicului” determina avantaje pentru 
breasla pictorilor (sculptori erau puţini), pentru că „amicii” se iveau din 
rândurile colecționarilor de artă, din cele ale politicienilor cu putere de 
decizie sau ale conducătorilor de instituţii publice, toţi dispuşi şi capabili 
să cumpere operele expuse prin expoziţii, să promoveze artele plastice 
şi să sprijine breasla creatoare cu spații expoziţionale noi şi cu ateliere. 
În acest fel, artele plastice bucovinene devin o problemă şi o mândrie a 
tuturor, cu beneficii pentru artă lesne de întrezărit. 

Istoria artelor plastice bucovinene, bazată, din păcate, doar pe 
preluări de date, multe dintre acestea voit falsificate, încadrează, tem- 
poral, SAAAPB între anii 1931-1934, deşi Societatea a funcţionat până 
la prima ocupaţie rusească, cea din 1940, dovadă fiind şi mărturia lui 
Petre Luţa, reprodusă, în paginile care urmează, de Traian Chelariu, dar 
şi mărturia lui Mircea Streinul, care vizează anii 1938-1939, deşi, după 
1935, arta plastică devine, adesea, un pretext pentru evenimente mondene 
sau electorale, cum s-a întâmplat în 1937, când, în pregătirea alegerilor 
din 20 decembrie (,„Votaţi stâlpul încrederii, omul de care se razimă 
ziua de mâine a ţării: 1”), s-au derulat, sub pretextul „serbărilor jubiliare 
ale Societăţii pentru Cultura şi Literatura Română în Bucovina, care 
împlineşte 75 ani de existență”, o puzderie de manifestări menite să 
vizualizeze doar politicieni cernăuţeni, inclusiv vernisajul unei expoziţii, 
cu tablouri din patrimoniul SCLRB şi ale unor pictori ai vremii, „în sala 
festivă se află galeria tablourilor, care trece drept cea mai bogată colecţie 
de tablouri din Cernăuţi. Putem admira aici picturi de Grigorescu, 
Luchian, Bucevschi, Maximovici; iar dintre pictorii contimporani, 
Lowendal, Constantinovici-Hein, Troteanu, Tarasov etc.” (.„Glasul 
Bucovinei”, nr. 5178, 20 octombrie 1937, pg. 2). 

Şi tot istoria partizană a artelor bucovinene îl insinuează pe 
George Lowendal drept iniţiator al societății („„În1931 înființează prima 
societate a artiştilor plastici din Bucovina numită Prietenii Artei”), 
deşi inconfundabilul pictor bucovinean, mereu agitat în trudnică şi 
frământată căutare de sine, nu prea avea timp şi nici dispoziţie pentru 

astfel de „socializări”; ca să nu mai vorbim de faptul că societatea nu se 
numea „Prietenii Artei”, ci Societatea Artiştilor şi Amicilor Artelor 
Plastice din Bucovina, dar fără să se excludă, prin această denumire, Şi 
o restrângere a titulaturii, în limbajul de fiecare zi, la „Prietenii Artei”. 

În epocă, a funcționat o neîntreruptă zâzanie, care l-a îmbrâncit 
la agresivităţi chiar şi pe Mircea Streinul („Acuma, ceva cu privire la 
mănăstirile din Bucovina. Adevăratul lor descoperitor n-a fost Lowendal, 
ci Zagorodnicov, căci primul n-a prins nimic din fiorul lor mistic, ci s-a 
limitat la o redare realistă. Zagorodnicov, însă, a ştiut să redea tot patosul 
bizantin şi transfigurarea serafică a obiectului din freşce”), de care va 
trebui să ne detaşăm, adăpostindu-i în memorie, unul lângă celălalt, pe 
toţi pictorii şi sculptorii Bucovinei, pentru că toți ne aparțin şi tuturor le 
suntem datori cu recunoştinţă şi cu un Muzeu al Artelor Plastice 
Bucovinene. 

Mişcarea artistică din Bucovina, în partea ei sublimă, cea a 
expunerii şi cunoaşterii operelor, a fost descrisă, pe fondul acelei zâzanii, 
de condeie măiestre, pentru un public din ce în ce mai numeros şi mai 
educat, capabil să se integreze, să devină parte dinamică a mişcării şi, 
indirect, dar motivant, a desăvârşirii actului creator. Din păcate, 
mărturiile care ne-au mai rămas sunt puţine, dar suficient de complexe 
şi de exhaustive pentru a ne îngădui, ba chiar determina un început de 
cunoaștere a temeliilor creaţiei bucovinene. 


Plastica sezonului trecut (1929-1930) 


La artişti, stările afective, cu ritmul lor sufletesc nou, pe lângă 
faptul că se traduc, ca la toți oamenii, în expresii corporale, tind să se 
exprime în opere de artă, cu mijloacele proprii fiecărei arte. Poetul tinde 
să-şi exprime sentimentele şi emoțiile prin cuvinte rimate, muzicantul 
prin tonuri, pictorul prin culoare, lumină şi linie, etc. 

Noţiunea de artă, formă exprimată, implică afectivitate, fond. 
cu sistemul ei de cunoştinţe, de reprezentări. Pentru ca artistul să poată 
comunica reale stări sufleteşti, pe lângă talent, dispoziţie, inspiraţie etc.. 
peste care trecem în consideraţiile de faţă, are nevoie de exerciţii 

prealabile. Prin exercițiu, se capătă uşurinţa de a pune în acord forma 
cu fondul sufletesc. 

Fiecare om, fiecare artist îşi are felul său particular de a simți, 
se impune, deci, să aibă şi felul său particular de a exprima. Găsirea de 
sine, fond şi formă, nu e uşoară. De cele mai multe ori, după şcolirea 
normativă, unde artistul deprinde elementele esenţiale, dibueşte, încă 
mult timp, bătând, pe rând, pe la porţile artiştilor în care își pune 
nădejdea, să le arate calea dezrobirii propriului suflet. 

Aşa, în expoziţia Doamnei Gherghely, un tablou al 
„Magdalenei”, cu părul roșcat şi despletit, calcă domeniul de subiect şi 
culoare al pictorului francez J. Henner. Carnaţia stacojie şi rotunjimea 
ca o minge a încheieturilor ascuţite omenești vădesc influenţa lui Renoir 
evoluat. Van Gogh îşi are partea lui de cinste în tablourile cu gamă de 
galben. Acolo unde au încetat influenţele, arta personală este neînfiripată. 
Mă gândesc la țăranca, de mare dimensiune, cu fața bucălaie şi lăptoasă, 
cu nasul mic şi bărbie considerabilă, intitulată „Dulce Bucovină” dintr- 
un exces de atenţie, deloc flatantă pentru regiunea noastră. 

Domnul Nichitovici nu este tributarul influențelor. Şcoleşte pe 
cont propriu. E la prima expoziţie. Constatăm divorţ între eventuala 
dumisale sensibilitate de artist şi mijloacele de exprimare de care 
dispune. 

În literatură, trecerea nesimțită de la o situaţie la alta se face 
prin mijlocirea ideilor şi a cuvintelor de legătură, ce asigură unitatea 
lucrării. În pictură, mijlocirea dintre culorile disparate, stridente, dintre 
subiect şi mediul înconjurător, se face cu ajutorul reflexelor (penetraţia 
reciprocă a unei-culori în alta). Unele din tablourile cu flori ale domnului 
Nichitovici sunt tăioase, nu se armonizează cu fondul, din cauza lipsei 
reflexelor şi, mai ales, a lipsei de valori juste ale tonurilor. Tonurile de 
aceeaşi valoare stau pe acelaşi plan, nu reliefează. 

Valoarea tonului şi trăsătura bine găsită echivalează, în poezie, 
cu cuvântul pregnant, iar în teatru, cu gestul bine sintetizat. Gestul sintetic 
subliniază o situație mai bine decât dacă s-ar întrebuința un surplus de 
mişcări succesive. În poezie, cuvântul pregnant sugerează o imagine, o 
stare sufletească mai bine decât o interminabilă perifrază, umplutură cu 
efect diluat, deşi ar putea spune același lucru. 

Domnul Nichitovici are culoarea migălită. Trăsăturile bat pe 
loc (Minuţiozitatea Domniei sale a fost socotită de unii drept realism. 
Detaliul şi minuţiozitatea nu sunt atributele esenţiale ale realismului. 
Realismul constă în preferința de a înfăţişa viața aşa cum este, banală şi 
urâtă. Între realismul pictural şi cel literar nu este altă deosebire decât 
aceea a mijloacelor prin care se realizează aceste două arte diferite). O 
trăsătură sintetizată şi o tonalitate sigură ar fi produs efecte mult mai 
mari. Se ajunge la acest lucru numai atunci când între ceea ce simţim și 
ceea ce vrem este acord cu ceea ce putem. Şi o putem în general, în 
măsura în care am căpătat dexteritatea prin exercițiu. 

Domnul Nichitovici este bine intenţionat, lucrează fără răgaz şi 
are auspicii de devenire. 

Lucrările Domnului Cosmovici au transparență, lucru greu de 
realizat cu materialul opac al temperei. Coloritul este clar. Imperecheri 
ingenioase de culori vii, ce se împacă, totuși. Tablourile-i sunt natură 
policromă, în haină de sărbătoare. Pictorul vădeşte o dexteritate tehnică 
remarcabilă. 

Dacă dexteritatea este o calitate indiscutabilă, ea poate constitui 
şi un defect, atunci când depăşeşte cadrul sensibilităţii sincere, adecvată 
la motivul pictural ales. Prin tehnică fixată, prin exerciții îndelungate, 
artistul poate realiza lucrări chiar şi în situaţii când nu încearcă emoții 
faţă de subiectele din natură sau are alte emoții, care cer mijloace de 
exprimare. În acest caz, opera este convenţională. Între numeroasele 
lucrări admirabile, prezentate de Domnul Cosmovici, sunt și unele ce 
transpiră convenţionalism. 

Domnul Hette, partenerul sculptural al Domnului Cosmovici, 
aduce mai puţin convenţionalism şi mai multă sinceritate, dacă ni se 
permite o apropiere între aceste două genuri plastice. 

Sculptura Domnului Hette este spontană, lipsită de migală şi de 
şlefuire până la lustru. Spontaneitatea nu este un lucru de neglijat în 
artă. 

Se zice că un scriitor îşi trece opera prin 40 de etape de purificare. 
La început, construia după imboldul sufletesc, de care era cuprins. 
Alegerea cuvintelor, topica, sintaxa erau puse, deci, în slujba stărilor 
sufleteşti. În acest stadiu brut, opera era pusă într-un sertar. După trecere 

de vreme, îşi revedea manuscrisul, aducea modificări de redactare şi-l 
aşeza în sertarul al doilea. Operația se continua, astfel, până se ajungea 
la sertarul numărul 40, după care lucrarea putea fi tipărită. Exagerata 
grijă ca opera să fie impecabil construită nu e lipsită de partea ei de 
neajuns. Entuziasmul prim este diminuat, pe măsură ce creşte interesul 
pentru gramatică şi logică. Un orator, exprimându-se logic şi impecabil 
gramatical, este, în genere, un orator ce nu trezeşte entuziasm. 

Oroarea contemporană pentru cizelarea extrem de muncită, ce 
înăbuşă spontaneitatea sentimentelor, a ajuns la cealaltă extremitate: 
cultul pentru primitivism. 

În artă e necesară o anumită măsură, un anumit echilibru. 
Domnul Hette vădeşte măsură. Atâta spontaneitate cât e nevoie, nici 
mai mult, nici mai puţin. Ţine cumpăna între primitivism şi lustrangism. 

Domnul Hruşca este un pictor de talent şi plin de nădejdi. 
Suntem convinşi. Tablourile sale din acest an, însă, denotă graba 
lucrativă, ca să poată avea la timp numărul de tablouri necesar unei 
expoziţii. Interesul mercantil poate dăuna artistului. Şi dorim revenirea 
vechiului control autocritic, pentru ca pe linia de evoluare să însemne 
crescendo popasuri lăudabile de progres. 

Totuşi, trebuie remarcate cele câteva pânze de iarnă şi toamnă, 
în gamă violetă, pline de atmosferă, încât simți umiditatea reumatică, 
penetrantă a anotimpului. 

Autocriticismul ce i-a lipsit Domnului Hruşca l-a avut, în acest 
an, Doamna Maria Topor-Tarnovietzky. Timp de aproape cinci ani, a 
fost absentă din manifestările plastice bucovinene. Expoziţia dumisale 
a fost, acum, o revelaţie. Sensibilitatea artistică e adecvată fiecărui motiv. 
Expoziţia a fost prea bună ca să insistăm, aici, asupra câtorva scăderi, 
ce le-am schițat destul de dur cu altă ocazie. Pe lângă acordarea tehnică 
la stările sufleteşti, se adaogă gustul cu care motivul este pus în pânză. 
Multă înţelegere. Utilizează spaţii necolorate sau colorate puţin, cu efecte 
minunate. În muzică, pauzele uneori destul de lungi, ca durată, nu strică 
unității componistice, fiindcă auditorul, odată prins în mrejele ritmului, 
completează tainic mai departe ceea ce lipseşte. Acelaşi lucru, şi în 
pictură, cu deosebirea că golul de timp este, aici, spaţiul gol. 

Artista stăruie în portret. Portretul este specie dificilă. Trebuie 

împăcate tehnica cu asemănarea. Artista este aproape de concilierea lor. 
Are portrete bune, după cum bune portrete are și celălalt iubitor de 
portret: Domnul Hruşca. 

* 

Inepțiile repugnate ale atâtor artişti, frământaţi de inovaţii, a 
dat cuvântului „modernism” nu ştiu ce sens peiorativ. Alături de acest 
soi de modernism, există un altul, ce nu trebuie condamnat. El a dislocat 
preferința veche şi vrea să impună o alta nouă, ce-şi caută stilul menit 
să caracterizeze epoca. Când e vorba de stilul unei epoci, toate artele 
concură. Pictura lui F. Boucher, de exemplu, graţioasă, trandafirie (motiv 
şi culoare) e în acord perfect cu arta interiorului din vremea sa, ce 
caracterizează stilul lui Ludovic XV. 

Care este stilul vremurilor noastre? Greu de precizat. Constatăm, 
deocamdată, numai tendinţa, în jurul căreia se va cristaliza, şi această 
tendinţă este simplificarea. Arhitectura a renunțat la ornamentaţii. 
Planurile mari şi linia dreaptă predomină. Arta mobilierului a renunţat 
la zorzoane. Pictura şi sculptura se îndreaptă în același sens. Pictura 
actuală preferă trăsătura largă, culoarea limitată, nuanţe puţine şi 
armonizate. 

Doamna Constantinovici-Hein e animată de sufletul fericit al 
epocii. l-am văzut pânzele în atelier, înainte de migrațiunea spre capitală. 
Cu expoziţia Domniei sale s-a sfârşit sezonul bucureştean. 

Pânze din ţările ce le-a cutreierat. Caleidoscop european. 
Condensare de sentiment, în trăsături largi, sintetizate. Culori clare, în 
mase mari, armonizate. O artistă-de rasă, cu care Bucovina se poate 
mândri. / Eugen Pohonțţu (..Junimea Literară”, nr. 5-8, mai-august 1930, 
pp. 345-348). 


Consideraţiuni despre plastica anului 1932 


Raportul dintre artist şi public este foarte variat, fiindcă, de o 
parte, creaţia, iar de alta, gustul prezintă fiecare cel puţin trei grade: 
nivelul, la nivelul şi deasupra nivelului la care a ajuns arta, în lunga ei 
evoluţie. 

Buna apreciere a operei de artă se face atunci când între creator 
şi spectator se stabileşte corespondenţă de grad. Un artist începător poate 
place necondiţionat unui neinițiat. 

Dar tragedia creaţiei artistice sălăşluieşte acolo unde începe 
declanşarea unei originalități vădite. Unei opere de artă, ca să depăşească 
prezentul şi să treacă pe planul durabilităţii viitoare, i se cere originalitate, 
adică să poarte semnul unei personalități distinctă de personalitățile 
artistice de până acum, altfel riscă să se învârtă comod, ce e drept, în 
orbita unui creator original, prezent sau din trecut, dar şi să fie înăbuşit 
de strălucirea acestuia. Din perioada minoră a poeţilor eminescieni, 
gustaţi, de altfel, la vremea lor, nu mai viază nici unul, fiindcă i-a 
adumbrit lumina lui Eminescu. Acest fenomen s-a extins chiar şi asupra 
unei părți din opera lui Vlahuţă. Din şcoala cu elevi mulți a maestrului 
P. Rubens, cine a mai rămas pentru posteritate din cei care au lucrat 
aidoma cu maestrul? A rămas un Jordaens, care, oricum, nu urcă complet 
pe învățăturile căpătate, a rămas, mai cu seamă, un Van Dyck, şi asta 
fiindcă a putut să-şi croiască alt drum, drumul său propriu. 

Originalitatea, aşa de necesară unei arte durabile, este o forță 
dinamică, ce destramă fixata tradiţie, pentru a individualiza creația. Şi 
când e vorba de individualizarea, de singularizarea unei opere, gustul 
publicului se găseşte, îndeobşte, nepregătit, deoarece gustul este 
elementul static, rezultat din experiența trecută, făcută cu lucrări de 
factură mai veche, uneori foarte veche, se găseşte cu atât mai nepregătit, 
atunci când nu-i ţinut la curent cu mişcarea artistică. 

În centrele mici, unde nu pătrunde ecoul frământărilor, în centrele 
mari, dar eminamente cu alt ordin de ocupaţiuni, mediul artistic nu-i 
prielnic totdeauna. Oraşul nostru se găseşte în această situație, în ce 
priveşte pictura. Gustul publicului, rămas, figurat, în epoca de piatră a 
artei, adică la fotografie colorată simplu şi meticulos, se opune, totdeauna 
tranşant şi dârz, în numele bietului „bun simț”, în numele pretinsului 
„gust”, chiar şi în faţa creaţiunilor care, în alte părți, de mult au trecut în 
istorie. 

Artiştii plastici de pe teritoriul Bucovinei au luat iniţiativa ca, 
în fiecare an, să organizeze expoziţii colective, cu lucrările ultimului an 
de activitate, pentru a deplasa, pe încetul, gustul către limanuri mai 

avansate. Până acum, s-au organizat două „Saloane de toamnă”: cel de 
anul trecut, mai mare, cu mai variate direcțiuni, deci mai aproape de 
scopul propus; Salonul de toamna aceasta, mai mic şi mai unitar. 

Analizând aspectul Salonului al doilea şi având treaz, în minte, 
întâiul salon, o constatare imediată se desprinde: s-au împuţinat lucrările 
fără valoare ca şi cele de mare valoare. S-a realizat o medie uniformă şi 
monotonizată. S-a coborât nivelul artei mai aproape de înţelegerea 
spectatorului şi, totuşi, imperturbabilul gust lipsă s-a dovedit, şi de astă 
dată, că nu poate urca aşa de sus. Constatarea ultimă e firească, dacă se 
pleacă de la premisa că ceea ce place tinde la posesiune; ori, de vreme 
ce această tendinţă a lipsit completamente (fără să fie dată scuza unei 
exagerări de cost, fiindcă similare lucrări, în alte centre, se evaluează 
incomparabil mai mult), se deduce că nu a plăcut şi n-a plăcut nu din 
vina creaţiilor, ci din vina înţelegerii (probele nu ne lipsesc nici de astă 
dată). 

Pentru a rămâne tot în cadrul generalităților, totuşi, de altă natură, 
ținem să subliniem lipsa unui criteriu unitar de selecțiune a lucrărilor, 
că încăperile improprii unei expoziții n-au pus în valoare lucrările prin 
lumină prielnică, după cum, iarăşi, îngrămădirea tablourilor pe pereţi a 
dăunat, prin anturaj, unele altora. 

Sub raportul realizărilor, considerând expozanții individual, apoi 
nume noi: 

E. Țintă, impresionist de talie pură, acrobaţeşte cuțitul, pensula 
şi culoarea în sensuri şi stratificări multiple şi dulci. 

E. Rainer are rapiditate şi 'ochi de-o justeţe uimitoare în linie şi 
valori. Păcat că-i rutinar în colorit; pretutindeni, aceeaşi rețetă 
inamovibilă pe pecii de motive. 

B. Klinghofer sculptează forma cu cărbune, după metode mai 
vechi; de altfel, nici portretele expuse nu-s de dată recentă. 

Marciuc învinge dificultatea acvarelei. Dar să nu uite că 
dezrobirea şi facilităţile în artă nu vin numai prin talent, ci şi prin 
exercițiu. 

Din cei întâlniți în expoziţia anului trecut, reprezentaţi fie prin 
lucrări puţine, fie prin factura lor cunoscută, încât nu se poate spune 
mai mult decât se cunoaşte, sunt: Domnişoara M. Seleski, Doamna |. 

Cuparencu, Doamna L. Mironescu (de remarcat o natură moartă 
cezaniană), Domnişoara A. Topor-Tarnoviecki (cu menţiunea unor flori, 
redând adecvat materia, şi a unui portret cu interesantă expresie), 
Domnişoara E. Morearova (chinuită şi convertită la diformare), Domnii 
V. Nichitovici, R. Giurgiuveanu (romantic şi îngrijit), D. Eisenberg; 
iar la Domnul I. Sîrghie, sârguincios şi cunoscător al formei, râvnim 
atacarea directă a naturii, nu prin intermediu. 

Doamna l. Constantinovici-Hein, reprezentată abundent şi 
inegal, persistă (lucru ce-i face cinste) vechea şi cunoscuta atitudine de 
gingăşie şi naturalețe în tratarea motivelor. 

Doamna I. Boronska afirmă genul decorativ, pe care l-ar putea 
desăvârşi. S-ar pune, astfel, în acord cu ritmul timpului, lipsit de acele 
zorzoane, aşa cum îl găsim în arhitectura şi arta decorativă a vremii 
noastre. 

C. Ghiorghiu accentuează îndemânarea şi siguranța pastei. 
Leagă şi unifică elementele diferite ale motivului. Fondul nu-i simplu 
decor sau mijloc de evidenţiere, ci corp comun şi integrant al subiectului. 

L. Kopelmann excelează în gravura cu subiecte adânc sociale, 
care impun prin idee şi amarul condensat în bietul suflet omenesc. 
Tehnica, însă, de astă dată, nu-i încearcă avânturi noi. 

G. Lovendal și-a etalat o gamă întreagă de posibilităţi creatoare, 
fără să le fi epuizat, nădăjduim, pe toate. Caută mereu, totdeauna cu 
urmarea că e departe. Dacă din punct de vedere al compoziţiei şi 
desenului este mai mult decât un talent obişnuit, coloritul său, însă, este 
artificiu de om ce ştie, dar nu simte organic armonia. Acest lucru trece 
asupra lui V. Zagorodnicov, care, în acest an, a făcut paşi siguri, pe 
teren solid, în ce priveşte culoarea. Culoarea-i este vie şi nu depăşeşte, 
cu mult peste cele şapte culori spectrale, numărul nuanţelor. Culoarea 
exagerată, simplificată, prevalând viziunea subiectivă peste motivarea 
externă, constituiesc nota dominantă a originalității sale. 

P. Verona, colorist cu aptitudini fireşti, neglijent uneori 
(neglijenţă din care artiştii îşi fac titlu de cinste, prin ceea ce numesc 
„neglijență artistică”), cu desemn aproximativ, se încumetă în compoziții 
de dimensiuni mari şi de care se achită cum poate. Crede în creaţiile de 
inspiraţie muncită până la transpiraţie şi că arta adevărată nu trebuie să 

trăiască, invariabil, din lucrări momentane. 

Ne însuşim credinţa. Pictura, pentru prestigiul ei, trebuie să 
părăsească făgaşul comod al florilor, al peisagiilor fugitive, mai ales când 
se rezumă la schiţă şi atitudini ce bat mereu același drum. / Eugen Pohonțu 
(„Junimea Literară”, nr. 7-12, iulie-decembrie 1932, pp. 337-340). 


Pentru promovarea picturii în Bucovina 


Ieri, Luni, 9 Decembrie 1935, la orele 12, s-a deschis, în Muzeul 
„Regele Carol al II-lea” din Cernăuţi, şi în prezenţa unui ales public 
cernăuţean, a cincia expoziţie anuală a Societăţii Artiştilor şi Amicilor 
Artelor Plastice din Bucovina. Remarcăm, între cei prezenți, pe domnii: 
Primar Dr. Dimitrie Marmeliuc, Prefect Gheorghe Vântu, Preşedinte al 
Camerei de Comerţ, senator Iosif Vihovici, consilieri municipali lancu 
Avram şi Dr. Ilie Mandiuc, consul Uzdowski, prelat Lukasiewicz şi 
Grabowski, colonel Cantemir, colonel Holban şi Drăgulescu, contele 
della Scala, preşedintele comisiei locale de revizuire, Ştefănescu, domnul 
director Baculinschi, profesor universitar Nelolitzki, profesor universitar 
Stoilov şi mulţi alţi şi distinși oaspeți. Domnul viceprimar Dr. Petre 
Luţa a deschis expoziţia, cu următoarea cuvântare: 

„Societatea Artiştilor şi Amicilor Artelor Plastice din Bucovina 
inaugurează, astăzi, a cincia sa expoziţie anuală. Urmând, cu avânt şi 
dragoste de muncă, drumul spre realizarea scopului pentru care a fost 
înfiinţată, ea face un scurt popas, pentru a prezenta, din nou, publicului 
nostru roadele muncii sale, menite să contribuie la dezvoltarea și 
aprofundarea pentru frumos, în straturi cât mai largi ale societății, să 
atragă, de la grijile vieţii de toate zilele, spre sferele luminoase ale 
idealului, spre înfrăţirea între oameni, astăzi atât de puțin mărturisită, 
în adâncul sufletelor încă, poate cu atât mai mult dorită. 

La această manifestare şi trecere în revistă a lucrărilor ei artistice, 
Societatea noastră păşeşte, cu atât mai multă satisfacţie, cu cât a primit 
un nou imbold şi o încurajare, prin faptul că, graţie înțelegerii generoase 
a domnului Ministru Dr. lon 1. Nistor şi a bunăvoinţei domnului 
Preşedinte al Camerei de Comerţ şi Industrie, Dr. losif Vihovici, şi a 

domnului Primar Dr. Dimitrie Marmeliuc, suntem fericiți a avea, în 
clădirea Muzeului „Regele Carol II”, un atelier propriu, nou construit, 
care, în curând, va fi sfinţit şi pus la dispoziţia artiştilor noştri, pentru a 
le înlesni crearea operelor ce aşteptăm de la ei, și pentru care exprim, şi 
pe această cale, mulțumirile noastre cele mai bine simţite acestor 
mărinimoşi sprijinitori. 

Expoziţia de astăzi constituie o nouă dovadă că artiştii noştri se 
străduiesc, cu suflet şi cinste, să contribuie la îmbogățirea patrimoniului 
artistic al acestui colţ de ţară. Rămâne, acum, ca şi marele nostru public 
iubitor de artă să încurajeze, din partea-i, pe artiştii noştri, în realizarea 
unor opere cât mai alese şi frumoase, prin vizitarea numeroasă a 
expoziţiei, pe care o declar deschisă, odată cu această solemnitate, şi 
prin achiziţionarea picturilor ce prezentăm binevoitoarei Domniilor 
Voastre aprecieri, cu dorinţa vie ca drumul străbătut de Societatea noastră 
să creeze orientări luminoase asupra perspectivelor viitoare ale artei în 
Bucovina”. 

Deschiderea festivă a decurs, apoi, într-o atmosferă de sincer 
entuziasm pentru artă. Sunt expuse 150 opere de artă. O adevărată 
comoară de sensibilitate şi cult artistic. Vom reveni. („Glasul Bucovinei”, 
nr. 4707, ll Decembrie 1935). 


Societatea Artiştilor şi Amicilor 
Artelor Plastice din Bucovina 


Deschiderea atelierului. 
Al V-lea salon de pictură şi sculptură. Deziderate 


Dumnezeu a sfinţit locurile în cele dintâi, omul le sfințește în 
cele din urmă, dar, fiind mai pe înţelesul nostru, ne-am obicinuit cu 
dictonul programatic: omul sfințeşte locul. 

Vineri, 20 Decembrie 1935, s-a deschis, după creştinesc obicei, 
atelierul Societăţii Artiştilor şi Amicilor Artelor Plastice din Bucovina. 
Părintele protopop Prelici (N.R.: George Prelici, fost preot la Breaza şi 
membru al Partidului Naţional Român, pe vremea austriecilor; unchiul 

preotului Agapie şi al... actorului Florin Piersic), după frumosul serviciu 
divin, a ţinut o emoţionantă cuvântare, mulțumind artiştilor că nu au 
uitat de biserică, într-un așa de solemn moment, cum este deschiderea 
acestui atelier, şi, îndemnându-i la sinceră jertfă pe altarul artei şi la 
plinirea poruncii dumnezeieşti, după care toate câte se fac în lumea 
oamenilor trebuie să-l cultive pe om, apropiindu-l de Dumnezeu, le-a 
dorit spor la muncă şi deplină satisfacție în toate lucrările lor. Părintele 
protopop Prelici a dat, apoi, preoțească binecuvântare tuturor celor de 
față şi a stropit cu aghiazmă noul local. 

A luat cuvântul domnul viceprimar Dr. Petre Luţa, făcând un 
scurt istoric al Societăţii artiştilor şi a atelierului: 

„Societatea noastră, a zis domnia sa, există acu, de 5 ani, 
înfiinţată fiind de truda harnicului căpitan Eugen Pohonţu, un pasionat 
al artei. Membrii Societăţii s-au manifestat prin expoziții anuale, reuşind 
a-şi atrage atenţia şi simpatia publicului bucovinean şi, în special, 
cernăuțean. Unii dintre pictori au înregistrat chiar frumoase succese. 
Onoare deosebită au avut doi dintre dumnealor, și anume domnii 
Zagorodnicov şi Rainer, cărora li s-au încredinţat câteva lucrări 
importante: portretele M. Sale Regelui, al Marelui Voevod Mihai, al lui 
Ştefan cel Mare şi al regretatului Mitropolit Nectarie (N.R.: Cotlarciuc). 

Arta, însă, e în veşnică luptă cu o mulțime de greutăți materiale 
şi morale. Totuşi, Societatea s-a dovedit a fi instituție necesară în 
Cernăuţi, căci, mulţumită intervențiilor pe lângă oameni plini de 
înţelegere pentru artă, dintre cari primii au fost domnul Ministru Ion |. 
Nistor şi domnul Dr. losif Vihovicipreşedintele Camerei de Comerţ, s- 
a înlăturat lipsa cea mai mare, până în prezent, şi anume lipsa unui 
atelier propriu şi bun. Deosebită mulțumită se cuvine şi Primăriei 
Municipiului Cernăuţi pentru sprijinul material dat şi domnului consilier 
ing. Stubchen-Kirchner pentru dezinteresata dumisale muncă, depusă 
la executarea lucrărilor de construcție. 

Astăzi, deschizând acest atelier, artiştii bucovineni păşesc, cu 
unire şi încredere, într-o nouă fază, mai profitabilă artei şi activităţii 
lor”. 

Încheindu-şi cuvântarea, domnul viceprimar Dr. Petre Luţa, 
preşedintele Societăţii Artiştilor, predă atelierul, în mod formal, 

administrării Muzeului „Regele Carol al II-lea” din Cernăuţi. 

Directorul Muzeului, domnul profesor Stupniţchi, declară că 
ia în primire noul local. Urmează, la cuvânt, domnul Masichievici, 
secretarul Camerei de Comerţ, aducând, în numele domnului preşedinte 
Vihovici, absenţa căruia o scuză, sincere urări de succes tuturor acelora 
cari vor lucra în nou deschisul atelier. 

Domnul profesor Verona ia, apoi, cuvântul, în numele artiştilor, 
insistând asupra necesităţii acelui veritabil şi mare cult al artei, care 
singură poate remedia haosului ivit în lumea valorilor secolului nostru. 

Ca încheiere, domnul prefect Gheorghe Vântu îşi exprimă 
satisfacția de a fi putut asista şi la această solemnă deschidere a unui 
atelier, din încăperea căruia, speră şi crede domnia sa, vor ieşi opere 
menite să facă cinste capitalei judeţului dumisale. 

După această parte oficială a inaugurării noului atelier, s-a servit 
o gustare. Graţiile doamnelor şi delicatesele bufetului, excelent asortat, 
au dat deosebit farmec acestei distinse serbări, în noul templu al artei. 
Atmosfera aleasă şi prietenească a reținut pe invitați până târziu, după 
miezul nopții. 

Şi, întrucât momentul își are importanţa istorică, subsemnatul, 
părăsind cadrul unui simplu reportaj, ţine să remarce, între cei prezenți, 
pe domnii prefect Gheorghe Vântu, Director general Ştefan Scalat, 
reprezentantul Primăriei, doamna şi domnul director Baculinschi, ing. 
Stubchen-Kirchen, doamna profesor Danciul, domnul Dr. Szezudlick, 
domnul Dr. Boronski, Director Hanicki, Dr. lulanschi, profesor Stupnicki, 
toţi reprezentanţii presei, următorii pictori, doamne şi domni, vrednici 
reprezentanţi ai artei: doamna profesor Isidora Constantinovici-Hein, 
doamna Jadwiga Boronska, domnişoara Elenuţa Mănescu, Krause- 
Constantinovici, Edwiga Kochanowska, |. Rosenstock, Maria Seleschi, 
domnii pictori Paul Verona, Vladimir Zagorodnicov, E. Rainer, profesor 
Vladimir Nichitovici, profesor lon Cârdei, N. Marciuc, Masichevici, E. 
Lipeckyi, N. Wedeniwsci și mulți alţii, al căror nume, scăpându-ne, le 
cerem cuvenitele scuze. 

lată, deci, că inaugurarea festivă a noului atelier al Societății 
Artiştilor a decurs în modul cel mai plăcut cu putință. 

La discursurile rostite, nu avem nimic de adăugat. Ştim că artiştii, 


253 





32 Amici ai Artelor 





fiecare pe proprie socoteală, îşi vor merge drumul cel mai potrivit. Pentru 
profitul Bucovinei şi al Cernăuţilor, însă, să ni se ierte pronunţarea unei 
pioase dorinţe: 

Noi, aceştia care stăm departe de agitația, din toate punctele de 
vedere utilă, a capitalei şi nu avem nici vreun alt îndemn pentru 
promovarea artelor frumoase, în afară numai de dragostea noastră pentru 
ele, am fi fericiți dacă Societatea Artiștilor şi Amicilor Artelor Plastice 
din Bucovina ar colabora, pe deasupra tuturor intereselor centrifuge, la 
realizarea adevăratului atelier, a atelierului şcoală artistică. Şcoală nu 
în sensul atât al unui nou curent artistic, nivelator sau de altă natură, ci 
şcoală în înţelesul de cultivare reciprocă a artiştilor şi de cultivare a 
publicului, care, orice s-ar obiecta, intră, cu dragă inimă şi cu suflet 
umil, în sanctuarul artei şi aşteaptă să vadă, aşa cum înţelege mai bine, 
şi poate chiar şi mai bine, ceea ce, pe buzele tuturor muritorilor, se 
numeşte artă şi anume artă menită să-ți fie bucurie şi solemn prilej de 
precistuire cu pânea şi vinul divin al emoțţiei sale estetice. Iar pentru a 
putea crea un astfel de atelier-şcoală, artiştilor bucovineni nu le trebuie 
decât bună înţelegere întreolaltă şi prețuire a muncii fiecăruia, chiar 
dacă acea muncă e muncă de şarlatan (subliniem aceste din urmă 
cuvinte, căci e adevărat, fiecare muncă făcută ne este de folos şi, adeseori, 
e nevoie să greşeşti de nouăzeci şi nouă de ori ca să poţi reuşi a suta 
oară). Astfel, precum valea, cu cât e mai profundă, înalță mai în slăvi 
muntele, la fel, cu cât mai mare e rătăcirea, cu atât mai valoroasă devine 
cunoașterea drumului bun. Şi o vorbă a unui mai puţin mare om, deprins 
să cugete pe proprie socoteală, zice că: gustul se formează prin dezgust. 

Munca mea, deci, şi respectul pentru munca vecinului meu, iată 
porțile deschise spre îngustul şi anevoiosul drum al progresului în ale 
artei. 

După aceste cuvinte, profităm de îngăduința tuturor celor 
interesaţi, încercând a ne pronunţa şi despre cel de al cincilea salon de 
pictură şi sculptură, deschis în 9 Decembrie 1935, de Societate şi 
accesibil, până la 15 Ianuarie 1936, tuturor curioşilor. 

Trebuie s-o spunem de la început că acest al 5-lea salon de pictură 
şi sculptură este numai salon de pictură şi „Scherenschnitte” (N.R.: 
siluete, de altfel prețuite de Mircea Streinul, care îl va încuraja pe 

Parteniu Masichievici), căci, cu toată bunăvoința oricui, siluetele fine, 
tăiate cu foarfeca, aşa zisele „Scherenschnitte”, cari mărturisesc despre 
o extrem de răbdulie abilitate a mânilor celui ce le-a executat (Parteniu 
Masichievici), nu sunt sculptură. Remarcăm, cu acest prilej, interesanta 
„Consfătuire”. 

Dar să trecem la catalog: Doamna Boronska Jadwiga expune 
şaisprezece lucrări, în cari abordează, cu mult curaj, atât peisajul, cât şi 
portretul, şi reuşeşte, cu acelaşi talent feminin, să-şi impună sensibilitatea 
cromatică atât în pictarea florilor, cât şi în dificila compoziţie a unei 
idile (Idila din Locwicz-Polonia). Ceea ce trebuie să reținem, însă, este 
faptul că doamna Boronska e singura care expune, în acest salon, un 
grup şi încă demn de meritată atenţie. 

O plină de atmosferă „Vedere din Vatra Moldoviței”, în care 
culorile degajă o discretă gamă de gris-albastru, dominant, de altfel, în 
mai toate tablourile doamnei Boronska; o „Bisericuţă” (de fapt, o troiță 
catolică, nu e nici capelă), în care, din câteva trăsături de penel bine 
puse, culoare îţi spune o elegie autumnală, şi două portrete, în cari 
doamna Boronska tinde către o mai evidentă originalitate, îi dau, fără 
discuție, dreptul să continue, dimpreună cu doamna Isidora 
Constantinovici-Hein (căci fructele expuse de domnul profesor 
Cârdeiu loan, care e sculptor în pictură, sunt cu adevărat natură moartă, 
ca să ne oprim mai mult asupra lor, deşi am avut prilejul să vedem, la 
domnul Cârdeiu, acasă, tablouri cari meritau să fie expuse şi pe cari 
domnia sa nu le-a învrednicit de salon), cuplul feminin de pictori, cari 
merită aceeaşi considerare, pe care ţi-o impun domnii Paul Verona şi 
Vladimir Zagorodnicov între domnii pictori. 

Deci, doamna profesor Isidora Constantinovici-Hein! 
Domnia sa a făcut o călătorie de studii pe litoralul dalmatin și s-a întors 
cu o nouă şi interesantă experienţă, experienţa peisajului arid, alb şi 
copleşit de lumina multă a unui cer mai pur decât al nostru. Şi domnia 
sa a văzut munți şi localități altfel decât ale noastre. Se înțelege că 
experienţa unui astfel de peisaj, fie că se suprapune experienţelor vechi, 
fie că le tulbură, are o imensă influență asupra picturii rezultate. O 
cunoaştem pe doamna Constantinovici-Hein fină şi expertă tehniciană 
a panourilor decorative şi a unor picturi pline de o dulceagă melancolie, 

agreabilă majorităţii dintre ne-pictori. lată, însă, că recolta acestei toamne 
ne revelează o doamnă Constantinovici-Hein voluntară, viguroasă, 
colorată abrupt. Munţii domniei sale nu stau indiferenți, ca simplă 
arhitectonică, cerul nu e numai baldachin, apa nu e oglindă mai mult 
sau mai puţin clară, vegetaţia şi clădirile omeneşti nu mai păstrează 
sfială convenţională, ci toate participă la crearea unei lumi proaspăt 
văzute şi împotriva plictisului vinovat al celor cari nu văd nimic nou şi 
colorat în jurul lor. 

Doamna Constantinovici-Hein a încercat un salt dincolo de 
tehnica dumisale de până mai ieri. Domnia sa, pornind de la reflexe, 
precum cele expuse sub N-rul 28, şi trecând la „Agave” şi la peisajul 
„Perzagno” (Bocche di Cattaro), a parcurs un drum apreciabil. Din noua 
dumisale experienţă şi din cele ce-i oferă peisajul autohton, aşteptăm 
numai surprize. 

Doamna Kochanowska Jadwiga expune cinci peisagii. 

Krause Grete, trandafiri, domnul E. Lipeckyi, două studii: 
Mitropolitul Nectarie. 

Domnişoara Elenuţa Mănescu se remarcă printr-o caracteristică 
preferință pentru nuanțele de galben și roz şi printr-o lirică tratare a 
profilurilor fine ale studiilor dumisale. Domnişoara Elenuţa Mănescu, 
în virtutea talentului de care dispune, s-ar putea cu succes afirma în 
rândul portretistelor noastre de valoare. 

Domnul N. Marciuc expune peisagii şi flori, iar domnul 
Vladimir Nichitovici, cel mai bogat în lucrări, douăzeci, în total, are 
trei peisagii /"Din Grădina Publică”, „Toamna în Grădina Publică” și 
„Spre seară”), cari îi arată drumul pe care ar trebui numai să meargă 
până la capăt ca să scape de migala obositoare, la care l-a condamnat 
tehnica dumisale de aquarelist petit-bourgerois. 

Domnul E. Rainer se remarcă, în primul rând, printr-un sobru 
„Cap” (studiu). „Cimitir vechiu” e literatură şi ştiţi de ce? Fiindcă domnul 
Rainer a introdus, în primul plan, nenorocita dumisale figură de bătrân 
gârbov. Cât de altfel ar fi fost totul, dacă cimitirul vechi rămânea pur 
peisaj de toamnă şi nu alegorie! 

Domnişoara I. Rosenstock dovedeşte o rafinată inteligență. 


Domnia sa reuşeşte, în „Cactee”, să realizeze o scară de nuanţe de verde . 

sugestiv, discret, și armonizat. Are spaţiu şi simț al materiei tratate. 
„Crysanteme” e o bine studiată succesiune de planuri cromatice, cari, 
în afară de faptul că redau, adequat şi distinct, sticla, mai impune prin 
proporție şi bună dispoziţie a tonurilor de galben auriu şi lila, pe fond 
gălbui-deschis, de verde închis şi, totuşi, viu, şi de transparenţă a sticlei. 

Doamna Maria Seleschi expune, printre altele, o „Bătrân cu 
lumânare”. 

Cea mai savantă paletă o are, fără îndoială, domnul profesor 
Paul Verona. Spunem savantă, fiindcă domnia sa ştie ce vrea şi vrea 
ce ştie. Fire de om fin şi cult, acest pictor se trădează, în consecinţă, şi- 
n opera sa, fluctuând între un calm aproape rigid, ca în „Poarta”, şi între 
căldura şi bucuria culorilor cu mult rafinament alăturate, ca în „Inte- 
rior”. 

Acest „Interior” poate fi o adevărată lecţie de pictură pentru 
colegii domnului Verona. „Interior” e lucrarea pictorului pentru propria 
sa încântare. Roşul, acest felinar, care atrage pe toți naivii, şi-a pierdut, 
la domnul Paul Verona, calitatea proastă şi, pus în curcubeul tonurilor 
vecine, cântă o melodie senină, în jurul căreia vibrează, policrom 
acompaniament, liniile şi suprafețele obiectelor, de la statueta în alb, 
deasupra safeului gălbui, și până la albul mărginind limpezimea aerului 
abia indicat de afară. Perdeaua poartă toate reflexele, la fel, parchetul şi 
fondul, în afară, bineînţeles, de roşul împărțit cu dărnicie. Domnul Verona 
nu are nevoie de lecţii, totuşi, ne permitem a-l contrazice, acolo unde, 
în „Mănăstirea Moldoviței”, întrebuinţează culori terne. 

Deosebită bucurie ne-a prilejuit liricul dumisale „Pârâu” (iarna) 
şi „„larna”, propriu numită. Atâta culoare nu înțelege să pună orice pictor 
într-un peisaj de iarnă. 

Domnul N. Wedeniwsky expune, printre altele, un autoportret 

Ajungem la domnul Vladimir Zagorodnicov. La acest pictor, 
ne-a surprins, încă de anul trecut, atitudinea mistică față de artă. Dar 
ne-a surprins şi tehnica domniei sale. 

Îmbuibat de lumea „bilinelelor” rusești şi fermecat de 
bizantinismul frescelor de pe zidurile mănăstirilor bucovinene, domnul 
Zagorodnicov este un pictor al cărui nume, într-o zi, s-ar putea să treacă 
frontierele ţării. Îi trebuie un singur lucru: timp. Şi toată lumea ştie că 

domnul Zagorodnicov, ca, de altfel, toţi pictorii bucovineni, nu dispune 
de acest preţios talisman al tuturor lucrărilor durabile. 

Din cele expuse de domnia sa, subliniem, deci, copiile după 
frescele noastre mănăstireşti, fiind convinşi că toţi colegii domniei sale, 
imitându-i râvna, vor colinda Bucovina, exploatând aceste prețioase 
filoane, echivalente cu un muzeu de pictură românească. Domnul 
Zagorodnicov persistă în dragostea domniei sale pentru această mare 
artă şi bine face. 

Dar domnia sa expune şi lucrări originale: puternica „Poartă”, 
scoasă, parcă, din plină preistorie, în care pictorul are posibilitatea să 
plaseze culorile unui întreg apus de soare. „Poarta” aceasta, aceeaşi ca 
a domnului Verona, de care se deosebeşte, însă, esenţial, vădeşte un 
puternic temperament de artist novator. Un reuşit „Barzoi” (desen tuş) 
marchează just cealaltă extremă a posibilităților domnului Zagorodnicov. 
Aşteptăm mult de la domnia sa. 

* 

Încheind aceste sumare şi fugare consideraţii, ca un bilanţ al 
anului plastic bucovinean, am mai avea de exprimat două-trei deziderate. 

În Bucovina, încă nu poate fi vorba de supraproducție plastică 
şi nici nu am dori să se ajungă la acea superfetație de sculptură, de 
pânze şi cartoane colorate, cari ucid în om dorul de a vedea sculptura şi 
pictura şi, mai ales, de a o iubi în calitate de cunoscător. E, deci, în 
Bucovina, şi, în special, în Cernăuţi, un teren virgin, în această privință, 
şi pictorii nu au decât de profitat, mai ales că, dacă s-a vândut, în capitala 
Bucovinei, pictură proastă, cu siguranță că se va cumpăra, rentabil pentru 
artist, şi pictură bună. Pentru această pictură bună, se impune, însă, o 
serioasă luare de măsuri: e nevoie de muncă, de experienţă nouă şi de 
promovarea interesului pentru artele plastice al marelui public. Prin 
muncă înţelegem, cu toţii, un lucru precis şi, deci, nu avem nevoie de 
explicaţii. Experienţa nouă, însă, se poate câştiga prin conveniri, în cadrul 
unui cerc de studii artistice, la care pictorii şi amicii artelor plastice să 
se lămurească reciproc asupra problemelor celor mai importante sau la 
ordinea zilei. Aceste conveniri ar trebui să se țină cel puţin o dată pe 
lună. Sperăm să mai putem da unele sugestii în această privinţă. Pentru 


promovarea în public a gustului şi a dragostei pentru artele frumoase, 


258 





Pictori şi sculptori din Bucovina 


credem, însă, că e timpul suprem ca Societatea Pictorilor Bucovineni să 
aranjeze, pe lângă salonul ei de toamnă, şi o expoziţie de primăvară, la 
care să participe, dacă se poate, toți pictorii români, prin ceea ce au 
reprezentativ ca operă, dar, în primul rând, să participe elita pictorilor 
din România. Astfel, se va face şcoală, cultură artistică și propagandă 
pentru artele frumoase. / Traian Chelariu („Glasul Bucovinei”, Nr. 
4717, 25 decembrie 1935, pp. 9-11). 


Salonul de iarnă 


Actuala expoziţie a pictorilor bucovineni aduce o certă 
consacrare: Vasile Ștefan, un talent cu adevărat puternic. 

Plecând de la un desemn neşovăitor, acest pictor îl depăşeşte 
prin culoare. Las la o parte consideraţiile generale, pe care le-aş putea 
aplica la V. Ştefan şi trec la tablourile lui, alegând, dintru început, o rară 
natură moartă, realizată major în verde şi violet puternic, tur de forță 
pentru orice pictor. 

Acvarelele, deşi sunt bune, n-au reuşit să mă intereseze, căci 
distonează neplăcut (evident, numai prin materialul plastic) de celelalte 
tablouri. Lucruri definitive: „Horecea” (în care lipsesc doar stihiile lui 
Drumur), „Ţeţina 2” şi „Balcic 1”. Foarte merituoase, celelalte uleiuri. 
„Pieta”, în orice caz, o îndrăzneață compoziţie, în care notez un cer 
greu, de plumb, în stranie armonie cu roşul de sub capul lui Hristos. 

Regretăm că Vasile Ştefan n-a expus şi celelalte lucrări ale sale, 
îndeosebi un „Cernăuţi, orașul dintre cețuri”, văzut de la înălțime. 

Continuând în aceeaşi vigoare, Vasile Ştefan are toate şansele 
să poată sta, odată şi odată, alături de Petraşcu în plastica românească. 

Doamna Constantinovici-Hein, în manieră nouă. Această 
pictoriţă de vaste resurse, ai cărei munți din alte expoziții sunt atât de 
vii în amintirea mea, abordează teme din ce în ce mai dificile. „Stradă 
din Sibiu” şi „Case din Sighişoara” se evidenţiază îndeosebi. 

Aş îndrăzni o sugestie vrednică de frumosul talent al doamne 
Constantinovici-Hein: să descopere Cernăuţii (Vasile Ştefan l-a şi 
descoperit, în parte!). Oraşul acesta ar putea deveni un nou Balcic pentru 

pictorii români. Într-adevăr, capitala Ţinutului Suceava oferă teme 
extraordinare. Indic: panorama oraşului, văzută de pe Dealul Viilor, 
valea Prutului, văzută de pe aceeași înălțime, iarna în faţa bisericii iezuite 
şi câte şi mai câte!, o minune de cobalturi, griuri şi verde... 

Cred că i-am rămâne cu toţii recunoscători doamnei 
Constantinovici-Hein, dacă ne-ar da, în pânzele-i de putemică viziune 
plastică, aspecte din Cernăuţii aceştia imenşi şi neguroşi. 

Cornel Dzierzek., o ieftină carte poştală: „Pace”, în care nu 
ştii ce să condamni întâi, prostul gust al subiectului sau coloritul 
neîndemânatic. „În umbră” nu spune nici el mare lucru. I-aş recomanda, 
acestui pictor, puţină nebunie... 

Doamna Jadwiga Boronska, pictură veche, onorabilă în felul ei. 

loan Cârdei, două copii bune. Aş dori să-l văd într-o expoziţie 
personală. Deocamdată, şovăiesc să mă hazardez în vreo concluzie 
definitivă. 

Doamna Jadwiga Kochanowska expune tablouri curăţele. 

Berthold Klinghofer, un fantast al culorii. Slab în portret, uneori 
excepțional de interesant în peisagii. De reţinut 108, 112. 107, 120, 
121. „Peisaj”-ul (121) e de o factură îndrăzneață, care-l impune definitiv 
pe B. Klinghofer. 

De la doamna Maria Krupensky aşteptăm să evolueze. 

Eusebiu Lipeţchi, fotografii. 

Doamna Elena Mănescu, pe drumul cel bun. 

Admirabilele siluete de Parteniu Masichievici, care ar putea 
ilustra inspirat basmele fraţilor Grimm sau chiar pe Ispirescu. De ce nu 
încearcă acest lucru? Parteniu Masichievici e un fel de Walt Disney al 
nostru. 

Remarc „„Ţăranca” domnişoarei l. M. Rosenstock. 

Paul Verona, uneori prea încărcat. Nu înţeleg de ce aleargă 
atâta pictorii români după Norvegii, Veneţii şi alte străinătăți (cât de 
fade, uneori!), când au Cernăuţii, Dumbrava Roşie (e un merit al lui 
Vasile Ştefan că a descoperit-o), Vijniţe şi Adâncate la îndemână. Oare 
trebuie să vină străinii să ne arate cât de frumoasă e Bucovina? Revenind 
la Paul Verona, regăsesc vechile lui calităţi de culoare şi exuberanţă de 
linii, care l-au impus de mult. În concluzie, un pictor cu care ne putem 


260 


——————= Pictori şi sculptori din Bucovina 


mândri şi care nu mai are nevoie de calificative. 

E. Rainer, abil. 

Un poet tradițional al culorii, profesorul Vladimir Nichitovici. 
un pictor care stă în deplina noastră stimă. 

V. Zagorodnicov, violent, forță în desemn, linie ciudată, dar 
impresionantă, un temperament care se realizează. 

Incheind, regret absenţa pictorilor Milon Tarnavschi, Leon 
Hruşca, Urbanshi-Neczuya, şi Rudd Rybiczka, oameni de talent, care 
ar fi putut completa fericit armonia acestui salon de iarnă. 

Un gând bun pentru organizatorul expoziţiei. / Mircea Streinul 
(„Suceava”, nr. 3, 4 ianuarie 1939, pg. 2). 





ra 7 Zinoar Lor? 

7. Mărturisitorii de întâmplări astrale 


Selecția pictorilor şi sculptorilor, mărturisiți în această carte, 
aparține vremurilor de demult, vremuri în care creatorii Bucovinei, artişti 
şi scriitori, răzbeau prin dezinteresul vâscos al societăţii spre lumină. 
Întâmplările acelea tocmai de asta sunt astrale şi nu cred că ar fi vreo 
diferenţă între cele descrise de Stefan Zweig („Orele astrale ale 
omenirii”) şi miraculoasele afirmări de spiritualitate românească, în 
condiţiile în care, în mod istoric, societatea noastră, definită, generație 
după generaţie, drept aprigă şi înfometată consumatoare şi irositoare de 
prezent, ignora şi ignoră tezaurul ei de spiritualitate, definitorie pentru 
acest dezinteres fiind petrecerea cernăuţeană elitistă din noapte morții 
lui Bucevschi, coroborată, cum ar zice acuzatorii publici, cu risipirea 
operei mucenicului bucovinean al frumosului, din cauza zgârceniei 
iresponsabile a acelei societăți. 

Au mai existat, în trecutul nostru, şi alți artişti bucovineni, dar 
care n-au clătinat boltirea bucovineană a timpului lor (aidoma clopotului- 
bour Buga), iar fără freamătul de lumină, încredințat contemporanilor 
tăi, nu prea exişti, nu prea te învredniceşti la memorie. În turnul de 
fildeş vin numai stafiile, nu şi viii vii, iar rostul artei a fost şi va fi, 
dincolo de aflarea de sine, pe care o săvârşeşte artistul, acela de „şcoală”, 
aşa cum a fost definit acest termen de Traian Chelariu, în capitolul dedicat 
Societăţii Artiştilor şi Amicilor Artelor Plastice din Bucovina, deci ca 
iniţiere cât mai cuprinzătoare şi mai decisivă, cum, de altfel, se poate 
desluşi şi în titulatura Societăţii. 

Mărturisitorii întâmplărilor pe care le întâlniți în această carte, 
28 la număr, la care se adaugă adunătorul acelor mărturii, dar şi trăitorul 
de frumos Gheorghe David şi, drept omagiu adus trudei lor, regretatul 

Emil Satco şi reputatul exeget al artei Valentin Ciucă, provin din medii 
diferite, dar au un statut comun, acela de Amici ai Artelor Plastice din 
Bucovina. Trei dintre ei, Eugen Maximovici, remarcabil și ca mânuitor 
de cuvinte, Vladimir Zagorodnicov şi loan Cârdei, poet demn de toată 
atenţia din generaţia iconarilor, au săvârşit, din postura de pictori, şi 
închinări fără de care nimic nu există şi nici nu merită să existe, iar un 
al patrulea, Maximilian Monter, pictor austriac şi prieten al lui Eugen 
Maximovici, nimereşte oarecum întâmplător, dar benefic, prin memo- 
ria vie, deşi doar lujer fragil, a Bucovinei. 

Celorlalţi autori de mărturii le sunt dator cu o prezentare sumară, 
chiar dacă îi puteți întâlni, cu descrieri mai largi şi cu fragmente de 
operă, în „Mărturisitorii. O istorie a scrisului bucovinean” sau în recenta 
mărturie „Societatea Scriitorilor Bucovineni”. 


Vicenţiu Babeş a intrat în contact cu spiritualitatea bucovineană 
„în causa unificării ortografiilor române”, la începutul verii anului 1865, 
când expediază, pe adresa Societăţii pentru Literatura şi Cultura Română 
în Bucovina, o scrisoare-manifest a Directoratului Asociațiunii Naţionale 
din Arad, semnată, alături de Vicenţiu Babeșiu (aşa îşi scria numele, pe 
atunci, sub influenţa „lătinismului” etimologic), şi de ceilalți doi co- 
directori, Antoniu Mocioni şi Dionisiu Pescutiu, manifest prin care se 
milita pentru „mediulocirea unei conformităţi în ortografia limbei 
române”, parteneri de discuţie ai bănăţenilor fiind bucovinenii I. G. 
Sbiera şi Vasile Bumbac. Dar prieten i-a fost, mai curând, Ciprian 
Porumbescu, deşi viitorul lider al Partidului Naţional Român din Ardeal 
întreținea relaţii cordiale cu mulți bucovineni. 

Vicenţiu Babeş s-a născut, în 21 ianuarie 1821, la Hodoni, şi a 
murit la Budapesta, în 22 ianuarie 1907, după o frumoasă carieră de 
deputat al bănăţenilor în Dieta vieneză, din care făcea parte încă din 
toamna anului 1848. 

Avocat, profesor, publicist, om politic, Vicenţiu Babeş s-a 
căsătorit, în 1851, la Viena, cu Sophia Goldschneider, austriaca fiind 
mama savantului... român Victor Babeş. 


Adrian Bondar, epigramist, poet tânăr şi cam neîndemânatec, 

în anii 1938-1940, scria, uneori, rubrica „Curier literar” în ziarul 
„Suceava”, dar şi cronici dramatice suficient de interesante. Aflat sub 
„zodia” lui Mircea Streinul, a încercat, fără performanţe notabile, poeme 
în proză, după modelul celor ale lui Georg Traki, pe care le traducea 
exemplar şi le publica Streinul. 


Traian Chelariu s-a născut la Dărmăneşti, în 21 iulie 1906, şia 
murit la Suceava, după un umilitor calvar, în 4 noiembrie 1966. Doctor 
în filosofie al Universităţii din Cernăuţi (1937), format ca filosof la 
Cernăuţi, la Paris şi la Roma, dar „acceptat', în ultimii ani ai vieţii, doar 
ca lector al Institutului pedagogic din Suceava, a publicat „Exod“ 
(versuri, Cernăuţi, 1933), „Aur vechi“ (versuri, Cernăuţi, 1936), „Zaruri“ 
(eseuri filosofice, Cernăuţi, 1936) şi „Versuri de după-amiază“ (Cernăuţi, 
1940). Celelalte cărți s-au publicat postum, grație lui Eugen Barbu, 
Ecaterinei Chelariu sau graţie lui Mircea A. Deaconu. În uitarea de după 
trăirea unor decenii de uitare, lui Traian Chelariu i s-au publicat „Scrieri 
lirice“ (Ed. Eminescu, 1970), „Necunoscuta“ (nuvele, Ed. Minerva, 
1972), „Scrieri lirice (sonete pentru tine)“ (Ed. Eminescu, 1973), 
„Teatru“ (Ed. Minerva, 1976), „Poezii în vers alb“ (Ed. Junimea, 1983), 
„În căutarea Atlantidei“ (eseuri, Ed. Dacia, 1989). 

„Lirismul pretutindeni insinuant“ al lui Traian Chelariu, de la 
„renaşteri şi iluminări în straturi profund uitate“ care exprimă 
„imposibilitatea noastră de a ne cunoaşte prin noi înşine“ şi obligă la 
„corespondențe“, la cunoaşterea prin relaţionare, relaționarea mitică, 
în care „geniul distinge, nu confundă şi creează, nu construieşte“, definit, 
astfel, de filosoful creator de program literar Traian Chelariu, „ascultă 
doar struna stranie-a luminii / ce mi te cântă ca pe o femeie / şi te- 
nveşmântă-n ceruri şi vecie”. Prin relaţionare de tip androgin, cealaltă 
jumătate, mereu căutată şi râvnită, devine hologramă, aparenţă de formă 
materială, şi dor (un fel de hologramă născocită de trăirile care nu se 
reconstruiesc prin numire, prin folosirea cuvintelor). Şi, astfel, femeia 
dă „viaţă vie frumuseţii“ sau răneşte „cu cea mai dulce rană“, devine 
„țel ne-atins al rătăcirii”, dar pe care îl „ocolesc corăbierii”, „întunecă, 
dărâmă“, dar şi limpezeşte contururile celorlalte relaționări: 
„Deşertăciune toate-s, numai crinii / de foc şi nea şi aur ai iubirii / răsar 

etern în undele luminii”. 

Traian Chelariu modelează lumina până îi dă contur de femeie, 
punctul de sprijin cu care să miște universul pentru a se afla pe sine. Şi, 
astfel, „lirismul, pretutindeni insinuant, îl fură pe poet unde nici nu a 
vrut să ajungă. În acest fel de a se abandona al poetului constă inspirația”. 
lar Traian Chelariu nu şi-a dorit „a face poezie lirică din elemente pur 
melodice”, pentru că „poezia, din momentul în care vrea să fie muzică, 
nu mai e poezie”, dar a izbutit poezii de o melodicitate-fermecătoare, 
pentru a concluziona, dincolo de noi, într-un sfârşit al sfârşitului și 
început al adevăratelor începuturi: „Şi vis e femeia, nu o anumită femeie“. 

E posibil ca doar în trăirea visului pe care-l numim femeie să 
stea rațiunea cosmică a existenţei noastre. 


Aurel Fediuc, traducător din opera lui Giovanni Papini, 
publicase, în 1939, ilustrată de Rudd Rybiczka, o plachetă de versuri 
(Colecţia „Septentrion” din Cernăuţi), „Interior”, cuprinzând 35 poeme, 
care l-au „făcut oarecum şeful ultimei generaţii tinere bucovinene”, 
cartea însemnând, în opinia recenzorului de la „Junimea literară” (nr. |- 
12/1939), „o răscruce sau, mai bine zis, o cumpănă a izvoarelor, în ţinutul 
poetic al domnului Fediuc. Poezia dumisale are ceva dur şi teluric. E o 
poezie virilă nedesrobită încă de propriile sale zguri fireşti”. 

O a doua carte de poezie, ilustrată tot de Rudd Rybiczka, 
„Rodnicie”, a fost elogiată, în ziarul „Suceava”, de colegul lui de 
generaţie, Nicolae Tăutu. 


Vasile Forminte-Ulian, câmpulungean get-beget, clocotind de 
patriotism local, dar şi de extazieri prozo-liricoide, s-a insinuat în 
Societatea Scriitorilor Bucovineni, arătându-şi disponibilităţile aparent 
creatoare în câteva tablete despre locurile de baștină şi în una despre 
rubedenia sa, pictorul câmpulungean Anton Mândrilă, o mărturie care, 
de altfel, îşi are importanţa ei, dincolo de verva omagială adusă până la 
graniţa ridicolului. 


Corneliu Gheorghian, consilier de tribunal la Cernăuţi şi nepot 
de soră al lui Epaminonda Bucevschi, este tipologic pentru firea 

românului de fiecare zi, dar şi de fiecare secol, care apelează și la 
memorie, dacă prin acest efort se poate lustrui pe sine. Dincolo de toate, 
contează că, și prin eforturile lui, s-a închegat, în Bucovina, legenda 
Bucevschi, care conţine şi o fărâmă din personalitatea şi opera 
mucenicului frumosului. 


Vasile Gherasim s-a născut la Marginea, în 26 noiembrie 1893, 
drept dâră de lumină cosmică pe cerul Bucovinei, pe care, din păcate, 
nu o mai conştientizăm, pentru că până şi simțurile noastre au fost 
abandonate în sipetul ferecat al uitării. A trăit puţin, doar până în 10 
februarie 1933. Semăna, la chip şi la suflet, cu Mihai Eminescu și, aidoma 
Luceafărului, a ars intens, trăind în doar 39 ani de viaţă o adevărată 
eternitate. S-a format ca om de cultură, ca exeget, ca filosof, ca poet şi 
ca prozator la gimnaziul greco-ortodox din Suceava, pe care l-a absolvit 
în 1914, în 1915, spre sfârşitul anului, mergând la Viena, unde va rămâne 
până în 1918. 

La Viena, Gherasim s-a înscris la Facultatea de litere şi filosofie, 
dedicându-se studiilor clasice şi scriind primele sale nuvelele, pe care 
le va publica mai târziu. La Viena, mai tânărul student Lucian Blaga i- 
a fost cel mai bun prieten. 

Intors la Cernăuţi, în 1919, funcționează ca bibliotecar al 
Universităţii (1919-1921) şi ca profesor de filosofie la Liceul „Aron 
Pumnul”, la Şcoala Normală de băieţi şi la Liceul nr. 4. Profesor titular 
la Catedra de Istoria filosofiei, al cărei profesor suplinitor fusese din 
1927, ajunge mult prea târziu pentru el, în 1932. 

Ca poet, Vasile Gherasim, „pribeagul suflet (care) trimite 
nostalgii”, „vrea parcă-o rugăciune să şoptească” pentru a mărturisi, cu 
o incredibilă neostenire („puterea uriaşă-a re-nvierii”), că „lubeşte-adânc 
viața nesfârşită”, chiar dacă, în jurul său, „vreme ne-mplinită se scurge 
tot mai multă”, „şi tu, trudite suflet, cauţi pace / Zadarnic pribegind prin 
spaţii goale, / În tine însuţi cearcă-a te întoarce / Şi vei afla tămăduiri de 
boale”. 

În poemele sale, Vasile Gherasim şi recreează identitățile şi 
dialoghează, deşi, „simțind adânc, nu-ţi trebuie cuvinte”, deşi el cunoaşte 
conturul păsării şi conturul zborului, deși e înzestrat cu memorie („Mi- 

aduc aminte: / Sufletu-mi trăia când s-a născut Hristos”) şi poate mărturisi 
veacurilor: „E-atâta linişte în lume / Că-mi vine-a crede că acum se 
naşte Dumnezeu. / Şi-i ger / Şi stelele lucesc”. Pentru mărturisire, el nu 
are nevoie de cuvinte (şi lulian Vesper avea să susţină că tăcerea este 
cel mai desăvârşit poem), ci doar de „clipa cea cu-adevărat trăită”, care 
desigur că-i „mai presus de seaca veșnicie”, clipa iubirii ca o întoarcere 
a păsărilor călătoare sau ca o trecere a mugurilor în floare (aluzie cât se 
poate de străvezie și de legitimă la un filosof ca Vasile Gherasim la 
Argimpassa, la mitologica trecere a zăpezii în iarbă), clipa mai presus 
de eternitate („Să cadă-n nopţi cu lună oricât o vrea doar bruma! / Ce 
schimbă-aceasta oare în rostul marii vieți?), clipa învăluirii în singurătate 
ca într-un „mormânt al voioşiei“, singurătatea lui Gherasim însemnând, 
în fond, revenirea în acel „cândva am fost sferici şi pe deplin fericiți“ 
care consacră mitul androginului. 

Vasile Gherasim, poetul, este un „dor fără margini“, o pasăre cu 
o aripă în iarbă şi cu cealaltă în cer, numai că „pasărea măiastră zburat- 
a într-o seară / Spre locuri unde este mai multă primăvară”, iar Bucovina 
spiritului s-a făcut arbore, „iar arborele-n urmă rămase părăsit / Şi-n 
bezna cea opacă pustiu şi desfrunzit“. 

După Vasile Gherasim au rămas şi câteva studii eminesciene, 
inventariate meticulos de Leca Morariu, studiile acelea însemnând, 
probabil, şi expresii ale unei cosmice solidarități: „Eminescu în serviciul 
şcoalei“ (Şcoala, 1921, pp. 242-246), „Eminescu ca optimist“ 
(Convorbiri literare, 1922, pp. 485-503), „În satul Eminovicenilor“ 
(Convorbiri literare, 1922, pp. 834-845), „Eminescu la Viena“ (Junimea 
literară, 1922, pp. 374-379), „Familia Eminovici“ (Convorbiri literare, 
1923, pp. 185-188), „George Drogli“ (Adevărul literar şi artistic, 1923, 
nr. 194, pg. 4), „Iarăşi originea lui Eminescu“ (Revista Moldovei, 1923, 
nr. 5, pp. 1-11), „Influenţa lui Schopenhauer asupra lui Eminescu“ 
(Transilvania, 1923, pp. 520-559), „Ipoteştii lui Eminescu“ (1924), 
„Mihai Eminescu“ (Junimea literară, 1929, pp. 281-284), „Eminescu — 
Luceafărul“ (Junimea literară, 1930, pp. 419-430). 


Ion Grămadă, fiul lui Costan al lui Nicuţă Grămadă, s-a născut 
la Zahareşti, în 22 decembrie 1885 /3 ianuarie 1886. A fost gimnazist la 

Suceava, până în 1906, student la Cernăuţi şi Viena, unde, în 16 iulie 
1913, şi-a luat doctoratul în litere şi filosofie. 

În 1904, a debutat în literatură, publicând în „Junimea literară“, 
în cadrul concursului literar organizat de gazeta lui lancu Nistor, 
povestirile „De Înviere“ (nr. 4) şi „Mihalache Trăsnea“ (nr. 7 şi 8), 
„Mihalache Trăsnea” apărând şi în „Convorbiri literare“ (nr.5/1904, pp. 
161-164), dar cu titlul „Reîntoarcerea“ (ca şi în revista Liceului Naţional 
din laşi, „Spre lumină“, care publică povestirea în 1906). În acelaşi an 
1904, în 15 octombrie, i se publică în „Luceafărul“ din Budapesta 
povestirea „În ajunul despărțirii“, cu care participase la concursul din 
vară al revistei. 

Până în 1914, când îşi va asuma destinul neamului, lon Grămadă 
va arde intens în publicistică („Junimea literară“, „Apărarea națională“, 
„Deşteptarea“, „Tribuna“, „Românul“, „Viaţa românească“, gazeta 
vieneză „Deutsches Volksblatt“), conturând, între timp, o operă literară 
şi una ştiinţifică, deşi, în domeniul istoriei, prefera „răspândirea 
conştiinţei istorice în cercuri cât mai largi“, după modelul lui Gustav 
Freytag şi ale sale „Bilder aus der deutschen Vergangenheit“ (Ion 
Andrieşescu, Însemnări şi amintiri, pg. 65). 

Povestirile lui lon Grămadă, „Din război“ (1905), „In 
Abbiategrasso“ (1905), „De ajun“ (1906), „Grota din Adelsberg“ (1909), 
„Studenţii“ (1909), „Hagigadar“ sau „O noapte de groază“ (1911), 
anunțau un prozator de mare forță, dar care n-a mai răzbit, pentru că a 
ales să moară pentru neam şi țară, convins fiind, ca şi Alecu Hurmuzachi, 
odinioară, că „atât rămâne după fiecare pe lumea asta: binele ce l-ai 
făcut altora. Încolo, totul e praf şi cenuşă şi le spulberă vântul“. 

lon Grămadă ar fi putut fi, ar fi putut însemna mult pentru 
literatura română, iar proba geniului său literar trebuie căutată şi în 
fragmentele târzii, precum cel publicat de „Junimea literară“ nr. 1-3/ 
1923, sub titlul „Vremuri de bejenie (1914). Textul acesta, temelie a 
unei plănuite „cărţi a sângelui“ depăşeşte prin măiestrie aproape tot ce 
s-a scris până atunci în literatura română; nu cred să existe o metaforă a 
destinului amar al neamului nostru mai sugestivă decât scena intrării 
bieţilor țărani în Catedrala din Cernăuţi, pentru a se închina, înainte de 
a pleca la oaste, sfântului rămas disponibil, deci unor rămăşiţe de 

dumnezeire, unor cioburi de sacru aidoma ruinelor de pe câmpurile de 
bătaie. 

În timpul scurtei sale vieți, lon Grămadă a publicat doar o broșură 
cu povestiri istorice, „Din Bucovina de altădată“ (Biblioteca „Steaua“, 
Bucureşti, 1911), şi monografia „România Jună din Viena / 1871-1911“ 
(Arad, 1912), celelalte lucrări rămânând risipite prin presa vremii sau 
pierzându-se pentru totdeauna. 

A căzut la Cireşoaia, în 27 August 1917. Fugise din Bucovina, 
în 1914, militase pentru intrarea României în război şi, pentru că a avut 
convingerea împlinirii idealului național, a ales să sfinţească şi cu sângele 
lui Întregirea Neamului. 

I s-ar fi cuvenit gloria Eroului, a Eroului care a ales să moară, a 
Eroului care, odată cu viaţa, şi-a sacrificat şi opera literară, cărţile lui 
rămânând veşnic nescrise, precum acea istorie a literaturii bucovinene, 
la care lucra de prin anul 1909, sau „Cartea sângelui“, primul său ro- 
man, din care ne-a rămas doar fragmentul la care am făcut referire. 

Când s-au împlinit 85 de ani de uitare, am adunat, sub titlul 
„Cartea sângelui“, toate textele literare ale lui lon Grămadă şi mai tot 
ce s-a scris despre el, pentru a încredința memoria scriitorului-erou 
trăitorilor din cinci mii de gospodării bucovinene. Din păcate, nici noi 
nu suntem generaţia care să-l merităm, generaţia care să împlinească 
datoria obştească prelungită în timp de Dimitrie Marmeliuc: „Un monu- 
ment lui lon Grămadă pe pământul Bucovinei — iată care este datoria 
noastră, a tuturora“. Din fericire, la 90 ani de la sacrificiul Eroului, în 
27 August 2007, vreo zece bucovineni, singurii care mai există pe 
pământul acesta deja pustiit, au pus mână de la mână şi, astfel, 
monumentul închinat lui şi datorat de nouă decenii, operă a tânărului 
artist plastic sucevean Cezar Popescu, a putut fi amplasat la Stroieşti, în 
aşa fel încât din piatra lui să poată scruta Eroul, cu melancolie, înspre 
satul lui natal, Zahareştii. 


Al. Lupu este un nume de publicist cernăuţean, probabil 
profesor, despre care nu am putut afla ceva. 


Petre Luţa s-a născut la Cernăuţi, în 14 martie 1891, şi a murit, 

la Braşov, ca refugiat bucovinean, în 20 aprilie 1971. Artist plastic mod- 
est, viceprimar al Cernăuţilor în legislaturile lui Dimitrie Marmeliuc, 
secretar al Comisiei Monumentelor Istorice şi, pentru un an, preşedinte 
al Societăţii Artiştilor şi Amicilor Artelor Plastice din Bucovina, prieten 
şi protector al artiştilor şi scriitorilor, avea, după cum mărturisea fiul 
său, lon Luţa, şi el un pasionat al artei, o impresionantă colecţie de 
tablouri şi de manuscrise, în bună parte pierdută, după invazia sovietică 
din 1940. Dar fragmentele de istorie a artelor plastice bucovinene, scrise 
de tată şi de fiu, rămân şi merită prețuite şi din perspectiva recunoaşterii 
dragostei lor aproape mistică pentru artă. 


Oreste Luţia, profesor la gimnaziul din Rădăuţi, apoi universitar 
cernăuțean, a fost şi un publicist plin de vervă, de înțelegere şi de dragoste 
pentru spiritualitatea bucovineană. 


Procopie Milişte s-a născut la Gemenea, în | mai 1913, şi a 
murit, la laşi, în 23 ianuarie 1964. Poet „c'un Olimp minuscul” şi, tot 
după spusa lui citire, „liricul motan” de prin preajma lui Mircea Streinul, 
căruia îi era, de altfel, un prieten apropiat şi de nădejde, Procopie Milişte 
încercase o poezie în stilul imnic al anticilor elini, sfârşind în preţiozităţi 
precum „Deşteptarea Rigalei”, „Caseta lui Noe” etc. 

In 1935, a publicat poemul „Bibliografie lirică în memoria 
ţăranului Horia”. Figurează în antologiile tinerilor poeţi bucovineni, 
publicate, în 1938 şi 1939, de Mircea Streinul şi, respectiv, de E. Ar. 
Zaharia. 


Vladimir Mironescu, siretean prin naştere şi prin primele studii, 
a ajuns „architecht şi profesor acad.” La Bucureşti, semnând, prin 
gazetele bucovinene, cu numele uşor înnobilat de iniţiale (Vladimir $. 
T. M. Mironescu), studii interesante şi temeinic documentate, precum 
cel intitulat „Mănăstirile şi bisericile întemeiate de Ştefan-cel-Mare / 
Domn al țării Moldovei”, de referință până astăzi. 


Dacă ar mai fi avut istorie şi pentru ultimii 18 ani de viaţă, cei 
de supravieţuire sub teroarea securităţii, probabil că Alexandru Leca 

Morariu, al doilea fecior al preotului şi cărturarului Constantin Morariu, 
născut la Toporăuți, în 25 iulie 1888, ar fi izbutit să-şi împlinească op- 
era pe deplin. Au rămas după el zeci de mii de pagini scrise, dar Leca, 
după cum se vede din jurnal şi din documentările lui, abia se pregătea 
pentru opera cea mare şi definitivă. A scris, desigur, până în ultima clipă 
de libertate, cu o disperare şi cu un eroism care-l farmecă pe Constantin 
Loghin, el însuşi un erou al mărturisirii, dar care, lucrând ultimele numere 
ale „Revistei Bucovinei“, nu se mai vede pe sine, fiind copleşit de 
exemplul confratelui său. 

Leca Morariu a fost filolog, lingvist, istoric, critic literar, etnolog, 
profesor la Facultatea de Filologie a Universităţii din Cernăuţi, director 
al Teatrului Naţional şi al Institutului de Literatură, Etnografie şi Folclor 
din Bucovina, întemeietor şi coordonator al publicaţiilor Buletinul 
„Mihai Eminescu“ (1930-1943, circa 400 pagini pentru fiecare număr), 
„Făt-Frumos“ (1926-1944, revistă polemică, în care publica şi poezie 
cultă, şi epigrame, şi proză literară, și studii istorice, şi studii 
monografice), precum şi „Fond şi formă“ (1938-1944). 

Între timp, pentru că numai lui putea să-i mai rămână timp, pub- 
lica masiv în paginile publicaţiilor „Junimea literară“, „Viaţa Nouă“, 
„Deşteptarea“, „Gazeta Bucovinei“, „Revista Bucovinei“ etc. sau 
încredința tiparului cărțile care să-i contureze opera: „De la noi. Poveşti“ 
(1920), „Războiul Troadei“ (1923), „Institutorul Creangă“ (1925), 
„Drumuri moldovene. Pe urmele lui Creangă“ (1925), „La fraţii noştri“ 
(1928). Şi a mai publicat o mulțime de studii despre viaţa şi opera lui 
Iraclie Porumbescu, Ciprian Porumbescu, Mihai Eminescu, Veronica 
Micle, Nicu Gane, T. Robeanu, Iacob Negruzzi etc. 

Viaţa lui Leca Morariu e ciudată, ba chiar capricioasă. A crezut 
în Austria, a luptat pe frontul italian (faptele lui de „vitejie“ fiind 
povestite în scrisorile adresate lui Victor Morariu), apoi a venit în 
Bucureşti ca trufaş ocupant austriac, dar trezit la realitate de Dimitrie 
Onciul, care l-a atenționat că Austria va pierde războiul. 

După Unire, Leca Morariu îşi găseşte motivațiile interioare în 
prietenia lui cu iredentiştii români din Bucovina (prietenul lui, lon 
Grămadă, dar şi fratele, Aurel Morariu), insinuându-şi un antiaustriacism 
de care n-a fost capabil, iar, uneori, şi un antiregăţenism în bună parte 

justificat. 

Împăcat cu sine, în ciuda viforoaselor sale izbucniri împotriva 
tuturor, Leca Morariu, care se căsătorise cu Octavia Lupu, fata 
politicianului Teofil Lupu, o femeie frumoasă, bogată, cultă şi cu 
aptitudini artistice remarcabile, devine liderul de necontestat al 
spiritualității bucovinene. Ce-i drept, avea şi erudiția necesară, şi o 
inepuizabilă putere de muncă, şi o capacitate de a sintetiza incredibilă, 
toate acestea suprapunându-se peste un talent literar autentic, manifestat 
prin frazări care amintesc de lorga, de la care Leca Morariu chiar 
împrumută imagini de genul „căruntele ziduri“, „slăvitele ei turnuri“, 
„Şi o tristă, şi o veselă duioşie“ etc. 

În viața culturală a Bucovinei, Leca Morariu şi-a pus pecetea 
inconfundabilă, striată de exagerări şi de neadevăruri afirmate prin 
omisiune. Se bate pentru înființarea unui muzeu autentic, dar elimină 
dintre întemeietorii reali pe Karl Adolf Romstorfer, arhitectul vienez 
care a scos cetatea din pământ şi ne-a reconstruit bisericile și mănăstirile. 
Mai dur decât lorga, care-i recunoştea, cu strângere de inimă, meritele, 
Leca Morariu îl şterge, pur şi simplu, pe vienez din memoria locurilor. 
În general, de-a lungul întregii sale cariere interbelice, Leca Morariu 
procedează diametral de cum procedează fratele lui, Victor, adică 
mărturiseşte pe alţii doar pentru a se înfățişa pe sine. La temelia soclului 
său, real și meritat, zac o mulțime de cadavre. Altminteri, adică dacă îi 
ignorăm egocentrismul şi exploziile de răutate sufletească, Leca Morariu 
rămâne un personaj cultural admirabil, o adevărată emblemă a Bucovinei 
interbelice. A 

A sfârşit şi el în exil românesc, în 1963, la Râmnicu Vâlcea. 


Ionel Negură s-a născut, în 5 ianuarie 1909, la Putna şi a murit, 
în 2 iulie 1985, la Bucureşti. Fratele său, Radu Negură, a fost un pictor 
postbelic remarcabil. Economist şi statician de marcă al Bucovinei, dar 
şi publicist de marcă, lonel Negură face parte din legendara echipă a 
revistei rădăuţene „Muguri”, apărută, începând cu ianuarie 1924, sub 
privegherea profesorilor Ilie Vişan şi Em. Isopescu, prin strădania 
tinerilor hurmuzăcheşti Mihail Horodnic, Iulian Vesper, Ionel Negură, 
Eugen Prelipcean, lon Roşca, Aurel Prelipcean şi Constantin Pavlovici, 

ilustratorul revistei fiind viitorul mare pictor „italian” Eugen Drăguțescu. 

Ionel Negură are contribuţii însemnate, alături de Aurel Morariu, 
fratele lui Leca Morariu, în întemeierea mişcării cooperatiste din 
Bucovina. 


Gheorghe Noveanu, autor al unei cărți de poezie, „Laude”, 
apărută în 1943, în Colecţia SSB, elogios prezentată de critica literară. a 
vremii şi, în special, de Constantin Loghin, care vedea în Gheorghe 
Noveanu „un ager mânuitor al ideilor, fiind un filosof şi un teolog”, 
impresionând prin „vigoarea tinerească, pe care o afirmă “ în textele sale. 


Eugen 1. Păunel, profesor universitar, colaborator tenace al 
impresionantei publicaţii interbelice „Codrul Cosminului”, se număra 
printre intimii legendarului tribun unionist Ion I. Nistor. 


Eugen Pohonţțu (1897-1992), ofiţer şi, din această postură, 
profesor la Liceul Militar din Cernăuţi şi comandant al „Străjii Ţării”, 
până în 1934, când a fost transferat la Liceul Marelui Voievod Mihai 
din Bucureşti, cu obligaţia de a se ocupa de educaţia micuţului... Mare 
Voievod, are reputaţia de a fi contribuit la întemeierea Societății Artiştilor 
şi Amicilor Artelor Plastice din Bucovina, din postura de întâiul ei 
preşedinte (ceea ce nu este adevărat, Societate fiind înființată în 31 
ianuarie 1932, sub preşedinţia lui Paul Verona) şi de prim critic al artei 
în Bucovina. 


Sextil Puşcariu s-a născut la Braşov, în 4 ianuarie 1877, oraş în 
care şi-a făcut şi studiile gimnaziale, urmate de studii universitare în 
Germania, la Leipzig (1895-1899), apoi în Franţa, la Paris (1899-1901) 
şi Austria, la Viena (1902-1904). A sosit la Cernăuţi, în anul 1906, ca 
titular al Catedrei de Limba şi Literatura Română, după pensionarea lui 
I.G. Sbiera, şi ca decan al Facultăţii de Filosofie a Universităţii din 
Cernăuţi, din 1908, până în primăvara anului 1919, când pleacă la Cluj, 
iar o stradă cernăuţeană începe să-i poarte numele, faptele ardeleanului 
fiind demne de recunoştinţă şi încununate ca atare după exemplul lui 
Pumnul, cel care-l numea nemuritor pe Barițiu, pe când acesta trăia. 

Doctor în litere din 1889, membru corespondent al Academiei 
Române din 1905 şi titular din 1914, Sextil Puşcariu, bun prieten al lui 
Iancu Nistor şi colaborator statornic al „Junimii literare“, a coordonat, 
practic, actul Unirii Bucovinei cu Țara, după întrunirea secretă a 
„înțelepților ardeleni“ în casa lui Isidor Boda fiind chemat lancu Flondor 
pentru a i se încredința „steagul“ şi înființându-se ziarul „Glasul 
Bucovinei“, cel mai răspândit în provincie, care vede lumina tiparului 
începând cu ziua de 22 octombrie 1918. 

În primăvara anului 1919, Puşcariu a refuzat postul de 
Guvernator al Bucovinei în favoarea celui de prim rector român al 
Universităţii din Cluj (din postura de Comisar general al Consiliului 
Dirigent privind organizarea Universităţii din Cluj), de ctitor al 
„Muzeului Limbii Române“ (1919) şi al buletinului „Muzeului Limbii 
Române“ din Cluj, „„Daco-Romania“, 1921, 1922, 1936-1938 (Vol. [X., 
696 pagini). 

Opera lui Sextil Puşcariu, începută în Bucovina, e diversă, amplă 
şi profundă, savantul, membru în delegaţia României la Liga Naţiunilor 
de la Geneva, în perioada 1922-1925, dominând spiritualitatea 
românească. 

A publicat: „Schițe“ (în revista Vatra, II, 1895), „Die 
rumănischen Diminutivsufixe” (Leipzig, 1899), „Lateinisches ti und ki 
im Rumânischen, Italienischen und Sardischen” (Leipzig, 1904), 
„Rapoarte despre cărți prezentate la concurs pentru premii“ (Analele 
Academiei, Tom XLI, 1920-1921, pag. 121, 165), „Raport asupra 
dicționariului“ (Analele Academiei, Tom XLI, 1920- 1921, Bucureşti, 
1922), „Din perspectiva Dicţionarului“ (Tipografia Ardealul, Cluj, 1922), 
„Literatura Română“ (Biblioteca Semănătorul, Nr. 70, Arad, 1925), 
„Dicţionarul Academiei“ (Editura Cultura Naţională, Bucureşti, 1926), 
„Studii istro-române“, Vol. 2, (Academia Română, București, 1926), 
„Istoria Literaturii Române“ (Editura Krafft şi Droibeff, Sibiu, 1939), 
„Micul atlas lingvistic român“ (Muzeul limbii române), „Îndreptar şi 
vocabular ortografic“ (în colaborare cu Naum A. Teodor, Editura Cartea 
Românească, Bucureşti), „Istoria literaturii române“ (epoca veche, Sibiu, 
1930), „Limba română“, Vol. I (Bucureşti, 1940, Vol Il urmând să apară 
postum, în 1950), „Dicţionarul Academiei“, Tomul I (Bucureşti, 1913, 


274 





Pictori şi sculptori din Bucovina 


1934, 1937, 1940, 1948, 1949, până la cuvântul „lojniţă“) etc. 

Reprezentant al României la Institutul Internaţional de 
Cooperaţie Intelectuală de pe lângă Societatea Naţiunilor (1922), 
membru în Comitetul Internaţional de Lingvistică, începând cu anul 
1936, dar şi membru al Senatului Legionar, Sextil Puşcariu a scăpat de 
umilire, de închisori politice şi de batjocura unora precum Ovidiu 
Crohmălniceanu şi Al. Rosetti (cel care a ordonat arderea manuscrisului 
„Doinei“ lui Eminescu, în 1949), murind, după un şir de anchete 
preliminare, în ziua de 5 mai 1948, la Bran. A fost înmormântat, în 7 
mai 1848, la Braşov. 


Mircea Streinul, cel mai 
tulburător şi mai deplin spirit 
bucovinean, s-a născut, în 2 ianuarie 
1910, la Cuciurul Mare. A studiat la 
Liceul „Aron Pumnul“ din Cernăuţi, 
apoi, din pricina sărăciei, dar şi dintr-un 
imbold mistic, a urmat teologia la 
Universitatea din Cernăuţi. Şi-a făcut 
debutul în revista „Junimea literară“. A 
colaborat cu versuri, proză şi recenzii la 
„Tribuna“, „Spectatorul“, „Munca 
intelectuală“ (toate în Cernăuţi), 
„Îndrumarea“ (Rădăuţi), „Cronica 
românească la Cernăuţi“, „Răboj“ 
(Bucureşti). „Balada spunerii de moarte“ 
apărusese în revista „Floarea de foc“ 
(Bucureşti), iar fragmente de roman, povestiri, schiţe, versuri, dări de 
seamă şi polemică apăreau în foiletonul ziarului „Glasul Bucovinei“. În 
1932, deci la 22 de ani, avea, în manuscris, romanul „Zenobia Magheru“ 
şi un ciclu de poeme, „Spuneri de moarte“, lucrând la romanul 
„Sanatoriul viselor“ şi adunând material pentru despre poetul bucovinean 
Constantin Berariu. Tradusese, deja, versuri de Uhland, Platen şi Rich- 
ard Dehmel. 

Era la fel de incredibil de tânăr şi scria, răspunzând polemic 

unui critic neghiob, despre unul dintre poemele sale, „Tarot“: „Poemul 
e lucrat în formă ternară, însă pe două idei (vezi tehnica sonatei). Cele 
două idei sunt mereu suprapuse: arcanele majore (viaţa cosmică) şi cele 
minore (viaţa omului) — adică: 1) conceperea peste fire a sufletului (vezi 
strofa primă a poemului); 2) acceptarea trăirilor nemediate şi coborâte 
în trup pentru cunoaşterea morţii. Deci arcanele majore nu sunt excluse“ 
(Revista Iconar, nr. 5/1936). 

Când publicase „Tarot, abia împlinise 25 de ani. Când şi-a urmat 
povaţa de ştiutor de moarte („Atunci, să-ţi lipeşti urechea de pământ, ca 
să-l auzi cum cântă“), în 17 aprilie 1945, abia împlinise 35 de ani. 

În numai doisprezece ani de neastâmpăr şi trudă, Mircea Streinul 
a publicat „Carte de iconar” (versuri, Cernăuţi, 1933), „Itinerariu cu 
anexe în vis“ (premiul naţional de poezie pe anul 1934 al Societăţii 
Scriitorilor Români; Cernăuţi, 1934), „Tarot sau călătoria omului“ (cu 
cinci gravuri de Rudolf Rybiczka; Cernăuţi, 1935), „Divertisment“ 
(Cernăuţi, 1936), „Zece cuvinte ale fericitului Francisc din Assisi“ 
(Cernăuţi, 1936), „Comentarii lirice la poeme într-un vers de Ion Pillat“ 
(Cernăuţi, 1936), „Legionarii urcau spre cer“ (roman, Cernăuţi), „Poeţii 
tineri bucovineni“ (antologie, cu 14 portrete de Rudolf Rybiczka; 
Cernăuţi, 1938), „Aventura Domnişoarei Zenobia Magheru“ (Bucureşti, 
1938), „lon Aluion“, (Cernăuţi, 1938), „Viaţa în pădure“ (Bucureşti, 
1939), „Mircea Streinul - Opera lirica / 1929-1939 Vol. 1 (Cernăuţi, 
1939), „Guzli sau Tsui-Tsui, romanul unui băiat de stradă“ (1940), 
„Drama casei Timotei“ (Bucureşti, 1941), „Prăvălia Diavolului, Vol. I- 
11“ (Bucureşti, 1942, despre ororile stalinismului după ocuparea 
Bucovinei în 1940 de către Rusia bolşevică), „Soarele răsare noaptea“ 
(Bucureşti, 1943). „Băieți de fată“ (Bucureşti, 1944). 

Cărţile lui rodiseră, fuseseră doar încredințate neamului, cu 
convingerea că „există un destin al creației, care nu poate fi forțat nici 
în bine, nici în rău“ (Revista Iconar, nr. 5/1936). Îşi pusese întrebări şi 
intuise, sau poate chiar aflase, cum se poate „preface gândul în munţi 
de tăcere, în veşnicie încremenită, în luceafăr, în soare, în inimă“. Şi 
nu-i mai păsa dacă bursa traficului de valori literare îl va descoperi 
înrudit cu Rilke sau Trakl, pentru că se ştia înrudit, încă din viaţa cosmică, 
doar cu „iconarii“ bucovineni, pe care, unul după altul, îi aşeza mai 

presus de sine, îi răsădea în inima lui ca să atingă cu crengile cerul. 

Mircea Streinul a însemnat o zodie norocoasă, cea a „întoarcerii 
la realitățile naţionale prin iluminări care să risipească negura „duhului 
vechi, statornicit în canoane colbăite de neîntrebuinţare, dar întru tot 
acceptate“ încă. Hotărâse că generaţia lui trebuie să-și asume 
responsabilitatea neîmbătrânirii prin acceptarea raționalismului 
bătrânilor, ei înşişi îmbătrâniţi de tineri. Mircea Streinul nu mai putea 
accepta tradiţia şi obiceiul, preferând saltul în timp înspre datină, deci 
înspre mit, înspre timpul primordial în care omul („cenuşă de lume“) 
devenea „lucru spus pe nume, / cu literă neagră, care, / când o citeşti, te 
doare“, iar această teză taoistă a efemerității numitului şi a eternității 
nenumitului zace subconştientă în datină, acolo unde „veghează 
Capricornul, regentul anului“, moartea şi învierea luminii. Memoria 
subconştientă, cea care durează legăturile cu moşii (întemeietorii datinii), 
este, ca şi la Vesper, ca şi la ceilalţi iconari, ba chiar ca şi la Gavril 
Rotică, „lutul“, în vreme ce „dragostea“ relaționează cu lumea, în 
căutarea armoniei cosmice („ÎI voi numi Tao, deşi nu are nume“, spunea 
Lao Tse, fără să ştie că, pe pământurile europene, i s-a spus Anu, iar în 
spațiul dintre numele Tao şi numele Anu, Anu-Yahve), deci a „credinţei“. 
Legăturile acestea determină un alt nenumit, căruia i s-a spus, ca să 
ştim noi, numiții, la cine ne referim, Poezie. „Ea e unică, unică aşa cum 
numai dragostea, credinţa şi lutul pot fi“, scria Mircea Streinul, într-o 
vreme în care încerca să dea nume detaliilor dintr-un anume panteon, în 
care, dacă nimerim, ne-am putea rătăci şi însingura. Nici urmă de onirism 
nu întinează punerile în lumină prin atribuiri de nume, deşi departe, în 
întunericul de după destrămare, putem întrezări „duhul vechi“ şi 
halucinant al părţii inconsistente din noi („în suflet am o ladă de gunoi, 
/ ca fiecare, şi azurul meu, / puţin, se spurcă fără semn, / în lada scârnavă 
de lemn“), al omului cu vanitate de „haiduc de stea măruntă“. 

A murit, la Bucureşti, în 17 aprilie 1945. 

Semn că ne-a iubit şi că i-am rămas datori cu dragoste. 


Neculai Tăutu s-a născut la Cislău-Buzău, în 24 noiembrie 1919, 


dar a venit de tânăr la Cernăuţi, unde a făcut liceul, urmându-l pe tatăl 
său, ofițer de carieră şi tacticianul „Străjii Ţării”. A colaborat la ziarul 

„Suceava”, iar în 1940, când i-a apărut cărticica „Tăceri peste apă vie”, 
Mircea Streinul i-a scris prefața și i-a pus la dispoziție patru gravuri de 
Rudd Rybiczka. A intrat în Societatea Scriitorilor Bucovineni în 2 
octombrie 1943, an în care i-a apărut şi cartea de versuri „Mătănii pe 
zăpadă”. Cariera literară din vremea comunismul este suficient de 
cunoscută, inclusiv datorită savuroaselor „Întâmplări cu scriitori”. A 
murit, la Bucureşti, în 13 iunie 1972. 


N. Teaciuc-Albu s-a născut pe moşia Flondorenilor, la Rogojeşti, 
în 11 noiembrie 1885. La Siret, unde şi-a început studiile, l-a avut dascăl 
pe fratele lui Mihai Teliman, foiletonistul vizitând, într-o bună zi, şcoala 
şi cerând ca elevul Nicolae Tcaciuc-Albu să vină în față şi să urce pe 
catedră, ca să-l vadă toţi şi să înțeleagă cum trebuie să fie şi ei. Studiile 
secundare şi cele universitare le-a făcut la Cernăuți, luându-și doctoratul 
în litere în anul 1920. A fost profesor la gimnaziul din Suceava, între 
anii 1916-1918, apoi a plecat la Cernăuţi. Despre Unire, sărbătoare la 
care a participat cu entuziasm, a scris amănunțit, vioi, izbutind un text 
al întâmplărilor retrăibile, un text care se citeşte-trăiește cu o ciudată 
bucurie a sufletului, reprodus în câteva rânduri de revista „Magazin 
istoric“. 

N. Teaciuc-Albu, universitar de marcă al Bucovinei, dar şi poet 
al grupării „Iconar“, a publicat mult prin gazetele vremii, şi-abia atunci 
când a simţit că a venit sorocul neliniştii, în 1944, şi-a adunat o parte 
din creaţiile poetice între coperţile unei cărți, publicată în refugiu 
românesc, la Brad. Cartea îndrăgitului patriarh bucovinean a fost, 
imediat, salutată cu entuziasm, parcă profitându-se de acelaşi ultim soroc 
al neliniştii. 

Nicolae Tcaciuc-Albu a fost un cărturar bucovinean de o 
frumuseţe dumnezeiască. A îndurat nemeritata prigoană românească de 
stânga, apoi, în 1960, s-a stins în anonimatul cenuşiu şi dezumanizant 
al Bucureştilor. Cartea lui nu cred să se mai afle prin bibliotecile 
bucovinene. La Suceava, în curtea centrală a închisorii, a fost arsă, 
împreună cu cărțile tuturor iconarilor, în vara anului 1952. O văzuse 
arzând şi Ilie Ilisei, un alt deţinut politic bucovinean, şi o individualizase 
în rugul incredibil pentru că tocmai o citise, înainte de a fi arestat. Arestat 

şi el, arestate şi cărţile lui. 
O parte dintre poemele publicate de N. Teaciuc-Albu (semna 


doar cu inițiala prenumelui) se mai pot afla prin vechile gazete 
bucovinene. 


Dragoş Vitencu, poet al unei singure cărţi, „Caiet de duminică“ 
(Cernăuţi, 1943), s-a născut la Cernăuţi, în 15 octombrie 1908. Ca poet, 
Dragoş Vitencu „e-atât belşug de linişti” încât „citește ca vracii-n stele”, 
identificând semnele scrierilor cosmice „şi se aține-n calea drumeților 
târzii“ pentru a se plânge de singurătate: „În jurul meu e-aşa de mult 
pustiu / Că-n lume parcă numai eu sunt viu. / Şi-n fiecare zi pe drumuri 
fără rost îmi port / Povara nesfârşit de grea a sufletului mort“. Numai că 
poemele sale „de duminică“, care impresionează prin cursivitate „de o 
impunătoare corectitudine stilistică“ (Grigore C. Bostan) absorb lumină 
şi iradiază lumină, îndemnând „să trecem câmpul şi pădurea / tot mai 
departe, tot aiurea”, înspre „amurg târziu de toamnă timpurie“, în care 
trecerea inventariază şi retrăieşte „hârjoana, iarba, sturzii şi tot ce astăzi 
nu e“. 

După război şi după ispăşirea nevinovăţiei „iconariste“, Dragoş 
Vitencu, ultimul aprig căutător de vechi documente vechi româneşti, se 
recuperează parțial pe sine şi izbuteşte să publice o biografie romanţată 
despre „Viaţa pasionată a lui Ciprian Porumbescu“ (Bucureşti, 1974). 
A murit în 28 iunie 1981, la Bucureşti, lăsând în manuscris un al doilea 
„caiet de duminică“, pe coperta căruia a scris „Cronica romanțată a 
târgului meu“, dar şi o mulțime de manuscrise, care-şi aşteaptă, la 
Suceava, în patrimoniul „Simion Florea Marian”, împlinirea destinului. 

